
Iunie 1959 


Capitolul unu: Doctoriţa Lucy 


Bătăile în ușă au trezit-o din somn și au stârnit lătratul 
câinilor. Sau poate că i-au trezit pe câini, iar lătratul lor a răzbit, 
în cele din urmă, prin băutura de cu seară, somniferul şi 
epuizarea ei. 

Ogarul cenuşiu Winston, singurul câine care avea voie să 
doarmă în camera ei, pe pat, s-a ridicat și s-a holbat în direcţia 
ferestrelor, mârâind înfundat. 

Femeia s-a ridicat, a înjurat în șoaptă ca să-şi alunge teama și 
s-a îndreptat spre ferestre. 

Le-a deschis, lăsând să intre răcoarea nopții, și a privit în jos. 

Dedesubt, pe veranda din față, stăteau doi tineri îmbrăcați 
identic, în tricouri albe și blugi. Până şi tunsorile lor în stil 
militar erau identice. O singură diferenţă era evidentă, cel puțin 
de la distanţa aia, pe întuneric: unul era cu vreo cincisprezece 
centimetri mai înalt și avea vreo optsprezece kilograme în plus 
față de celălalt. Şi mai era ceva: tricoul celui mai firav era plin de 
sânge, care desena pe material o hartă întortocheată de un roșu- 
aprins. 

— Cine-i acolo? a strigat ea pe un ton care ţinea loc de gard 
înalt din sârmă ghimpată, păzit de câni. 

Parcă vrând să contribuie la acest efect, cei șaisprezece câini 
din ţarcurile de la parter erau în continuare dezlănțuiți, lătrând 
şi urlând de spaimă și nemulțumire. 

— Doamnă? a strigat tipul mai solid. 

— Cine e? a repetat ea. 

Ştia însă din experienţă că n-avea să afle niciodată — şi nici 
nu-i păsa — cine sunt. Doar de ce erau acolo, ceea ce era deja 
destul de evident. 

— Sunteţi doctor? 

— Întrebarea nu e cine sunt eu. Spune cine sunteţi voi. 

— Ni s-a zis să spunem că ne-a trimis Victor. 

Lucy a oftat şi a clipit de câteva ori, dându-și seama că nu 
mai are timp să se dezmeticească. 

— Un minut, să mă îmbrac, şi pe urmă cobor, a zis ea. 


XXI 


I-a condus prin living, deși încăperea era orice altceva, numai 
un living obișnuit nu. Aducea mai degrabă cu o grădină 
zoologică. Era locuită, într-adevăr, dar niciodată de oameni. 

Lucy l-a ţinut de braț pe tânărul mai scund, pentru că era pe 
cale să i se facă rău și să leșine. 

Tipul solid s-a holbat în cuşca bufniței Archimedes, care s-a 
holbat și ea la el. După aceea, tânărul şi-a continuat drumul, dar 
a tresărit brusc, ca un cal speriat, când acvila de munte Angel s- 
a ridicat şi şi-a întins aripile. 

— Ce-i aia? a întrebat el, recăpătându-şi echilibrul și arătând 
spre un animal îngrămădit în colțul întunecat al unei cuști de pe 
podea. 

— Ăla eun porc. 

— În casă? 

— Afară, riscul de infecție e prea mare. 

Doctoriţa Lucy i-a condus pe cei doi până în cabinet şi l-a 
ajutat pe rănit să se urce pe masa de operaţie. 

— Ce faceţi cu toate animalele astea? a întrebat tânărul solid. 

— Le fac bine, a răspuns ea simplu. 

— Hei! s-a amestecat băiatul firav. Sunteţi veterinar? Vrei să 
zici, i s-a adresat el însoţitorului său, că m-ai adus la un 
veterinar... 

Doctoriţa Lucy a remarcat că tânărul fusese cât pe ce să 
rostească numele prietenului său, dar se abţinuse. 

— Nu sunt veterinar, a zis ea. Sunt medic. 

— Un medic obişnuit care se ocupă de oameni? 

— Da. Un medic de oameni. 

— Atunci de ce ţineţi toate animalele astea? a întrebat tipul 
solid. 

— Pentru că nimeni altcineva nu pare interesat s-o facă. 

— Nu ştiu ce să zic de faza că e medic femeie, a comentat cel 
de pe masă. 

— Auzi, calul de dar nu se caută la dinţi, i-a întors-o prietenul 
lui, clasând eficient plângerea. 


Tipul solid a continuat să se învârtă prin cameră, uitându-se 
pe geam la întunericul de afară şi studiind diplomele medicale 
de pe pereţi. De fiecare dată când trecea pe lângă vreo fereastră, 
câinii începeau iar să latre de-afară, din ţarcurile lor. 

— Eu sunt... Steve, a continuat el. lar el e Jake. Nu sunt 
numele noastre adevărate. Știți cum stă treaba. 

Doctorița Lucy a tăcut. Încerca să găsească cea mai bună 
metodă de a-i scoate pișpiriului tricoul distrus de glonţ şi sânge, 
presupunând că ar fi vrut să-l mai poarte la plecare. În fine, o să 
vrea să poarte ceva, s-a gândit ea, iar tricoul ăla părea a fi tot ce 
avea. 

Glonţul pătrunsese prin spatele umărului stâng, ceea ce 
sugera că fusese împușcat în timp ce fugea. În faţă nu exista 
nicio rană care să indice ieşirea glonțului. 

— Cum să vă spunem? a întrebat tipul solid. 

Doctoriţa Lucy şi-a ridicat capul și l-a țintuit cu o privire care 
l-a făcut să încremenească. 

— Răspund la „doctore”, „doamnă”, „hei”. Ascultă, Steve... a 
început ea, rostind apăsat numele, pentru efect. Asta nu e o 
relaţie pe termen lung. Ce-ar fi să sărim peste introducere și să 
ne apucăm de treabă, ca să pot să mă duc înapoi la culcare? 

— Da, da, a spus tipul pe care cu siguranţă nu-l chema Steve. 
Nu-i nevoie să vă ambalaţi. Aveţi ceva ce poate să strângă între 
dinți? Poate o lingură de bucătărie? O lingură de lemn? 

În timp ce vorbea, doctorița Lucy a umplut o seringă cu un 
anestezic local, fără să scoată o vorbă. 

— Pentru că, ştiţi cum e. E tovarășul meu și, în plus, nu vrem 
să se audă urlete. Nu că ne-ar auzi cineva aici, dar... 

Tânărul solid a tăcut brusc când Lucy a băgat acul în 
omoplatul lui „Jake”, prin tricou, chiar lângă rană. 

— Au! a strigat tipul înțepat. 

Câinii au lătrat iar un pic. 

— Te-ai uitat la prea multe filme, Steve, a zis ea, întorcându-se 
apoi către pacient. O să așteptăm câteva minute să-și facă 
efectul. 

Lucy a luat-o spre una dintre tejghelele din cabinet, de unde 
şi-a recuperat pachetul de țigări, după care s-a sprijinit de blat şi 


şi-a aprins una cu bricheta argintie care fusese îndesată în 
celofanul pachetului. 

— Hei, a început rănitul. Nu mă mai doare așa tare. 

— Îhî, păi asta e meseria mea, a zis ea, suflând un nor de fum 
spre tavanul cabinetului. Şi că veni vorba: e meserie, nu hobby. 
Cu alte cuvinte, o fac pentru bani. O sută. 

— O sută? au repetat cei doi în cor. 

— E un pic cam mult, nu credeți? a comentat tipul solid. Am 
putea merge la Urgenţe, unde am scăpa cu treizeci, cel mult. 

Doctorița Lucy a mai tras o dată adânc din țigară. N-avea 
răbdare pentru tertipuri şi nici talentul să-și ascundă 
nerăbdarea. 

— Dacă aţi putea merge la Urgenţe, ați fi acolo acum, a zis ea. 

— Da, da. În regulă. O sută. 

— În avans. 

— De ce în avans? 

— Pentru că un tip a plecat odată fără să plătească. Poţi să-i 
mulțumești lui pentru noile reguli. 

— Banii sunt afară, în mașină, a zis tipul solid, cu suficientă 
sfială încât Lucy să-și dea seama că urmează să se ducă după ei. 

— Ei bine, ce mai stai? 

Tânărul a oftat şi a ieșit. 

Rănitul s-a uitat în ochii ei, ca o căprioară cu tendoanele 
retezate în ochii unui lup sau ai unui coiot care se apleacă 
asupra ei. 

— Aţi mai făcut chestia asta, nu? a întrebat el. 

— Oh, da. 

— Doare? 

— Un pic. O să simți. Dar cu lidocaina pe care tocmai ţi-am 
injectat-o în umăr cred că o să te doară mai puţin decât a durut 
să ieşi din mașină şi să vii până aici. 

— Mă bucur să aud, doamnă. Vă supăraţi dacă vă cer o 
țigară? 

Doctoriţa a luat pachetul de pe tejghea și l-a scuturat înspre 
el, până au ieşit trei țigări, gata de înşfăcat. Rănitul a luat una, 
iar ea i-a aprins-o. 

— Apreciez că nu mă întrebaţi cum am intrat în beleaua asta, 


a zis el. 

— La Urgenţe se pun întrebări. Și, mai mult, se fac rapoarte. 
De-aia cer eu mai mulți bani. 

— Da, doamnă. 

„Steve” s-a întors și i-a întins o bancnotă de o sută de dolari. 
Lucy a luat-o fără să comenteze şi a îndesat-o adânc în 
buzunarul fustei. 

Apoi, tânărul solid și-a aţintit privirea fioroasă către prietenul 
lui de pe masa de operație. 

— Aştia sunt din jumatea ta, a zis el. 

— Ce? De ce? Nu e vina mea că am încasat eu glonţul, și nu 
tu. A fost ghinion, atâta tot. 

— Îhî, ei bine, ghinionul ăsta tocmai te-a costat o sută de 
parale. 

— Eşti gata, Jake? a întrebat doctorița Lucy, vrând să pună 
capăt ciondănelii. 

N-a primit niciun răspuns. 

— Sau cum te-o fi chemând? 

— Ah, eu. Așa e. Da. Să trecem la treabă. 

— O să-ţi las tricoul pe tine, îl ridic doar cât să ajung la zona 
cu probleme. Te-ar durea tare dacă l-aş scoate și apoi ţi l-aş pune 
la loc, şi nici nu vreau să-l tai. Pentru că bănuiesc că n-o să vrei 
să pleci de aici fără el. 

A fost pe punctul să-i dea un sfat. Să spună: „Când pleci de 
aici, opreşte-te undeva de unde tovarășul tău poate să-ți 
cumpere un tricou curat. Sau ceva ce poţi să pui peste ăsta. Nu 
există rețetă mai bună decât roşu-pe-alb dacă vrei să atragi 
atenția”. 

Dar nu i l-a dat. 

Era plătită să-i îngrijească rana, atât. Nu să-l ajute şi să scape 
de ce făcuse. 

— Da, doamnă. Ce-o să faceţi acum? 

— Ce m-ai plătit să fac. Încearcă să te relaxezi. 

Şi-a stins ţigara în scrumiera de pe tejghea. Pacientul a 
continuat s-o fumeze pe-a lui; ba chiar a pornit să tragă mai des 
din ea. 

A ales un forceps subțire dintr-un borcan cu alcool de pe 


tejghea, a șters instrumentul cu tifon steril și i-a introdus vârful 
lung în rană. S-a mișcat repede. Învăţase că e mai bine să faci 
totul repede. Să treci peste ideea de blândeţe şi precauţie. Pentru 
că pacientul suferă în fiecare clipă în care forcepsul explorează 
rana. Cel puţin psihologic, dacă nu și altfel. Pacientul vrea să 
termini cât mai repede. 

Lucy a apucat glonţul turtit şi a tras fără ezitare până când l-a 
scos, apoi l-a aruncat în direcţia coșului metalic de gunoi. 
Plumbul a lovit zgomotos interiorul găleţii, făcându-i pe cei doi 
să tresară. 

Doctoriţa a închis cu două suturi musculare rana de intrare, a 
acoperit-o cu un pansament steril şi a tras tricoul la loc. 

— Gata, a zis ea. Eşti ca înainte. Oricum oi fi fost înainte. 

Cei doi tineri i-au ignorat înțepătura şi au luat-o spre ușă. 

— Staţi așa, a zis ea. Trebuie să-ți dau şi niște tetraciclină. Ca 
să nu ţi se infecteze rana. 

I-a numărat treizeci de pastile și i le-a pus într-un plic. 

— Trei pe zi, până le termini. 

Ştia că s-ar putea să nu fie suficient. Dar după primul ajutor 
doctorița Lucy lăsa bucuroasă problema pacientului în seama 
altcuiva. 

— Şi probabil că ai nevoie de un vaccin antitetanos. Dar eu n- 
am pe-aici. 

Şi Lucy ştia că, cel mai probabil, tipul n-o să-i urmeze sfatul. 
Dar ea îşi făcuse datoria. Sfătuise pacientul. 


XXX 


— Vă îndreptaţi spre Mexic? a întrebat ea în timp ce-i 
conducea spre ieşire. 

Tipul solid s-a răsucit, clipind. 

— Mexic? 

— În, Mexic. Aţi auzit de țara asta? E pe-aici, pe-aproape. 
Mi-am imaginat că de-aia erați pe autostradă. Majoritatea celor 
care trec pe aici merg, în sud. 

— Nu, doamnă. Noi nu. Locuim pe-aproape. 

— Aha, a răspuns ea. E bine de ştiut. 


Tinerii au plecat fără alte comentarii, iar ea a rămas din nou 
singură, din fericire. Singură în termeni umani, cel puţin. 


XXI 


În timp ce traversa livingul, în drum spre dormitor, 
Archimedes a privit-o intens. Adevărul e că așa făcea mereu. 
Privirea lui nu avea vreun subînţeles şi — într-o oarecare măsură 
-atâta lucru ştia și ea. 

— Nu te uita aşa la mine, a zis Lucy. Crezi că fac asta pentru 
mine? Ei bine, nu. O fac pentru tine și pentru prietenii tăi. 

După aceea, s-a băgat din nou în pat. 


Capitolul doi: Pete 


— Hei, Petey, l-a strigat Jack. Al cui e câinele ăla? 

Pete și-a pus mâna streașină la ochi ca să se ferească de soare 
și s-a uitat într-o parte şi-n alta a autostrăzii pustii cu două 
benzi. 

— Nu văd niciun câine. 

— Acolo. Culcat. 

Apoi Pete l-a văzut — era întins pe-o parte, pe acostament —, 
dar şi-a spus că e mort. 

— Probabil că l-a lovit o mașină, a zis Jack. Ar trebui să 
mergem să vedem dacă e OK. 

Au pornit împreună spre acostament, deşi asta îi ducea în 
direcția greșită, îndepărtându-i de lac. Era dimineață devreme, 
în prima zi din vacanţa de vară, iar planul lor fusese să 
pescuiască. Nu să se uite la un câine absolut în regulă ucis de 
cineva pe șosea, ceea ce, în opinia lui Pete, risca să-i strice toată 
ziua. Sau, dacă scena era macabră, poate chiar toată vacanţa. 

Lui Pete îi plăceau câinii, câtă vreme erau sănătoşi şi în viață. 

— Nu recunosc câinele ăla, i-a zis el lui Jack în timp ce se 
apropiau. Credeam că-i știm pe toți din zonă. 

— Poate că nu-i de pe-aici. Poate că cineva nu l-a mai vrut şi 
l-a dat jos din mașină. 

— Atunci, n-o fi lovit. Poate că trage un pui de somn cât 
aşteaptă şi speră că o să se întoarcă după el. 

— Ar fi drăguţ, a zis Jack. 

Era un câine mare, n-a putut să nu observe Pete. Ceea ce i-a 
dat un fior în stomac. Îi plăceau câinii, dar uneori îi era şi frică 
de ei. Depindea de câine. Ăsta avea blană sură și deasă, ca un 
dulău din ăla care trage sania în Alaska, unde Pete nu fusese 
niciodată și nici nu-şi imagina c-o să ajungă. Adică la celălalt 
capăt al pământului faţă de sudul Texasului. 

— Nu se mișcă, a observat Jack când au ajuns la mai puţin de 
zece paşi de el. 

Chiar în clipa aia, câinele a ridicat capul și l-a fixat cu ochii pe 
Pete, îngheţându-i sângele în vine şi făcându-l să se întrebe de 


ce privirea aia fioroasă nu-i fusese adresată lui Jack. 

Animalul s-a chinuit să se ridice pe trei labe — unul dintre 
picioarele din spate atârna moale de la șold — și a încercat să se 
îndepărteze de ei. S-a prăbuşit însă rapid înapoi, pe-o parte, cu 
un mârâit de durere. Reuşise măcar să se mai îndepărteze cu 
câțiva paşi de banda de circulaţie. 

— A, da, a comentat Pete. E clar că a fost lovit. Bietul de el. 

— Ce facem? 

— Păi, cred că trebuie să-l ducem la veterinar. 

— De ce noi? 

— Mai vezi pe cineva pe-aici? 

— La naiba, a zis Jack. S-a zis cu pescuitul. 

Pete s-a mai apropiat puţin de câine, cu o mână întinsă 
înainte, ca o ofrandă de pace. 

— E OK, cuţu'. Nu-ţi facem nimic. Vrem să te ajutăm. E OK, 
cuțu'. 

Câinele și-a ridicat buza de sus. Era un gest tăcut și 
înspăimântător, care lăsa la vedere un set de canini șocant de 
lungi şi ascuţiţi, de o parte şi de alta. 

Pete s-a dat în spate, simțind că se albeşte la faţă. 

— Eu nu mă apropii de câinele ăsta, a zis Jack. Exclus. Mă 
duc la pescuit. Vii sau nu, Petey? 

— Nu putem să-l lăsăm aici pur şi simplu. 

— Eu pot. 

— Ei bine, eu nu pot. 

— La dracu'. Nu suport să pescuiesc singur. Bun, în regulă, 
Petey, dacă așa vrei. Dar măcar dă-mi firul și cârligul, ca să am 
două undiţe în apă. Aşa, o să prind mai mult. 

Cu un ochi la câine, Pete a scos din buzunar „undiţa 
săracului”. Cel puţin așa îi zicea tatăl lui Jack. Era de fapt o cutie 
de bere veche şi goală, cu o aţă de pescuit legată în jurul ei ca să 
poată fi trasă din apă înfășurând-o la loc. 

— Îhî, bine, a zis Pete, dar trebuie să mi-o dai înapoi când 
termini. Taică-miu nu bea bere. 

— Ştiu că așa zici mereu, dar toţi taţii beau bere, a protestat 
Jack. 

— Al meu, nu. 


— Ce bea al tău? 

— Bourbon. Din sticle de-alea grele, cu muchii pătrățoase. 
Nu-i deloc același lucru. 

Jack a apucat unealta de pescuit încropită şi şi-a îndesat-o în 
buzunarul pantalonilor scurți, astfel că acum avea două 
umflături caraghioase în loc de una singură. 

— Nu pot să cred că ratezi pescuitul din cauza câinelui. Nici 
măcar nu-i al tău. Nici măcar nu-i prietenos. Și mai e şi prima zi 
de vacanţă. Cât o să pierzi din ea? 

Pete a ridicat din umeri, începând să se simtă neplăcut. Ca și 
cum Jack avea poate dreptate. 

— Habar n-am. Cât o să fie nevoie, bănuiesc. 

— Bine, dacă termini, vino la lac. 

— Înâ. Bine. 

Jack a plecat clătinând din cap, dar s-a oprit după câțiva paşi. 
S-a întors şi s-a strâmbat în direcţia lui Pete. 

— O să te muște. Ştii bine. 

— O să am grijă, a răspuns Pete. 

Pentru că nu ştia ce altceva să spună. 


XXX 


Pete a băgat capul pe uşa dormitorului lui taică-su şi a 
răsuflat ușurat văzând că bărbatul dormea dus. 

După aceea s-a dus tiptil până la garaj. 

Înăuntru, a zărit imediat vechiul lui cărucior Radio Flyer. Nu 
găsitul era problema. Era uşor de văzut, dar cam dificil de scos 
de acolo. 

Taică-su depozitase deasupra căruțului două teancuri de 
reviste National Geographic legate cu sfoară, o cutie de carton 
lipită cu bandă adezivă în care erau porţelanurile fine, pe care 
nu mai avuseseră voie să le folosească de când plecase mama, 
apoi două lămpi vechi fără becuri și fără abajururi, nişte cutii de 
lapte şi un furtun încolăcit care — ținea minte Pete — era găurit. 

A dat jos obiectele în liniște, unul câte unul, și le-a aşezat în 
colțul opus al garajului. Când a ajuns în sfârşit la căruţul ruginit, 
l-a ridicat şi l-a târât prin casă, conștient că orice mişcare a ușii 


garajului l-ar trezi pe taică-su. 

L-a așezat în fața ușii de la intrare și a deschis-o, mișcându-se 
încet, pentru că știa că balamalele scârțâie. După aceea, l-a cărat 
până pe aleea betonată din față. 

A închis ușa în urma lui și dus a fost. 

Soarele se ridicase deja pe cer, iar vremea se încălzise. Între 
locul în care aștepta câinele și singurul veterinar din zonă erau 
vreo cinci kilometri sau chiar mai mult. Şi asta doar la dus. 
Trebuia să se și întoarcă. 

Dar Pete n-avea timp să se gândească la așa ceva. Se băgase 
în treaba asta și părea să nu aibă ieșire. 

Mai demult, o auzise pe maică-sa spunându-i lui Judy, cea 
mai bună prietenă a ei: „Aproape întotdeauna e mai ușor să 
intri într-o belea decât să ieși din ea”. 

La vremea aia nu înţelesese. 

Căruţul se mişca în urma lui cu un scârţâit tipic, la fiecare 
învârtire a roților, iar Pete a început să se concentreze pe 
zgomotul lor monoton. Era ceva în care-și putea cufunda orice 
gând şi se putea pierde, fie şi numai pentru moment. 

Când a ajuns în locul în care fusese lovit câinele, Pete 
transpira abundent şi simţea că-i ia foc fața. 

Nici urmă de animal. 

Mai întâi s-a uitat de jur-împrejur, simțind curentul puternic 
și brusc făcut de maşinile care treceau în viteză pe lângă el și-i 
fluturau bluza. Pentru o clipă, a crezut că greşise locul. Dar își 
numărase paşii cu grijă pornind de la borna kilometrică și nu 
voia s-o ia de la capăt. Era arşiţă, iar el era obosit. 

A cercetat acostamentul pustiu şi a observat o dâră de 
pământ răscolit. Arăta ca o urmă de sac pe care-l tragi după tine 
pentru că n-ai chef să-l cari pe umăr. 

Pete a mers de-a lungul urmei până în dreptul unui copac 
șubred, târând căruţul după el. 

— Ah, aici erai, a zis el văzând câinele. Bine. 

Dulăul a mârâit din străfundul pieptului în direcţia lui Pete. 


Băiatul s-a aşezat pe jos, în țărână, şi a oftat. 

S-a uitat la câine, iar câinele s-a uitat la el. Din cine ştie ce 
motiv — poate pentru că Pete stătea jos —, dulăul nu l-a mai 
ameninţat. S-au holbat unul la altul vreme îndelungată. 

Ochii mici ai câinelui aveau o nuanţă aurie. Erau aproape 
galbeni. Avea pe față semnele caracteristice câinilor de sanie, iar 
la gât, un guler uriaş de blană. 

— Habar n-am cum să procedez, a zis Pete. 

Animalul părea să asculte. Să-i urmărească atent cuvintele ca 
și când ar fi însemnat ceva pentru el. Părea să adune cu atenţie 
semnale din partea lui Pete. Poate pentru că viaţa lui depindea 
de intenţiile băiatului. 

— Mi-e frică de tine. Recunosc. Habar n-am cum să te urc în 
căruț. Dacă reușesc să te pun în el, pot să te duc la veterinar. Dar 
nu cred că poţi să te urci singur, din cauza fazei cu piciorul. Și 
oricum nu ştiu cum să-ți explic că trebuie să te sui fără ajutor. 
lar dacă te ridic și te pun eu acolo, cred c-o să mă muști ca 
dracu’, scuze pentru înjurătură. Sau poate că ţie nu-ți pasă de 
chestii din astea. Ei, bineînţeles că nu-ți pasă. Eşti un câine. Nu 
pricepi ce zic. Cred că pur şi simplu m-am obișnuit să mă scuz 
pentru orice cuvânt urât. Iata înjură tot timpul și nu trebuie să- 
şi ceară scuze. Oamenii mari au voie. Dacă aș încerca eu să înjur 
cum fac ei, probabil că mi-ar spăla gura cu săpun. Prietenul 
meu, Jack, a păţit așa. Chiar așa i-a făcut profesoara. I-a spălat 
gura cu săpun. Pe urmă, el s-a dus la părinții lui şi le-a povestit; 
credea că poate o să-i facă probleme profesoarei, dar ei au fost 
de partea ei. „O aplaudăm”. Așa i-au zis. O aplaudau pentru ce 
făcuse. Nu ştiam ce înseamnă asta, dar cică înseamnă să baţi din 
palme. Ca atunci când ţi-a plăcut un spectacol. 

Pete a tăcut și s-a uitat iar la câine. Din nou, privirile li s-au 
întâlnit. 

— O să fac un pas spre tine, a anunţat el. 

Zis şi făcut. Băiatul s-a așezat din nou pe pământ, 
sprijinindu-se în cotul stâng şi în șold. Câinele s-a ridicat în 
șezut şi a încercat să se îndepărteze. 

— Nu, linișteşte-te. Nu te forța. Jur că n-ai de ce să-ți faci griji 
din cauza mea. Aș vrea să știu cum să te fac să înţelegi. 


Pete a rămas nemișcat în timp ce vorbea, iar câinele s-a 
abținut de la orice încercare dureroasă de a-l evita. A rămas în 
șezut, uitându-se la Pete, pregătit. Pentru ce anume, băiatul nu 
voia să se gândească. 

— Sunt furios pe prietenul meu, Jack, a continuat Pete. Aşa 
de furios că nu sunt sigur că mai vreau să fiu prietenul lui. Cred 
că totdeauna au fost chestii care nu mi-au plăcut la el. Dar nu 
știu. E prietenul meu. Cred că mi-am imaginat că așa 
funcţionează lucrurile când ai un prieten. Dar acum nu mai sunt 
așa sigur. Să vezi un biet câine rănit pe marginea drumului și pe 
urmă să zici că vrei să te duci la pescuit. Și să te plângi că nu-ți 
place să pescuiești singur. Ca şi când problemele lui sunt mai 
nasoale ca ale tuturor celor pe care i-a întâlnit în dimineața asta. 
Pun pariu că a uitat de tine în clipa în care a plecat de aici. 

Băiatul i-a mai aruncat o privire câinelui, care s-a uitat la el. 
Apoi, încet, aproape grațios, câinele s-a culcat pe jos cu un oftat. 

— Vezi, aşa e bine. Deja ai mai multă încredere în mine. Jur 
că nu vreau decât să te duc undeva. N-aş suporta să te las aici, 
aşa rănit şi speriat. Acum, că ţi-am văzut privirea, dacă n-aş face 
tot ce pot să te ajut, n-aş putea s-o uit toată viața. Aş sta întins în 
pat noaptea ca să adorm şi, când aș închide ochii, n-aş vedea 
decât privirea asta. Pun pariu că te aperi tare bine când nu eşti 
rănit. Sunt sigur că e foarte diferit pentru tine totul acum, să 
simţi că nu poți să te aperi aproape deloc. 

Expresia câinelui păru să se îmblânzească. Dulăul a clipit o 
dată, ceea ce Pete nu-și amintea să mai fi făcut. Poate că o 
făcuse, dar el nu-şi amintea. Sau poate clipise diferit de data 
asta. Poate rămăsese cu ochii închiși o fracțiune de secundă în 
plus. Ca şi când avea încredere că poate s-o facă fără să 
plătească un preţ. 

Băiatul s-a gândit că poate câinele s-ar simţi mai confortabil 
dacă nu s-ar mai holba la el ca şi când ar urma să facă o mișcare 
bruscă. Așa că s-a rostogolit pe spate, şi-a împreunat mâinile 
sub ceafă și și-a îndreptat privirea spre frunzele copacului 
strâmb. Lui Pete îi plăcea să se uite în sus printre copacii stufoşi, 
în zilele în care bătea vântul. Era una dintre activităţile lui 
preferate. Dar în ziua aia fierbinte de vară adierea lipsea cu 


desăvârşire, iar copacul nu avea frunzişul chiar așa bogat. Pete 
și-a spus că trebuie să te descurci cu ce ai la dispoziţie. 

— Dacă aş putea, aş chema pe cineva să mă ajute să te pun în 
căruţ. Tre’ să recunosc... Urăsc să arăt că sunt speriat, dar o zic 
acum. Chiar dacă îi zic unui câine. Cred că o să mă muști ca 
dracu’ dacă încerc să te ridic. Dar nu știu pe cine să chem. Jacky 
e un mare fricos și nici nu cred că-i pasă. lar taică-su lucrează 
ziua la fabrică. Rahat, toţi taţii lucrează la fabrică. În afară de al 
meu. Lucra şi al meu înainte. Dar pe urmă a fost accidentul. Așa 
că acum e acasă, dar nu poate să mă ajute. Din cauza 
accidentului. Și oricum nu cred că m-ar fi ajutat. 

Băiatul a tras cu coada ochiului: câinele se aşezase cu botul pe 
pământ şi-şi ţinea ochii deschişi. 

— Bine, ăsta e un progres, a zis el. Începi să mă cunoşti. 


XXI 


Pete n-avea idee cât timp trecuse. Numai că soarele era acum 
mai mult sau mai puţin deasupra lui, iar el începuse deja să se 
ardă pe faţă, pe braţele și pe picioarele dezgolite. Copacul era 
prea sărăcăcios ca să-i ofere cine ştie ce umbră. 

Pete s-a ridicat şi şi-a scuturat pantalonii scurți. 

Câinele l-a urmărit cu ochi mari, dar nu şi-a ridicat capul şi 
nici n-a încercat să se miște în vreun fel. 

— Ce prostie, a zis el. Stau aici de ore în șir, ţi-am zis practic 
toată povestea vieții mele. Dacă nu mă cunoşti deja, cred că n-o 
să mă cunoşti niciodată. Tot amân pen’ că mi-e frică. M-am 
săturat să-mi fie frică. O să trec la treabă. Dar înainte o să-ți zic 
ceva important. Aşa că ascultă cu atenţie, bine? Îţi dau cuvântul 
meu... dacă vii cu mine, o să-ţi fie bine. Jur pe roșu că aşa o să 
fie. Ştiu că nu pricepi cuvintele pe care le-am zis, dar sper că 
pricepi ceva din felul în care le-am zis. Dacă rămâi aici, ești în 
pericol. O să se lase noaptea şi animalele sălbatice o să vină şi o 
să te facă praf. Nu ştiu dacă eşti suficient de deştept încât să ştii 
asta sau nu. 

Pete a privit din nou câinele adânc în ochi. Era inteligent 
câinele ăsta. Băiatul nu putea să-şi dea seama ce ştia el despre 


animalele sălbatice. Dar câinele știa că e în bucluc. Bucluc de- 
viață-şi-de-moarte. Asta înțelesese. 

Băiatul a apucat mânerul căruțului și l-a tras aproape de locul 
în care era întins câinele. Cu mișcări exagerat de lente, a ridicat 
grilajul de lemn de pe una din laturi și l-a aşezat pe jos. Câinele 
i-a urmărit mișcările părând mai degrabă curios. 

— Cred că șmecheria e să-ți ridic fundul. Partea din față poți 
să ţi-o ridici singur. Dacă n-ai putea, ai fi încă pe autostradă, a 
zis Pete, apoi a amuţit și a rămas nemișcat. Mda. Uite, asta-i 
treaba de care mi-e frică. 

Şi-a scos cureaua de la brâu și aproape că s-a trezit cu 
pantalonii în vine. S-a uitat din reflex în spate, să verifice dacă i- 
a zărit cineva de pe autostradă chiloţii, ceea ce ar fi fost umilitor. 
Dar n-a observat decât capotele a două mașini care treceau în 
viteză. 

Şi-a tras pantalonii în sus până când a putut să-şi prindă 
elasticul cu cotul şi a început să-și facă socoteala cum să 
strecoare cureaua pe sub partea din spate a câinelui. Fără să-și 
piardă viaţa. 

— Hmm, a zis el. 

A identificat un băț — sau măcar ocazia de a găsi un băț. Era o 
rețea complexă de vreascuri în ţărână, de partea cealaltă a 
copacului. A rupt unul care i s-a părut de dimensiunea 
potrivită, după care s-a întors la căruț și la câine și și-a scos 
briceagul din buzunarul pantalonilor. 

— O să-l netezesc frumos, i-a explicat el câinelui. Știi, ca să nu 
te înțep. Am jurat pe roșu că n-o să-ţi fac rău şi n-am de gând să 
fac vreo prostie chiar de la început. 

Așezat turcește pe pământ, Pete a șlefuit bățul până când l-a 
curățat de rămurele și cioturi ascuţite — tot ce-ar fi putut să 
rănească atunci când avea să-l bage pe sub corpul câinelui. A 
cioplit vârful până a devenit suficient de subţire încât să intre 
prin ultima gaură a curelei. 

— Bine, să începem, i-a spus câinelui. Nu uita ce ţi-am 
promis. Mă ţin de promisiune. 

A ocolit dulăul până a ajuns în spatele lui; animalul l-a 
urmărit cu o privire precaută. Pete s-a lăsat pe vine și, 


folosindu-se de băț, a început să strecoare cureaua sub el încet, 
cu blândeţe, chiar pe sub coapsele lui. Ca să se asigure că 
procesul e confortabil pentru câine, băiatul a ţinut cureaua 
deasupra și băţul dedesubt. 

Animalul s-a chinuit să se ridice în picioare. Pe trei dintre ele, 
în orice caz. 

— În regulă, a zis Pete. Acum e momentul s-o facem. 

A apucat capetele curelei şi a ridicat-o până când a ajuns să 
susțină posteriorul câinelui. Tot ce mai rămânea de făcut era să-i 
ridice fundul în căruţ. Şi să spere că jumătatea din faţă a câinelui 
se va descurca singură. 

— Te rog, nu mă muşca, te rog, nu mă mușca, a rostit el ca 
într-o incantaţie. 

Apoi a tras în sus. 

Sincer, în ciuda rugăminţii, era ferm convins c-o să fie 
muşcat. Se şi văzuse încheind mișcarea în timp ce în carnea lui 
se înfigeau nişte colți. Poate chiar până la os. Avea să se vindece 
el mai târziu. Avea toată vara la dispoziție. Acum era hotărât să 
ducă acțiunea la bun sfârşit, orice s-ar fi întâmplat. 

Un urlet ascuţit de durere l-a făcut să se înfioare, dar nu era 
al lui. În clipa următoare, posteriorul câinelui se odihnea în 
căruţ. lar Pete era nevătămat. 

— Bravo, băiete, a zis el, trăgând încet cureaua de sub câine. 

Dulăul era mai mare decât căruţul. Şoldurile îi încăpuseră 
înăuntru, dar picioarele din spate îi atârnau aproape complet în 
afară. Pete s-a gândit că piciorul lovit care atârna îl durea pe 
câine, însă n-avea habar cum să rezolve problema. 

Un alt neajuns care nu strica să fie rezolvat: labele din față ale 
câinelui erau ferm plantate pe pământul de lângă căruț. La 
acelaşi capăt cu dinţii. 

Pete s-a uitat la dimensiunea căruțului, apoi la dimensiunea 
câinelui, după care a ridicat grilajul de lemn din faţă şi l-a dat la 
o parte. A băgat din nou capătul băţului în ultima gaură a 
curelei şi a strecurat-o pe sub pieptul câinelui, lucru uşor de 
făcut şi lipsit de pericol, având în vedere că dulăul era oarecum 
în picioare. 

In timp ce se apropia ca să apuce capetele curelei, a trebuit să 


facă față unei noi imagini mentale, mult mai alarmante. De data 
asta, îşi expunea fața dinților câinelui. Gâtul. 

Pete a îngheţat de frică pentru o clipă, simțind că e prea mult. 
Că riscul pe care și-l asumă e prea mare pentru oricine şi în 
orice scop. Dar pe urmă și-a imaginat ce-ar însemna să lase baltă 
planul acum. Ar trebui să-l răstoarne pe bietul câine din căruț și 
să plece. Și să-l lase acolo, neajutorat. După tot ce trăiseră 
împreună. După ce promisese solemn. 

— Te rog, nu mă omori, a zis Pete şi a ridicat. 

În clipa următoare, câinele era în căruţ, cel puţin corpul lui, 
iar Pete îşi recuperase cureaua şi era viu şi nevătămat. lar 
pantalonii scurți îi căzuseră în vine. 

Roșu ca racul, şi i-a tras la loc şi i-a prins cu cureaua. 

— În regulă, să pornim, a zis el. Avem o grămadă de mers. 

S-a apucat să tragă de căruţ în sus, pe panta abruptă, suflând 
din greu și transpirând. Mergea încet, dureros de încet. Pentru 
că ştia că orice zdruncinătură ar fi afectat piciorul lovit al 
câinelui. Apoi a pornit pe asfaltul neted al autostrăzii, chiar pe 
marginea benzii de circulație. 

În drum spre veterinar, în timp ce trăgea căruţul, Pete a simțit 
că-i tremură coapsele atât de tare, încât îi era greu să se ţină pe 
picioare. 

— Veterinarul e cu un client, a zis femeia. 

Era cea mai tânără dintre cele două asistente ale doctorului, 
cea de care nu-i plăcea lui Pete. Băiatul nu voia să gândească așa 
despre nimeni, dar avea de trecut peste un resentiment. Femeia 
avea o privire rece și vorbea răstit. Semăna cu un zid ridicat din 
cărămizi, ţepuşe şi sârmă ghimpată. Cum să-ți placă dacă firea 
ei îți cerea să nu-ţi placă? 

Doamna mai în vârstă părea drăguță, dar era ocupată să 
lipească o etichetă pe un tub cu unguent și n-avea timp să stea 
de vorbă cu el. 

Băiatul intenţionase să ceară, înainte de toate, un pahar cu 
apă. Doar la asta se gândise de-a lungul ultimului kilometru. 


Dar, cumva, femeia asta tânără îl redusese la tăcere. 

— Cred că putem să așteptăm, a zis Pete. Dar e cam urgent. 

— În ce fel urgent? a întrebat asistenta, care părea să fi 
hotărât deja că n-avea cum să fie mare urgenţă. 

Pete voia să ştie cum ajung oamenii să fie așa şi de ce, dar n- 
avea acum timp să se gândească la aşa ceva. Și, cu siguranţă, nu 
îndrăznea să întrebe. 

— A fost lovit de maşină. 

— Aşteaptă să vorbesc cu doctorul Morton, a răspuns ea. 

Tânăra a făcut câţiva paşi, a deschis uşa cabinetului de 
consultaţii — Pete ştia că e vorba de cabinet pentru că scria pe 
uşă — şi l-a strigat pe veterinar. 

— E aici un băiat cu câinele lui, zice că l-a lovit maşina. 

Veterinarul a apărut în ușa cabinetului, apoi a intrat în sala 
de aşteptare, oprindu-se la câțiva paşi de Pete şi căruţul lui. Era 
un bărbat uriaș, și înalt, și lat, iar Pete se simţea ca la umbra 
unui munte mai scund sau a unui copac mare. Privirea 
doctorului semăna cu a asistentei care nu-i plăcea lui Pete — o 
privire care spunea că nu era deloc convins de ce încerca să-i 
vândă Pete. 

Băiatului i-a trecut prin minte că veterinarul şi asistenta lui 
cea rea o să-l placă și mai puţin când o să le spună că n-are bani 
să plătească consultaţia. 

— N-am zis că e câinele meu, a precizat Pete. Doar că e un 
câine. 

— Păi nu e, i-a răspuns veterinarul. 

Cuvinte ca nişte ziduri. Ca nişte rafale de vânt care-l 
răstoarnă. 

— Nu e ce, domnule? 

— Ăla nu e câine. 

Mintea lui Pete s-a încețoşat puţin și a început să se întrebe 
dacă nu cumva avea un vis ciudat. 

— Nu pricep, domnule. Atunci ce e, dacă nu e câine? 

— Ori e lup, ori e un hibrid. Probabil că e un hibrid. Nu 
tratez animale sălbatice și vreau să-l scoţi din sala de așteptare 
în clipa asta. Aici sunt oameni cu animale de companie. Și nu 
sunt în siguranţă. 


Pete s-a uitat în jurul lui. În sală așteptau o femeie foarte 
slabă cu o cușcă pentru pisici și un bărbat cu un şoricar, care 
stătea pe banca lipită de peretele îndepărtat. Amândoi și-au tras 
animalele mai aproape. 

— Ah, dar nu poate să se dea jos din căruţ, domnule. E prea 
rănit ca să atace pe oricine sau orice. Sincer. 

— Vreau să scoţi animalul ăla din sala mea de așteptare. 

— Da, domnule. Aveţi idee unde aş putea să-l duc? 

— Sună la Departamentul de stat pentru animale sălbatice. O 
să vină să-l împuște. 

— Ah, nu, domnule, a zis Pete, făcând față șocului cum putea 
el mai bine. Nu pot să fac așa ceva. l-am promis. 

Veterinarul a clătinat din cap, ca şi când Pete ar fi fost pur şi 
simplu o povară prea mare de tolerat pentru un bărbat de 
statura lui. 

— N-am timp de aşa ceva, a adăugat el. Am un client în 
cabinet. 

S-a răsucit brusc pe călcâie și s-a întors în cabinet, trântind 
ușa în urma lui mai tare decât era nevoie. 

Pete a ridicat ochii spre tânăra asistentă. 

— În, a zis el. Am priceput. Plec. 

Băiatul şi-a găsit un loc afară, lângă cabinet, și a rămas acolo 
multă vreme, prăjindu-se la soare. Nu prea ştia încotro s-o 
apuce. Se aşezase pe bordura înaltă care separa aleea ce ducea 
spre veterinar de locul de parcare. Se holba la pielea arsă de 
soare de pe picioare, brăzdată de dâre verticale de transpiraţie 
ce-și făcuseră loc prin praf şi pământ. 

Din când în când, arunca o privire peste umăr spre câine — 
sau ce-o fi fost —, care încă atârna cu picioarele afară din căruţ, 
sub un copac din apropiere. Animalul îi întoarse privirea, 
părând să-l întrebe: „Ei bine?”. 

Pete lăsase căruțul la umbră dinadins, pentru că nu avea apă 
nici pentru câine. Chiar și aşa, animalul răsufla greu. 

Băiatul a auzit ușa cabinetului deschizându-se cu un scârțâit 


și a întors capul, aşteptându-se să i se spună că stă prea 
aproape, că încă e o povară. 

leşise asistenta mai în vârstă. Avea părul roşcat şi frumos, 
tuns bob; femeia s-a uitat spre el şi i-a zâmbit. Și nici nu i-a spus 
s-o întindă. 

În loc de asta, s-a sprijinit cu spatele de peretele îmbrăcat în 
șipci al cabinetului și și-a aprins o ţigară. 

— Doamnă? a abordat-o el. 

— Da? 

— Văd că sunteți în pauză. Dar poate v-aș putea ruga să-mi 
dați un pahar cu apă pentru mine şi câinele ăsta? Sau ce-o fi. Ce- 
a zis veterinarul că e? 

— Crede că e un hibrid. 

— Nu ştiu ce e asta. 

— E un cuvânt mai pretenţios pentru „corcitură”. Corcitură 
între lup şi câine. 

— Ah, de ce nu spun oamenii ce vor să spună pur şi simplu și 
nu sar peste chestiile pretențioase? 

Femeia a râs uşor, scoțând fum pe gură în acelaşi timp. 

— Habar n-am, i-a răspuns ea. 

Apoi a dispărut înăuntru. Pete nu-și dădea seama dacă avea 
de gând să-i aducă apă sau nu. 

Şi-a privit din nou tenișii, încercând să-şi pună creierul în 
mișcare. Trebuia să-și facă un plan. Trebuia să plece de acolo. Şi 
trebuia să ia câinele — sau hibridul, sau corcitura — cu el, pentru 
că așa promisese. Dar unde? Nu reuşea să-i dea de cap. 

Un minut sau două mai târziu, femeia s-a lăsat pe bordură 
lângă el, cu un oftat. Pete s-a uitat la ea, iar ea i-a zâmbit. I-a 
întins o sticlă de suc acidulat cu aromă de portocale, cu dopul 
deja desfăcut. Pete a luat-o, simțind cu plăcere răceala sticlei în 
mână. 

— Mulţumesc! a zis el, savurând în mod evident surpriza. 

— Cu plăcere, i-a zis ea şi a mai tras un fum din țigară. 

Băiatul a luat o gură zdravănă de suc şi a simţit băutura 
acidulată și rece alunecându-i pe gât, până în stomac, 
schimbând totul. I s-a părut că tocmai fusese scos din iad și 
aterizase într-un lux deplin. 


— E cel mai bun lucru pe care l-am băut vreodată, a zis el. 
Jur. 

— N-ai mai băut niciodată suc de portocale? 

— Ba da. De câteva ori. Dar niciodată când mi-era așa sete. 

Asistenta a zâmbit. Aproape cu tristeţe, a remarcat Pete în 
sinea lui. 

— Am adus și nişte apă pentru el, a zis ea, făcând semn spre 
un pahar din carton aşezat pe bordură, lângă şoldul ei. Dar m- 
am gândit că mai bine te las pe tine să-i dai. 

— Foarte drăguţ din partea dumneavoastră, doamnă. 

— E îmblânzit? 

— Habar n-am. 

— A fost greu să-l urci în căruț? 

— Da şi nu, doamnă. A fost greu să-mi fac curaj să încerc. 
Dar după ce mi-am făcut vânt, n-a încercat să facă nimic. Nu mi- 
a făcut nimica. Scuze. Nu mi-a făcut nimic. Doar pentru că nu mă 
duc la şcoală vara nu înseamnă că trebuie să fiu neglijent. Așa: 
de mârâit, a mârâit și şi-a arătat colții de câteva ori. Dar asta s-a 
întâmplat înainte să vorbim şi să ne cunoaștem. Totuși, cred că, 
dacă n-ar fi fost îmblânzit, m-ar fi făcut bucăţi până acum. 

— Îhî. Probabil a mai cunoscut nişte oameni la un moment 
dat. 

— Veterinarul a zis că e sălbatic. 

— Cred că voia să spună că n-ar trata o corcitură de lup în 
nicio situație, pentru că îi consideră prea sălbatici. Nu crede în 
ei. 

— Cum poate să nu creadă în ei? a întrebat Pete, arătând cu 
degetul spre animal. Uite unul care stă chiar acolo. 

— Nu, nu asta am vrut să spun, a explicat femeia. Crede că 
există. Dar nu crede că oamenii ar trebui să-i adopte. Oamenii îi 
iau, dar nu știu cum să se poarte cu ei. Nu poţi întotdeauna să-i 
dresezi lovindu-i cu ziarul peste bot, dacă înţelegi ce vreau să 
zic. E mai complicat cu un animal pe jumătate sălbatic. Uneori, 
oamenii îi adoptă şi ajung să le fie frică sau să aibă probleme. 
Poate că al tău a aparţinut cuiva înainte și de-aia a avut 
încredere în tine. Dar e posibil să fie complet sălbatic. Poate că 
te-a lăsat să-l pui în căruț pentru că știa că n-are nicio 


alternativă. 

— Sunt aşa inteligenţi când sunt sălbatici? 

— Uneori. Da. Orice și oricine vrea să trăiască. Nu e ceva 
nemaivăzut ca un animal să se poarte contrar firii lui dacă e în 
joc supraviețuirea lui. Au venit odată la cabinet niște oameni 
care aveau un câine de pază. Era feroce. Așa îl dresaseră. Treaba 
lui era să păzească un cimitir de piese auto. Într-o noapte, s-a 
înecat cu un os şi era cât pe ce să moară când a trecut pe acolo 
un străin. Omul şi-a băgat braţul prin gard şi mâna pe gâtul 
câinelui şi a scos osul. lar câinele l-a lăsat. Ceea ce e logic, dacă 
stai să te gândeşti. Ce avea de pierdut? 

În timp ce asistenta vorbea, Pete a sorbit lacom din sticla de 
suc. Îi mai rămăsese jumătate, dar deja simţea că-i lipsește. Îi 
plângea anticipat dispariţia. 

— Aş vrea să aflu de unde a venit şi-aşa mai departe, a zis el. 
Dar cred că întrebarea cea mai importantă e: ce mă fac cu el 
acum? Nu pot să-i sun pe oamenii ăia care se ocupă de animale 
sălbatice ca să vină să-l împuşte. Nu pot. l-am promis că dacă 
vine cu mine n-o să i se întâmple nimic rău. Am jurat pe 
onoarea mea, ştiţi? 

— Cred că ştiu ce ai putea să încerci. 

— Și să nu-l împuște? 

— Da. Poate. E o doamnă doctor care locuieşte în pustie, cam 
la zece kilometri de aici, în linie dreaptă. E medic, nu veterinar. 
Dar acceptă animale pe care le refuză toți ceilalți. Am fost odată 
la ea cu o pisică bolnavă, când proprietarul nu voia să plătească 
să-i salveze viaţa, iar veterinarul nu a acceptat s-o trateze fără 
bani. N-a fost prea cumsecade, dar a tratat pisica. Habar n-am 
ce-ar spune dacă ai apărea la ușa ei cu un lup. 

— Poate e doar corcitură, a zis el, sperând că așa îşi susține 
cauza. 

— Nu prea-i plac oamenii. Nu se poartă frumos. Cred că vrea 
să fie lăsată în pace. Nu e nici tânără, nici bătrână, poate spre 
patruzeci de ani sau chiar peste. În loc să crească adolescenţi, 
are grijă de animale. Nu c-ar fi treaba mea. Cred că-i plac mai 
mult decât oamenii. Când am câte o zi proastă, îi dau și eu 
dreptate. În fine, nu cred că ai nimic de pierdut dacă încerci. 


Acestea fiind spuse, femeia a scos din buzunarul fustei ceva 
care semăna cu un carnet de reţete sau de notițe, iar de după 
ureche a dat la iveală un creion butucănos. 

În timp ce Pete o urmărea şi-şi bea restul de suc, asistenta i-a 
desenat o hartă. 

Cât a mâzgălit femeia, băiatul i-a dus... animalului paharul 
cu apă. Acum, că i se spusese că are în căruţ un animal probabil 
sălbatic, lui Pete îi era mai frică. Dar fiara n-a mârâit şi nici nu și- 
a dezvelit dinţii. A întins botul și a golit paharul, aparent 
recunoscător. 

— Să nu zici nimănui că ţi-am povestit despre ea, l-a avertizat 
femeia, îndesându-i hârtia în mână. 

— De ce nu, doamnă? Vreau să zic, sigur. Nu. N-o să spun. 
Oricum, cui aş putea să-i spun? Și chiar dacă aş avea cui să 
spun, n-o să-i spun dacă mi-aţi zis să nu. Pen’ că aţi fost foarte 
drăguță cu mine. Dar mă întrebam, aşa. E un secret? 

— Nu sunt sigură că e un lucru pe care ar trebui să-l spun 
altora. Sunt unul dintre puținii oameni pe care-i ştiu care au 
întâlnit-o. Lumea vorbeşte despre ea, dar cei mai mulţi n-au 
vorbit cu ea. Dar tu trebuie să încerci ceva. 

— Ăsta-i adevăru' adevărat, doamnă. 

— Succes. 

Pete a urmărit-o în timp ce intra înapoi în cabinet. 

Apoi s-a uitat din nou la câine şi şi-a dorit să nu-i fi făcut 
promisiunea aia, pentru că acum simţea că nu depinde deloc de 
el dacă problema o să se rezolve sau nu. În orice caz, era prea 
târziu. Promisese şi n-avea scăpare. Trebuia doar să încerce să o 
rezolve şi să spere că va fi bine. 

Băiatul s-a pregătit pentru încă un drum foarte lung. 


XXX 


Parcursese cam cinci kilometri și ajunsese la marginea 
orașului, unde se terminau clădirile. Mergea pe carosabil, pe 
lângă bordură, ca să evite denivelările de pe trotuar care ar fi 
putut să-i provoace dureri pasagerului său. 

Pete a auzit o voce timidă în spatele lui. 


— Ce-a păţit câinele tău? 

Băiatul s-a oprit şi s-a întors. 

În spatele lui, pe trotuar, era un băiat negru. Un băiat mai 
mare decât păruse judecând după voce. Era scund, mult mai 
scund decât Pete, dar purta ochelari cu lentile groase, care-l 
făceau să pară deştept și matur. Părul lui sârmos era tuns scurt, 
atât de scurt încât Pete îi vedea scalpul. Se întreba dacă poți să te 
arzi când soarele îți găsește creștetul așa uşor. Dar poate cei ca 
băiatul ăsta — de culoare era cuvântul pe care Pete îl folosea în 
mintea lui, pentru că nu-i plăceau multe dintre cuvintele pe care 
le auzise — nu se ardeau așa ușor ca el. 

— Nu e câinele meu, i-a răspuns Pete. De fapt, tocmai am fost 
cu el la veterinar şi veterinarul nici nu-i sigur că e câine. 

Pete a observat că băiatul de culoare s-a relaxat. Vedea după 
umeri, după felul în care-şi ţinea și capul. Simplul fapt că Pete îi 
vorbise — nu neapărat amabil, dar sigur nu cu asprime, doar la 
obiect — îl făcuse să se relaxeze. S-a apropiat câțiva paşi, căscând 
ochii într-un amestec de confuzie şi uimire. 

— Asta e cam ciudat, a zis el. Ce e atunci, dacă nu e câine? 

— Exact aşa am spus și eu! 

Pete nu intenţionase să strige, dar îl entuziasma să audă pe 
altcineva care gândea ca el. ÎI făcea să se simtă mai puţin singur 
şi derutat. Însă avântul lui îl făcuse pe băiat să tresară. Nu foarte 
tare, totuși. Doar un ochi atent ar fi văzut. Pete fusese atent, 
pentru că se întreba cum de nu-l mai văzuse pe băiat înainte. 

— Doctorul crede că e un lup sau poate o corcitură de lup, a 
zis Pete. 

Băiatul a privit brusc animalul cu alți ochi, plini de respect. 
Dar n-a făcut niciun pas înapoi, ceea ce i-a câștigat respectul lui 
Pete. 

— Ce-a păţit? 

— A fost lovit pe autostradă. 

— Cum ai urcat un lup în căruţul ăla? 

— Nici eu nu prea știu. Am stat cu el multă vreme. După aia, 
m-a cam lăsat să-l urc. Credem că ori a mai trăit alături de 
oameni cândva, ori știa că n-are altă soluţie. 

— Unde-l duci? 


— Ah, a zis Pete, dându-și seama cât de uşor era să-și încalce 
promisiunea fără să vrea. Nu pot să-ți zic. Nu te supăra sau 
ceva. Dar cineva mi-a zis unde aș putea să-l duc. Însă m-a pus să 
promit că nu spun nimănui. 

— Ah. Păi n-ai vrea să-ţi încalci promisiunea. Înţeleg asta. 

— Bine. Mersi. Mă bucur că înţelegi. Nu-mi plac oamenii 
care-și încalcă promisiunile. Eu le iau foarte în serios. Și azi am 
făcut deja două, așa că e o zi grea, pentru că trebuie să am grijă 
să nu încalc niciuna. 

— Chiar că e o zi grea, a răspuns băiatul, împingându-și 
ochelarii în sus pe nas cu vârful degetului mare. 

— Păi, la revedere atunci, a zis Pete. 

— Pa. Sper ca lupul să se facă bine. 

— Mersi. 

Pete a făcut câţiva pași într-o linişte întreruptă doar de 
scârţâitul ritmic al unei roți neunse de la căruţ. S-a gândit la 
Jack, care era pe lac, distrându-se fără el. Nu-l sprijinise nici 
măcar cât să-l ajute cu câinele. Cu lupul. Corcitura. Ceea ce îl 
făcea să se simtă singur, ca şi când n-ar avea niciun prieten pe 
lume. 

S-a oprit şi s-a întors să vadă dacă băiatul plecase. Nu 
plecase. Era acolo, în picioare, pe trotuar, cu mâinile atârnându-i 
pe lângă corp, privindu-l cum se îndepărtează. 

— E un drum lung, a strigat Pete spre el. Vrei să mergi cu 
mine un kilometru? 

— Sigur, i-a răspuns băiatul, apoi a luat-o la fugă ca să-l 
ajungă din urmă. 

— De ce mergem pe stradă? l-a întrebat el. 

— Pe trotuar sunt prea multe hopuri. Mi-e teamă că-i fac rău. 

— Ah, aşa e. 

Tăcere scurtă. 

— Mersi că m-ai invitat. Nu știu pe nimeni pe-aici. E greu. 
Ştii tu, să nu cunoști pe nimeni. 

— De cât timp ești aici? 

— Două zile. 

— Păi de-asta, atunci. 

— Era mai bine dacă nu era vacanţă. Dacă mergeam la şcoală, 


aş fi cunoscut alți băieți. Dar am ajuns aici în penultima zi de 
școală, iar tata a zis că ar fi aiurea să mă înscrie pentru două zile. 
A zis că ar trebui să-l ajut să despacheteze lucrurile şi c-o să mă 
înscrie la toamnă. 

— Şi mama ta ce-a zis? a întrebat Pete. 

— N-am. 

Pete s-a oprit brusc și a încercat să se uite la faţa băiatului, 
dar acesta continua să meargă cu ochii în pământ. 

— Uite ceva ce avem în comun, a zis Pete. 

Băiatul și-a ridicat ochii şi l-a privit, mai încrezător. 

— Oh. Și mama ta a murit? 

— Nu. N-a murit. Dar tot n-am. 

— Unde s-a dus? 

— Nu ştiu. 

Au rămas nemişcaţi o clipă; Pete se simțea încurcat şi nu era 
sigur cum să continue. Apoi a pornit din nou la drum, trăgând 
căruțul. 

— Îmi pare rău că ţi-a murit mama, a reluat el. 

— Mersi. 

— Ți-e dor de ea? 

— N-am cunoscut-o, de fapt. A murit când m-am născut eu. 
Dar tot mi-e cam dor de ea. Nu știu dacă are sens. Ţie ţi-e dor de 
mama ta? 

— Da, a zis Pete, sperând că nu va trebui să intre în detalii pe 
tema asta. 

— Ce-o să fac eu toată vara dacă nu știu nici măcar un suflet? 
Asta m-am întrebat toată ziua. 

— Mă ştii pe mine, a zis Pete. 

— Numai că nici nu ştiu cum te cheamă. 

— Pete Solomon. 

— Justin Bell, s-a prezentat băiatul, arătând cu degetul mare 
îndoit spre pieptul lui. 

— Gata. Ai văzut? Ne cunoaştem un pic. 

Băieţii şi-au urmat drumul în linişte câteva clipe, ascultând 
cum scârțâie roata căruciorului. Cel puţin Pete o asculta. 

— Pot să-ţi arăt cum să ungi roata aia care scârţâie, i-a propus 
Justin. 


— Eh, ştiu cum s-o ung, dar mersi oricum. Doar că ăsta zace 
în garaj cam de când aveam zece ani. lar azi mă aștepta câinele, 
plus că tata dormea și n-am vrut să stau prea mult şi să risc să-l 
trezesc. 

— Tatăl tău nu lucrează? 

— Lucra la fabrică. Dar pe urmă a avut un accident. 

— Oh. Îmi pare rău. Iata lucrează la fabrică. Azi e prima lui 
zi. De-aia ne-am mutat aici, pentru că a auzit că se fac angajări la 
fabrică. Mă rog, de-aia și pentru că tatăl lui — bunicul meu - a 
crescut în zona asta. Şi lucra pe vremuri fix la aceeași fabrică. 
Aşa că mereu a vrut să se mute aici, cred eu. Tata, nu bunicu'. 
Sper că nu i-a luat locul tatălui tău sau ceva de genu’. 

— Nu. El e doar în concediu. Asigurare de... ceva. Uit mereu 
cum îi zice. În plus, fabrica angajează tot timpul. Oamenii vin și 
pleacă întruna. 

— Ştii, dacă nu vrei să fim prieteni, poţi să-mi zici. 

Pete s-a oprit. Justin s-a oprit. Absența scârţâitului s-a 
prelungit ca un ecou. 

— De ce să nu vreau? a întrebat Pete, deși avea o idee. 

— Păi, ştii tu. 

— Nu-mi pasă de treburile astea. Sunt cam pretenţios când 
vine vorba de prieteni. Cred că mai mult decât eram înainte. 
Dar nu în legătură cu chestii de genu’ ăsta. 

— La ce ești pretenţios? 

— Păi, de exemplu... să zicem că ai fi cu mine şi am vedea 
câinele ăsta — sau ce-o fi el — pe marginea drumului, lovit, în 
pericol... te-ai duce pe lac să pescuiești şi m-ai lăsa singur sau ai 
rămâne şi m-ai ajuta cu câinele? 

Justin a rămas tăcut o vreme, iar Pete își dădea seama că 
băiatul se gândeşte. Aproape că vedea rotițele învârtindu-se în 
capul băiatului mai mic. Pete se bucura că Justin îi luase în 
serios întrebarea şi că nu se grăbea să dea un răspuns din burtă. 
Să-i spună ce-și închipuia el că ar fi vrut să audă Pete. Justin s-a 
uitat adânc în ochii câinelui-lup, iar câinele-lup s-a uitat la el. 

— Cred că ai făcut un lucru curajos când l-ai urcat în căruț. 
Cred că mi-aş dori să nu trebuiască să fac ceva aşa de curajos. 
Ştii ce vreau să zic. Dacă aş putea să evit. Dar cred că, dacă ar fi 


lovit şi întins pe marginea drumului şi n-ar avea pe nimeni... nu 
cred c-aş putea pur și simplu să mă duc pe lac şi să pescuiesc și 
să nu mă mai gândesc deloc la el. Nu cred c-aș mai putea să 
dorm noaptea dacă aş face aşa ceva. 

— Bun, a zis Pete. 

Şi au pornit din nou la drum. 

— Ăsta e genu’ de lucruri cu care sunt pretențios, a adăugat 
Pete. 


XXI 


După vreo trei kilometri, când drumul se transformase într- 
un tunel de copaci stufoși şi nu se mai vedea nicio mașină, Pete 
a început să-și facă griji că aduce pe cineva prea aproape de casa 
doamnei doctor. 

— Cred că poate mai bine merg singur de aici înainte, a zis 
Pete. Nu te supăra, chestia e că... 

— Da, ştiu, a zis Justin. Că nu vrei să încalci o promisiune. 

— Exact. 

— Poate te mai văd pe aici. 

— Oh, sunt sigur că o să mă mai vezi, a zis Pete. O să fiu pe- 
aici toată vara. 

Justin a luat-o spre casă și i-a făcut cu mâna cam abătut. 

Pete a rămas pe loc, privindu-l cum se îndepărtează. 

Atunci a simţit, pentru prima oară, că-i e frică de ce urmează. 
Îi era frică să se ducă la o doamnă doctor care nu plăcea pe 
nimeni în afară de animale și care voia să fie lăsată în pace. 
Regreta că n-are un prieten care să-l însoțească în aventura asta. 
Chiar și un prieten nou. 

Dar promisiunea era promisiune. 


Capitolul trei: Doctoriţa Lucy 


Femeia a înjurat tot drumul până la uşă — era miezul zilei și 
unul din nenumăratele momente în care prefera să nu fie 
deranjată. Abia dacă îşi auzea înjurăturile pe fondul lătratului 
câinilor din ţarcurile de-afară. 

A rămas să se reculeagă un moment îndelungat, apoi a 
deschis larg ușa. 

În prag era un băiat — ori un puști foarte bine făcut, de vreo 
doisprezece ani, ori unul de treisprezece-paisprezece ani, cu față 
de bebeluş și aer foarte copilăros. Avea părul brunet și des, tuns 
scurt cu maşina, după cum arăta. Băiatul stătea cu ochii în 
pământ, fără să se uite la ea vreo clipă, de parcă ar fi fost 
convins că mușcă. 

Puştiul părea intimidat şi de lătratul câinilor, ca și când 
ciocnirea cu ei ar fi inevitabilă. La fiecare lătrat, băiatul tresărea. 

— Nu mă interesează, a zis ea. 

— Ce anume, doamnă? 

— Ce ai tu de vânzare. 

— N-am nimic de vânzare. 

— Atunci ai greşit adresa. Pentru că e exclus să am ceva de-a 
face cu tine. 

Băiatul s-a dat doi paşi în lateral. 

În spatele lui, pe potecă, stătea un căruț Radio Flyer vechi şi 
ruginit, căruia îi lipseau două stinghii de lemn. În căruț era ceva 
ce părea a fi un câine-lup. Dacă ar fi trebuit să ghicească rapid, 
ar fi zis că e un hibrid de lup cu husky de Alaska sau malamut. 
De vreo 35 de kilograme. Piciorul stâng din spate i se odihnea 
peste dreptul într-un unghi nefiresc. 

Femeia s-a uitat în ochii animalului, care a privit-o la rândul 
lui. 

Mai văzuse privirea asta. De multe ori. 

Câinele-lup rămăsese fără vreo altă opțiune. Și chiar dacă nu 
era normal ca un animal să știe atât de multe, el știa că e ultima 
lui șansă. Avea să primească ajutor aici — de la ea — sau n-avea 
de unde să mai primească ajutor pe lumea asta. 


Doctoriţa Lucy și-a întors privirea şi a oftat. 

— Cum ai aflat de mine? l-a întrebat ea pe băiat. 

— Nu pot să vă zic, doamnă. 

— Nu poți pentru că nu ştii? Sau nu poţi pentru că ştii, dar n- 
ai voie să zici? 

— A doua variantă, doamnă. 

S-a lăsat tăcerea, care s-a prelungit. Liniştea părea să-l apese 
pe băiat ca un picior care presează un tub cu pastă de dinți. Din 
puşti au început să ţâşnească cuvinte. 

— L-am găsit pe autostradă. Îl lovise mașina. Am încercat să- 
l duc la veterinar. Dar veterinarul n-a vrut să se atingă de el. 
Cred că nu e un bărbat de treabă. Bine, din ce am auzit, cred că 
nici dumneavoastră nu sunteţi. Adică, nu că nu sunteţi un 
bărbat de treabă. Normal. Că nu sunteţi bărbat deloc. Că nu 
sunteți o femeie de treabă, aşa am auzit. Ah, rahat. Ce tot zic? 
Uneori, când am emoţii, nu observ că-mi ies pe gură numai 
lucruri nepotrivite. În fine, dacă vă ajută, să ştiţi că am auzit şi 
ceva de bine. Am auzit că vă purtaţi frumos cu animalele și, în 
situaţia noastră, doar de atât e nevoie. Oricum, veterinarul a zis 
că e sălbatic şi că el nu tratează animale sălbatice şi că e 
periculos şi numai să stea în sala de așteptare. Dar e rănit așa 
tare, n-avea cum să se dea jos din căruț și să facă rău la nimenea. 
Scuze. N-avea cum să facă rău nimănui. Asta am vrut să zic. 

Apoi s-a oprit, de parcă ar fi avut nevoie cu disperare de aer. 

— Nu e sălbatic, a zis femeia. 

Băiatul s-a uitat la ea pentru prima dată. După aceea, la 
câinele-lup. Și din nou la chipul ei. 

— Cum vă daţi seama, doamnă? 

— În primul rând, era mai probabil să aduci un cangur mov 
decât un lup sălbatic. Au fost vânaţi pentru recompense până 
aproape de extincţie. 

— Nu ştiam, a zis băiatul. 

— Și mai e un indiciu vizibil. Unul pe care idiotul de doctor 
Morton l-ar fi observat dacă și-ar fi folosit creierul. Nu e un 
bărbat de treabă. Ai dreptate în privinţa asta. Şi niciun veterinar 
prea bun. S-a mutat aici după ce a încercat să se descurce în 
două orașe mari, pentru că n-a putut să facă față unde avea 


concurență. 

— Nu prea înţeleg, doamnă. 

— Acolo unde sunt mai mulţi veterinari, doar cei mai buni își 
dezvoltă afacerea. 

— E logic, a zis băiatul. Dar tot n-aţi zis de ce... 

— l-au fost îndepărtați pintenii din spate. 

Băiatul şi-a plimbat privirea de-a lungul animalului, părând 
că nu știe unde să se uite. 

— Uită-te la picioarele din faţă, l-a ajutat ea. Chiar deasupra 
labelor. Vezi că are o gheară în plus, pe interior? Acolo, mai sus? 

— Da, doamnă. Credeam că toţi câinii au așa ceva. 

— Au. Dar se nasc cu pinteni și la picioarele din spate. Doar 
că majoritatea crescătorilor de câini îi scot când sunt pui. Dacă s- 
ar fi născut în sălbăticie, i-ar fi avut încă. În plus, există un 
indiciu şi mai evident. L-ai pus în căruţ, nu? Şi acum ești pe 
picioare şi vorbeşti cu mine. Şi nu pot să nu remarc că nu 
sângerezi de moarte. 

— Ei bine, asta ar fi putut să iasă și altfel, doamnă. A mârâit 
și şi-a arătat colții de câteva ori. A trebuit să stau cu el ore în şir 
până să-mi fac curaj să încerc. 

Femeia a vrut să se uite în ochii băiatului, să-l cântărească 
mai bine, dar el şi-a întors capul. 

— Ai făcut un lucru tare curajos, i-a zis ea. 

— M-am gândit doar că n-o să mai pot să dorm dacă plec şi-l 
las acolo, după ce m-am uitat în ochii lui. Ştiţi cum e. 

— O, da. Ştiu prea bine. 

S-a lăsat din nou tăcerea. 

— Deci, a continuat ea, nu știu sigur dacă n-a trăit singur o 
vreme. Cât de mult, probabil că n-o să aflăm niciodată. Dar a 
cunoscut oameni la un moment dat. Bine. Acum trebuie să 
rezolvăm problema, nu? În regulă. Lasă-l aici. O să-i fac niște 
radiografii și după aia o să-i dreg ce oase pare să fie nevoie. 

Băiatul și-a ridicat privirea spre ea, cu ochii mari. Părea mai 
surprins decât ar fi fost normal de indicaţiile ei simple. 

— Ah, dar nu pot să fac aşa ceva, doamnă. 

— Atunci cum vrei să-l tratez? 

— Rămâne aici să-l trataţi, sigur. Nu asta e problema. Dar nu 


pot să-l las. Nu pot să-l las până nu știu sigur c-o să fie bine. 
Vedeţi, i-am făcut o promisiune. l-am promis că, dacă vine cu 
mine, o să fie bine. Acum îmi doresc într-un fel să nu-i fi promis. 
Am învăţat o lecţie din promisiunea asta. Pentru că uneori nu 
depinde de mine dacă altcineva e bine sau nu. Dar pentru 
promisiunea asta e prea târziu. Am făcut-o. lar acum sunt cu el 
și el e cu mine până ştim că e în regulă. 

Doctoriţa Lucy l-a privit îndelung, descurajată. Apoi a oftat 
adânc. 

— N-ai părinţi care să se îngrijoreze că lipseşti? 

— Am, doamnă. Probabil că o să-mi iau bătaie de la tata când 
o să ajung până la urmă acasă. Dar nu pot să mă gândesc încă la 
aşa ceva. Am promis și o să rămân aici. 

— Ei bine, a zis ea, oftând din nou din rărunchi. Atunci ar 
trebui să intrați. 


XXX 


— Câţi ani ai? l-a întrebat în timp ce înmuia o batistă în eter. 

— Doişpe ani, doamnă. 

— Hmm, a zis ea cu voce tare, fără să vrea. 

— De ce hmm, doamnă? 

Băiatul stătea în picioare, lângă căruțul pe care-l trăsese până 
în cabinet, şi-şi odihnea mâna pe capul câinelui-lup. Doctoriţa s- 
a întrebat dacă era prima oară când puştiul îndrăznea să-l 
atingă. 

Femeia a lăsat batista înmuiată să cadă în căruţ, în fața 
pieptului animalului, după care şi-a pus mâinile pe umerii 
băiatului şi l-a condus prin living până afară. 

— Unde mergem, doamnă? 

— O să aşteptăm afară câteva minute. 

Au ieșit împreună în soarele dogoritor al după-amiezii. 
Doctoriţa și-a scos o ţigară din buzunarul bluzei şi a aprins-o, 
trăgând un fum adânc în piept. Apoi s-a uitat printre frunzele 
copacilor din apropiere, care stăteau nemişcate în căldura fără 
nicio adiere. 

— Chestia e că... a început băiatul și după aceea a tăcut o 


vreme. Când oamenii zic „hmm”, îmi imaginez că se gândesc la 
ceva. Și mă întreb la ce vă gândeați. 

Doctoriţa Lucy a expirat un nor de fum în aerul fierbinte. 

— Cred că-mi spuneam că pari mai mare. 

— Da, doamnă. Sunt foarte mare pentru vârsta mea. Cel mai 
mare din clasă. 

— Şi că, atunci când vorbeşti... poate că pari mai mic. 

— Ah. Păi. Nu sunt cel mai deştept din clasă, dacă la asta vă 
referiți. Acum îmi pare rău că aţi adus vorba. Eu încerc să nu mă 
gândesc dacă pot. 

— De ce nu? Nu e o insultă, să ştii. 

— Ba sigur că este. Să nu fii deştept? Oricine ştie că ăsta e un 
lucru rău. 

— Să-ţi zic ceva, puştiule... 

— Pete. 

— Bine. Pete. Să-ţi explic. Se pune prea mare preț pe 
deșteptăciune. Cea mai mare parte din răul de pe lumea asta e 
făcut de oameni care se consideră deştepţi. Și sunt — învățați. 
Dar majoritatea oamenilor foarte deştepţi n-au bun-simţ. Pun 
prea mult preț pe inteligenţa lor. Eu prefer pe cineva cu bun- 
simţ. Şi puţin suflet. Acum, haide. Să ne întoarcem. 

— Da, doamnă. 

Băiatul a urmat-o înapoi prin living, oprindu-se o clipă să se 
holbeze la fețele lui Archimedes şi Angel. Ca şi când atunci le 
observa pentru prima dată. Şi poate că aşa şi era. Poate că la 
primele ture prin cameră nu se gândise decât la câinele-lup. 

— Sunt nişte păsări tare frumoase și mari, a zis el. 

— Aşa e. 

— Ce-au pățit? 

— Bufnița a avut o aripă ruptă rău. A încercat să zboare prin 
luminile farurilor unei maşini care venea în viteză. lar vulturul a 
fost împușcat. 

— Ah, ce păcat. 

Pete a rămas puţin în urmă, apoi s-a dus după ea în cabinet, 
unde mirosea puternic a eter. Femeia a deschis toate ferestrele şi 
a dat drumul la cele două ventilatoare. 

— O, nu! a strigat el, văzând câinele-lup zăcând inconștient 


în căruţ, cu capul atârnând spre linoleumul de pe podea. Ce-a 
păţit? Ce i-aţi făcut? 

— Doar nu te aşteptai să-l operez la picior când e treaz și 
simte durerea, nu? Ar fi o cruzime. Ca să nu mai zic că e 
periculos. 

— Ah. Atunci e doar adormit. Pfi. M-am speriat. 

— Ajută-mă să-l pun pe masa de operaţie. 

Femeia a ridicat partea din față a animalului, iar Pete, partea 
din spate. Capul câinelui s-a bălăngănit. Cu vreo două icnituri 
din partea fiecăruia, au reușit să-l aşeze pe masă. 


XXX 


Doctoriţa Lucy a examinat radiografia — prinsă de un panou 
luminat de pe perete - vreme îndelungată. În parte, ca să-și 
adune gândurile. Situația era mai bună decât se temuse. O 
fractură subperiostală a unui os lung. Era nevoie de şuruburi ca 
s-o fixeze, pentru că era localizată sus, spre şold. Dar era mult 
mai bine decât varianta unor oase distruse în interiorul sau în 
jurul articulației şoldului. Aşa că prognosticul lui era rezonabil. 

Femeia a lăsat radiografia atârnată de panou, cu lumina 
bătând din spate, şi s-a întors la câinele-lup, care stătea întins lat 
pe masă. l-a pus o mască în jurul botului ca să poată respira în 
timpul operației. 

A băgat în priză maşina de tuns și a început să radă blana de 
deasupra rănii. 

Pete a tresărit la auzul mașinii. 

Lucy şi-a ridicat ochii spre el. Băiatul stătea pe un scaun înalt, 
aproape de masa de operaţie. Era alb ca varul, de parcă ar fi 
văzut o fantomă. Şi părea să vadă prin ceaţă. 

— Eşti bine? l-a întrebat ea. 

— Mi-e rău, doamnă. 

— Ce fel de rău? 

— Ameţeală. 

— Probabil de la eter. Du-te să stai lângă fereastră. 

Pete a făcut ce i s-a spus, dar femeia n-a avut cum să nu 
observe că băiatul și-a întins mâinile din reflex după un punct 


de sprijin, ca să nu se dezechilibreze. S-a aşezat în dreptul 
ferestrei și a respirat adânc. 

Lucy s-a spălat pe mâini şi şi-a pus mănușile chirurgicale 
sterile. Apoi a colorat cu un dezinfectant zona în care urma să 
opereze şi a făcut incizia. 

— De ce v-aţi purtat frumos cu mine, doamnă? a întrebat 
Pete. 

Băiatul se uita pe fereastră şi părea să se bucure de priveliște. 
Îşi mai revenise puţin. 

— Aşa m-am purtat? 

— Mai mult decât mi s-a zis să mă aştept. 

— Hmm. Nu mi-am dat seama că m-am purtat frumos. 

Pete și-a întors privirea înapoi în cameră și a văzut că piciorul 
câinelui-lup era despicat. Lucy l-a privit cum își schimbă 
expresia. 

— Oh, măiculiță, a zis el, tremurând ca un spic de grâu în 
bătaia vântului neîndurător. 

— Mai bine te așezi la loc, înainte să leşini. 

— Da, doamnă, a zis el şi s-a aruncat spre scaun. 

— De data asta n-a mai fost eterul, nu? a întrebat ea. 

— Nu, doamnă. Nu mă aşteptam să mă uit și să văd piciorul 
bietului câine pe dinăuntru. 

— Dar ştiai că trebuie să-l deschid ca să-l repar, nu? 

— Nu, doamnă. Eu mi-am rupt piciorul când aveam nouă ani 
și doctorul doar mi l-a pus în ghips. 

— Al lui e rupt mult prea aproape de șold. Nu pot să 
stabilizez zona asta cu ghips. Trebuie să-i pun şuruburi. 

— Suruburi? În oase? a întrebat băiatul strângând din ochi. 

— Exact. E cea mai bună şansă a lui ca să se ridice din nou pe 
picior în curând. 

— Dacă leşin, să nu mă băgaţi în seamă. Trataţi-l mai departe. 

— Pune-ţi capul între genunchi. 

Pete a ascultat. 

— O să-ți zic de ce m-am purtat mai frumos cu tine decât cu 
majoritatea, a reluat ea, în timp ce mâinile înmănușate își 
vedeau de treabă, așezând cu blândeţe osul la locul lui. 

— Parcă ziceaţi că nu v-aţi dat seama de asta, a mormăit el cu 


capul între genunchi. 

— Păi, m-am gândit. La cum i-ai promis unui animal care ar 
fi putut fi periculos că o să ai grijă de el, deși ştiai foarte bine că 
înseamnă să-ţi asumi un risc mare. Deşi mârâise și-și arătase 
deja colții. Majoritatea oamenilor ar fi trecut mai departe. Sau 
poate ar fi chemat autoritățile să vină să-l omoare. Dar tu ai 
rămas acolo ore întregi și ai încercat să-i câştigi încrederea. Și 
după aia n-ai vrut să nu-ţi respecţi promisiunea... chiar după ce 
cineva ţi-a băgat în cap că ar putea fi un animal sălbatic. Ei bine, 
nu e. Îți mai zic cum ştim sigur că nu e sălbatic. A fost sterilizat. 

— Sterilizat? a întrebat Pete dintre genunchi. 

— Aranjat. 

— Aranjat în ce fel? 

— Aranjat ca să nu poată avea pui. 

— Ah. Genul ăla de aranjat. 

— Mulţi oameni sterilizează câinii ca să-i facă mai docili. Dar 
dacă ai făcut așa ceva, dacă ai sterilizat un câine-lup, e păcat să-l 
lași din nou în sălbăticie să se descurce singur. Lupii sunt 
animale de haită. Se împerechează și își cresc puii. Dacă nu 
poate să se împerecheze și să crească pui, ce altceva să facă? E 
predestinat să-şi trăiască toată viaţa în singurătate. Nu c-ar fi 
fost uşor să-și găsească o haită de lupi. Mai degrabă una de 
câini, poate. 

A urmat o tăcere. 

— Mi se rupe sufletul, doamnă, a zis Pete cu vocea stinsă, 
după o vreme. 

— Aşa e şi normal. Mie mi se rupe sufletul tot timpul, când 
văd ce fac oamenii cu animalele. 

— De-asta nu vă plac oamenii? 

— În parte. De-asta şi pentru ce-și fac unii altora. Dar acum 
trebuie să mă concentrez aici să pun şuruburile. 

Vreme de mai bine de patruzeci de minute — deși femeia nu 
se uita la ceas —, băiatul a rămas pe scaunul înalt, cu capul strâns 
între genunchi. Până în clipa când i-a zis: 

— Poţi să te ridici şi să te uiţi acum. L-am cusut înapoi. 

Atunci Pete şi-a ridicat capul și a clipit în lumină ca şi când s- 
ar fi trezit dintr-un vis îngrozitor. 


XXI 


— Cât de departe locuiești? l-a întrebat ea. 

Pete era aplecat deasupra cuștii în care zăcea încă inconștient 
câinele-lup. Se uita cu atenţie la el, ca și când animalul ar fi fost 
pe punctul să facă ceva interesant. 

— E drum lung, a zis el. Nici nu vreau să mă gândesc. 

— Vrei să te duc acasă cu maşina? 

— V-aş fi recunoscător, doamnă. Dar nu înainte să se 
trezească. 

— S-ar putea să dureze mult. 

— Păi nu contează. Contează decât să fiu aici când se 
trezeşte. Pardon. Contează doar să fiu aici. Altfel ar rămâne 
singur, cu dureri. Şi eu, în loc să fiu aici? Cum să ştie că l-am 
ajutat așa cum i-am promis? O să vadă doar că e într-o cușcă și 
că suferă ca naiba. 

— l-am pus nişte calmant în perfuzie. 

— Ah, mă bucur, doamnă. Măcar o să se simtă mai bine. Dar 
trebuie să rămân. Trebuie să mă uit în ochii lui şi să-i zic: „Uite. 
Am avut grijă de tine, aşa cum ţi-am zis că fac.” 

— Nu ştiu cât o să dureze până se trezește. 

— La naiba, am tot timpul. 

— Dar ai zis că o să mănânci bătaie când ajungi acasă. 

— Ah, cred că am depășit de mult momentul cu bătaia, 
doamnă. Dacă tot o s-o primesc, măcar să ştiu de ce. 

Doctoriţa Lucy a oftat. 

— Atunci, dacă vrei să stai sprijinit de cuşca aia toată ziua, n- 
ai decât. Dar eu nu pot să rămân aici să-ţi țin de urât. Trebuie să 
dau de mâncare la câini şi cai. 

Băiatul a făcut ochii mari. 

— Cai? Aveţi cai aici? 

— Da. Unsprezece, chiar. 

— Mi-ar plăcea să-i văd, doamnă. Dacă se poate. Câtă vreme 
lupul meu care e câine oricum doarme. Dar sigur nu vreau să 
văd câinii ăia pe care i-am auzit. 

— Sunt închiși în ţarcuri, a zis ea. 


Lucy n-a mai adăugat că s-ar putea să fi fost începutul unei 
erori tactice să se refere la câinele-lup ca fiind al lui. Cel puţin, 
nu cu voce tare. 


XXI 


Soarele cobora pe o curbă prelungă în timp ce ei stăteau 
afară, sprijiniți de scândura de sus a gardului alb care înconjura 
păşunea cailor. 

— Mănâncă iarbă, a comentat Pete. 

— Da, a încuviinţat femeia. Așa fac caii crescuţi în aer liber. 

— Şi-atunci de ce e nevoie să-i hrăniți? 

— Nu sunt uşor de întreținut. Au nevoie de un pic de fân și 
de cereale ca să-şi menţină greutatea. 

— Ce înseamnă uşor de întreținut? 

— Un cal care poate să mănânce doar iarbă sau fân și să-şi 
păstreze greutatea. Unul care n-are nevoie de cereale. 

— Deci pun pariu că te costă mai mult să-i hrăneşti pe băieții 
ăştia. 

— Exact. 

În timp ce vorbeau, băiatul își plimba privirea de la ea la cei 
unsprezece cai pursânge -— toți slabi și înalți, majoritatea murgi, 
dar și un roib și doi suri printre ei. 

— Nu arată ca alți cai pe care i-am văzut pe-aici. Am văzut 
ceva cai din ăia folosiți la mânatul vitelor la viaţa mea. Sunt mici 
de statură şi voinici. N-au picioare aşa de lungi ca ăștia. 

— Ăştia sunt pursânge. 

— Îhî, bine, dar pursânge ce? 

— Nu. Nu rasă pură. Pursânge. Este o rasă în sine. Sunt cai 
de curse. 

— Ah, cai de curse, a zis el, de parcă așa ar fi trebuit să-i spună 
femeia de la început. Sunt rapizi? Sunt buni? 

— Evident că nu sunt suficient de buni, a zis ea. Altfel n-ar fi 
aici. 


XXI 


Doctoriţa i-a întins lui Pete o găleată plină cu ovăz şi o 
lopăţică. Apoi, pentru că n-avea altă găleată și nici altă lopăţică, 
a rămas în picioare, în lumina din ce în ce mai palidă a 
asfințitului, şi l-a urmărit înaintând de-a lungul șirului de troace 
prinse de gard. L-a privit turnând boabe în troace, fără să se 
teamă sau să fie intimidat de caii care se mușcau şi se loveau 
fără tragere de inimă în timp ce se luptau să prindă un loc. 

De fiecare dată când turna câte o porţie de ovăz într-o troacă 
- în timp ce câte un cal străpungea gloata și o revendica —, 
doctorița Lucy îl auzea pe Pete spunând ceva calului. Nu 
distingea cuvintele, dar părea să fie aceeași formulă de fiecare 
dată, şi singurul cuvânt pe îl recunoscuse era „pare”. 

Femeia l-a auzit vag pe Smokey, surul castrat, nechezând 
încetișor din gâtlej spre băiat, în timp ce ocupa ultima troacă. 

Peter s-a întors şi s-a oprit lângă doctoriță, la poartă. 

— Îmi plac caii ăștia, a zis el. Îmi plac rău. 

— Îţi plac foarte mult, a spus ea, apoi a regretat imediat că l-a 
corectat. 

— Da. Tare mult. Scuze. Preferatul meu e ăla cenușiu. Ăla 
cenuşiu mai mare. Pentru că am vorbit cu toţi, dar el e singurul 
care mi-a răspuns. 

— Da, am auzit. Ce le-ai spus? 

— Le-am spus că-mi pare tare rău că i-a trecut cuiva prin cap 
că nu sunt suficient de buni. Și că eu cred că ei sunt superbuni. 
Şi pe urmă le-am spus că pun pariu că aleargă foarte repede. Ca 
vântul. 

— Şi cel cenușiu ce ţi-a răspuns? 

— Doar „Mulţumesc”, cred. 


XXI 


— Heei, a spus Pete, tărăgănând cuvântul într-un sunet lung 
și modulat. Ţi-ai revenit. 

Băiatul stătea întins pe-o parte pe linoleumul din cabinetul 
doctoriței, cu faţa la câțiva centimetri de cușca câinelui-lup. 

Animalul a clipit, dar n-a încercat să-şi ridice capul. Nasul lui 
era aproape de fața lui Pete, iar doctorița Lucy l-a văzut 


adulmecând mirosul puştiului. 

— Ce mă bucur că ţi-ai revenit, a zis Pete. Știu că probabil te 
simți mai rău acuma. Dar îţi zic sigur că o să te simți mai bine. 
Acum sigur. Înainte să-ţi facă doctoriţa asta drăguță ce ţi-a 
făcut, situația nu era prea roz pentru tine. Dar acum o să fii bine. 
Ai doar nevoie de ceva timp să te odihnești, atâta tot. Dormi și 
vindecă-te. 

Tăcere prelungită. 

Doctoriţa Lucy l-a așteptat pe băiat să se ridice. Să-și încheie 
vizita. Dar, cu cât aștepta mai mult, cu atât părea Pete mai puțin 
dispus să se miște. 

— Aproape că a apus soarele, a zis ea încet, întorcând capul 
spre una dintre ferestrele deschise. 

Pete a ridicat capul ca şi când uitase de timp, de zi și noapte, 
de ciclurile soarelui. Ca şi când nu intenţionase nicio clipă să se 
mai miște de acolo. 

— Aşa e, doamnă. 

— Te duc cu mașina acasă. 

— Nici nu ştiţi ce mult apreciez, doamnă. E un drum lung. 

Apoi, către câinele-lup: 

— Ne vedem mâine, Prince. Să nu încerci să te mişti. Şi să nu- 
ti fie frică. Odihneşte-te. O să mă întorc când te trezești din nou. 
Sau nu mult după aia, oricum. 

Băiatul s-a ridicat cu greu, părând somnoros şi chinuit de 
dureri, iar ea l-a luat de umeri şi l-a îndrumat spre ușa din faţă. 

— Credeam că-l lași în grija mea, a zis ea când treceau pe 
lângă cuşca porcului. 

Femeia reușise doar parțial să-şi ascundă iritarea. 

— Nu prea pricep, doamnă. 

— Credeam că o să-l laşi aici şi o să pleci. Și să ai încredere în 
mine că fac restul. 

— Ah, nu pot să fac așa ceva, doamnă. Tocmai i-am promis c- 
o să mă întorc mâine-dimineaţă. 

Doctoriţa Lucy a oftat. A deschis gura să mai adauge ceva — o 
obiecţie obosită —, dar s-a gândit mai bine şi a închis-o la loc. 


XXX 


În timp ce dădea maşina cu spatele ca să iasă de pe alee, s-a 
uitat la fața uscăţivă a băiatului. Pete își sprijinise capul de 
tetieră, cu ochii închiși. Poate chiar adormise. 

— Prince? l-a întrebat ea. 

— Da, doamnă, a zis el fără să deschidă ochii. M-am gândit 
că e un nume bun. Cred că i se potriveşte. 

— Nu ştiu dacă e o idee prea bună să-i dai un nume, totuși. 
Cred că trebuie să-i dai nume unui animal doar dacă ai de gând 
să-l păstrezi. 

— Am de gând să-l păstrez. 

— Nu cred că e un plan prea bun, să ştii. Asta încercam să-ți 
explic. A trăit în sălbăticie. Poate să fie agresiv. Nu e un cățeluș. 

— Ah, dar pe mine n-o să mă atace, doamnă. Nu acum, când 
am trecut prin atâtea împreună. 

— Poate că nu. Dar chiar dacă ai dreptate, ar putea să atace 
pe altcineva. Ar putea răni un vecin. Sau să omoare câinele ori 
pisica unui vecin. Sau să vâneze găinile cuiva. De ce n-ar face-o? 
Așa a supraviețuit până acum. 

Băiatul deschisese ochii și părea răvăşit. Doctoriţa şi-a luat 
privirea de la el pentru o clipă, ca să intre pe stradă. 

— Nu pot să-l dresez? 

— Da şi nu. Nu poți să schimbi natura unui animal cu dresaj. 

— Dar nu putem să-l lăsăm din nou să plece. N-are pe nimeni 
în pădure. O să trăiască viața asta singuratică. Aţi spus şi 
dumneavoastră. Dacă nu mai vrea să se întoarcă acolo, aşa de 
unu’ singur şi trist? 

— Presupun că poate să rămână la mine, dar va trebui să 
trăiască într-un ţarc. Asta s-ar putea să nu fie o opţiune prea 
generoasă pentru un câine-lup care a trăit în sălbăticie. 

— Şi cum aflăm ce vrea? 

— Propun ca, atunci când o să vină vremea, când o să fie 
suficient de sănătos să plece, să-i dăm șansa să plece. Dacă nu 
vrea, o să rămână. lar dacă vrea să plece și pe urmă să se 
întoarcă, probabil că așa o să facă. 

Pete n-a mai răspuns, iar femeia a contemplat expresia lui 
dezolată. 


— Trebuie să fii dispus să faci ce e mai bine pentru el, a zis 
ea. 

— Da, doamnă, ştiu. 

Însă băiatul părea că e în pragul lacrimilor. 

— Trebuie să faceți dreapta la stopul din față. Noi stăm pe 
Lacey Road, cam la şase kilometri mai încolo. 

Tăcere. 

— Mulţumesc din nou pentru drum, doamnă. 

— Nicio problemă. 

— Şi mulțumesc că l-aţi tratat pe Prince. 

— Poate că e mai bine să renunțăm la nume, să-i zicem din 
nou câine-lup. 

— Cu tot respectul, doamnă, puteţi să-i ziceți câinelui sau 
lupului sau câinelui-lup sau ce-o fi... puteţi să-i ziceți cum vreți. 
Dar pentru mine o să fie mereu Prince. Oriunde o să ajungă, 
sălbatic sau dresat, o să fie mereu Prince. 


Capitolul patru: Pete 


Pete a deschis ușa de la intrare cu pumnii strânşi ca să-i 
poarte noroc. Poate că tatăl lui dormea deja. De când cu 
accidentul, obișnuia să se ducă la culcare devreme și să se 
trezească târziu. Și să sforăie în scaun, în fața televizorului alb- 
negru. 

Bărbatul spunea mereu că relaxantul muscular și calmantele 
- pastilele pe care i le dăduse doctorul pentru spate — îl făceau 
„somnoros”. 

Pete a intrat în living și a dat imediat de tatăl lui cât se poate 
de treaz și uitându-se lung la el. 

Băiatul a înlemnit, așteptând cu fiori în stomac să vadă ce-o 
să-i spună. Sau ce-o să facă. 

Taică-su avea o figură întunecată, dar calmă. N-a vorbit. A 
făcut doar un semn cu capul în direcţia cuierului de după uşă. 

Lui Pete i-a stat inima în loc. Simţea frica până în măruntaie. 

În cuier atârnau jachetele, de care nu mai avuseseră nevoie de 
o lună-două. Tot acolo sălășluia cureaua de ascuţit lame. 

Cu un nod în gât, Pete a luat cureaua din cârlig şi i-a dus-o 
bărbatului, care şedea liniștit — aproape impasibil — pe scaun, 
aşteptând. Era un ritual care avea un gust specific pentru Pete, 
la propriu sau nu. În acel moment, simţea în cerul gurii o 
combinaţie de cenușă cu metal. 

Taică-su a luat cureaua cu mâna dreaptă și i-a făcut din nou 
semn cu capul să i se aşeze în poală. 

Băiatul a închis ochii strâns şi s-a aplecat peste coapsele lui 
uriașe, lăsându-și la vedere dosul sensibil. 

Pete ura mai mult decât orice sunetul pe care-l scotea 
cureaua. Poate pentru că sunetul și durerea nu mai puteau fi 
separate în mintea lui. 

Pleosc. Pleosc. Pleosc. 

Trei lovituri energice. Fiecare dintre ele și-a trimis propria 
undă de șoc prin fiecare celulă a corpului său. N-avea 
importanță cât de mult sau cât timp aștepta s-o primească. Era 
mereu un şoc incredibil. 


Pete s-a ridicat, simțind cum îl cuprinde amorțeala 
usturătoare a loviturilor. A simţit un punct umed pe o fesă, ceea 
ce însemna că probabil îi dăduse sângele. N-a îndrăznit să 
investigheze. 

— Ai o explicaţie? l-a întrebat taică-su cu o voce puternică, de 
bas. 

— Da, domnule. Am găsit un câine lovit pe stradă și am 
încercat să-l ajut. 

— Toată ziua, până aproape de ora nouă seara? 

— Da, domnule. Veterinarul nu m-a ajutat deloc. Și n-am 
mâncat nimic toată ziua, aşa că, dacă nu te superi... 

— Păcat că cina a trecut de multă vreme. 

— Nu mi-ai păstrat nimic? 

— i-am aruncat porţia la cinşpe minute după ora cinei. Asta 
e o casă civilizată. Mâncăm la ora mesei. Dacă vrei să mănânci, 
te prezinţi la masă. Ai priceput? 

— Da, domnule. 

Stomacul lui Pete a chiorăit, parcă răspunzând direct. Pete a 
auzit şi s-a întrebat dacă auzise şi tatăl lui. Simţea durerea 
provocată de contracţiile burţii goale. 

Doamna doctor îl tolerase în casa ei, dar nu-i oferise nimic. În 
esenţă, îl tratase ca pe o pisică vagaboandă, având grijă să nu-i 
facă şederea prea plăcută, ca să nu vrea să rămână acolo. La un 
moment dat, el ceruse permisiunea să se ducă la toaletă și băuse 
cu lăcomie apă cu gura lipită de robinet. Dar stomacul lui 
rămăsese gol. 

— Atunci mă duc direct la culcare, domnule. 

— Întinde-te şi ia pachetul ăla de ţigări, i-a spus tatăl lui. Şi 
dă-mi-l. 

Pete a cercetat fața tatălui său pentru prima oară de când 
ajunsese acasă. 

Afară se întunecase de-a binelea, dar veioza era aprinsă și 
bătea peste scaunul bărbatului. Burta lui din ce în ce mai mare 
se zărea pe la nasturii cămășii în carouri, iar în părul dat pe 
spate şi slinos se observau urmele pieptănului. 

Ţigările erau la doar câţiva centimetri de mâna bărbatului. 
Era o cerere ciudată şi potenţial periculoasă. Posibil o cerere- 


capcană. 

— N-am toată noaptea la dispoziţie, Petey, băiete. 

Pete s-a aplecat peste poala tatălui său. Înainte să apuce 
pachetul, și-a simţit brațul înșfăcat cu forță şi umărul tras în jos. 
Aproape scrântit, mai exact. 

Băiatul a scos un țipăt scurt de durere. O durere neaşteptată. 
Dar nu era nimic în comparaţie cu ce urma. 

Pleosc. Pleosc. Pleosc. 

Cureaua l-a lovit mai violent de data asta, chiar peste rănile 
proaspete de la bătaia dinainte. Nu mai fusese niciodată bătut 
de două ori la rând şi era uluit — la propriu, paralizat — de 
durere. De obicei, îi era greu să se așeze în fund pe rănile care 
sângerau după o bătaie în toată regula. Era greu să le atingă cu 
palma sau cu buricele degetelor. 

Acum, durerea era atât de puternică, încât nici n-o înregistra. 
Era o senzaţie despre care, sincer, nici nu ştiuse că există. 

Pete s-a dat în spate, smulgându-și braţul din strânsoare şi a 
rămas în picioare crăcănat, sfidător în surpriza lui. 

— Hei! Asta pentru ce a fost? 

— A trecut Boomer Leggett azi pe-aici. A zis că te-a văzut pe 
stradă cu un negrotei. 

— Şi ce dacă? 

— Ai zis că te duci să pescuieşti cu Jack. 

— Păi am încercat. Dar pe urmă am găsit câinele, cum ţi-am 
zis. Şi Jacky n-a vrut să mă ajute să-l salvez. S-a dus pe lac fără 
mine. 

— Şi unde apare negroteiu' în povestea asta? 

— A început să vorbească cu mine pe stradă. Şi am mers 
împreună o vreme. 

— Data viitoare când vrea să vorbească, spune-i s-o șteargă. 

— De ce? 

— Pentru că nu e de-ai noștri, de-aia. Tu ţine-te de Jack. Îi 
știm pe părinţii lui. E unul de-ai noștri. Alege-ţi prietenii cu 
grijă, băiete. 

— Nu mai vreau să mă joc cu Jack. E un nenorocit. 

— Bine. Atunci rămâi toată vara singur. Dar să nu mai aud 
că-ți pierzi vremea cu băiatu' ăla colorat. E necuviincios. 


— Nu ştiu ce înseamnă, a zis Pete, încă ameţit din cauza 
durerii. 

În vocea lui se citea stresul, chiar și el îşi dădea seama. 

— Se înţelege de la sine, Petey. E simplu. Necuviincios. Dacă 
nu e cuviincios, e necuviincios. 

Pete a deschis gura să vorbească, pregătit să spună că lui i se 
părea cuviincios. Dar n-a făcut-o. Tatăl lui încă mai ținea 
cureaua într-o mână, iar el se temea de ea acum mai mult ca 
oricând. Acum când știa că, în mâna tatălui său, putea fi aplicată 
în mod neașteptat pe rănile dureroase ale loviturilor dinainte. 

A treia oară ar fi imposibil de suportat. 

— Da, domnule, a zis el, apoi a închis gura. 

— Spune-mi că înţelegi ce ţi-am zis acum. 

— Înţeleg. 

Și înţelegea. Doar că nu era de acord. Şi nici nu se simțea 
înclinat să se supună. 

Băiatul era ușurat că tatăl lui nu-i smulsese o promisiune 
expresă să-l asculte. 


XXX 


Pete stătea în pat întins pe burtă, disperat să adoarmă, dar 
ştiind că foamea avea să-l ţină treaz. Tatăl lui se dusese la 
culcare cam cu o oră în urmă. Cel puţin atât i se părea lui Pete că 
trecuse. 

S-a ridicat prudent în mâini şi a ascultat. Ca şi când liniștea 
totală a casei i-ar fi putut da niște indicii. Ca şi când lipsa 
oricărei agitaţii ar fi fost o hârtie de turnesol care să scoată la 
iveală pericolele potenţiale. 

S-a strecurat fără zgomot afară din pat și a mers în picioarele 
goale până la bucătărie. 

Pe blat zăcea abandonată o bucată de franzelă. Dintr-un 
motiv sau altul, tatăl lui nu se mai deranjase s-o pună înapoi în 
cutie. Pete a scos două felii din pungă și le-a ascuns în 
buzunarele pijamalei. 

Apoi a deschis dulapul în care țineau cerealele. Balamalele 
ușiței au scârțâit. Nu mult. Nu tare. Dar Pete a înlemnit, 


pregătindu-se pentru ce e mai rău. 

Nu s-a întâmplat nimic. 

A scos cutia de cereale din dulap. 

Cutia s-a deschis fără zgomot, dar punga de hârtie cerată 
dinăuntru a foşnit uşor când a desfăcut-o. 

Tăcerea a fost spulberată de vocea gravă a lui taică-su. 

— Dacă aud un fulg de cereale căzând în bol, a urlat el din 
dormitor, poţi să-mi aduci din nou cureaua aia. 

— Da, domnule! i-a strigat Pete, aproape aruncând cutia la 
loc pe raft. Îmi pare rău. Nu e nevoie. Mă duc înapoi în pat. 

Băiatul s-a întors în fugă în camera lui și s-a aruncat pe pat; 
arcurile au scârțâit sub greutatea bruscă și rănile l-au săgetat. Și- 
a tras plapuma până la bărbie și a așteptat. 

Niciun zgomot. Totul a rămas neclintit. 

După vreun sfert de oră, când a început să audă clar prin 
perete sforăiturile tatălui său, Pete a scos feliile de pâine din 
buzunar şi le-a mâncat repede. 

Câteva minute mai târziu, dormea. 


XXI 


— Pete! Hei, Pete! 

Pete s-a oprit pe trotuarul străzii lui, cu mâna streaşină la 
ochi ca să se ferească de soarele pieziş al dimineţii. A recunoscut 
vocea lui Justin și stomacul i s-a făcut ghem. Ceea ce era mare 
păcat, pentru că, dacă n-ar fi fost cele trei lovituri suplimentare 
de cu o seară în urmă, știa că ar fi fost bucuros să dea din nou de 
băiat. Era păcat că un lucru atât de frumos și inofensiv ca un 
nou prieten putea să fie distrus așa de uşor şi fără vreun motiv 
bun. Parcă ar fi primit o jucărie nouă și sclipitoare de Crăciun şi 
după aia se uita la cineva cum i-o distruge chiar în faţa lui, doar 
din răutate. Doar pentru că nu voia să aibă el lucruri drăguţe. 

— Unde ești? i-a strigat Pete uitându-se în jur. 

A încercat chiar să se uite în sus, dar şi-a dat seama în timp ce 
o făcea că era o prostie. Pe strada lui nu erau copaci înalți, iar 
Justin nu putea să zboare. 

— Sunt aici. În casă. 


De data asta, Pete a urmărit direcţia din care venea vocea. 

Trecea prin dreptul unui şir de case din cărămidă maronie, în 
drum spre casa doctoriţei. Sau cel puţin trecuse, înainte ca vocea 
să-i facă picioarele să se oprească. Erau case mici de tot. Mai 
degrabă ca niște colibe, deși colibele nu prea se fac din 
cărămidă, şi-a spus el. Şi vechi. Dar erau curate și îngrijite, cu 
straturi de flori sădite în față şi obloane albe care arătau de 
parcă ar fi fost vopsite săptămâna trecută. 

În spatele plasei uneia dintre ferestrele deschise, Pete a văzut 
faţa radioasă a lui Justin. 

S-a apropiat cât a putut fără să calce pe flori, care erau prea 
drăguţe ca să fie strivite. Pete s-a întrebat cum reușeau locatarii 
să ţină florile în viaţă în căldura verii texane. Probabil că le udau 
cu furtunul în fiecare zi. 

— Ah, acolo erai, a zis Pete, deși îl zărise pe Justin dinainte. 

— Ce face câinele? Sau ce-o fi? 

— O să se facă bine. Avea piciorul rupt, dar doamna doctor l- 
a operat. 

S-a lăsat tăcerea, iar Pete și-a dat seama că spusese prea 
multe. 

— Ah, a adăugat el repede. Prefă-te că nu ţi-am zis, bine? L- 
am dus undeva şi a fost operat. Cred că o să se facă bine, dar nu 
chiar imediat. Eu mi-am rupt piciorul când eram mai mic şi a 
durat mai multe săptămâni până am avut chef să merg din nou 
pe el. Dar cred că mai încolo o să se pună pe picioare cum 
trebuie. 

— O să-l păstrezi? 

— Nu ştiu sigur, a zis Pete, simţindu-și sprâncenele 
încruntate și fruntea încrețită sub greutatea neplăcută a 
subiectului. 

— Acum te duci să-l vezi? 

— Îhî. 

— Vin cu tine. 

Faţa lui Justin a dispărut de la fereastră. 

Cele două boluri de cereale pe care le mâncase Pete la micul 
dejun au refuzat brusc să mai stea liniștite în burtă. Şi-a simțit 
fața arzând, iar deasupra capului i-a apărut un norişor care-i 


anunța condamnarea şi atârna greu asupra dimineţii lui. A chiar 
ființei lui. 

Băiatul şi-a atins uşor cea mai adâncă rană de pe fund, cea 
care sângerase. Nu concepea să mai facă ceva care să atragă 
vreo bătaie până când n-avea să se vindece de tot. Dar, în același 
timp, ştia că n-o să-i spună — că nu poate să-i spună -— lui Justin 
să nu meargă cu el. Sau să nu-l mai strige când îl vede în fața 
casei. Sau să nu fie prietenul lui. Nu era vina lui Justin, iar Pete 
nu era genul care să rănească sau să frângă inima cuiva. Nu 
fusese niciodată așa. Și nu-şi imagina c-o să fie vreodată. 

În clipa următoare, Justin i se alăturase deja pe trotuar şi 
mergea pe lângă el, mâncând ceva ce părea a fi un sendviș cu 
gem şi unt de arahide. Pete nu slăbea din ochi sendvișul pentru 
că îi era încă foame, iar gustarea arăta şi mirosea bine. 

La fiecare pas, chiloţii i se frecau de urmele de lovituri, dar 
Pete a rezistat impulsului de a-și exprima durerea cu voce tare. 

— Vrei jumate din sendvișul meu cu unt de arahide? a 
întrebat Justin, aparent remarcând interesul lui Pete. 

— Mi-ar plăcea mult, dacă crezi că poţi fără. 

— E în regulă. E al doilea. 

Justin a rupt sendvișul în două cu grijă, folosindu-se de 
buricele degetelor ca să-l desfacă într-o linie cât de cât dreaptă. 

Pete a luat jumătate și a terminat-o lacom din trei înghiţituri. 

— Mmm, a zis el. Gemul de zmeură e bun. 

— Ştiu, nu-i aşa? i-a răspuns Justin. 

Şi-au continuat drumul în tăcere, vreme de un minut sau 
două. Apoi Pete s-a întors și s-a uitat în spate ca să vadă dacă îi 
observă cineva. 

— N-ai mâncat de dimineaţă? l-a întrebat Justin. 

— Ba da. Am mâncat de două ori mai mult decât de obicei. 
Da' ieri am mâncat decât de dimineaţă, înainte de răsărit, şi 
acuma zici că nu mă satur. 

— Din cauza câinelui? 

— Exact. 

— Ce-a zis doamna doctor că e? Ah, scuze. Probabil că nu 
trebuia să spun. După ce mi-ai spus să uit c-ai zis şi-așa mai 
departe. 


— E în regulă. Ştiu că, de fapt, n-ai cum să uiţi. E vina mea că 
am zis cu voce tare. Nu m-am gândit și mi-a scăpat. Cred că 
voiam să spun... Nu mai spune nimic despre asta altcuiva. 

— Nu, a zis Justin, uşor solemn. N-o să zic. 

— Crede că e câine-lup. 

— Jumi-juma? 

— Îhî. Și a mai zis că a stat cu oameni la un moment dat, 
pentru că are niște pinteni scoşi. Şi pentru că e aranjat. 

— Cât ai stat cu el? 

— Până a apus soarele. 

— Şi nu ţi-a dat şi ea ceva de mâncare? 

— Nu. Şi pe urmă, când am ajuns acasă, tata îmi aruncase 
porţia de la cină. Cinşpe minute. Atâta mă aşteaptă după ora 
mesei și după aia e vina mea că întârzii. 

— Aoleo. E dur. 

— Plus că m-a bătut. 

— Pentru ce? 

— Că am întârziat atâta, a zis Pete, ascunzând cu grijă a doua 
parte a poveștii. 

Au mers în tăcere o vreme. Soarele începuse să ardă și licărea 
printre frunzele copacilor stufoși care crescuseră pe strada lor 
parcă nesfârșită. Justin i-a aruncat o privire lui Pete. Mai 
degrabă posteriorului lui Pete, a observat acesta. 

— Mă întrebam de ce mergi cu paşi aşa mici, a comentat el. 

Pete nu i-a răspuns. În schimb, s-a uitat din nou în urma lui. 
Justin părea să se uite cum verifică dacă e cineva pe stradă. Dar, 
când a deschis gura, băiatul mai firav a îndreptat discuţia în cu 
totul altă direcţie. 

— Tatăl tău pare dur. 

— Da? 

— Da. Foarte dur. 

— Hmm. Nu mi se pare. Cred că e la fel ca orice alt tată. 

— Nu e ca al meu. 

— Nu te biciuiește niciodată? 

— Niciodată. Mă rog. Odată m-a pocnit la fund cu mâna. Dar 
pe urmă îşi tot cerea scuze și nu se mai oprea. 

— Și-atunci ce face dacă îl înfurii? Ştii ce zic. Dacă încalci 


regulile sau așa ceva. 

— Îmi face morală. Nu crede în bătaie. Zice că, dacă loveşti 
copiii, când se fac mari o să fie și ei bătăuși. 

Pete a rămas pe loc câteva clipe ca să analizeze ideea, 
profund ușurat că lenjeria nu i se mai freacă de rănile dureroase. 
Justin n-a remarcat imediat că băiatul s-a oprit. Când a făcut-o, 
s-a întors în locul în care rămăsese Pete să se gândească. 

— Nu cred că e pe de-a-ntregul adevărat, a început Pete. 
Pentru că eu nu lovesc niciodată pe nimeni și nimic şi n-o s-o fac 
niciodată. 

A făcut o pauză, rumegându-şi gândurile. 

— Pe de altă parte, bunicu' îl bătea pe tata când era mic. Deci 
nu e nici pe de-a-ntregul fals. 

Pete şi-a ridicat privirea. 

O furgonetă albă şi jegoasă ajunsese în dreptul lor și 
încetinise. Pete s-a uitat prin geamul pasagerului. I-a stat inima 
în loc când privirea lui s-a intersectat cu a lui Boomer Leggett. 

— Ah, rahat, a mormăit Pete. 

— Ce s-a întâmplat? l-a întrebat Justin. 

Boomer și-a înclinat capul în față și într-o parte, aşa cum 
făcea mereu când sublinia ceva important, de obicei fără 
cuvinte. Ceea ce făcea ca o parte din claia de păr blond şi sârmos 
să-i cadă peste ochi. După aceea a schițat zâmbetul ăla care nu-i 
plăcuse niciodată lui Pete. Avea ceva răutăcios în el. Și când 
zâmbea așa, nu urma niciodată ceva bun. Apoi s-a uitat înainte, 
prin parbriz, a turat motorul și cauciucurile au scrâșnit pe asfalt. 

— Ce s-a întâmplat? a întrebat Justin din nou, molipsit de 
teamă ca de răceală. 

— Ah, nimic. Doar că nu-mi place tipul ăla. 

Şi-au reluat drumul încet, de-a lungul trotuarului. Lui Pete i- 
a trecut prin cap varianta să găsească o scuză ca să rămână 
singur. Dar nu era în stare să-l rănească pe Justin. 

Şi, oricum, răul fusese deja făcut. 


XXX 


— Unde ţi-e căruțul? a întrebat Justin când au cotit pe strada 


doctoriţei. 

Dar Pete era cu mintea departe, cu gândul la spaimele lui 
cum fac cobaii care aleargă pe roată, şi nu-şi dăduse seama că-l 
condusese pe Justin prea aproape de casa doctoriţei Lucy. 

În schimb, creierul i s-a îndepărtat de curelele de ascuţit 
lame, de taică-su şi de Boomer Leggett și a chibzuit că întrebarea 
despre căruț părea ciudată. Pentru că n-ar fi avut niciun motiv 
pe lumea asta să-l târască după el atâta drum. Apoi creierul lui 
preocupat a avut revelaţia că habar n-avea, de fapt, unde 
dispăruse căruţul. Îl pierduse din vedere cândva în cursul zilei 
precedente. Care, dacă încerca să-și amintească detalii, părea la 
săptămâni distanţă. 

Să vedem, şi-a spus el. Doctorita m-a dus acasă cu maşina. Și nu l- 
a adus. Deci trebuie să fie încă... 

Pete a ridicat capul și a dat cu ochii de casa femeii. Mai erau 
doar câteva zeci de paşi până la ușa de la intrare. Casa era 
retrasă de la stradă, iar ferestrele erau mascate de copaci și 
tufișuri crescute peste măsură. Dar, spre norocul lui Pete, 
doamna nu era înăuntru. Era în curte, afundată în buruieni şi-n 
iarbă până la genunchi. Pe mâna dreaptă purta o mănușă lungă 
și greoaie, din piele. Ca o mănușă de lucru, care se întindea însă 
pe braț. 

Pe mănușă era cocoțată acvila de munte aurie. Cea despre 
care povestise că fusese împuşcată. 

Pete s-a oprit brusc, uitându-se către Justin. 

— Bine, a zis Justin. Ştiu. Înţeleg. Mă duc. Şi n-am văzut 
NIMIC. 

După aceea a grăbit pasul în josul străzii, pe unde veniseră, şi 
a dispărut după colţ într-un trap eficient. 

Pete s-a uitat spre femeie, care încă ţintuia cu privirea pasărea 
cocoțată pe mâna ei înmănușată. Nu păruse să-i remarce pe 
băieți. 

Pete a răsuflat ușurat. 


Capitolul cinci: Doctoriţa Lucy 


Lucy nu surprinsese nicio mișcare cu coada ochiului. 
Rămăsese cu privirea aţintită asupra lui Angel — în caz că n-avea 
să mai vadă pasărea niciodată, ceea ce era probabil —, până când 
acesteia i-a atras ceva atenția. 

Atunci s-a uitat şi ea și l-a văzut pe băiat apropiindu-se. 

Ştia că n-ar trebui să fie surprinsă. Pete o anunţase că avea să 
se întoarcă de dimineaţă. Şi, deşi nu-l cunoştea foarte bine, ştia 
că băiatul își ia angajamentele în serios. Şi asta era puţin spus. 

— Neaţa, doamnă, a zis el, arătând de parcă ar fi urmat să-şi 
scoată pălăria dacă ar fi avut una. 

Lucy l-a salutat din cap, tăcută. 

— Vă deranjează dacă intru să-l văd pe Prince? 

Femeia i-a făcut semn cu capul spre ușa de la intrare. Pete a 
făcut câțiva pași, apoi s-a oprit. S-a uitat înapoi spre ea. 

— Ce faceţi aici cu acvila asta frumoasă? a întrebat el. Au 
nevoie să iasă la aer curat din când în când? 

— Angel are nevoie de aer curat tot timpul. O eliberez. 

Băiatul s-a apropiat de ea cu ochii mari. 

— S-a vindecat suficient? 

— Din nefericire, da. 

Angel a dat din aripile ei uriașe, cu un model desenat pe ele, 
întinzându-le o clipă ca pentru a se echilibra. În momentul 
acela, doctorita Lucy a putut să vadă punctul unde-i 
străpunsese glonțul aripa stângă. 

— Hmm, staţi așa! a zis Pete. 

Dar nu i-a mai spus ce aştepta ea. 

— Da? 

— Aţi botezat-o Angel. 

— Și? 

— Aţi zis că n-ar trebui să dăm nume unui animal decât dacă 
plănuim să-l adoptăm. 

— Ei bine, dacă te ajută în vreun fel să ştii, a răspuns ea, 
plătesc cu vârf şi îndesat acum. 

— Nu prea înţeleg, doamnă. 


— Adică mă pricep mai bine să dau sfaturi decât să le ascult. 

— Tot nu prea înțeleg. Dar oricum, sunt cam prins la mijloc. 
Vreau să intru să-l văd pe Prince, dar vreau să văd şi cum îi dați 
drumul păsării. N-aţi putea să așteptați? Doar cât să-l salut 
repede pe Prince. 

Doctoriţa Lucy şi-a simţit buzele arcuindu-se ușor într-o 
expresie care aducea a zâmbet. Era ușurată că avea o scuză să 
mai țină pasărea câteva minute, prefăcându-se că 
sentimentalismele n-au nicio legătură cu decizia asta. 

— Sigur, a zis ea. 

Femeia se aștepta să-l vadă pe băiat luând-o la fugă spre casă. 
În schimb, el a pornit spre intrare cu pași mici, ca şi când 
șoldurile sale ar fi fost prea strâns înșurubate și numai parţial 
mobile. 

Lucy şi-a întors privirea spre Angel. 

— Uite-ţi şi discursul de încurajare, a zis ea. Lumea largă nu 
e un loc mai bun acum decât era când ai fost ultima oară pe- 
acolo. Așa că nu atrage atenţia, bine? Să n-ai niciodată încredere 
într-un om cu puşcă. De fapt, să n-ai niciodată încredere într-un 
om. Punct. Stai departe de cablurile electrice și nu zbura prea jos 
deasupra autostrăzilor. Nu că m-ar deranja să te tratez din nou. 
Dar, odată plecată de aici, şansele să te aducă cineva înapoi sunt 
aproape inexistente. Așa că găseşte-ți un partener bun şi fă-ți un 
cuib zdravăn și ai grijă de ouă. Pentru că lumea are nevoie de 
mai multe acvile. Mai multe acvile și mai puţini oameni, deşi 
nu-ți pun în cârcă ultima parte a problemei. Dar ar fi drăguţ, 
nu? O lume plină de vulturi care împușcă oameni constant ca să 
nu le crească numărul? 

S-a uitat în ochii limpezi și adânci ai păsării, care și-a ridicat 
privirea spre copaci. 

— Şi... ştii tu... a zis ea cu vocea spartă, să ai o viață 
frumoasă. 

Vocea lui Pete a făcut-o să tresară. 

— Înţelege toate astea? 

— Nu, a zis Lucy. Nu înţelege nimic. Te-ai mișcat teribil de 
repede. Credeam că vrei să-l saluți pe Prince. 

— Nu voiam să ratez când eliberaţi pasărea. 


— Ţi-am zis că te aştept. 

— N-am vrut să vă fac să aşteptaţi prea mult. Prince pare mai 
în formă azi. 

— Şi mie mi se pare. l-am dat nişte mâncare solidă de 
dimineaţă și a mâncat-o. 

— A dat din coadă când m-a văzut. 

— Asta nu e surprinzător. E din rasa canină. 

— N-am vrut să zic că e surprinzător, de fapt. Doar că e 
drăguţ. 

Doctoriţa a schițat un zâmbet minuscul. Poate că nici nu i s-a 
văzut pe față. Au rămas în tăcere o vreme. Ea n-a eliberat 
pasărea, iar Pete n-a întrebat-o de ce. 

Deşi, în realitate, Angel nu era legată în niciun fel. Ghearele 
ei uriașe erau încleștate în jurul pumnului înmănușat al 
doctoriței Lucy, dar, dacă pasărea ar fi vrut să zboare, ar fi făcut- 
o. 

— Cred că a venit vremea, a zis ea. 

— Ce trist, a răspuns Pete. 

— Trist sau nu, e un animal sălbatic. Și a venit vremea. 

— E ca Prince? 

— Ce să fie ca Prince? 

— Ce aţi zis seara trecută despre eliberarea lui. Că, dacă vrea 
să plece, o să plece. Și dacă mai târziu vrea să se întoarcă, poate 
s-o facă. 

— Bănuiesc, a zis ea. Doar că acvila nu e pe jumătate 
sălbatică. E sută la sută sălbatică. Nu știe altceva. 

Doctoriţa Lucy şi-a desfăcut pumnul. Și, în același timp, a 
ridicat mâna şi pasărea, un semnal universal pentru zbor. Un 
mic ajutor ca să pornească la drum. 

Angel a dat din aripi. Pentru o clipă și două-trei bătăi, a părut 
că ia altitudine. Foarte puţin. Părea că-şi testează aripa care 
fusese rănită, în loc să presupună c-o să meargă. 

Apoi a depus mai mult efort să se ridice și a zburat pe 
ramura unui copac, chiar deasupra lor. 

— Nu pleacă! a strigat Pete entuziasmat, dându-și capul pe 
spate şi ducând mâna la ochi ca să se apere de soare. 

— Las-o puțin. 


— Poate că vrea să rămână! 

— Nu-ţi face iluzii, Pete. Păsările sălbatice zboară. De-asta 
viețile lor sunt speciale. 

— Dar poate că vrea să zboare pe aici. 

— O să vedem, a zis ea. 

Au așteptat, urmărind pasărea. 

Când doctorița Lucy a simţit că-i înțepeneşte gâtul, s-a uitat 
în jos și a remarcat că Pete îşi ținea ambii pumni strânși. 

S-a întrebat dacă — dintr-un soi de superstiție — băiatul credea 
că o pasăre care vrea să rămână e un semn că și câinele o să vrea 
să rămână. 

— Oh, la dracu”, a zis Pete brusc. 

Femeia a ridicat ochii și a văzut-o pe Angel avântându-se în 
depărtare, transformându-se într-un punct, apoi dispărând din 
vedere. 

— Scuze că am înjurat, a zis Pete. 

— Nu-ţi face griji. 

— Nu sunteţi tristă c-a plecat? 

— Nu-mi place să vorbesc despre ce simt. 

— Scuze, a zis Pete. 

S-au întors și au pornit spre casă împreună. 

— Dar bufnița? a întrebat el. Trebuie să-i daţi drumul și ei 
curând? 

— Nu. A fost rănită prea tare. Nu poate să zboare şi n-o să 
mai zboare niciodată — oricum, nu bine —, așa că o să rămână 
pentru totdeauna la mine. 

— Dar caii? 

— Caii nu sunt sălbatici. Sunt domestici. Sunt născuţi şi 
crescuți în captivitate. O să rămână. 

— Mă bucur. Că-mi plac caii ăia. Credeţi c-aş putea să 
călăresc vreunul din ei odată? 

— Nu garantez că nu te-ar arunca din șa. 

— Nici nu e nevoie. Aş risca. Dar nu azi. Cu siguranţă, nu 
azi. 


XXI 


Pete stătea întins pe burtă pe linoleumul rezistent din cabinet. 
Aproape nas în nas cu câinele-lup. Doctoriţa era sprijinită de 
tejghea şi-l urmărea. Întrebându-se când avea de gând să plece, 
dacă avea să plece vreodată. 

— Te duc cu mașina acasă? a întrebat ea. 

Băiatul şi-a întors capul spre ea, cu faţa vizibil răscolită de 
emoții. De fapt, părea că stă să plângă sau că plânsese în tăcere. 
Dar trebuie că mai erau şi alte motive în afară de întrebarea ei. 
Părea să fie o condiţie preexistentă. 

— Ce-i în neregulă, Pete? 

— Totu'. 

— Poţi să fii mai precis? 

— Nu pot să mă duc acasă. 

— De ce? 

— leri am mâncat bătaie cu cureaua. De două ori. Tata nu m- 
a mai bătut niciodată de două ori. Nu până ieri, adică. Aş putea 
să încerc să explic cum e să fii bătut din nou în același loc în care 
ai fost bătut cu un minut în urmă, dar jur că nu există cuvinte, 
doamnă. Sau dacă există nu le ştiu eu. Şi acum mă doare ca 
naiba şi numai când merg. Nu pot nici măcar să stau jos. Și dacă 
mă întorc acasă, o să mă bată din nou. Şi jur că nu mai suport, 
doamnă. 

La cuvântul „suport”, lacrimile au câştigat teren. Și le-a şters 
cu dosul palmei, într-un gest violent, și și-a ferit fața de privirea 
ei, 

— Nu a treia oară. 

— Te-ar ajuta dacă aş merge cu tine acasă şi l-aş ruga s-o lase 
mai moale? 

— Nu, doamnă. S-ar putea să fie mai rău. Nu-i place să 
vorbească despre chestii de familie în afara familiei și nu-i place 
să-i spună alții ce să facă. 

— Totuşi, trebuie să te duci acasă, a răspuns ea. 

Femeia a încercat să se convingă de una singură că ar fi spus 
acelaşi lucru şi dacă n-ar fi fost vorba de casa ei, de intimitatea 
ei, pe care el le invada. Dar adevărul este că își dorea sincer să-l 
vadă plecat, oricât de josnic ar fi părut. 

— Nu reuşesc să-mi fac curaj să mă duc, doamnă, atâta tot. 


— Ei bine, aici nu poţi să rămâi, a zis ea, regretând imediat. 

— Înţeleg, doamnă, a zis el, ridicându-se încet în picioare. O 
să plec. 

— Aşteaptă, a zis ea. Unde o să te duci? 

— Habar n-am, doamnă. 

Femeia a oftat. 

— Nu. Nu te duce încă. Poţi să mai stai puțin. O să pregătesc 
ceva să mâncăm. 


XXI 


— Cât de nasoale sunt rănile alea de la bătaie? l-a întrebat ea. 

Femeia stătea pe scaun la masa ei din bucătărie. Băiatul 
rămăsese în picioare. Era nevoit să ridice bolul în dreptul feței 
ca să ia mâncarea cu lingura, pentru că aparent era prea dureros 
să se aplece. 

— Tare nasoale, doamnă, a răspuns el. 

— Vrei să mă uit? 

Pete a căscat ochii și a scăpat lingura în bol cu un zăngănit. 

— La... şezutul meu? Glumiti? E umilitor! 

— Dar sunt doctor. 

— Dar sunteţi doamnă! 

— Bine. În regulă. Era doar o sugestie. Uită c-am adus vorba. 

După câteva clipe băiatul a apucat din nou lingura și au 
mâncat amândoi în tăcere. 

— Nu pricep, a zis ea. De ce te-ar bate a treia oară acum, dacă 
te-ai duce acasă? Ce-ai făcut aşa de rău de data asta? Eşti aici de 
mai puţin de două ore. 

La început, Pete şi-a ferit ochii şi n-a zis nimic. 

— Bine, e treaba ta, a zis ea, nu am de ce să mă bag. 

— Aseară mi-a zis să nu fac ceva. Dar azi tot am făcut chestia 
aia. 

— Dar, dacă erai aşa speriat de o nouă bătaie... 

Băiatul s-a foit de pe-un picior pe altul, stânjenit. 

— Cred că n-aveţi cum să înţelegeți de-adevăratelea decât 
dacă ştiţi care era treaba aia. 

Doctoriţa a aşteptat. Dar au reînceput să mănânce, iar liniştea 


a prins rădăcini şi a crescut. Apoi a rămas între ei. 
lar el nu i-a mai spus deloc care era treaba aia. 


XXI 


— E aiurea, a zis Pete. O să mă duc pur şi simplu acasă. 

Stătuse din nou pe burtă în cabinetul femeii, cu fața aproape 
de fața câinelui-lup, de care îl despărțea plasa de metal, şi-i 
întinsese degetele, pe care Prince le adulmecase șovăitor. 
Rostise cuvintele şi începuse concomitent procesul vizibil 
dureros de a se ridica în picioare. 

Bufnița Archimedes făcea un zgomot infernal, iar asta se 
întâmpla încă de dimineaţă, își aminti doctorița Lucy. Femeia se 
prefăcuse că nu ştie de ce. 

Voia să-l contrazică pe Pete în legătură cu mersul acasă. Dar, 
în același timp, voia să-şi vadă mai departe de treaba ei. Să se 
întoarcă la cum erau lucrurile înainte: fără un puşti excesiv de 
plin de principii prin preajmă, atât de... prezent mereu. 

— Cred că ar trebui să mă suni dacă lucrurile o iau razna, a 
zis ea. 

Pete i-a aruncat o privire pe care Lucy n-a prea putut s-o 
interpreteze. 

— Sunteţi tare drăguță, doamnă. 

— Nu fi aşa surprins. 

— N-am vrut să zic că nu puteţi să fiți drăguță. Doar că nu 
credeam că vă pasă. 

Ciudat, şi-a spus ea. Nici eu nu credeam că-mi pasă. N-a răspuns 
cu voce tare. 

Archimedes continua să ţipe și să protesteze. 

— Dar tata și cu mine nu avem telefon. Asta-i chestia. 

Doctoriţa a căutat în buzunarul fustei și a scos o monedă, 
întinzând-o în direcția lui Pete. Părea nouă și lucioasă. 

— Atunci caută un telefon public dacă lucrurile o iau razna. 

— Mulţumesc, doamnă. Este un gest foarte prietenesc. 

Băiatul a acceptat moneda și a îndesat-o adânc în buzunarul 
pantalonilor scurți. 

— Dar nu ştiu numărul dumneavoastră. 


— Dacă ţi-l zic acum, îl ţii minte? 

— Cred că nu. Nu. 

— Bine, păi mă găsești în cartea de telefoane. 

Tăcere prelungită. 

— Nu știu cum vă cheamă, doamnă, a zis apoi Pete. 

— Nu ţi-am zis cum mă cheamă? 

— Nu, doamnă. 

— Lucille Armstrong. În carte sunt L.K. Armstrong. 

— De la ce vine K? 

Şi-a dat puţin capul pe spate și s-a uitat în ochii lui, fără să 
încerce să-şi ascundă curiozitatea. 

— De ce vrei să-mi ştii al doilea nume? 

— O să mă ajute să țin minte literele alea pe care le-aţi zis. 

— Nu mai e niciun Armstrong listat doar cu inițialele. Dar, în 
fine, K vine de la Kayt”. 

Băiatul păru nedumerit și rămase tăcut un moment prelung. 

— Cum se poate...? 

— Nu litera K. Numele Kay. K-A-Y. 

— Ah, da. M-am prins. Bine. Cred că acum o să țin minte. 

S-a întors spre uşă, după care s-a oprit şi a venit înapoi. Părea 
că-l macină un gând. 

— Chestia e că n-o să accept bătaia de data asta. O să zic pur 
și simplu nu. 

— Nu ştiam că ai de ales. 

— Pe vremuri, poate că n-aveam. Dar de când s-a lovit la 
spate în accidentul ăla de la fabrică... Sincer, nu cred că poate să 
mă prindă dacă nu vreau eu. E riscant, dar... Îmi spune să iau 
cureaua din cui și să i-o aduc. De data asta, o să zic nu. O să facă 
ca dracu’. Scuze. O să facă urât. Și o să plătesc când o să se simtă 
mai bine. Doar dacă... nu ştiu. Sunt aproape cât el acum. Dar nu 
sunt sigur că e o idee bună să subliniez așa ceva. Poate c-o să-i 
zic că primesc bătaia, dar nu înainte să mă vindec după ultimele 
două. Şi... Ce se întâmplă cu bufnița aia, doamnă? Pare 
supărată. 

Femeia s-a întins după o ţigară. 

— Îi e dor de vecinul de alături, a zis ea. 

— Ah, da. 


Era clar că uitase de noul statut de pasăre liberă al lui Angel. 
Şi că amintirea îl făcea să sufere. 

Doctoriţa şi-a aprins ţigara şi a început să pufăie. 

— Bine, a zis el. Păi. Dacă iese foarte rău, s-ar putea să mă 
vedeţi din nou. Dar tot cred că e timpul să-mi iau inima-n dinți 
şi să văd ce mă așteaptă. 

— Succes, i-a urat ea, trăgând cu putere din țigară. 

Şi fusese sinceră. 

Pete s-a îndreptat spre uşă. 

— la-ţi căruţul, a strigat după el. 

— Ah. Căruţțul meu. Da. Unde e? 

— Pe veranda din faţă. 

Tăcere. Pete n-a răspuns, iar femeia nu l-a auzit ducându-se 
spre ieşire. Lucy s-a uitat la câinele-lup, Prince — aşa cum se 
încăpăţânase băiatul să-i spună. Îşi ţinea capul în sus, urmărind 
sunetele din living cu urechile lui ciulite şi vigilente. Doar că, 
momentan, nu era niciun sunet. 

Pete a băgat din nou capul pe uşă. 

— Am un prieten, a început el. 

Apoi a tras de timp. Ca şi când nu mai era sigur că fusese o 
idee foarte bună. 

— Spune. 

— E nou. Abia s-a mutat aici. ÎI ştiu doar de ieri. Dar am mai 
avut un singur prieten bun mai vechi, care n-a fost prea bun. 
Dacă știți ce vreau să zic. 

Pauză. 

— Cred că ştiu, a zis ea, ca s-o umple. 

— Aşa, și tata a zis că nu pot să mă mai văd cu el. 

— Cu prietenul tău nou. 

— Da. 

— De ce nu? 

— E altă rasă. 

— Am înţeles. 

— Dar nu mi s-a părut deloc în regulă, doamnă. Adică... cum 
să-i zic aşa ceva prietenului meu? N-a făcut rău la nimenea. 
Scuze. N-a făcut rău nimănui. Așa că de dimineață m-a condus 
o parte din drum până aici. 


— Poate că tatăl tău n-o să afle niciodată. 

— Of, aş vrea eu, doamnă. Dar o să afle. Am fost văzuţi. De 
acelaşi tip care m-a pârât și prima oară. 

A urmat încă o tăcere lungă. Pe care femeia n-a mai umplut- 
o. Băiatul era evident înconjurat de stricăciunea oamenilor. 
Deloc surprinzător. Lumea era plină de așa ceva. lar ea nu putea 
să-l salveze. Nu putea să se salveze nici pe ea însăși, şi nu 
pentru că n-ar fi încercat. 

— Păi, a zis el, uraţi-mi succes. 

— i-am urat deja. Dar îţi urez din nou, dacă vrei. Totdeauna 
ai avut aşa mult de furcă cu tatăl tău? 

Pete s-a sprijinit cu umărul de cadrul ușii, a ridicat ochii şi s-a 
uitat în gol, ca şi când ar fi pornit într-o călătorie în mintea lui. 

— M-am tot gândit la asta în ultima vreme, a zis el. Şi jur că 
era mult mai de treabă pe vremuri. 

— Înainte de accident? 

— Nu, doamnă. A-nceput mai demult de-atât. Când eram 
mic, era un tătic tare bun. Nu perfect, dar cât trebuie. Eram și eu 
o povară mai mare pe-atunci. Făceam o groază de boacăne. 

— Asta e greu de crezut, a zis ea, râzând și expirând un nor 
de fum. 

— Dar e adevărat. Însă pe urmă am crescut şi el a devenit mai 
furios, iar eu am fost din ce în ce mai politicos și am încercat să 
cooperez. Ştiţi ce zic? M-am gândit că, dacă o să fiu suficient de 
cuminte, n-o să mai fie așa furios. Dar parcă cu cât cresc mai 
mult, cu atât se înfurie mai tare. Deşi nu cred că are mare 
legătură cu mărimea mea. 

— S-ar putea să aibă, a zis ea. 

Faţa lui Pete s-a strâmbat într-o mască exterioară ce trăda 
neputinta de a înţelege. 

— E interesant, a zis el, şi poate îmi explicați și mie, dar data 
viitoare. Acum, mai bine mă duc. 

Cu aceste cuvinte, băiatul a dispărut din uşă. 

— Pete, a strigat doctorița în urma lui. 

— Da, doamnă? a răspuns el, fără să reapară. 

— Cred c-ai făcut ce trebuie. 

— Cu prietenul meu nou, vreţi să ziceți? 


— Da. Cu el. 

— Mulţumesc, doamnă. Şi eu cred la fel. Mă bucur că e 
cineva de partea mea. 

De data asta, a auzit ușa de la intrare trântindu-se în urma 
lui. 

Şi-a stins ţigara în scrumieră şi a ieşit pe ușa din spate, în 
soarele strălucitor al dimineţii. Caii s-au adunat lângă gard, 
nechezând ușurel la ea, dar femeia nu le-a dat atenţie. 

S-a sprijinit de una dintre scândurile gardului care înconjura 
păşunea și s-a uitat lung la copacii de pe partea cealaltă. I-a 
cercetat unul câte unul, sperând s-o vadă pe Angel prin 
preajmă, cu ochii aţintiți spre casă, spre ea. Demonstrând un fel 
de loialitate sau afecțiune pentru locul ăla. 

Dar nu era nici urmă de Angel. 

După o vreme, soarele a devenit neîndurător, iar Lucy a 
trebuit să intre înapoi în casă. 


Capitolul șase: Pete 


Scârţ. Scârţ. Scârţ. Sunetul iritant se repeta de câte ori se 
învârteau roțile căruţului. 

Pete continua să perceapă sunetul. Pentru că nu ştia cum să 
nu-l perceapă. Dacă ar fi putut, ar fi încetat să-l mai asculte. I se 
părea aproape insuportabil de iritant. Dar, pentru că nu putea, 
tresărea la fiecare scârţâit şi continua să cerceteze cerul. 

— Ştiu că eşti pe-acolo pe undeva, Angel, a zis el. 

Dar îşi dădea seama că „pe undeva” putea să însemne și 
treizeci de kilometri mai încolo sau chiar mai mult. La urma 
urmelor, era un cer mare. 

Pete şi-a prins vârful tenisului într-o crăpătură din trotuar și a 
căzut în față, aterizând cu pieptul şi podul palmelor pe asfalt. 

— Au! a ţipat el, în mare parte pentru că-şi zgâlțâise rănile 
mai vechi. 

A rămas câteva clipe cu fața în jos pe asfaltul fierbinte, 
înjurând încetișor în barbă. 

După aceea a auzit zgomotul. Ce fel de zgomot însă, n-ar fi 
putut să spună. Era cu siguranţă scos de un om. 

Dar ce încerca să transmită omul ăla? Asta era întrebarea la 
care nu știa să răspundă. 

A mai rămas o clipă nemișcat pe jos, aşteptând să-l audă din 
nou. 

A doua oară, zgomotul a fost mult mai clar. Mult mai uşor de 
identificat. Era un suspin. Un suspin plin de lacrimi și 
deznădejde. 

Pete s-a ridicat cu grijă în picioare. 

— Hei, a strigat el. 

O siluetă micuță, care semăna mult cu Justin, stătea ghemuită 
sub un copac umbros aflat într-un loc viran, pe jumătate 
ascunsă de buruienile înalte. Câteva pete de soare filtrate printre 
frunze străluceau alarmant de tare pe sângele de un roşu aprins 
care-i acoperea scalpul cu tunsoare scurtă. 

Pete a luat-o la goană printre buruieni, în ciuda propriilor 
dureri. 


— Justin? 

Silueta şi-a ridicat capul însângerat. Şi, într-adevăr, era Justin. 

— Justin, ce s-a întâmplat? 

Pete a ajuns la noul lui prieten și s-a lăsat pe vine în dreptul 
lui, printre buruieni. 

— Justin! Vorbește cu mine! 

Justin şi-a îndreptat ochii spre Pete, dar în spatele lor nu mai 
era nimic din limpezimea sau claritatea familiară. Părea să 
privească prin ceaţă, ca şi când ar fi fost trezit atunci din somn. 

Pete s-a uitat în jos şi a văzut că băiatul îşi ţinea strâns într-o 
mână ochelarii cu lentile groase. Erau mânjiți de sânge și 
complet zdrobiți. 

— Pete? 

Justin a întins mâna însângerată în direcția lui Pete, fără să-l 
nimerească, atingând în schimb un punct imaginar, la vreo 
cincisprezece centimetri de umărul lui stâng. 

— Trebuie să mergem la doctor, i-a zis Pete. Sau la spital. 

Justin n-a reacționat. Părea să fi alunecat din nou în starea lui 
de somnolenţă, deși ochii îi rămăseseră larg deschişi. Prea larg, 
şi-a spus Pete. 

— Haide. Te ajut eu să te ridici. 

Dar Justin nu mai reacţiona în niciun fel. Nu se mai punea 
problema să-l ajute, ci s-o facă în locul lui. 

Pete l-a apucat pe băiat de subsuori și l-a ridicat în picioare. 
Justin a căzut moale peste el, iar Pete a devenit conștient de 
sânge. De faptul că era plin de sângele prietenului său. N-a 
făcut nimic în legătură cu asta, dar nu-și putea stăpâni panica. 

Pete şi-a îndreptat iar spatele și l-a prins pe Justin de mijloc, 
reuşind să-l ridice la câțiva centimetri de pământ. 

L-a dus — într-o serie disperată de pași mărunți - până la 
căruț. 

Singurul doctor din oraş era la peste şase kilometri. Spitalul 
era dincolo, în comitatul vecin. Dar Pete şi-a dat seama că era la 
mai puțin de trei kilometri de casa doctoriţei. Era posibil s-o 
înfurie dacă aducea pe cineva acolo. Dar tot avea s-o facă. 
Trebuia s-o facă oricum. 

Unele lucruri erau pur şi simplu mai importante decât altele 


și orice creier de găină ştia asta. 

— Doamnă? a strigat el din capătul străzii, deşi ştia că e prea 
departe ca să poată fi auzit. Doamnă? a strigat el şi mai tare. 

In timp ce mergea, Pete s-a uitat spre Justin. Trăgea căruţul 
direct pe asfaltul din mijlocul străzii, pentru că aici, la ţară, nu 
existau trotuare, iar noroiul întărit de pe margine era prea 
fărâmiţat şi plin de hopuri. Justin scosese câte un sunet înăbușit 
de durere la fiecare hop, iar Pete pur şi simplu nu putea îndura 
aşa ceva. Ar fi tras căruțul peste propriul corp ca să-și scutească 
prietenul de durere. Dacă ar fi fost posibil, adică. 

Justin era prăbuşit în căruţ, cu spatele rezemat între cele două 
scânduri de lemn pe care nu le scosese. Îşi întorsese dinadins 
gâtul spre direcția de mers. Privirea i se mai limpezise și părea 
să înțeleagă că se îndreptau spre casa doctoriţei, ceea ce-l 
umplea pe Pete de un uriaș sentiment de ușurare. 

Băiatul avea un ochi acoperit cu sânge, dar nu părea să 
observe. Cel puţin nu încerca să se șteargă. 

— Doamnă? a strigat Pete din nou. 

Femeia a ieșit repede pe veranda din faţă. 

Doar o fracțiune de secundă s-a uitat în jos, la șorțul pe care-l 
avea pe ea. Aparent, era udă pe mâini când o strigase băiatul și 
venea în fugă ştergându-le. Părea deranjată. Ca şi când Pete n-ar 
mai fi trebuit s-o mai bată la cap. Ca şi când mizase pe faptul c-o 
să-şi petreacă restul zilei fără un puști sâcâitor care s-o enerveze. 

Apoi şi-a ridicat privirea. 

— [isuse Cristoase, a zis ea. Ce naiba a păţit? 

— Nu sunt sigur, doamnă, a strigat el, apropiindu-se pe aleea 
ei denivelată cu căruțul după el. 

Încercând să ignore mormăitul de durere al prietenului său. 

— Era ameţit şi n-am reușit să-l fac să-mi zică prea multe. 

Lucy a alergat să-i întâmpine la jumătatea drumului. S-a 
aplecat deasupra lui Justin şi i-a examinat capul spart. l-a 
deschis ochii larg cu gesturi blânde şi s-a uitat în ei. A ridicat 
două degete în dreptul feței băiatului rănit. 


— Câte degete țin aici? l-a întrebat ea. 

— Două, doamnă, a zis Justin, cu vocea abia auzită. 

— Bun. 

Doctoriţa Lucy s-a ridicat şi s-a întors spre Pete. 

— Trebuie să-l ducem la spital, a zis ea. 

— Fără spital! a zis Justin mai tare, pe un ton mai ferm. 

— Dar sunteţi doctoriţă, i-a zis Pete. 

— Dar nu sunt spital. 

— Fără spital! a ţipat din nou Justin. 

Doctoriţa Lucy s-a aplecat din nou deasupra lui. 

— De ce nu vrei să mergi la spital dacă eşti atât de grav rănit? 
l-a întrebat. 

Răspunsul lui Justin a fost şoptit, greu de auzit. Pete s-a 
apropiat mai mult, dar băiatul terminase deja ce avea de zis. 
Orice ar fi fost. 

— Cum să fie mai rău la spital? l-a întrebat Lucy pe Justin. 
Nu are sens. Spitalul te ajută să te faci bine. 

Încă un răspuns mormăit care n-a răzbit până la urechile lui 
Pete. 

— Cine sunt „ei”? l-a întrebat Lucy. 

Justin şi-a coborât privirea în poală, fără să răspundă. 

— Persoana care ţi-a făcut asta ţi-a zis să nu te duci la spital? 

La început, tăcere. Apoi, capul lui Justin s-a mișcat într-un fel 
care ar fi putut fi o încuviinţare sau doar un legănat din cauza 
dificultății cu care şi-l ținea ridicat. 

— Sau la poliţie, a adăugat Justin, acum un pic mai tare. 

Doctoriţa Lucy s-a ridicat şi a oftat. O vreme, totul a rămas 
neclintit. Lui Pete i s-a părut că a durat o veșnicie, dar ştia că 
probabil n-a trecut mult. Că a fost vorba de câteva secunde. Dar 
au fost nişte secunde tare lungi. 

— Nu am permisiunea să-l tratez pe băiatul ăsta, a zis ea, 
parcă nimănui în particular. 

— Justin! a intervenit Pete, copleșit încă de panică. Spune-i 
că-i acorzi permisiunea! 

— Nu la asta mă refeream, a zis ea. 

Încă o secundă lungă. Femeia părea calmă, într-un fel. 
Tulburată, dar nu agitată. Părea pierdută în gândurile ei. Pete își 


dădea seama că vrea să-i ajute, că impulsul ei e să-i ajute. Şi 
totuşi, a mai rămas nemişcată câteva clipe. 

— E un copil minor, a zis ea. Şi nu e copilul meu. Aș putea să 
am probleme mari dacă-l tratez fără permisiunea părinţilor. Mai 
ales dacă lucrurile nu merg bine și reiese că ar fi trebuit să-l duc 
la spital. 

Încă o secundă cumplit de dureroasă. Sau două. 

— Mama lui a murit, a zis Pete. 

— Şi tatăl lui unde e? 

— Lucrează la fabrică. 

Doctoriţa a căzut din nou pe gânduri. Pete a așteptat, simțind 
că e pe punctul să explodeze. Ca și când tot ce simțea nu mai 
încăpea în pielea lui nicio clipă. 

— Adu-l înăuntru, a zis doctoriţa Lucy. 

— Uite ce vreau să faci, i-a zis ea lui Pete. Mai întâi, te speli 
bine-bine pe mâini cu apă şi săpun și pe urmă vreau să vii aici şi 
să aplici presiune pe rana de la cap. Trebuie să fii blând, cât să 
nu-l răneşti. Dar suficient de ferm cât să opreşti sângerarea. 

Femeia îl întinsese pe Justin pe masa metalică din cabinet, cu 
un prosop care să-i absoarbă sângele. Îi curățase rana lungă, 
deschisă, de pe scalp şi îi aplicase deasupra o soluție dintr-o 
sticlă. Acum stătea în picioare, lângă masă, și ținea un tampon 
steril pe capul băiatului. 

Justin avea ochii larg deschiși și părea să se holbeze direct în 
lampa cu lumină fluorescentă a doctoriței. Însă Pete nu-și dădea 
seama cât înţelegea prietenul lui. 

— Bine, doamnă, dar... 

Însă Pete nu prea ştia cum să continue. 

Îi treceau prin minte milioane de variante de încheiere a 
propoziției. În principal, totuși, era pierdut într-o senzaţie 
difuză de groază. Doctoriţa era cea care ar trebui să aplice 
presiune pe rană ca să oprească sângerarea. Nu Pete. El ar putea 
să-şi rănească prietenul. Ar putea să greşească. Ar putea să 
înrăutățească situaţia. 


În timpul ăsta, Pete o lăsa pe doctoriță să-l aştepte. Și, mai 
important, lăsa urgenţa să aștepte. 

— Pete, am nevoie de tine aici. Trebuie să ne mișcăm. 

— Unde o să vă duceţi? 

— Mă duc să sun la fabrică și să văd dacă pot să dau de tatăl 
lui. Știi cumva numele de botez al tatălui? 

— Nu, doamnă. 

— Ştii numele de familie al lui Justin? 

— Da. E Bell. Justin, cum îl mai cheamă pe tatăl tău? 

Dar Justin părea din nou absent. Pierdut într-o lume pe care 
Pete n-avea cum s-o înțeleagă. Într-un loc în care nu putea să-l 
urmeze. Mai fusese acolo și înainte, își aminti Pete. Când îl 
cărase până la căruț. Şi își revenise. 

O să-și revină din nou, şi-a spus Pete. O să-şi revină. 

Dar băiatul ştia şi că nu există nicio garanţie. 

— Pete! a izbucnit doctoriţa, scoţându-l din transă. Am 
nevoie de tine aici. 

Pete a făcut ce i s-a spus. S-a dus în dreptul mesei și și-a 
aşezat precaut mâna pe tamponul steril. 

Apoi doctoriţa a dispărut. A ieşit grăbită din cameră, iar Pete 
a rămas doar cu prietenul lui grav rănit. Şi dacă avea să meargă 
ceva prost acum, Pete avea să fie pe cont propriu. Cel puţin 
până când ar fi reușit s-o găsească şi s-o aducă înapoi în cabinet. 

Şi-a coborât privirea spre Justin, care s-a uitat la el cu ochi 
care păreau rezonabil de limpezi. 

— Ah, ce bine, a zis el. Ţi-ai revenit. 

Justin a rămas tăcut, uitându-se pur şi simplu la el. Pete 
vedea pe fața băiatului urme lăsate de lacrimile care lunecau 
printre petele de sânge. 

— Cine ţi-a făcut asta? l-a întrebat Pete. 

Justin n-a răspuns. 

— Îi cunoșteai? 

— Nu, a spus Justin. 

— Te doare când apăs aici, la cap? 

— Nu, a răspuns Justin. Adică, e în regulă. 

— Ţi-au zis de ce? 

Justin şi-a ferit ochii. 


Pete a ridicat privirea, dându-și seama că nu era doar cu 
Justin în cameră, până la urmă. Prince stătea întins în cușca lui 
cu capul sus şi-i urmărea pe cei doi cu mult interes. Pete a citit 
îngrijorare în ochii lui mici şi aurii. 

Prince era suficient de inteligent încât să recunoască un necaz 
când îl vedea. 

— Cum îl mai cheamă pe tatăl tău? l-a întrebat Pete pe Justin, 
cu ochii încă pironiţi în ochii lui Prince, împărtăşind îngrijorarea 
cu el, pe firul ce le unea privirile. 

Întrebase mai mult ca să verifice dacă Justin rămăsese 
prezent. 

— Calvin, a răspuns Justin. 

Dar era deja prea târziu ca să se mai ducă să-i spună 
doctoriței Lucy. 


Capitolul șapte: Doctoriţa Lucy 


— Falco Manufacturing, a răspuns o voce răgușită la capătul 
celălalt al firului. 

Tonul bărbatului sugera că doctorița Lucy îl deranjase deja. 
Că-l făcea să piardă timpul. Şi nici măcar nu apucase să spună 
bună ziua. 

— Trebuie să vorbesc cu unul dintre angajații 
dumneavoastră. Un domn Bell. 

Tăcere, urmată de ceva ce aducea a oftat. 

— Nu scoatem oamenii din linia de producție pentru apeluri 
telefonice, i-a răspuns vocea. 

— E vorba de o urgenţă. 

— Ce fel de urgenţă? 

— Băiatul lui a fost grav rănit. 

Încă o pauză belicoasă. Sau poate că acorda ea prea multe 
înțelesuri tăcerii. Dar cel mai probabil, nu. 

— Cum aţi zis că-l cheamă? 

— Bell. 

— Şi prenumele? 

— Imi pare rău. Nu-l ştiu. 

— Avem mai mulţi Bell aici. 

— Eu îl caut pe cel care e nou-venit în oraş. 

Tăcere. 

— Pe cel cu un băiat mic. 

Tăcere. 

— De culoare. 

— A, a reacționat bărbatul. De ce n-aţi zis aşa de la început? 

Apoi, evident nu către ea — dar fără să acopere receptorul în 
vreun fel —, a spus: „Frank. Adu-l pe Calvin Bell. Spune-i că s-a 
întâmplat ceva cu băiatul lui”. 

Omul n-a revenit la telefon, ci a lăsat pur și simplu receptorul 
Jos. 

În timp ce aştepta, doctorița a auzit la celălalt capăt ceva ce 
semăna cu o brichetă care aprinde o ţigară, ceea ce a făcut-o să- 
şi dorească să-şi aprindă și ea una. Dar le lăsase în cabinet. 


A dat draperia la o parte şi s-a uitat pe geam, spre veranda 
din faţă. 

Căruţul era abandonat acolo, plin de sânge. De la verandă și 
până la ușa de la intrare, drumul era marcat cu mici stropi de 
sânge. 

Femeia s-a întrebat dacă băiatul avea nevoie de o transfuzie. 
Ar fi trebuit să-i măsoare tensiunea. O parte din ea ar fi vrut să 
pună receptorul jos şi să se ducă să facă asta chiar atunci. Dar 
Calvin Bell era în drum spre telefon, după ce i se spusese că e 
vorba de o urgenţă. 

În plus, în afara unui noroc chior, era puţin probabil să 
găsească un donator cu aceeași grupă de sânge până să vină 
tatăl lui. 

Doctoriţa a lăsat draperia să cadă şi s-a întrebat cât timp 
stătuse băiatul acolo şi sângerase înainte să dea Pete peste el. 

Şi s-a întrebat şi de ce stătuse acolo să sângereze. 

— Alo? 

La celălalt capăt s-a auzit o voce necunoscută, iar ea a ştiut că 
e vocea care trebuie, pentru că era sugrumată de o panică pe 
care doar un părinte poate s-o manifeste. 

— Calvin Bell? 

— Da. 

— Aveţi un băiat pe nume Justin? 

— Da. Spuneţi-mi ce s-a întâmplat. E bine? 

— E rănit. 

— Dar trăieşte. 

— Da. Trăiește. 

A urmat o clipă de tăcere, în care bărbatul a răsuflat. A 
înghiţit cu noduri sau s-a scuturat de teama cea mai mare. 

— Ce-a păţit? 

— Nu știm încă sigur. 

— A avut un accident? 

— Nu. Nu pare să fi fost un accident. 

Femeia a făcut o pauză, dar a continuat apoi în direcţia 
necesară. Bărbatul avea nevoie de puţin timp să digere întreaga 
informaţie, dar avea s-o facă puţin mai târziu. Trebuia să 
înceapă cu începutul. 


— Ascultaţi, domnule Bell. Am nevoie de permisiunea 
dumneavoastră să-l tratez. 

— Bineînţeles. Orice are nevoie. 

— Sunt medic autorizat, dar nu am un cabinet propriu-zis în 
zonă. De fapt, niciunde în altă parte. Băiatul a fost adus la mine 
acasă. Nu sunt convinsă că n-ar trebui să meargă la spital. Dar 
se pare că bărbaţii care l-au rănit i-au spus să nu se ducă la 
spital sau la poliţie. Așa că, desigur, el nu vrea să facă asta. 

I-a așteptat reacția. Care a venit după câteva secunde. 

— Dar s-ar putea să fie nevoie, e tot ce-a spus Calvin Bell. 

Însă era clar că mai era şi altceva. Femeia aproape că auzea și 
ce nu spusese. Sau cel puţin simțea greutatea, apăsarea 
cuvintelor nerostite, reversul faptului că nu spunea ce-i trecea 
prin cap. 

— S-ar putea să aibă dreptate când zice că o să fie mai rău 
dacă merge la spital, a zis ea. 

— Puteţi face ce face un spital? 

— Nu. Mă rog. Da și nu. Am toată pregătirea pe care o au 
doctorii de acolo. Poate chiar mai multă, pe-aici, prin zonă. Dar 
n-am acces la echipamentul pe care-l au ei. Uite ce pot să fac: 
pot să-l cos ca să opresc sângerarea. Pot să-i fac radiografie 
pentru orice cred că ar putea fi rupt. Ce mă îngrijorează cel mai 
mult e rana de la cap, pentru că sunt sigură că are o comoție. lar 
asta poate să fie periculos. E o posibilitate. Pot apărea 
complicaţii. Dar pot să-i monitorizez starea. Şi dacă cred că e 
nevoie să ajungă la spital, pot să-l duc repede acolo. Şi dacă nu, 
putem să evităm... mă rog, celălalt gen de complicații. 

— Chiar credeţi că o să stea cu ochii pe spital? a întrebat 
bărbatul. 

Vocea îi trăda o curiozitate îngrozită, ca și când ar fi 
înghiontit lumea cu un băț ca să vadă cât de groaznică putea să 
fie. 

— Habar n-am, a răspuns ea. 

S-a lăsat tăcerea. 

— Spuneţi-mi unde sunteţi, a zis el. Trebuie să vin acolo. 

— Aveţi mașină? 

— Nu. Dar pot să iau autobuzul. Cât de departe sunteţi de o 


staţie de autobuz? 

— La vreo şapte kilometri. 

Încă o tăcere. De data asta, doctoriţei i s-a părut că aude ecoul 
înfrângerii. Bufnetul surd al opţiunilor care cad una câte una. 

Femeia s-a grăbit înapoi în cabinet. 

Pete a părut extaziat s-o vadă. Peste măsură de ușurat, chiar 
și în condiţiile date. 

— Cum mai e? a întrebat ea. 

— Ah, la naiba, nu știu. Dumneavoastră sunteţi doctorul. L- 
ați găsit pe tatăl lui? 

— Da. Vreo schimbare? 

— Nu mi se pare, doamnă. 

— În regulă. Uite cum o să facem, Pete. O să-l cos şi o să-l 
bandajez. Îi fac un examen neurologic simplu... 

— Nu ştiu ce e aia. 

— Nu contează. Ascultă în continuare. 

— Da, doamnă. 

S-a apropiat şi l-a eliberat pe Pete de misiunea de a apăsa 
pansamentul. Apoi l-a îndepărtat cu grijă de scalp. Rana nu mai 
sângera. 

S-a dus repede la chiuvetă și s-a spălat din nou. 

— O să-l curăț un pic. Să îndepărtez tot sângele ăsta ca să 
vedem mai bine unde e rănit. O să-i iau tensiunea arterială ca să 
mă asigur că n-a pierdut prea mult sânge. Pe urmă îi fac o 
radiografie, să vedem dacă şi-a rupt ceva. După care urmează 
partea care n-o să-ți placă. 

A așteptat o reacţie din partea băiatului, dar el n-a avut 
niciuna. Sau mai degrabă a ţinut-o pentru el. A rămas tăcut şi a 
aşteptat-o să continue. 

— Pe urmă, dacă mi se pare că starea lui o să rămână stabilă 
pentru vreo douăzeci de minute, o să-l las aici cu tine cât timp 
mă duc să-l aduc pe tatăl lui. 

Doctoriţa Lucy îl vedea pe Pete înghițind cu noduri, dar 
băiatul n-a zis nimic. 


— Dar... doamnă... 

— Îmi pare rău, Pete. Ştiu că e puţin cam înfricoșător pentru 
tine. Și o să mă duc doar când o să fiu destul de sigură că nu 
păţeşte nimic douăzeci de minute. 

— Destul de sigură, a repetat el. 

— Uite, îmi pare rău, dragule, dar trebuie să-l aduc pe tatăl 
lui aici. 

Doctoriţa s-a oprit o clipă din spălatul pe mâini, întrebându- 
se de unde îi venise „dragule”. Dar n-avea timp să se mire. Avea 
de închis o rană care nu se sutura singură. 

— Pete. Du-te să stai jos, pune-ţi capul între genunchi şi nu te 
uita la mine. O să leșini dacă te uiţi. 

— Da, doamnă, a zis el. 

Dar nu s-a dus să stea pe scaun. S-a apropiat de fereastră şi a 
privit afară, către pășunea cailor. 

— Pete. Stai jos. 

Linişte. Nicio mișcare. Cel puțin nu în capătul de cameră al 
lui Pete. S-a întors la masa de operaţie, pregătită să înceapă să 
sutureze. S-a uitat în jos la faţa lui Justin, care o privea cu ochi 
limpezi. 

— Eşti bine, fiule? l-a întrebat ea. 

— Da, doamnă. 

— Eşti pregătit să coasem asta? 

— Cât de pregătit se poate, doamnă. 

Lucy s-a uitat din nou spre Pete, care i-a întors privirea. 

— Cu tot respectul, doamnă, a zis el, nu prea mă omor după 
ideea să mă așez azi. 

— Ah. Da, a zis ea. Îmi pare rău. Uitasem. 


A 


— Mi-am dat seama abia după ce am închis telefonul, a zis 
Calvin Bell, că înseamnă c-o să-l lăsați singur acasă la 
dumneavoastră. 

Bărbatul tocmai ce se așezase pe bancheta din spate a 
camionetei ei. 

— Nu e chiar singur, a răspuns ea. 


Lucy i-a aruncat o privire în timp ce demara. Pentru că îi era 
teamă de el. 

Nu din cauză că ar fi spus sau că ar fi făcut ceva sau pentru 
că era într-un anumit fel. Ci doar pentru că era bărbat și era 
străin. Şi părinte. Şi supărat. Deşi, din fericire, nu pe ea. Dar 
supărarea e o treabă ciudată. Caută mereu ținte asupra cărora să 
se descarce. E o emoție care se exprimă prin acțiune și trebuie 
direcționată către ceva. Chiar dacă trebuie să inventeze o ţintă 
pe parcurs. 

Era un bărbat bine făcut, nu foarte mare. Dar părea puternic. 
Din multe puncte de vedere, semăna leit cu băiatul lui. Nu prea 
înalt. De culoare. Păr tuns periuţă. Ochelari. 

Când l-a cercetat cu ochii ei s-a simţit mai bine. Bărbatul avea 
ceva... Lucy n-a găsit imediat cuvântul potrivit. Ceva civilizat. 
Avea un aer civilizat, în comparaţie cu majoritatea bărbaţilor pe 
care-i întâlnise. 

Bărbatul i-a întors privirea, iar ea s-a uitat în altă parte. 

— Mă bucur să aud, a zis el. Cine a rămas cu el? 

— Ei bine, nu e soluția ideală. Nu e cineva cu pregătire 
medicală. Nu e nici măcar un adult. E doar prietenul lui. Dar 
vreau să ştiţi că l-am examinat minuţios înainte să plec. Pe 
termen mediu, nu sunt convinsă că nu se poate întâmpla ceva 
rău. Sunt un pic îngrijorată de o posibilă inflamație cerebrală. 
Nu că aş crede că ar avea așa ceva acum. Dar tot se poate 
întâmpla. În cazul ăsta, îl ducem repede la spital. Dar, după ce l- 
am examinat, m-am convins că nu se poate întâmpla nimic de 
viață şi de moarte în douăzeci de minute. Și știam că e 
important să vă aduc la el. 

Lucy a aşteptat, crispându-se. 

Ştia că spaţiul dintre un părinte şi copilul lui e un loc foarte 
delicat. Și că nu e indicat să te bagi acolo. Şi mai știa că, lăsându- 
l pe Justin cu Pete, își asumase totuşi un risc. 

Nimic nu e lipsit de riscuri în viață, şi-a spus ea. 

Aștepta o reacţie din partea lui, în timp ce-l privea cu coada 
ochiului, dar bărbatului nu i se citea nimic pe faţă. 

— Justin are un prieten? a întrebat el, cu vocea aproape 
spartă şi plină de mirare. 


— Are. 

— Nu ştiam. 

Au trecut pe lângă o mașină de poliție care mergea pe 
autostradă în direcția opusă. Agentul de la volan s-a holbat 
până a trecut de mașina lor. Lucy s-a uitat în oglinda 
retrovizoare şi l-a văzut sucindu-și gâtul să se holbeze în 
continuare. 

S-a întrebat când avea de gând agentul să se uite pe unde 
merge. 

— Şi ce culoare are prietenul? a întrebat Calvin. 

— Alb, a răspuns ea. 

Tăcere lungă. 

Lucy a coborât geamul ca să intre mai mult aer. Calvin a 
făcut la fel. Purta o bluză albastră de fabrică, îmbibată de 
transpirație pe spate şi la subraţ. Femeia s-a întrebat dacă exista 
aer condiţionat în fabrică. Probabil că nu. 

— Credeţi că de-asta s-a întâmplat? a întrebat el. 

— Mi-a trecut prin cap. 

A urmat încă o tăcere. 

Apoi bărbatul a ridicat pumnul și și-a lovit cu putere coapsa, 
după care şi-a îngropat faţa în mâini şi a oftat. 

— Dacă i se întâmplă ceva, a început el, din spatele palmelor, 
jur că... 

— S-a întâmplat deja ceva cu el. 

— Vreau să zic... 

— Ştiu ce vreți să ziceţi. Uite. O să fiu sinceră. Nu ştiu dacă 
azi am făcut vreo clipă ceea ce trebuia. Nu știu dacă trebuia să-l 
duc cu maşina direct la spital. Nu ştiu dacă ar fi trebuit să 
rămân acasă cu el și să vă las să veniţi singur. Tot ce pot să spun 
este că am încercat să fac ce trebuie. Știu prin ce treceţi. 

Omul şi-a lăsat mâinile din nou în poală şi şi-a întors fața 
către ea: era lipsită de emoție, iar Lucy n-avea nici cea mai vagă 
idee ce simţea el sau ce avea de gând să spună. Şi se temea din 
nou. 

— Aveţi copii? a întrebat-o el. 

— Da, a zis ea. Un băiat. Adică, am avut un băiat. 

Lucy s-a întrebat când, în cursul zilei, avea să vrea să ştie 


unde era băiatul ei sau ce voise să spună cu „am avut”. 

— Vă deranjează dacă fumez? a întrebat ea. 

El s-a rezumat să dea din umeri. 

Lucy a întins pachetul spre el și i-a oferit una, dar bărbatul a 
scuturat din cap și s-a întors într-o parte. 

— Staţi așa, a început el în timp ce traversau în grabă 
livingul. Staţi să ne lămurim. 

În ciuda grabei, bărbatul rămăsese pe loc. 

— Ce e? l-a întrebat ea. 

— Sunteţi veterinar? Băiatul meu e tratat de un veterinar? 

— Nu. Sunt medic licenţiat. 

— Atunci ce caută porcul și bufnița în camera de așteptare? 

— Am depăşit cadrul formării mele ca să am grijă de ele. Nu 
de fiul dumneavoastră. 

Pete a scos capul din cabinet. 

— Oh, slavă cerului că aţi ajuns! a zis el dintr-o suflare, ca şi 
când şi-ar fi ţinut respirația prea mult. 

După care s-a întors înăuntru. 

— E totul în ordine? l-a întrebat doctorița Lucy, punându-se 
din nou în mișcare împreună cu bărbatul. 

— Mda, i-a răspuns Pete, dar e o responsabilitate prea mare 
pentru mine. 

Justin stătea în capul oaselor pe marginea mesei de metal și 
părea pe jumătate stabil. Avea ochii deschişi, dar privirea stinsă. 
Pete fugise înapoi lângă el ca să se asigure că nu se clatină. 

— Aţi zis să-l ţin treaz orice-ar fi, a explicat Pete. De-aia stă în 
fund. 

— Ai făcut bine, i-a spus doctoriţa Lucy. 

Justin a dat cu ochii de tatăl lui. 

Calvin Bell a parcurs distanța care-l despărțea de băiatul lui 
dintr-un singur pas imposibil. Doctoriţa Lucy ar fi jurat — ar fi 
pariat bani — că omul era prea scund ca să facă un asemenea pas. 
Bărbatul şi-a prins fiul în braţe şi l-a ridicat în aer, apoi l-a strâns 
tare la piept. 


Pentru o clipă, tatăl și fiul au rămas tăcuți. 
După aceea Calvin a întrebat: 

— Te doare? 

— Îhî, a răspuns Justin. 

— Să te pun jos? 

— Nu. 

Şi l-a ţinut mai departe în braţe. 


Capitolul opt: Pete 


Doctoriţa Lucy i-a aruncat lui Pete o privire care nu i-a plăcut 
băiatului. ÎL neliniștea. 

— Ar trebui să te duc acasă, a zis ea. 

Era după-amiază târziu. Pete nu știa cât de târziu, dar soarele 
cobora alene spre asfinţit. 

— Vă rog, nu faceți asta, doamnă, a protestat el. 

Pete simţea că tremură puţin. Mai ales mâinile și în fundul 
gâtului. Se temea că tremurul îi ajunsese şi în voce. 

Justin stătea în poala tatălui său, pe un scaun din colţul 
camerei. Îşi ţinea capul bandajat sprijinit de umărul bărbatului 
și ochii închişi. Din când în când, Calvin Bell îl înghiontea 
încetişor ca să se asigure că e treaz. 

Doctoriţa Lucy se rezemase cu spatele de tejghea și fuma o 
țigară. 

— Parcă erai foarte hotărât să te duci acasă şi să-ţi aperi 
cauza, a zis ea. 

— Așa e, doamnă. Eram. Dar a fost o zi urâtă. Tulburătoare, 
ştiţi ce zic? Şi sunt cam... mă rog, cred că n-am cum să zic altfel: 
mi-am pierdut brusc curajul. 

— Va trebui să te duci la un moment dat. 

— Mă gândeam poate să mă duc când n-o să mă mai doară. 

S-a lăsat tăcerea. Lui Pete i se părea că îi ascultă și Calvin Bell. 
Era şi greu să n-o facă, din moment ce stătea la câțiva metri de 
ei. Dar dacă o făcea, nu depăşise bariera invizibilă a intimităţii 
lor, ci se ţinuse departe. 

lar Pete știa că poate scăpa de mersul acasă doar dacă 
doctorița accepta să rămână la ea. 

— Sigur, depinde de dumneavoastră. 

— Vorbeşti de câteva zile acum. 

— Da, doamnă. 

Încă o tăcere. 

Prince stătea întins în cușca lui, cu capul ridicat şi urechile 
îndreptate înainte, mutându-și privirea de la unul la altul. Așa 
făcuse tot timpul cât se aflaseră toți în cameră. Aproape de 


parcă ar fi putut citi ceva folositor în expresiile lor. Aproape de 
parcă fiecare chip conţinea o bucăţică din puzzle-ul care alcătuia 
înţelegerea lui, dacă reușea să le pună în ordinea corectă. 

— Ar trebui să-l suni pe tatăl tău și să-i spui că eşti bine, i-a 
zis ea. 

— N-avem telefon acasă, doamnă. 

— Ah, da, aşa e. Atunci scrie-i un bilet. O să mă duc cu 
maşina până acolo mai târziu şi-l las la ușă. 

Pete era aproape convins că ea tocmai acceptase să-l 
găzduiască, dar nu era absolut sigur şi nu avea de gând să 
întrebe. În caz că se înșela. 

În cabinet s-a lăsat o tăcere confortabilă. În acest răstimp, Pete 
a observat că domnul Bell se uita la doctoriţă, în timp ce ea era 
ocupată cu altceva. 

Doctorita e drăguță, i-a trecut prin minte lui Pete. Era un gând 
surprinzător, pentru că o mai văzuse de atâtea ori. Dar nu se 
obosise niciodată să observe. Nu se uitase la ea să vadă dacă e 
drăguță sau nu, și de ce-ar fi făcut-o? Acum se întreba dacă nu 
cumva o vedea brusc prin ochii domnului Bell. Mai mult cum ar 
vedea-o un adult. 

Singurul lucru care nu era drăguţ la ea era asprimea aia din 
ochi și de pe față. Acel ceva ce nu putea fi definit şi care te 
avertiza să stai departe. Partea asta era puţin înfricoşătoare și nu 
era deloc atrăgătoare. 

— Nu le-am dat încă de mâncare cailor, a zis ea, 
întrerupându-i șirul gândurilor. Vrei să te ocupi tu, Pete? 

— Da, doamnă. 

— ii minte cât e porția? 

— Da, doamnă. E ușor cu lopăţica. 

— Vrei să dai de mâncare şi la câini? 

— Mușcă? 

— Nu, nu mâna care-i hrăneşte. 

— Nu ştiu cât să le dau. 

— Atunci pune-le câte boabe încap în boluri. Unii se opresc 
singuri din mâncat când se satură. lar restul n-o să se îngrașe 
dacă mănâncă o dată mai mult. E ziua lor norocoasă. 

În timp ce turna grăunţe în ultima troacă a cailor, Pete a 
observat o mișcare cu coada ochiului. A ridicat capul și l-a văzut 
pe Calvin Bell sprijinit de scândura de sus a gardului. 
Urmărindu-l. 

Băiatul nu ştia dacă ar trebui să se teamă de atenţia care-i era 
acordată sau să se simtă flatat. 

S-a apropiat de locul în care stătea bărbatul și s-a strecurat 
precaut printre scânduri. 

Domnul Bell a rămas tăcut, sprijinit în continuare de gard și 
uitându-se la caii care mâncau. Așa că a făcut și Pete la fel, 
aproape umăr la umăr cu el. 

— Cum mai e Justin? a întrebat băiatul, fiindcă nu știa ce 
altceva să spună. E tot bine? 

— Aşa pare. Doctoriţa îi verifică semnele vitale. Deci tu eşti 
prietenul lui Justin. 

— Da, domnule. 

— Nu ştiam că şi-a făcut prieteni. Nu mi-a spus. 

— Sunt sigur că v-ar fi spus la un moment dat. ÎI știu doar de 
câteva zile. Poate s-a gândit că e prea devreme să spună că 
suntem prieteni. Dar eu cred că suntem. 

Pete a aşteptat o clipă, în caz că domnul Bell voia să spună 
ceva. Dar nu voia. 

— Vă deranjează că Justin şi cu mine suntem prieteni? 

— Nu, nu cred. Dacă chiar îți place de el. 

— Îmi place. 

— Ce-ţi place la el? 

În timp ce vorbea, domnul Bell a scos o batistă albă din 
buzunar şi şi-a şters cu grijă transpiraţia de pe gât şi frunte. 

— Da' chiar e cald prin părţile astea. 

— Da, domnule, este. Am găsit câinele ăsta lup. O corcitură 
între lup și câine. Fusese lovit pe autostradă. 

— Cel care e în cușcă, în cabinet. 

— Da, domnule. Şi eram cu prietenul ăsta al meu. Jack îl 
cheamă. Şi am găsit câinele... cel puţin atunci am crezut că e 
câine și, mă rog, chiar e pe jumătate... şi Jacky m-a lăsat singur 


acolo şi s-a dus la lac să pescuiască. M-a lăsat să-mi dau seama 
de unul singur ce-i de făcut ca să salvez câinele. Ceea ce m-a 
cam înfuriat. 

— Bănuiesc că îmi spui toate astea cu un motiv. 

— Da, domnule. Când l-am cunoscut pe Justin, l-am întrebat 
ce ar face el. Dacă s-ar duce la lac fără mine. S-a gândit o vreme 
și asta a fost bine, pentru că uneori întrebările astea sunt mai 
grele decât par. Și a zis că nu, că odată ce-ar vedea câinele lovit 
nu crede c-ar putea să plece şi să uite pur şi simplu. 

— Deci de-aia îţi place de el. 

— Da, domnule. E un motiv destul de bun să-ți placă de 
cineva, nu? 

— Foarte bun, aş zice. 

Au rămas în tăcere o clipă, uitându-se la unul dintre cai, la 
roib. Îşi terminase grăunţele din troacă şi încerca să se înfigă la 
alta. Dar fără succes. Ceilalți nu se sfiau să muşte sau să 
lovească la nevoie, ca să apere ce era al lor. 

— Frumoşi mai sunt caii ăştia, a zis domnul Bell. 

— Sunt cai de curse. Dar cred că nu alergau suficient de 
repede. Doctoriţa Lucy o să mă lase să călăresc unul într-o zi. 
Dar nu acuma. Nu prea am chef acuma. 

— Ce trebuie să nu te mai doară? a întrebat domnul Bell. I-ai 
zis doctoriţei că vrei să rămâi aici până când nu te mai doare. 
Ştiu că nu e treaba mea. Mă întrebam doar dacă are vreo 
legătură cu ce s-a întâmplat azi. 

— Ah. Aia. Nu. Mi-a tras tata o bătaie aseară. Mă rog, două, 
de fapt. 

— Deci nu ştii nimic despre ce-a păţit Justin? 

— Nu, domnule. Nu eram acolo. Mă întorceam acasă cu 
căruțul și l-am auzit. L-am găsit aşa. L-am întrebat ce s-a 
întâmplat, dar era cam amețţit. lar dup-aia nu mi-a zis decât că 
nu-i ştia pe oamenii ăia. Dar pe cine să ştie el aici? Abia s-a 
mutat. Îmi pare rău că nu pot să vă ajut mai mult. Îmi pare rău 
de tot pentru ce s-a întâmplat. 

— Hai să te întreb ceva, Pete. M-ai întrebat dacă mă 
deranjează că tu şi cu Justin sunteţi prieteni. Şi ţi-am zis că nu. 
Dar acum vreau să ştiu dacă pe părinții tăi îi deranjează. 


— ÎI am doar pe tata. Cred că și de-asta mă înţeleg cu Justin. 

— Ce părere ar avea tatăl tău despre faptul că tu şi Justin 
sunteți prieteni? 

Pete a simţit brusc în măruntaie ceva ce semăna cu o nicovală. 
ÎI furnica faţa, care poate că începuse să se înroşească, iar 
domnul Bell putea să observe. 

— Trebuie să zic? 

— N-aş întreba dacă n-ar fi important. 

— N-a fost prea bucuros. 

Gata. O spusese. Pentru că nu avusese de ales. Dar se simțea 
groaznic că fusese nevoit s-o facă. Şi-a mutat privirea de la cai la 
mâinile arse de soare. Tocmai îi spusese unui om foarte 
cumsecade că cineva credea că băiatul lui nu e suficient de bun 
ca să se plimbe pe stradă cu Pete. 

Cine face așa ceva? s-a întrebat el. Cine răneşte un om aşa cu 
vorbe? Și cum, dintre toți oamenii, s-a nimerit să fiu tocmai eu? 

— Deci ar putea să fie ăsta motivul? a zis domnul Bell. 

— Motivul pentru ce, domnule? 

Dar pe urmă şi-a dat seama. Răspunsul l-a lovit ca o palmă 
neaşteptată peste faţă. 

— Măiculiţă, a zis Pete. Preferam să nu-mi băgaţi ideea asta în 
cap. 

A rămas clipind des o clipă, apoi a decis să-și îndrepte mintea 
în cu totul altă direcţie. Ca un gest de autoapărare. 

— Trebuie să hrănesc câinii ăia, i-a spus el domnului Bell. 
Dar chestia e că mi-e frică de ei. 

— Vrei să vin să te ajut? 

— Ar fi foarte amabil, domnule. 

Pete şi-a spus că nu trebuie să fie prea surprins. Orice tată 
care ține morală în loc să dea bătaie s-ar putea să fie un tată care 
se oferă să ajute şi când nu e nevoie. Totuşi, cu doar o zi în 
urmă, Pete nu știa de existenţa niciuneia dintre speciile astea de 
părinţi. Așa că le percepea acum ca pe un şoc plăcut. 


XXX 


— Ah, a reacţionat Pete. Mulţi dintre căţeii ăștia sunt mici. 


Păreau mari și fioroşi când am ajuns prima oară aici. 

Pete a cărat sacul greu cu boabe uscate până la ușa ţarcului 
cel mai apropiat. Înăuntru erau doi căţei care păreau foarte 
prietenoși, genul de căţei pe care Pete ar fi fost încântat să-i 
întâlnească în orice moment. Unul era un beagle cu alb și maro, 
iar celălalt, mai mic, un soi de terier cafeniu. Dar ce soi, Pete nu 
ştia sigur. Ştia doar că unul cu păr sârmos. 

Câinii au lătrat entuziasmați la Pete și domnul Bell, agitându- 
și cozile frenetic. 

— Îmi plac băieții ăștia, a zis Pete. Ce fel de câine credeți că e 
ăla mai mic, cafeniu? 

— Probabil o corcitură, aş zice, a răspuns domnul Bell. 

— Ah. Nu-i nimic. Și corciturile sunt bune. Prince e jumate 
lup, jumate câine — și ăsta e un fel de corcitură. Deși în cazul lui 
pare cumva important și regal. De-aia îi zic Prince. 

Pete a luat o lopăţică plină cu boabe şi a deschis ușa țarcului, 
umplând repede amândouă bolurile înainte să apuce câinii să 
iasă. Dar nu era nevoie să-și facă griji, pentru că animalele nu 
încercau să iasă. Erau mai interesate de mâncare decât de 
distracție în afara cuştii. 

Apoi Pete a cărat sacul cu boabe la următorul ţarc. 

Înăuntru era un ciobănesc german uriaş. Ceea ce tatăl lui 
numea câine polițist. Dulăul s-a mulțumit să-l privească pe Pete. 
N-a lătrat şi n-a mârâit, dar nici n-a dat din coadă. S-a uitat doar 
adânc în ochii lui. Ceea ce i-a îngheţat băiatului sângele în vine. 

— Măiculiţă, a zis Pete către domnul Bell. Nu ştiu ce să zic de 
ăsta. 

— Vrei să-i dau eu de mâncare ăstuia? 

— Da, cu siguranţă, domnule. Mulţumesc. 

Pete s-a dat vreo cinci paşi mari înapoi şi l-a urmărit pe 
domnul Bell la treabă. 

— Domnule? l-a abordat băiatul în timp ce domnul Bell 
scotea boabe din sac. Mă gândeam. Dacă cineva l-a bătut pe 
Justin din cauza mea... ceea ce e greu și să zic cu voce tare, 
pentru că, dacă ar fi adevărat, ar fi cel mai groaznic lucru din 
lume... Dacă au făcut-o pentru că voiau să-l înveţe minte să nu 
mai stea cu mine, nu i-ar fi spus că de-asta îl bat? Altfel, n-ar fi 


fost degeaba? 

Mâinile domnului Bell au încetat să se mai miște. S-au oprit 
înainte să deschidă uşa de la ţarcul dulăului. Dar nu s-a întors 
cu fața către Pete când a vorbit. 

— L-a întrebat cineva pe Justin dacă au zis de ce l-au bătut? 

— Cred că l-am întrebat eu. Cel puţin, l-am întrebat ceva de 
genu’ ăsta. Dar n-a răspuns. 

— Atunci, mai târziu, când o să se simtă mai bine, o să aflăm 
ce și cum. Vrei să termin eu de hrănit câinii singur? 

Cuvintele au căzut ca un fulger asupra lui Pete. Pentru că a 
considerat că ele înseamnă că nu mai e bine-venit în prezența 
domnului Bell. Că nu e dorit acolo. 

— Bine, domnule, a zis el. 

S-a întors în casă fără să plângă. Dar se abţinea cu greu. 


XXI 


Pete stătea cu pieptul întins peste cușca lui Prince și cu 
obrazul lipit de ea. Chiar dacă gratiile subțiri de metal îi 
striveau faţa. Nu-i păsa. 

Prince își ținea capul cât de ridicat putea şi fornăia; pentru o 
clipă, nasurile lor s-au apropiat la câțiva centimetri. 

Pete şi-a băgat degetele printre gratii cât de adânc a putut, iar 
Prince i le-a lins. 

Băiatul a râs, dar odată cu hohotele i-au ţâșnit și lacrimile, 
care au căzut pe faţa câinelui-lup; Pete a urmărit ochii lui Prince 
devenind îngrijoraţi. Prince şi-a ridicat iar capul, dar nu reușea 
să atingă faţa lui Pete nici cu nasul, nici cu limba. 

— Nimeni nu mai vorbeşte cu mine, a zis Pete, mai mult sau 
mai puţin către Prince. Cred că îşi închipuie toți că e doar vina 
mea. 

Rămăseseră singuri în cabinet, ceea ce părea ciudat. Doctorița 
Lucy era în altă parte, la fel şi Justin. Poate că domnul Bell era 
încă afară şi hrănea câinii sau poate că se alăturase doctoriţei şi 
băiatului lui, oriunde erau ei. 

Indiferent unde ar fi fost asta, Pete era convins că el n-ar fi 
fost bine-venit acolo. 


Nutrea un sentiment îngrozitor, pe care-l recunoștea, dar nu 
reuşea să-şi aducă aminte de unde. Un fel de mare groază față 
de viitorul apropiat și cum avea să iasă la iveală când necazul pe 
care-l trăia avea să prindă un contur mai clar. 

După aceea şi-a amintit. 

Şi-a amintit cum îi asculta pe mama și pe tatăl lui urlând unul 
la celălalt, cum se ridicase din pat şi se uitase pe gaura cheii în 
dormitorul lor, văzând cum mama își face bagajele. Apoi cum se 
întorsese în pat şi fusese nevoit să aștepte să vadă ce va însemna 
asta pentru viaţa lui. 

Uneori, nu ştii exact ce se întâmplă, dar ştii în sufletul tău că 
nu e bine. 


XXX 


Pete a simţit o mână atingându-i ceafa şi a sărit ca ars. Până și 
Prince a tresărit în semn de solidaritate. 

Băiatul s-a ridicat brusc, ceea ce i-a provocat suferință. L-au 
săgetat rănile de pe fund şi spatele, pentru că stătuse aplecat 
peste cușcă atâta vreme. Ore întregi, după cum se simţea. 
Dincolo de ferestrele deschise ale cabinetului se lăsase 
întunericul, iar briza care intra era aproape răcoroasă. 

S-a întors şi a văzut-o pe doctorița Lucy întinzându-i un 
carneţel și un pix. 

— Scrie-i un bilet tatălui tău. 

— Bine, a zis el, cu o voce care i s-a părut și lui lipsită de 
vlagă. 

A luat carnetul și s-a îndreptat încet, greoi, către o tejghea. 

— Eşti bine? l-a întrebat ea. 

— Nu, doamnă. Unde e Justin? 

— E sus, în camera de oaspeţi. O să doarmă acolo în noaptea 
asta, cu tatăl lui. În felul ăsta, o să fiu aproape, dacă e nevoie. 

— Eu unde dorm? a întrebat el, întorcându-se spre ea cu o 
privire aprigă. 

Deşi nu intenţionase. Nu-i plăcuse nici tonul plângăcios pe 
care-l folosise. Dar adevărul era că începuse să creadă că nimeni 
nu-l vrea în jur și că nu există niciun colțișor pe lumea asta în 


care să fie bine-venit. 

— Îţi pregătesc patul pe canapea. E bine? 

— E bine, doamnă. Mulţumesc. 

Pete și-a îndreptat atenţia spre bilet. 

Dragă tată, a scris el cu cea mai bună caligrafie deprinsă în 
școală. Sunt bine. Doar că o să lipsesc de acasă o vreme. Dar sunt 
bine. 

Apoi a făcut o pauză lungă, gândindu-se că trebuie să mai fie 
ceva de spus. Dar — dacă într-adevăr avea dreptate și mai era 
ceva de spus — n-avea nici cea mai vagă idee ce era acel ceva. 

Aşa că s-a mulțumit să semneze biletul: Băiatul tău, Pete 
Solomon. 

A împăturit foaia și i-a înmânat-o doctoriţei, care s-a uitat 
adânc în ochii lui. Asta l-a stânjenit. 

— Mulţumesc că duceţi biletul acasă, a zis el. 

— Cu plăcere. Dacă îl strecor pe sub uşă, o să ajungă la el? 
Poate să se ridice şi să meargă până la ușă, cu problema de la 
spate? 

— Da, doamnă. Merge de la pat până la scaunul lui și înapoi. 
Şi merge să ia corespondenţa când poștașul lasă scrisorile în 
cutiuța de lângă ușă. Dar nu e foarte rapid. Așa că aveţi destul 
timp să plecaţi până vă vede. 

Femeia n-a răspuns. A continuat doar să-i studieze fața. 

— V-a mai spus Justin ceva? a întrebat-o el. Cum ar fi dacă 
bărbaţii ăia care l-au bătut i-au zis de ce? 

Doctoriţa a rămas tăcută o clipă, iar Pete i-a auzit răsuflarea, 
ceea ce i s-a părut ciudat. Fiecare expiraţie semăna cu un oftat. 

— A spus că i-au zis să se joace doar cu cei de teapa lui. 

— Deci este vina mea. 

— Nu. E vina oamenilor care l-au bătut. 

— Dar dacă aș fi stat departe de el... 

— Dar n-aveai de unde să ştii că o să se întâmple așa ceva. 

— Nu, doamnă. 

— Deci nu poți să te învinovăţeşti. 

Pete a lăsat ochii în jos, spre teniși, şi n-a mai zis nimic. 

— Dar o s-o faci oricum, a zis ea. 

— Da, doamnă. 


XXI 


Pete a stat multă vreme treaz, întins pe canapea. Ore întregi. 
Lumina puternică a lunii scălda camera într-o strălucire stranie, 
iar bufnița se holba la el fără încetare. Și mai era și un câine 
acolo jos, un ogar cenușiu. Lui Pete îi era puţin teamă de el, dar 
n-o arăta. 

După o vreme, băiatul s-a ridicat, a luat perna şi pătura pe 
care i le dăduse doctorița și le-a cărat în cabinet. Și-a făcut un 
culcuş pe jos, chiar lângă cuşca lui Prince. 

— Am greşit, i-a zis el câinelui-lup care clipea încet spre el, în 
lumina slabă. Cineva încă mă vrea lângă el. 

În câteva clipe, băiatul a adormit. 


Capitolul nouă: Doctoriţa Lucy 


Doctoriţa a mers pe bâjbâite prin living, la lumina lunii, cu o 
sticlă într-o mână şi un pachet de ţigări în cealaltă, așteptând să 
i se obișnuiască treptat ochii cu semiîntunericul. 

Pe canapeaua ei nu dormea nimeni. Nici urmă de Pete. Chiar 
şi aşternuturile pe care i le dăduse dispăruseră. 

S-a uitat spre bufnița Archimedes care, în mod previzibil, s-a 
holbat la ea. 

— Unde s-a dus? a întrebat ea pasărea. 

Bineînţeles, bufnița nu i-a oferit nicio sugestie. 

Doctoriţa Lucy a pornit spre ușa cabinetului. 

Razele lunii se revărsau printr-o fereastră deschisă şi-i 
luminau fața lui Pete, care dormea aproape pe burtă, pe 
linoleumul scorțos, cu faţa lipită de cuşca câinelui-lup. 

Prince şi-a ridicat capul şi s-a uitat la ea. Pete a continuat să 
doarmă, sforăind uşor. 

S-a aşezat afară pe un şezlong șubred de lemn și a urmărit 
luna plină ridicându-se încet deasupra cailor pursânge adormiţi. 

Tocmai îşi dusese o țigară la gură când a făcut-o să tresară un 
zgomot din apropiere. 

— Scuze, s-a auzit o voce masculină gravă. N-am vrut să te 
sperii. 

Calvin Bell se oprise în dreptul șezlongului ei; era îmbrăcat în 
blugi, o bluză de corp fără mâneci și avea picioarele goale. Bluza 
era atât de albă, încât strălucea la lumina lunii. 

Uite un bărbat care se pricepe să-și spele singur hainele, şi-a spus 
ea. 

Calvin Bell şi-a tras celălalt şezlong șubred lângă ea. 

— E în regulă dacă stau și eu? a întrebat el. Sau încerci să-ți 
faci ordine în gânduri? 

— E în regulă, a zis ea. Stai cu mine. 

Așa a făcut. 

Femeia i-a întins pachetul de ţigări, dar bărbatul a scuturat 
din cap tăcut. 

— Nu fumezi, așa e? l-a întrebat ea. 


— Nu, nu fumez. 

— Ai fumat vreodată? 

— Oh, da. 

— Deci te-ai lăsat. Eşti un bărbat mai bun decât mine. Mă 
rog, asta a sunat aiurea, dar știi ce vreau să zic. Când te-ai lăsat? 

Lucy s-a uitat la el. Avea un început de barbă neagră ca 
tăciunele. Aparent, îşi lăsase ochelarii înăuntru. 

— Pe 12 iunie 1957. Recunoști data? 

N-o recunoștea, cel puţin nu pe moment. 

— Ar trebui, a zis el. Pentru că ești doctoriță. 

— Ah, da, a zis ea când şi-a dat seama. 

Fusese ziua în care Serviciul de Sănătate Publică din S.U.A. 
adoptase o poziţie oficială cu privire la fumat. 

— Toată treaba aia cu cancerul. 

— N-o crezi? 

— Ah, ba da, cred. 

Ar fi putut să spună mai multe. Probabil că ar fi trebuit. În 
schimb, a ridicat sticla. 

— Dar asta? l-a întrebat ea. Te tentează? Într-un an-doi, 
probabil o să aflăm că şi băutura ne omoară. Tot ce e bun e rău, 
dacă ştii ce vreau să zic. 

Bărbatul a râs, doar puţin. Cu voce joasă, aproape intim. 

— Ce anume mi se oferă mai exact? 

— E un scotch acceptabil. Am adus doar un pahar. Dar ţi-l 
dau ţie. Eu o să fiu necivilizată şi o să beau direct din sticlă. 

I-a întins paharul, iar el l-a luat; degetele lor s-au atins pentru 
o clipă. 

— Asta chiar accept, a zis el. Ţinând cont că a fost o zi aşa 
oribilă. Dar vreau doar două degete. Doar cât să mă relaxez un 
pic. Nu rămân. 

— Nu pleca din cauza mea. 

— Nu. Doar că nu vreau să-l las pe Justin singur prea mult. 

— Ah. Așa e. 

Lucy era prea jenată să admită că, pentru o clipă, uitase 
complet de nevoia băiatului de a fi supravegheat. Gândurile o 
purtaseră departe, la mii de kilometri de asemenea griji. 

— Am ieşit mai mult ca să-ți mulțumesc că ai intervenit când 


era nevoie. Şi... în fine, mai devreme sau mai târziu tot trebuie 
să întreb... M-am cam îngrijorat în legătură cu cât o să-ţi 
datorez când se termină toată povestea. 

— Ah, asta era, a zis ea. Nimic. Sau nu știu... cât poți. Dă-mi 
cât poţi, când poţi. Nu-mi mai prea fac meseria pe bani. Dacă n- 
ar costa aşa mult să hrănesc animalele şi să cumpăr 
medicamente pentru ele, aş spune că fac eu cinste. Dar așa cum 
stau lucrurile, aș zice să plătești cât poţi sau chiar nimic, dacă nu 
te descurci. 

Femeia a auzit un sunet din direcţia lui. O răsuflare. Teama 
părăsindu-l. 

— E o mare ușurare, a zis el. Ieri a fost abia prima zi de 
muncă. lar azi am lipsit mai multe ore. Nici n-am fost plătit încă. 
Cred că îți datorez mai mult decât un mulțumesc. 

— Mai bine te desprinzi de el mâine şi te duci la muncă. 

— Mâine e sâmbătă. 

— Ah, da. Aşa e. Pierzi şirul zilelor săptămânii când nu mai 
ești obligat să ţii cont de ele. 

Un minut sau două, au sorbit din scotch în tăcere. Doctoriţa 
Lucy auzea greierii, cântecul lor special, altfel decât de obicei. În 
mod normal, era atât de obișnuită cu ei încât abia îi remarca. 
Dar în noaptea asta totul părea viu și aproape nou. Dacă ar fi 
fost întrebată de ce, probabil că n-ar fi reuşit să spună. Poate că 
de vină era experienţa surprinzătoare de a nu fi singură. 

— Vreau să te întreb ceva, a început Calvin Bell. 

— Ascult. Răspund dacă pot. 

— Ce dracului e în neregulă cu oamenii? 

Linişte, în timp ce ea asimila imensitatea întrebării. Se 
potrivea foarte bine cu nedumeririle imense care-i umpleau ei 
zilele. 

— Calvin, să mă ia naiba dacă ştiu. Şi nu pentru că n-aș fi 
încercat să mă lămuresc, să știi. Teoria mea? Sunt speriați. E o 
lume nebună, plină de oameni speriaţi la culme de orice și care 
fac tot felul de tâmpenii ca să te facă să crezi că nu sunt speriați. 
Poate chiar să se convingă pe ei înșiși. Dar nu ştiu. Sunt doctor, 
nu psihiatru. Poate vorbesc prostii. 

Încă o tăcere lungă. 


— Ştiu că nu mă priveşte deloc, a zis el, dar... 

Doctoriţa Lucy s-a gândit că venise timpul să fie întrebată 
despre copiii ei. 

— ...cum te descurci aici dacă nu lucrezi? 

— Ah. Primesc pensie alimentară din partea fostului soț. E 
suficientă pentru mine, dar animalele complică situaţia. Trebuie 
să fiu puţin creativă câteodată ca să acopăr costurile lor. 

O scurtă pauză. Apoi Calvin a spus: 

— Te rog, dacă vrei să tac și să plec, să-mi zici. 

Dar ea nu voia nici să tacă, nici să plece. Ar fi fost plăcută 
încă o tăcere umplută doar de greieri. Dar nu voia să-l vadă 
plecat. Și ăsta era un sentiment neobișnuit. Pe puţin. 

— Vreau foarte tare să lovesc pe cineva, a zis Calvin după o 
vreme. 

Vocea lui părea gâtuită, stăpânită artificial. Pentru Lucy era 
evident că bărbatului îi era greu să se controleze. 

— Sper să n-o faci. 

— Nu. N-o s-o fac. 

— Foarte bine. N-o să-ți ajuţi băiatul prea mult dacă intri la 
închisoare. 

— Așa e. Dar există un motiv și mai bun. Refuz să-i las să mă 
coboare la nivelul lor. N-o să-i las să mă transforme în cineva ca 
ei. Am hotărât asta demult. Totuşi. Un băiat de unsprezece ani. 
Tentaţia e aproape prea mare ca s-o stăpânesc. Sper să nu aflu 
niciodată cine a făcut-o. O să-mi fie mult mai uşor să nu fiu 
violent dacă nu aflu. Dar... 

Calvin n-a terminat ce voia să spună. Însă pentru doctorița 
Lucy continuarea nu era prea greu de ghicit. 

— Pete mi-a spus că i-a văzut un bărbat mergând împreună 
pe stradă azi, a zis ea, şi e același bărbat care l-a pârât pe Pete 
tatălui lui şi prima oară când i-a văzut împreună. Așa că mă 
gândesc că e o pistă ușor de urmat. Nu poate să fie chiar tatăl lui 
Pete, pentru că a avut un accident de muncă și e imobilizat. 

— Un accident recent? 


— Cred că da. Nu sunt sigură. 

— Cum îl cheamă? 

— Pete nu mi-a zis niciodată. Dar am fost mai devreme la ei 
acasă și pe căsuţa poştală scrie Bernard Solomon. 

Calvin n-a răspuns o vreme mai îndelungată. 

După un timp, bărbatul a ridicat paharul spre doctoriță, iar 
ea i-a mai turnat două degete. 

— Sunt la fabrică de nici două zile, a spus el, făcând-o să 
tresară. 

Lucy începuse să creadă că n-avea să mai vorbească. 

— Şi deja am auzit poveşti. 

— Ce fel de poveşti? 

— De exemplu, dacă un om se accidentează şi intră în 
concediu pe asigurare de accidente, atunci fabrica trebuie să-l 
plătească să stea acasă. În cazul unora, nu se îndoiește nimeni. 
Dacă spun că s-au rănit, aşa e. Dar cred că alții nu au parte de 
aceeaşi încredere. 

— Crezi că se preface? 

— Eu nu cred nimic. Nu l-am cunoscut pe om. Zic mai 
departe ce-am auzit. 

Calvin a dat paharul de scotch pe gât. 

— Trebuie să mă întorc la băiat, a zis el, întinzându-i paharul 
gol. Mulţumesc pentru ăsta. Mulţumesc pentru tot. 

— Somn uşor. 

Calvin a izbucnit în râs. Un râs amar. 

— N-o să închid ochii, a zis el. 

— Nu poţi să dormi când ești îngrijorat? 

— Nu pot să dorm când sunt furios. 

A dus la loc șezlongul pe terasa pavată de lângă ușa din spate 
a casei. Apoi a intrat. 

O bătaie în ușa de la dormitor a smuls-o din somn. Winston, 
câinele de la etaj, alesese să doarmă jos ca să supravegheze mai 
atent câinele-lup; aşa făcea de când venise Prince. Astfel că nu 
mai rămăsese nimeni să latre. Nimeni s-o protejeze. Şi, în prima 


clipă de panică, nu şi-a adus aminte ce căuta cineva la ea în casă. 

— Doctore? 

Era o voce masculină gravă, pe care a recunoscut-o. A tras aer 
adânc în piept şi a expirat frica. Bineînţeles. Nu era decât 
Calvin. 

— S-a întâmplat ceva? i-a strigat ea. 

— Nu sunt sigur. Îmi pare rău că te deranjez, dar... 

Doctoriţa a ajuns la uşă şi a deschis-o larg înainte ca el să 
apuce să-şi termine propoziţia. 

— N-am vrut să te trezesc... 

— Ce se întâmplă? Ce-a păţit? 

— Justin s-a trezit să se ducă la toaletă adineaori şi s-a speriat 
pentru că a văzut sânge în urină. 

Lucy s-a grăbit să ajungă în camera de oaspeţi. Veioza era 
aprinsă şi împrăştia o lumină caldă într-un colț al camerei. 
Justin era treaz și stătea întins, cu aşternuturile trase până la 
bărbie. I-a întâmpinat privirea cu ochii larg; deschişi. 

Doctoriţa s-a aşezat pe marginea patului și i-a pus instinctiv 
mâna pe frunte. Deşi întrebarea nu era dacă are sau nu febră. În 
clipa aia s-a trezit complet. Prima senzaţie a fost cea de 
familiaritate. Mai trăise momentul - trezitul în miez de noapte 
ca să aibă grijă de un copil bolnav —, scena aceea des repetată pe 
care fiecare mamă o are întipărită în adâncul ființei ei. 

Doar că, în amintirile ei personale, nu fusese prezent niciun 
tată. Era şi el acasă, dar se întorsese pe cealaltă parte și adormise 
la loc în timp ce ea se ocupa de problemele apărute noaptea. 

A doua revelaţie a fost că nu se obosise să-și pună un capot. 
Stătea pe marginea patului într-o cămașă de noapte scurtă. 
Calvin era aşezat în dreptul ei, aplecat, doar în boxeri și maiou. 

Lucy s-a uitat în jos, spre picioarele ei expuse. 

Calvin s-a întins spre celălalt pat şi a apucat pătura subțire, 
trăgând-o spre ei. l-a acoperit pe jumătate poala, întinzându-i 
restul, să continue ea. 

— Mulţumesc, a zis ea. 

Apoi a întins mâna spre noptieră ca să ia tensiometrul. 

— Nu e neapărat un lucru foarte neobișnuit ce ți s-a 
întâmplat acum, i-a spus ea lui Justin pe cel mai liniştitor ton cu 


putinţă. De obicei, când cineva e lovit cu putere în zonele moi 
ale burţii sau bătut cum ai păţit tu, se întâmplă destul de des ca 
organele lui să sângereze un pic. E ca o vânătaie, doar că, în 
cazul ăsta, sângele ajunge în rinichi în loc să rămână sub piele, 
ca atunci când faci o vânătaie pe mână sau pe picior. Aşa că 
dacă e doar puţin sânge, nu sunt foarte îngrijorată. Urina era de 
un roşu-intens, adică aproape numai sânge? Sau era roz? 

— Mai mult roz, a zis Justin, un pic mai relaxat. 

— Atunci nu e cazul să intrăm în panică încă, a zis ea, fixând 
manşeta tensiometrului pe brațul lui slăbuț. 

Băiatul dormise în lenjeria intimă. Una dintre bretelele 
maioului era pătată de sânge uscat. 

— Asta e bine, a zis el. 

— Îți măsor tensiunea ca să mă asigur că ai încă suficient 
sânge prin vene. Şi o să te palpez foarte ușor pe stomac, dacă mă 
lași. O să te doară un pic, dar o să am mare grijă. 

— E OK, azis el, puteţi să faceţi asta. 

— Întâi îţi iau tensiunea. 

În timp ce pompa aer în manșetă, în cascade scurte, doctorița 
s-a uitat spre Calvin, după care și-a întors repede privirea. 
Bărbatul își trăgea blugii pe el. 

Lucy s-a concentrat asupra cadranului și a răsucit valva, 
dezumflând manșeta. 

— Tensiunea e bună, i-a spus ea lui Calvin, care se aplecase 
din nou deasupra lor. Nu s-a modificat deloc. Dacă ar fi avut o 
hemoragie internă gravă, ar fi scăzut. Poate că nici nu trebuie 
să-i palpez bietul stomac rănit. 

— E în regulă, a zis Justin. Puteţi. 

Băiatul părea atât de curajos şi cooperativ, încât doctorița 
Lucy a trebuit să-l examineze. Chiar dacă ştia că nu e absolut 
necesar. 

A tras aşternutul în jos până la şoldul băiatului şi l-a apăsat 
cu blândeţe. 

— Ce semne căutaţi? a întrebat el, în mod clar străduindu-se 
din răsputeri să-și rețină tresăririle. 

— În cazul unei hemoragii interne puternice, e posibil să 
apară o mică umflătură acolo unde s-a adunat lichidul. Mă rog, 


ar apărea sigur. Sângerarea asta trebuie să ajungă undeva. Și ar 
putea fi într-un loc în care s-o simt. Cred că eşti în regulă. Îţi 
spun ce aş vrea să fac. Mă duc jos şi-ţi aduc un recipient pentru 
urină. Şi data viitoare când faci pipi, poți să faci în recipient și 
să-l pui deoparte, să-l analizez de dimineaţă. Şi atunci o să știu 
cât sânge e. Ţi se pare în regulă? 

Justin a încuviinţat. Şi i-a zâmbit larg. 

Un strat subţire din gheaţa care-i înconjura inima s-a topit. 

Nu suporta când se întâmpla aşa. 

Calvin i s-a alăturat în bucătărie, la câteva minute după ora 
șase dimineaţa. Lucy era în picioare şi cotrobăia prin dulapuri, 
încercând să se lămurească ce-ar putea face la micul dejun 
pentru patru oameni. 

Fuma o ţigară, dar, când l-a văzut, a stins-o sub jetul de apă 
de la chiuvetă şi a aruncat-o la gunoi. 

Bărbatul purta bluza din seara trecută — ce opțiuni avea? —, 
care era vizibil umedă la cusături, ceea ce o făcea să creadă că și- 
o spălase la chiuvetă. Calvin a zâmbit într-un fel care părea... 
Lucy n-a găsit cuvântul potrivit. Nu din prima. 

Sfios? 

— Nu e nevoie să faci așa ceva, a zis el. Eşti la tine acasă, ai 
uitat? 

— Nu mă deranjează. Ar trebui să fumez mai puţin, oricum. 
Ştii tu. Toată povestea aia cu cancerul. Ce face pacientul? 

— Pare bine. E sus, încearcă să se lămurească cum să se spele 
pe dinţi fără periuță. Acum foloseşte un deget şi niște sare de 
masă. Sper că nu te superi. A venit aici și a luat nişte sare din 
solnița de pe plită. E foarte scrupulos când vine vorba de dinţii 
lui. 

— Cred că mă descurc fără firul ăla de sare, a zis ea. Așa, uite 
ce mă gândeam. N-am suficiente ouă pentru patru oameni. Nu 
aşteptam musafiri. Dar am suficiente ouă ca să fac friganele. Ce 
părere ai? 

— Mi se pare minunat, dar e deja prea mult. N-ai vrea mai 


degrabă să plecăm de pe capul tău? 

Cuvintele lui au lovit-o în feluri și locuri neaşteptate. Nu 
luase în calcul posibilitatea ca el să vrea să plece. Și acum, luată 
pe nepregătite, trebuia să recunoască — față de ea însăși, oricum 
- că nu voia să plece. Era un fapt care plutise aproape de 
suprafața conștiinței ei în cea mai mare parte a zilei și totuși a 
speriat-o când a ieşit la lumină. 

— Ar fi bine dacă l-aş mai supraveghea un pic, a zis ea. 

— Urăsc să te deranjez. 

Voia să plece? s-a întrebat ea. Sau doar presupunea că ea ar fi 
vrut să-l vadă plecat? Și afirmaţia aia pe care o făcuse, că Justin 
ar mai avea nevoie de observaţie. Fusese oare pe deplin 
adevărată? 

— A umplut recipientul de urină? 

— Da. Nu pare să fie mult sânge. 

— Probabil e în regulă. Dar sunteţi foarte bine-veniţi să staţi 
până când suntem complet siguri. 

— Eşti foarte generoasă cu timpul tău, a zis el, apoi s-a așezat 
la masa din bucătărie. Vrei să vii să stai aici puțin cu mine? 
Trebuie să-mi iau o piatră de pe inimă. 

Lucy i s-a alăturat la masă, la nici jumătate de metru de el, cu 
ceva asemănător unei tulburări interioare ivite pentru că aștepta 
să audă ce avea să-i spună. Să afle ce se va dovedi a fi ceea ce 
avea de spus. 

— Vreau să-ţi cer scuze pentru azi-noapte, a spus el, cu vocea 
gravă şi serioasă. 

— Pentru ce? 

— Eşti femeie şi stai singură și ești atât de bună încât ne oferi 
cazare chiar lângă dormitorul tău. lar eu, să vin şi să bat la uşă 
fără să-mi treacă prin minte să mă îmbrac mai întâi și, în panica 
mea, să te trag după mine fără să-ți dau timp să te trezești 
suficient cât să te gândești dacă eşti îmbrăcată decent. Simt că 
am întrecut limita intimităţii tale şi vreau să mă asigur că ştii că 
nu asta era intenția mea. Dar îţi cer iertare oricum. Pentru că te- 
am pus într-o situație stânjenitoare, chiar dacă n-am vrut. 

Doctoriţa Lucy a scuturat din cap. De mai multe ori decât era 
necesar. 


— Calvin, fii serios. N-ai de ce să-mi ceri iertare. Erai doar 
îngrijorat din cauza băiatului tău. Amândoi eram îngrijorați. 

Lucy i-a pus cu blândeţe mâna pe braț. 

Bărbatul avea mânecile suflecate, iar mâna ei i-a atins pielea 
și amândoi s-au uitat la mână și la braț ca şi când n-ar mai fi 
văzut niciodată așa ceva. Ar fi vrut să şi-o retragă, dar n-a făcut- 
o. Cel puţin mâna nu s-a retras. Lucy avea senzaţia că semnalele 
de rutină transmise extremităților ei nu erau recepționate. 

A ridicat capul şi l-a văzut pe Pete stând în picioare în cadrul 
ușii, uitându-se la ei cu ochi mari. 

Şi-a retras repede mâna. 


Capitolul zece: Pete 


Când a ajuns la bucătărie, doctorița Lucy şi tatăl lui Justin 
erau deja acolo. Stăteau la masă aplecaţi unul spre celălalt, cu 
capetele apropiate, așa cum fac oamenii care se cunosc de mult. 
Nu toţi oamenii, totuși. Tatăl lui n-ar face niciodată așa cu 
prietenii lui, de exemplu. 

Doctoriţa îşi ţinea mâna pe braţul lui, atingându-l. 

Pete era puţin derutat: crezuse că doctorița Lucy şi domnul 
Bell abia se cunoșteau. 

Atunci ea şi-a ridicat ochii şi l-a văzut stând în uşă. Și-a retras 
mâna foarte brusc, ca şi când Pete ar fi surprins-o în timp ce 
făcea ceva jenant. Sau de-a dreptul greşit. Dar atingerea aia 
fusese un gest prietenos, blând. Poate că nu voia s-o vadă 
altcineva purtându-se așa de frumos. De câte ori o observase 
fiind drăguță, doctorița se purtase ca şi când n-ar fi vrut să fie 
surprinsă aşa. 

Femeia şi-a ferit privirea de Pete, s-a ridicat de la masă și a 
început să se agite prin bucătărie, scoțând farfurii din dulap şi 
pâine din cutie, apoi laptele și ouăle din frigider. 

Pete era mort de foame, așa că s-a bucurat să vadă că se 
pregăteşte micul dejun. 

— O să fac pâine prăjită cu ouă pentru toată lumea, a spus ea, 
pe un ton ciudat de rapid şi ridicat. Ţi-e foame? 

— Mor de foame, doamnă. Mulţumesc. Ce face Justin? 

— Pare în regulă, dar s-ar putea să aibă un pic de hemoragie 
internă, așa că el şi tatăl lui o să mai stea puţin aici, până când 
ne asigurăm că nu e nicio problemă. 

— Unde e? 

— Sus, a răspuns ea. Se spală pe dinţi cu ce poate. Calvin? 
Cafea? 

— Ar prinde foarte bine, mulțumesc. 

— O să-ţi dau ceva de făcut în dimineaţa asta, Pete, a zis ea. 
Nu e un lucru prea plăcut. Dar știu că tu consideri că lupul ăla e 
mai mult sau mai puțin al tău, așa că mă aştept să fii de acord. 

— A, da, doamnă. Fac orice pentru el. Nu ştiu dacă e al meu, 


dar e mai mult al meu decât al oricui altcuiva. Ce trebuie să fac? 

— Dacă te duci înapoi în cabinet și te uiţi în cușca lui, o să 
vezi că sub el e o plasă de sârmă. Dedesubtul ei, e un spaţiu în 
care... se adună ce pică de la el. Și acolo e o tavă. Tava se scoate 
și are pe fund niște ziare vechi. Aș vrea să scoţi tava și să cureți 
după el, după care să pui un rând curat de ziare. lar hârtia 
murdară s-o duci la gunoi, afară. 

— Mă ocup. Nu mă deranjează. 

— Bine. Și curăță-i bolul de apă şi dă-i nişte apă curată. 

— Da, doamnă. 

— Şi... 

Lucy a făcut o pauză şi s-a aplecat să scoată ceva dintr-un 
dulap de sub tejghea. 

— Dă-i conserva asta cu mâncare pentru câini. O să-i placă. 
Găseşti un desfăcător în sertarul de sub chiuvetă. 

— Da, doamnă. 

Pete a găsit desfăcătorul, a luat conserva și a ieșit din 
bucătărie. Dar n-a ajuns prea departe. S-a oprit la câțiva paşi de 
living, când şi-a auzit pomenit numele. Fusese rostit încet, ca 
într-o conversaţie, nu ca şi când l-ar fi strigat cineva înapoi. 

— Pete pare un băiat bun, a zis domnul Bell. 

— E de-a dreptul... extraordinar, a răspuns doctorița Lucy. 

Pete a mai făcut doi pași spre bucătărie. Bufnița aia se holba 
la el. Ca și porcul, ceea ce era mai neobișnuit. Băiatul a dus un 
deget la gură, ca și când animalele i-ar fi putut înţelege gestul. 
Ca şi când ar fi fost gata să-l dea de gol, iar gestul le putea face 
să se răzgândească. 

— Dar îmi fac griji pentru el, a continuat ea. Cred că nu vine 
dintr-un mediu bun. Și a reușit cumva să se convingă că tot ce se 
întâmplă rău pe lumea asta e din vina lui. Își asumă prea multe. 

— Mai bine decât să-și asume prea puţine, a comentat 
domnul Bell. 

— Da, probabil că așa e. 

— Cred că de-asta îmi place. 

— Şi mie îmi place, a răspuns doctorița. Ceea ce mă cam 
surprinde. 

După aceea, tăcere. Pete a aşteptat, simțind o căldură plăcută 


în stomac, dar nimeni n-a mai spus nimic. 

Când s-a convins că asta era tot, s-a târâit până în cabinet ca 
să se ocupe de Prince. 

Chiar când a luat-o din loc, l-a auzit pe domnul Bell: 

— Şi îmi spune „domnule”. Ceea ce mi se întâmplă rar. 

Pete se întorcea în cabinet după ce dusese la gunoi ziarele 
vechi din tavă. Când a intrat, a dat cu ochii de Justin. Băiatul 
stătea în picioare, în capătul celălalt al camerei, în dreptul ușii 
care dădea spre bucătărie. Era îmbrăcat cu aceleași haine ca ieri, 
dar sângele dispăruse aproape de tot. Doar că hainele păreau 
încă ude. Avea jumătate de cap bandajat, treabă cu care Pete era 
destul de obișnuit. Însă de sub bandaje îi ieșea o vânătaie 
umflată şi se întindea de-a lungul tâmplei. 

Justin a zâmbit; era un zâmbet slab, abia schiţat şi nesigur. 

— Bună, a zis el. 

— Bună, a răspuns Pete. 

Apoi tăcere. Doar stânjeneală. 

— Cum te simţi? a întrebat Pete când n-a mai suportat 
liniștea. 

— Mai bine. 

— Cred că te doare ca naiba, totuşi. 

— Doctorița mi-a dat o pastilă. M-a ajutat. 

Încă o tăcere ucigătoare, mult mai lungă și mai profundă, 
mult mai încăpățânată decât cea dinainte. 

— Eşti groaznic de tăcut, a zis Justin. 

Propoziția asta scurtă părea încărcată de îngrijorare. De parcă 
Justin se pregătea să afle „de ce”-ul tăcerii lui Pete. De parcă ar 
fi putut să-l doară răspunsul. 

— M-am gândit c-o să fii supărat pe mine, a zis Pete. 

În timp ce vorbea, Pete și-a pus picioarele în mișcare și s-a 
întors la cuşca lui Prince. A observat cu satisfacţie că animalul 
terminase de mâncat toată conserva şi acum lingea bolul. 
Băiatul s-a gândit s-o strige pe doctoriţă și s-o întrebe unde ținea 
ziarele curate, dar pe urmă le-a văzut așezate unele peste altele 


deasupra părții din spate a cuștii, lipite de perete. 

— De ce-aş fi supărat pe tine? a întrebat Justin. 

Îngrijorarea din vocea lui dispăruse; părea a fi înlocuită de 
ceva la fel de regretabil. Poate un fel de tristeţe. 

— Mă gândeam că e cam evident. 

— Păi nu e. 

Justin s-a apropiat de Pete şi s-a așezat pe vine, anevoie, 
sprijinindu-se cu palmele de linoleum pentru echilibru. L-a 
urmărit pe Pete așezând ziare pe fundul tăvii gigantice şi 
împingând toată treaba înapoi la locul ei. 

— Salut, băiete, i-a zis Justin câinelui-lup, care l-a privit cu 
calm. 

— Îl cheamă Prince. 

— Salut, Prince. 

O pauză. 

— Nu răspunde mult mai bine la asta decât la „băiete”. 

— N-am zis că știe cum îl cheamă. Ci doar cum îl cheamă. 

— De ce-aş fi supărat pe tine? 

Pete nu-și dăduse seama până atunci că ducea o luptă cu 
lacrimile. Cum şi-a dat seama, a și pierdut-o. 

— Pentru că te-am băgat în necazul ăsta, a zis el, ştergându-și 
lacrimile cu dosul palmei, ca și când așa le-ar fi putut ascunde. 

Ca și când Justin n-ar fi fost chiar acolo, pe vine, n-ar fi văzut 
și n-ar fi aflat niciodată. 

— Dar n-a fost vina ta. 

— Ba a cam fost. 

— De ce crezi aşa ceva? Adică ştiu că erau supăraţi că 
mergeam cu tine pe stradă, ca prietenii. Dar doar nu le-ai zis tu 
ce să gândească. 

— Dar ştiam că o să fie o problemă. 

Pete s-a aşezat în genunchi pentru că încă îl mai durea să stea 
în fund. Justin şi-a încrucișat picioarele pe podea. Şi-au apropiat 
capetele, ca doctorița Lucy și domnul Bell. Dar un pic altfel, 
totuşi. Era aceeași legătură, senzaţia aia că se creează o 
încredere mai mare. Dar era mai ușor pentru Pete și Justin. Era 
ceva mai obișnuit. Mai puţin șocant decât i se păruse lui Pete 
scena din bucătărie. 


Justin a rămas tăcut. ÎI aştepta pe Pete să vorbească. 

— Alaltăieri-noapte, tata m-a bătut pentru că i-a zis cineva că 
m-a văzut mergând cu tine. 

— Deci, când mi-ai zis că te-a bătut pentru că ai venit foarte 
târziu acasă, nu era adevărat. 

— Ba da! Era. N-am minţit. Nu te-am minţit niciodată. M-a 
bătut pentru că am întârziat. Și pe urmă m-a mai bătut o dată 
pentru că eram cu tine în loc să fiu cu băiatul cu care i-am zis c-o 
să fiu. Şi mi-a zis să nu mai stau cu tine. Și nu ţi-am zis ultima 
parte pentru că... adică, sper că ştii de ce. Ce lucru groaznic de 
zis cuiva! Aşa că am sărit peste partea asta. Dar jur că nu m-am 
gândit în vecii vecilor că o să te bage pe tine în belea. Am crezut 
că o să mă aleg eu cu încă o bătaie. Nu m-am gândit deloc că ar 
putea să se răzbune cineva pe tine. 

Au rămas în tăcere o clipă. Pete s-a pregătit să fie acuzat. Să i 
se retragă prietenia și afecțiunea. Cu alte cuvinte, s-a pregătit 
pentru ce putea oferi viața mai rău. Mai avea un singur prieten. 
Şi se simţea împins spre prăpastia cu niciunul. 

— M-ai lăsat să ies din casă şi să merg cu tine, deşi tocmai o 
încasaseşi de două ori cu o seară înainte și credeai c-o s-o mai 
încasezi o dată, dar tot ai făcut-o? 

— Păi... da... a zis Pete, ca şi când ar fi avut mai multe de 
spus. 

Dar nu avea. 

— De ce? 

— Pentru că eşti prietenul meu. 

— Oh. Uau. Deci chiar suntem prieteni, nu? 

— Eu aşa credeam. 

Dar în liniştea care a urmat, Pete a fost absorbit de un gând 
groaznic. lar tăcerea lui Justin părea să ducă în aceeaşi direcție. 
Desigur, nu poţi să știi niciodată ce gândește altcineva. Pete 
înțelegea destul de bine. Dar norul de deasupra capului lui era 
aşa de vizibil și de inevitabil, încât nu-şi imagina că mintea lui 
Justin putea fi în alt loc. 

Ce însemna să fie prieteni într-o lume în care și numai faptul 
că mergeau împreună pe stradă putea face ca unul dintre ei să 
fie bătut cu brutalitate? În ce moduri se putea exprima prietenia 


asta? În ce feluri putea exista? Deşi în capul lui Pete era un gând 
fără cuvinte. Mai degrabă un ghem de spaime. 

— Asta nu înseamnă că e vina ta, a zis Justin după o vreme. 

— Mie așa mi se pare. 

Dar Pete a tras aer adânc în piept și s-a simțit mai puţin 
vinovat, acum că ştia că Justin nu-l acuză. 

Doctoriţa Lucy l-a strigat din bucătărie. 

— Pete? 

— Da, doamnă? 

Pete a strigat chiar lângă urechea lui Justin, iar băiatul a 
tresărit. 

— Scuze, a zis Pete încet. 

— Vrei să hrăneşti tu caii și câinii înainte de micul dejun? 

— Da, doamnă. 

Justin a făcut ochii mari. 

— Sunt cai aici? l-a întrebat el pe Pete. 

— Nu i-ai văzut? 

— Nu. Când să-i fi văzut? 

— Mă gândeam că poate i-ai văzut de la geam. 

— Am stat culcat aproape tot timpul. 

— Ah. Bine. Păi sunt unşpe. Şi sunt cai de curse. 

— Vin cu tine. Vreau să văd caii de curse. 

— Sigur te simți suficient de bine? 

— Așa cred. Pot să încerc, oricum. Vreau să văd caii de curse. 


XXX 


S-au sprijinit amândoi de gardul care împrejmuia pășunea și 
au rămas așa, cot la cot. Numai că Justin a trebuit să se ridice 
atât de tare pe vârfuri ca să-și sprijine coatele de scândură, încât 
era aproape amuzant. Asta dacă putea fi ceva amuzant atunci. 

— Doctoriţa Lucy zice că-mi dă voie să-i călăresc, a zis Pete. 
Ştii tu. Mai târziu. Când o să pot să stau jos din nou. 

— Crezi că o să mă lase şi pe mine să călăresc unul? 

— Nu știu. Poate. Când o să te simți mai bine. E o problemă, 
totuşi. Ea zice că nu poate să garanteze că n-o să mă arunce jos 
imediat. Ai călări un cal care s-ar putea să te arunce din şa? 


— Nu sunt sigur, a zis Justin. Trebuie să mă gândesc. 

În timp ce se gândea, Pete se holba la bandajul care îi 
acoperea prietenului său jumătate de cap. Era uriaș. Justin părea 
pierdut în imensitatea rănii și a tratamentului. 

— Cum te-ai ales cu tăietura aia mare la cap? a întrebat Pete, 
aproape fără să gândească. Doar dacă vrei să vorbeşti despre 
asta, a adăugat el repede. 

— O sticlă, a răspuns Justin, mimând că sparge o sticlă într- 
un cap invizibil. 

— Au, a zis Pete. Îmi pare rău că am întrebat. 

— lar acum, tata şi cu mine o să mai stăm o vreme aici pentru 
că am puțin sânge în pipi, de când am fost lovit în stomac. O să 
fii și tu aici? 

— Da. O să mai stau o vreme. 

— Mă bucur. Speram să fii și tu aici. 

După aceea, în timp ce Pete se scălda în senzaţia plăcută de a 
fi dorit de cineva — de toată lumea, acum că îi auzise pe 
doctorița Lucy şi pe domnul Bell vorbind frumos despre el când 
nu ştiau că sunt ascultați —, Justin a adăugat: 

— Tatăl tău n-o să fie furios? 

— Oh, ba al dracului de furios, a zis el, încercând să nu se 
gândească mai departe de atât. 

— N-o să vină să te ia de aici și să facă ceva groaznic? 

— Nu ştie unde sunt. Ştie c-o să lipsesc, dar nu știe unde 
sunt. 

— Ah, a zis Justin. 

Nu i-a mai zis Dar o să trebuiască să te întorci la un moment dat. 
Nu era nevoie. 

— Bine, păi ar trebui să mă apuc să le dau de mâncare cailor 
ăstora. 

Dar chiar atunci a auzit-o pe doctorița Lucy strigându-l din 
nou. 

— Pete! Justin! Haideţi înăuntru la masă. 

Pete s-a întors şi a văzut-o stând în dreptul uşii de la intrare; 
arăta... Pete nu prea știa cum să-i descrie expresia. Arăta într-un 
fel în care n-o mai văzuse înainte. Mai relaxată, cumva. 
Aproape... fericită. 


— Încă n-am hrănit caii şi câinii, a strigat el. Îmi pare rău. M- 
am mişcat încet. Am început să vorbesc cu Justin și n-am făcut 
ce mi-ați cerut. Adică nu suficient de repede. 

— Haide să-ți mănânci friganelele cât sunt calde. Poţi să le 
dai de mâncare după micul dejun. 

— Bine. 

Femeia a rămas în cadrul ușii și a întins câte o mână către 
fiecare dintre băieţi, atingându-i pe umeri și ghidându-i 
înăuntru. Lui Pete i s-a părut neobișnuit, pentru că, de obicei, ea 
părea să se împotrivească în tăcere — uneori chiar vocal — oricui 
intra în spaţiul ei intim. 

Pete ar fi vrut să zică: „Dar chiar că sunteți binedispusă azi”. 
Dar s-a gândit că poate e mai bine să păstreze asta pentru el. 
Ceea ce era valabil pentru multe lucruri, după cum descoperise. 

— Scuzaţi-mă că m-am mișcat încet. 

— Pete, nu trebuie să ceri scuze pentru orice. 

— Nu? 

— Nu. Nu trebuie. 

— Ah. Păi. Bine. Mersi. Dar ăsta o să fie un obicei greu de 
schimbat. 


XXI 


— Gem sau sirop de zahăr? a întrebat doctorița Lucy fără o 
ţintă anume. 

— Gem, vă rog, a zis Pete. 

— Gem şi pentru mine, vă rog, a zis Justin. 

— Eu sunt cu siropul, a răspuns şi domnul Bell. Dacă nu te 
deranjează să le scoţi pe ambele. 

Doctoriţa a aşezat o sticlă de sirop pe masă, lângă mâna 
dreaptă a domnului Bell. Apoi borcanul de gem în faţa lui Justin 
- ceea ce pe Pete l-a dezamăgit un pic, dar i s-a părut şi 
rezonabil, pentru că Justin era rănit, iar ea nu putea să le dea 
borcanul amândurora în același timp. 

— Ce fel de gem e? l-a întrebat Pete pe Justin, aplecându-se 
să-l miroasă. 

— Nu știu. Îl gust și-ți spun. 


— Scrie acolo pe borcan, a zis Pete, pentru că nu putea citi 
eticheta din unghiul ăla. 

— N-am ochelarii la mine. 

— Ah, aşa e. 

Amândoi băieţii s-au uitat deodată la domnul Bell, chiar când 
bărbatului îi pica fața. 

— Ochelarii tăi, a zis bărbatul. Bineînţeles. Am fost atât de 
îngrijorat de restul, încât nici n-am observat. Ai idee unde sunt? 

— Am putea să căutăm în curtea laterală, a propus Justin. 

— Acolo s-a întâmplat? În curtea noastră? 

Justin a încuviințat din cap și i-a dat gemul lui Pete, după 
care a muşcat din pâine și a oftat de plăcere. 

— E tare bun, doamnă, a zis el. Mulţumesc că ne-aţi pregătit 
toate astea. 

— Stai aşa, a zis Pete înainte ca ea să poată răspunde. Ai fost 
bătut în curtea laterală a casei tale? 

Justin a dat din nou din cap, nedorind să vorbească cu gura 
plină. 

— Atunci cum de ai ajuns la nici trei kilometri de aici? 

— Nu știam că am făcut așa ceva, a zis el, înghițind repede. 
Acolo m-ai găsit? 

— Îhî. Erai sub un copac într-un loc viran cam la trei 
kilometri de aici. Ai mers pe jos tot drumu” ăla? Așa rănit? 

Justin a pus furculița jos. Ca şi când tacâmul l-ar fi împiedicat 
să gândească limpede. 

— Bănuiesc că da, a zis el. Dar nu-mi aduc aminte. Mi-aduc 
aminte doar că n-aveam bani să-l sun pe tata. Și, oricum, nu 
ştiam unde să găsesc un telefon. Şi-mi aduc aminte că mi-am zis 
că există o doctoriță unde eşti tu. Dar pe urmă m-am gândit că 
n-ar trebui să vin acolo pentru că nici n-ar fi trebuit să ştiu de ea. 
Asta e tot ce-mi aduc aminte. 

— Ştiu unde sunt ochelarii, a vorbit Pete cu toată lumea de la 
masă. Dar sunt distruși. Dacă n-ar fi fost făcuți bucățele, i-aș fi 
pus în buzunar și i-aș fi adus. Dar nu mai sunt buni de nimic. 

Domnul Bell a dat din cap absent. Doctoriţa Lucy şi-a adus 
farfuria și s-a aşezat. 

— Stai aşa, a început Pete, adresându-i-se lui Justin. Ai mers 


tot drumul ăla pe strada noastră și pe urmă pe autostradă, așa 
plin de sânge, și n-a oprit nimeni mașina să te ajute? 

Justin se reapucase să mănânce, ceea ce lui Pete i se părea 
extraordinar, pentru că discuţia alunga pofta de mâncare. 

— La naiba, erau mașini care treceau pe lângă casa noastră în 
timp ce eram în curte şi ei mă loveau cu picioarele în stomac și 
nimeni nu s-a oprit, n-a făcut ceva sau n-a zis un cuvânt. 

A urmat o tăcere lungă, răsunătoare. Pete nu și-a întins gem 
pe pâine şi nici nu s-a apucat să mănânce. Ceea ce spunea multe 
despre subiectul discuţiei, pentru că lui Pete îi era foame. 
Doctoriţa făcuse niște sendvişuri în seara de dinainte, dar el nu 
se săturase. 

— Haideţi să vorbim despre lucruri mai drăguţe la masă, a 
zis doctorița Lucy. 

— Total de acord, a adăugat domnul Bell. 

Dar n-au mai vorbit despre nimic. Până în clipa în care 
domnul Bell l-a făcut pe Pete să tresară cu un comentariu venit 
din senin. 

— Poate că ar trebui să ne întoarcem în Philadelphia, a zis el, 
aparent nimănui în particular. 

Şi nimeni nu i-a răspuns. 

— Hei, Pete, a început doctorița Lucy după o tăcere lungă. 
Văd că stai jos. 

— Da, doamnă. 

— Te simţi mai bine? 

— Nu, doamnă, a zis Pete. 


Capitolul unsprezece: Doctoriţa Lucy 


— Vorbeai serios despre întoarcerea la Philadelphia? l-a 
întrebat ea. 

Erau în mașina ei, pe drum spre casa lui Calvin, ca să ia o 
periuță de dinți şi un schimb de haine pentru el şi băiat. 
Geamurile camionetei fuseseră coborâte ca să intre aer, iar 
vântul îi flutura părul. Poate din cauza asta, lumea i se părea 
diferită. 

Doctoriţa Lucy simţise în piept toată dimineaţa o senzație 
ciudată, dar plăcută. Un soi de voioşie. O făcea să respire mai 
greu, dar n-ar fi dat-o pentru nimic în lume. Simplul fapt că era 
în viaţă o umplea de entuziasm. Era un sentiment care lipsise 
prea mult timp din viaţa ei. 

— Nu ştiu sigur deocamdată, a zis el. 

— Chiar e mult mai bine acolo? 

— E departe de a fi perfect. Dar nu s-a întâmplat niciodată 
ceva de genul ăsta. 

— Justin ar putea avea un prieten alb în Philadelphia fără să-i 
pese cuiva? 

— E o întrebare bună, a zis el. Nu sunt sigur. N-am avut 
niciodată ocazia să testăm. Uite, aici e casa. Chiar aici. 

Doctoriţa a oprit maşina lângă bordură în fața uneia dintre 
numeroasele case din cărămidă mititele și bine îngrijite. 

O femeie în capot și cu bigudiuri în cap își plimba pudelul 
alb. S-a încruntat în direcţia lor când a ieşit Calvin din mașină și 
l-a urmărit cu privirea până a dispărut în casă. Apoi s-a uitat 
din nou către doctorița Lucy, care rămăsese la volan. 

Când a ajuns aproape de geamul din dreapta şoferului, s-a 
oprit şi s-a holbat direct la Lucy, dezaprobator. 

— Du-te de-aici, i-a spus doctorița pe un ton care nu prea lăsa 
loc de interpretare. 

Femeia a ridicat din sprâncene într-un gest exagerat și a 
pornit grăbită în josul străzii, trăgând după ea cățelușul care nu 
era de acord. 


XXI 


După o vreme, Calvin a ieşit din casă ducând în braţe o 
sacoşă de hârtie. A pornit pe alee spre mașina ei, însă apoi s-a 
oprit şi s-a întors. 

A ocolit căsuţa până în curtea laterală. 

A rămas acolo în picioare, preţ de câteva clipe, uitându-se 
lung la pământul uscat. 

Apoi a pornit din nou, de data asta către mașina parcată. 

— Mai aşteaptă-mă un minut, te rog, a zis el prin geamul 
coborât, aşezând sacoșa pe locul pasagerului. Trebuie să iau 
ceva cu care să curăţ acolo. 

Bărbatul a dispărut din nou în casă. 

Doctoriţa a coborât din maşină și s-a apropiat de curtea 
laterală. 

Pe jos zăcea o sticlă grea, zdrobită. Lucy i-a atins gâtul încă 
întreg, l-a ridicat și l-a răsucit între degete. Era din sticlă groasă, 
cu muchii pătrățoase, rotunjite la colțuri. l-a dat drumul înapoi 
pe jos şi, cu vârful pantofului, a întors bucata pe care era lipită 
cea mai mare parte din etichetă. Scria: „Jim Beam Kentucky 
Straight Bourbon Whiskey”. 

Deci trebuie doar să aflăm cine bea bourbon, şi-a spus ea. Deși, pe 
aici, asta nu restrânge mult cercul. 

Noroiul uscat din jurul sticlei sparte era punctat cu bălți 
miniaturale de sânge uscat. 

Calvin s-a întors cu o mătură și un făraș, făcând-o să tresară. 
Se adâncise în gânduri. 

— Cred că și eu aș vrea să lovesc pe cineva, a spus ea în timp 
ce el strângea cioburile. 

— Dacă eu pot să rezist tentaţiei, poți şi tu, a răspuns el. 


XXI 


— Nu trebuie să-mi răspunzi dacă nu vrei, a spus ea în drum 
spre casă, dar ţi-a fost greu să-l creşti pe Justin de unul singur? 

În primul moment, bărbatul s-a rezumat să-i studieze 
profilul, parcă analizând-o. Lucy îl vedea cu coada ochiului. 


După o vreme, i-a răspuns: 

— Deci ştii de soția mea. 

— Nu e treaba mea, dacă nu vrei să vorbeşti despre asta. 

— Totul e greu fără Rebecca. 

A urmat o tăcere lungă și după aceea ea a spus: 

— Povestește-mi despre ea. 

Şi şi-a dorit imediat să n-o fi făcut. Îşi căuta cuvintele ca să-și 
retragă cererea, când bărbatul a început să vorbească: 

— Hai să facem un târg, a zis el. Eu îți povestesc despre ea 
dacă îmi povesteşti și tu despre fostul tău soț. 

— Mi se pare echitabil. 

— Poţi să începi tu, a zis el. 

— Oh, eu. Bine. Păi. Îl chema Darren. Era un bărbat frumos. 
Poate prea frumos. Frumuseţea asta poate să-ţi stea în cale. 
Poate să devină chestia aia la care te tot uiţi şi care te face să 
treci cu vederea alte defecte. Și era deştept. Făcuse colegiul și era 
deștept. De fapt, ne-am cunoscut chiar la universitate. 

Lucy nu i-a spus ce universitate, pentru că era o instituție 
prestigioasă și nu-şi dorea să pară că se laudă. 

— El era interesat de Drept, iar eu m-am dus la Medicină. La 
început, n-a părut să-l deranjeze. Acum mă întreb dacă a 
presupus că n-o să reușesc. Sau dacă a crezut pur și simplu că- 
mi fac de lucru până când o să devin mamă, ceea ce o să mă 
împlinească în cu totul alt fel. Un fel mai permanent. Pentru că, 
atunci când am absolvit şi mi-am început stagiul de practică, au 
început și problemele între noi. 

— Nu-i plăcea ideea că e depăşit. 

— La concluzia asta am ajuns şi eu după aia, da. 

— Atunci nu te merita. 

Ultima replică a rămas plutind între ei, în tăcerea stângace 
care s-a lăsat. Doctoriţa Lucy era în mod ciudat foarte conștientă 
de mâinile ei încordate pe volan. Şi de senzaţia aia că e 
neobişnuit de vie. 

Calvin a întrerupt tăcerea, făcând-o să tresară. 

— Rebecca era o forță a naturii, a început el. Ceea ce era 
oarecum amuzant, pentru că era foarte mică. Jur că n-avea mai 
mult de patrușcinci de kile. Dar nu voiai să te pui cu ea. Nu 


sugerez că era o femeie rea. Nici pe departe. Dar avea un simţ al 
dreptăţii foarte ascuţit. Și când i se părea că e ceva nedrept, 
vedea roșu în fața ochilor. Aproape că vedeam fumul ieşind din 
urechiușele ei delicate. 

A tăcut o vreme, pierdut în amintiri. 

— Şi n-ar fi omorât nici măcar o muscă. Nici măcar un 
păianjen. ÎL prindea într-un pahar, îl ducea afară și-i dădea 
drumul în trandafiri, ca să poată să se hrănească cu afide. Zicea 
că totul pe lumea asta are un scop. 

Încă o tăcere lungă. Cam preţ de un kilometru. 

— "Ţi-e tare dor de ea, a spus doctoriţa Lucy. 

Era o afirmaţie, nu o întrebare. 

— Îmi e. 

— De când nu mai e? 

— A murit la naştere. De mai mult de unsprezece ani. Dar 
încă îmi e dor de ea. M-am obișnuit să trăiesc fără ea, însă dorul 
nu dispare niciodată. Zici că poţi să treci peste pierderea cuiva. 
Până la urmă. Pentru că se pare că depăşim orice, dacă trece 
suficient timp. Şi cred că, din multe puncte de vedere am 
depăşit momentul traumatic al morții ei. Dar ce nu-ţi dai seama 
până când nu trebuie să treci prin aşa ceva este că absenţa 
persoanei e problema. Absența permanentă. Şi atunci când îţi e 
dor de o persoană, o vreme mai îndelungată fără ea nu rezolvă 
problema. Cu cât trece mai mult timp fără s-o vezi, cu atât ţi-e 
mai dor. 

Calvin a tăcut o vreme. Doctoriţa Lucy n-a mai adăugat 
nimic, pentru că nu ştia ce-ar putea adăuga. 

— Și ea era educată, a reluat el. Am făcut amândoi colegiul. 
Eram amândoi primii şi singurii din familiile noastre care au 
absolvit colegiul. Şi acum iată-mă la linia de asamblare, cu toți 
bărbaţii ăia care n-au terminat nici liceul. 

Încă o tăcere. 

— "Ţie ţi-e dor de soţul tău? a întrebat-o, în timp ce ea parca 
maşina pe alee. 

— Nu. Credeam că o să-mi fie. Dar nu mi-e. 

— Nu prea ştiu care dintre noi e mai norocos, în cazul ăsta. 

— Nu, a răspuns ea. Nici eu nu prea ştiu. 


N-a întrebat-o dacă îi era dor de fiul ei, iar ea îi era 
recunoscătoare. 

— Poate că ar fi trebuit să las sticla aia în pace, a zis el. Crezi 
c-ar ajuta la ceva să reclam la poliție? 

— Sincer? Dincolo de faptul c-ar putea înrăutăţi situația, eu 
te-aș sfătui să nu reclami. Cred că poliţia de prin locurile astea e 
mai dedicată protejării și servirii băutorilor de bourbon. 

— Adevărat. A fost o întrebare naivă, nu? Ai zice că eu, nu 
tu, ar trebui să știu răspunsul la întrebarea asta. 


XXI 


Era după-amiaza târziu, iar ei stăteau în curte, fiecare pe 
șezlongul său, adăpostiţi de soare pe veranda din spate, bând 
ceai cu gheaţă și privindu-i pe băieți. Era un mod neobișnuit de 
a-şi petrece timpul, pentru că băieţii nu făceau absolut nimic. 
Stăteau tolăniți pe burtă în iarba care înconjura îngrăditura 
cailor, cu capetele apropiate, ca și când ar fi stat de vorbă. 

— Despre ce crezi că vorbesc? l-a întrebat ea pe Calvin după 
o vreme. 

Mâna lui stângă atârna peste braţul şezlongului, relaxându-se 
în aer, iar mâna ei dreaptă atârna la doar câţiva centimetri 
distanță. În fracțiunea de secundă dinainte ca bărbatul să 
răspundă, doctoriţa a fost cât pe-aci să-şi strecoare mâna într-a 
lui şi să i-o strângă. lar cel mai ciudat lucru era faptul că i se 
păruse foarte natural. După ce şi-a venit în fire şi s-a abținut, a 
fost surprinsă de faptul că nu i se păruse un gest surprinzător. 
Nu existase niciun gând în spatele lui. Ar fi fost foarte uşor. 

— Mă aştept să vorbească despre cai, a răspuns el. 

A trebuit să se concentreze o clipă ca să-şi amintească despre 
ce discutau. 

— Posibil, a comentat ea, cu voce calmă. 

Cel puţin aşa i se păruse. În sinea ei, era foarte agitată în 
legătură cu ce s-ar fi putut întâmpla și cu cât de nevinovată i se 
păruse ideea. Cum era posibil ca un gest atât de grav să se 
deghizeze într-unul inofensiv, mărunt, cotidian? 

— Dacă aş fi de vârsta lor, a reluat el, aş pune la cale o 


strategie să mă urc pe unul dintre ei. Aș încerca să-mi dau 
seama care e cel mai docil și în ce parte s-o iau întâi, cu cele mai 
bune şanse de supravieţuire. Călărește cineva vreodată caii 
ăştia? 

— Sunt doi sau trei pe care îi călăream regulat. Dar n-am mai 
făcut-o demult. 

Au rămas din nou tăcuți. 

Doctoriţa Lucy a simţit că e pregătită să îndrepte discuţia 
într-o direcţie periculoasă. Cu siguranţă, era o direcție mai puţin 
periculoasă decât cea pe care tocmai o evitase. Sau nu era? Se 
trezi că e mai puţin sigură decât de obicei în legătură cu ce să se 
aştepte din partea ei. 

— S-ar putea să ţi se pară neobișnuit ce urmează să zic, s-a 
auzit ea vorbind, pentru că ne cunoaștem de... Cât? Un pic mai 
mult de douăzeci și patru de ore? Dar deja simt că e totul 
familiar, într-un fel ciudat. Mă simt... 

A tras de timp, ştiind că propoziţia ei n-avea niciun final 
acceptabil. Ar fi vrut să spună că se simte deja un pic ca într-o 
familie. Că-şi petrec timpul ca o familie. Dar nu putea să spună 
nimic de genul ăsta. 

— Spune, a îndemnat-o el după o vreme. 

— Nu sunt sigură, a spus ea. Nu sunt sigură că știu ce voiam 
să zic. 

— Fericită? 

S-a uitat spre el şi a simţit că-și recapătă suflul, că plămânii i 
se umplu mai ușor cu aer. 

— Da. Cred că așa ceva. Ţi se pare o nebunie să zic aşa ceva? 

Dar, bineînţeles, o ajuta faptul că el fusese cel care rostise 
cuvântul. 

— Nu sunt sigur de ce fericirea ar trebui să pară vreodată o 
nebunie. 

— Deşi nu ştiu de ce mi s-ar părea un sentiment familiar, a 
adăugat ea, dorind să umple întreaga lume cu cuvinte. Pentru 
că nu prea ştiu ce înseamnă să fii fericit. N-am fost în familia din 
care provin şi nici în cea pe care mi-am întemeiat-o. Și iată-mă 
privind acum scena asta și având sentimentele astea şi mi se 
pare că ştiu, undeva în adâncul sufletului, că o familie poate să 


fie fericită. Nu zic că noi suntem o familie. Desigur. Doar că... 
Sper că nu ţi se pare că sunt complet nebună. 

Dar a continuat imediat să vorbească, nelăsându-i nicio 
posibilitate să-i răspundă. 

— Dar acum mă uit la băieţii ăştia doi și mă întreb cum poate 
să fie un tablou fericit? Amândoi au fost bătuţi de curând. Unul, 
de părintele care trebuie să-l iubească și să-l protejeze, iar 
celălalt, de nişte străini. Deci cu siguranță nu poate să fie 
fericire. 

— Dar e fericire din interior, a spus el. 

Doctoriţa a aşteptat să vadă dacă el o să continue. O vreme, 
bărbatul a tăcut, iar ea a simţit nevoia să-şi aprindă o ţigară, însă 
a rezistat tentaţiei. 

— Am crescut într-o familie fericită, a zis el. Doar că erau tot 
felul de probleme. Dar erau în afara noastră. Uneori, tata nu-și 
găsea de lucru. Nu era garantat că avem ce pune pe masă. 
Trebuia să ne purtăm pantalonii până ajungeau deasupra 
gleznei și pantofii până când ne rămâneau mici. 

Calvin a făcut o pauză, iar ea a simțit că dispoziţia lui era 
împovărată de un sentiment mai profund. Ceva mai grav decât 
niște pantaloni care-i rămăseseră mici. 

— Unchiul meu a fost ucis pentru că a fost acuzat că a furat 
ceva ce noi știam sigur că nu furase. Deci n-am dus lipsă de 
vremuri grele. Dar toate veneau din afară. Înăuntru, eram 
puternici. Cumva, cred că aşa e mai bine. Oricum, din anumite 
puncte de vedere. Adică, în comparaţie cu o viață fără 
evenimente deosebite, fără mari tragedii, dar şi fără să fii în mod 
special iubit sau fericit acasă. Pe termen lung, aproape că mi se 
pare mai trist. 

— Ştii ce, e amuzant, a zis ea. Tatăl meu obișnuia să spună că 
suntem o familie fericită. Repeta asta tot timpul. Și am presupus 
întotdeauna că e adevărat și că e ceva în neregulă cu mine că nu 
simt fericirea, dar acum, uitându-mă înapoi, mi se pare că o 
spunea doar de ochii lumii. Îmi dau seama acum că familiile 
fericite probabil că nu zic tot timpul cu voce tare cât de fericite 
sunt. Cred că își imaginează că se înțelege de la sine. Probabil că 
îşi dau seama că știu cu toţii asta. 


— Juca teatru, a zis el, apoi s-a lăsat o tăcere scurtă. Crezi că 
mai e nevoie să rămânem o noapte, Justin și cu mine? Sau ar 
trebui să mergem acasă și să dormim în paturile noastre? 

— Rămâneţi peste weekend, a zis ea. Un pic de îngrijire 
suplimentară nu strică. 

Nici măcar n-a inventat o scuză ca să justifice sfatul ăsta. lar 
el n-a mai pus întrebări şi nici n-a obiectat în vreun fel. 


Capitolul doisprezece: Pete 


Când s-a făcut ora de culcare, Justin a coborât în living ca să-l 
cheme sus. 

— Tata a zis să cobor să-ți spun că o să dormi sus, în patul de 
lângă mine, i-a zis el lui Pete. 

— Da? 

— Înî. O să doarmă tata pe canapea. 

— De ce? 

— Din cauza doamnei. 

— Ce-i cu ea? 

— Păi. Ştii tu. Pentru că ea doarme sus. Şi e o doamnă. 

— A, a zis Pete. Bine. 

Dar nu era sigur că pricepuse. 


XXI 


Poate că nu era decât ora nouă seara sau poate că era miezul 
nopții. Pete dormise puțin, dar se trezise. 

Stătea întins pe burtă -— în lenjeria de corp, acoperit cu un 
cearşaf până la brâu -— și simţea briza ușor răcoroasă care bătea 
dinspre fereastră, urmărind cum adierea ridică perdeaua 
transparentă şi o înfoaie, apoi o lasă să cadă la loc. 

Din timp în timp, când perdeaua se dădea la o parte, Pete 
vedea luna jos pe cer, deasupra păşunii cailor, şi caii dormind 
înghesuiți unul în altul cu capetele rezemate de spinările 
celorlalți. Domnea o senzaţie de pace. 

Pentru o clipă, Pete şi-a dorit să fie cal. Poate un cal de curse 
bătrân, nedorit, care nu mai avea unde să se ducă și pe care l-ar 
lua doctorița Lucy. Așa ar fi putut să rămână aici pentru 
totdeauna. Aşa s-ar bucura și el de pace. 

— Pete, a șoptit Justin. Dormi? 

— Nu, a răspuns el. Stăteam întins și mă gândeam. 

— La ce te gândeai? 

— Ah. Mi-e greu să-ți zic. Cred că mă gândeam aiurea. Și mă 
uitam la cai cum dorm. Aș vrea să pot să dorm în picioare. Asta 


ar rezolva multe probleme în momentul ăsta. M-am săturat să 
dorm pe burtă. 

Justin s-a ridicat în capul oaselor. Prudent. Pete tot nu putea 
face aşa ceva fără să fie pedepsit cu durerea. Nici măcar 
prudent. Așa că stătea tolănit pe burtă. ÎI făcea să se simtă de 
parcă, într-un fel, renunţase la ceva. Renunţase la tot. 

— Dar aiurea la ce? 

— Ah, a zis Pete. Păi trebuie să analizez. 

Nu s-a apucat chiar să analizeze. Mai degrabă a făcut puţin loc 
în sinea lui ca să iasă la suprafață un gând sau o senzaţie. 

Justin a aşteptat răbdător, fără să vorbească. 

— Cred că mă întrebam de ce nu poate să fie mereu așa. 

— Aşa cum? Vrei să zici mereu aici, acasă la doctoriță? 

— Poate. Nu ştiu. Mai degrabă mereu bine, acolo unde 
suntem. Şi să nu fie nevoie niciodată să merg acasă și să dau de 
belea. 

Justin şi-a dat așternuturile la o parte şi s-a așezat în fund pe 
marginea patului, cu fața la Pete. 

— Şi mie mi-e frică să merg acasă, a zis el cu voce foarte tare. 

Au așteptat amândoi să vadă dacă o treziseră pe doctoriţă. 
Dar totul a rămas neclintit. 

— De ce ţi-e frică? a întrebat Pete. Casa ta e super. 

— Era. Dar acum ei știu unde stau. 

— Crezi c-o să se întoarcă? 

— Nu ştiu. Dar poate o să mă gândesc tot timpul că s-ar 
putea să se întoarcă. Şi-atunci o să mor de frică, însă s-ar putea 
să se întoarcă. Dacă află că am stat aici împreună? 

— Cum ar putea să afle? 

— Nu știu. Nu ştiu nici cum au aflat prima dată că ne 
plimbam împreună. 

— Ah, asta e ușor, a zis Pete. Ştiu eu. Boomer Leggett. 

— Ce-i un Boomer Leggett? 

— Ţi-l aminteşti pe tipul ăla care a tras pe dreapta furgoneta 
când mergeam pe stradă? El e Boomer Leggett. E prieten cu tata. 

— Tipul de care ai zis că nu-ți place. 

— Exact. 

O tăcere lungă. Pete s-a apucat să urmărească iar perdeaua 


înfoindu-se, pentru că i se părea că-l linişteşte. Din când în când, 
perdeaua se dădea la o parte şi dezvăluia luna, care avea fața aia 
de om pe care o face când e aproape plină. lar lui Pete i se părea 
că luna observă cât e de fricos. Și-l judecă. Chiar dacă ştia în 
sinea lui că n-avea cum să fie adevărat. Dar tot aşa i se părea. 
Poate pentru că observa el însuși cât e de fricos. 

— Auzi, a început el. Am tot vrut să te întreb ceva, dar pe 
urmă n-am mai întrebat. Poate pentru că nu vreau să ştiu. Dar, 
în fine, te întreb acum: Boomer a fost unul dintre tipii care ţi-au 
făcut asta? 

— Nu ştiu, a zis Justin. N-am apucat să-l văd bine. 

— Nu i-ai văzut pe tipii care te-au lovit? 

— A, nu. Pe ei i-am văzut. N-o să le uit niciodată fețele, cât o 
să trăiesc. Dar nu prea l-am văzut pe tipul din furgonetă. Când 
m-am prins eu că trebuia să mă uit, el o luase deja din loc. 

— Aha. 

— Cu cât îmi aduc aminte mai bine feţele lor, cu atât mi-e 
mai frică să merg acasă, a zis Justin. 

Lui Pete i se părea că Justin vrea să ajungă undeva cu 
povestea lui, dar nu era sigur unde. 

Pete n-a mai zis nimic. Se gândea la situaţia lui de-acasă. La 
pedeapsa pe care o amâna şi la cât de imposibil de suportat 
devenea ea pe măsură ce o împingea mai departe. 

— Vreau să zic, nu să merg acasă cu tata mâine, a reluat 
Justin. Asta e în regulă. Dar pe urmă o să se facă luni şi el o să 
trebuiască să se ducă la fabrică și atunci o să-mi fie frică. 

— Înî. Cred că înţeleg ce vrei să zici. Cred că şi mie mi-ar fi. 
Poate că doctorița Lucy o să te lase să stai aici cât e tatăl tău la 
muncă. Ca să nu te găsească nimeni. 

— Crezi că m-ar lăsa? 

Justin întrebase cu înflăcărare. Ca şi când ideea banală a lui 
Pete ar fi fost o mină de aur. 

— Nu știu. Poate. 

— Vrei s-o întrebi tu pentru mine? 

Ultimul lucru pe care îl voia Pete pe lumea asta era să-i mai 
ceară doctoriței și alte favoruri. Felul lui de a apela la latura ei 
sensibilă părea să fi împins deja relația dintre ei pe muchia 


prăpastiei. Următoarea mișcare putea fi sfârşitul. 

Toate celulele din corpul lui voiau să refuze. Să spună că-i 
pare rău, dar că nu poate să facă așa ceva. Putea să facă multe 
lucruri. Aproape orice, de fapt. Dar nu asta. 

— Îhî, a zis el. Sigur. 

După aceea s-au cufundat în tăcere. 

Justin şi-a strâns aşternutul în jurul lui şi s-a întins din nou, 
ca şi când acum putea să adoarmă la loc. 

— Mi-ar plăcea să pot să văd caii din patul meu, a zis el, 
după o vreme. 

— Vrei să facem schimb? 

— Nu, e în regulă. Poţi să-i păstrezi tu. Auzi. Pete. Crezi că 
mi se pare doar mie? Sau doar nouă? Sau chestia asta chiar e 
înfricoșătoare? 

— Vrei să zici, faptul că te urmăresc tipii ăia? 

— Nu. Nu doar asta. Totul. 

— Nu sunt sigur că pricep, a zis Pete. Ce tot? 

— Nu cred că ştiu cum să zic. 

— Păi încearcă. Mă interesează. 

— Doar... Nu ştiu. Să fii om, cred. Mi se pare doar mie sau e 
înfricoșător? 

— E o întrebare bună, a zis Pete. Trebuie să mă gândesc. 

Dar, din nou, nu s-a gândit propriu-zis. Ci mai degrabă a 
lăsat loc pentru gânduri şi senzaţii care voiau să iasă la 
suprafață. 

Pete și-a spus că, dacă l-ar fi întrebat cineva cu doar câteva 
zile înainte, ar fi răspuns nu. Să fii om nu e în mod special 
înfricoşător. Dar acum îi era frică să se ducă acasă. Și era aceeaşi 
nenorocită de casă. 

— Crezi că se poate să-ţi fie frică şi să nu ştii? l-a întrebat el 
pe Justin. 

— Nu sunt sigur. De obicei, ştiu. 

— Mie mi-e frică foarte des. 

— Poate că e doar din cauză că suntem copii. Poate că e bine 
să fii om mare, dar înfricoşător să fii copil. 

Lui Pete i-a trecut prin minte felul în care doctorița Lucy se 
prefăcea într-un zid înalt ca să ţină pe toată lumea la distanţă, în 


afară de animale. 

I-a trecut prin minte expresia de pe faţa domnului Bell atunci 
când l-a văzut prima dată. Groaza în stare pură din ochii lui 
pentru că băiatul lui fusese rănit, iar el nu știa încă în ce fel sau 
cât de rău, dar ştia că urmează să afle. Și cum văzuse topindu-se 
groaza când se îmbrăţișaseră. 

— Nu, a zis el. Nu cred că e mai bine pentru oamenii mari. 
Cred că aveai dreptate la început. E pur și simplu greu să fii om. 

— Şi atunci de ce nu zice nimeni așa? 

— Asta e o întrebare bună. 

Justin punea o grămadă de întrebări bune, şi-a spus Pete. 
Păcat că el nu era suficient de deștept să răspundă la niciuna. 


Capitolul treisprezece: Doctoriţa Lucy 


Era mult după miezul nopţii, dar nu putea să doarmă. Și nu 
ştia de ce. Deşi erau părți din ea care bănuiau. 

Făcuse un pic de indigestie, aşa că s-a hotărât să rezolve 
problema, pentru că asta o ţinea trează. Deşi știa, într-un fel sau 
altul, că nu indigestia e miezul problemei. 

Dar simţea că trebuie să facă ceva. S-o apuce într-o direcţie. 
Așa că şi-a pus capotul de vară şi a coborât scările cu gândul să 
ia un antiacid. 

A rămas în picioare în mijlocul bucătăriei întunecate; luna 
coborâse, iar ea nu voia să-l trezească pe Pete inundându-i 
canapeaua cu lumina lămpii. 

Îşi contempla viața. 

Era aceeași grămadă de proprietăți şi obiecte la care se uita în 
fiecare zi. Doar că nu-ţi contempli viaţa în fiecare zi. Nu faci un 
pas sau doi în afara ei şi-ţi spui: lată, asta e viața mea. Te 
mulțumești să mergi prin ea așa cum își imagina că înoată 
peștele prin apă, fără să înregistreze că e apă. E doar ceea ce 
este. 

Apoi s-a uitat pe fereastră la curtea din spate, la păşunea 
cailor, la țarcurile câinilor, la şopron și la copaci. 

S-a uitat în jurul ei prin bucătărie, la ceainice şi la alte 
nimicuri pe care le ţinea acolo. 

Şi şi-a spus: Asta e viața mea. Asta e toată viața mea. 

Ciudăţenia senzaţiei consta în faptul că, în urmă cu doar 
câteva zile, toate astea păruseră suficiente. Numai animalele și 
casa goală în rest. Dar acum ştia că atunci când avea să se 
întoarcă la starea aia de fapt, când ei vor fi plecat, n-avea să mai 
simtă niciodată că e suficient. 

Adevărul ieșise la iveală. Păcăleala nu mai ţinea. 

— Nu vreau să te sperii, a spus o voce. 

Nu era Pete. Era Calvin. 

Dar înainte să-l recunoască, s-a speriat tare. A rămas o clipă 
fără aer, cu mâna pe inimă. Încercând parcă s-o repornească. 

— Ah, a îngăimat ea. Calvin. M-ai speriat. 


— Exact ce încercam să evit. 

Bărbatul stătea pe canapea, cu o pătură subţire trasă până la 
brâu. Ochii ei se obișnuiseră suficient cu întunericul încât să-l 
deslușească. 

Lucy şi-a trecut repede mâinile prin păr, din reflex, încercând 
să se aranjeze. După aceea şi-a dat seama că probabil era prea 
întuneric ca să-şi bată capul. 

A traversat livingul și s-a trântit pe canapea, lângă el. 

— Ce faci aici? l-a întrebat ea. Unde e Pete? 

— L-am rugat să doarmă într-unul din paturile de sus. 

— De ce? 

— Mi s-a părut mai fireşte așa. Nici nu sunt sigur că e 
cuvântul potrivit. Firește. Dar, în clipa asta, în propoziția asta, 
mi s-a părut că e cuvântul bun. 

Au rămas acolo o vreme, în liniște deplină. Poate un minut. 

— Nu mă aşteptam deloc să reacţionez așa la prezența 
voastră, a spus ea. 

Şi-a regretat imediat confesiunea, pentru că ştia că va trebui 
să detalieze. Dar el nu i-a cerut direct s-o facă, ci s-a mulțumit să 
aștepte. 

— Credeam că-mi place să trăiesc singură, a reluat ea în cele 
din urmă. 

— Şi acum descoperi că nu-ți place? 

Poate că pur şi simplu nu prea aveam termen de comparație. 

— Nu-i nimic în neregulă să afli lucruri noi despre tine însăţi, 
a spus el. 

— Aş vrea să pot fi de acord. Dar mă simt ca o prefăcută. 

— Ah, mă îndoiesc. Tu și ideea de prefăcătorie sunteţi două 
treburi care nu merg deloc împreună în capul meu. Dar spune- 
mi ce vrei să zici cu asta. 

La început, n-a spus. Se întreba dacă poate. Sau dacă e măcar 
cazul să spună. Trebuia să-și amintească permanent că nu-l 
cunoștea bine pe bărbatul ăsta. Că sentimentul ei de 
familiaritate în prezenţa lui nu era bazat pe realitate. 

Când a deschis gura să vorbească, familiaritatea a câștigat 
lupta. 

— Cred că am senzaţia că am construit o fațadă mare pentru 


lume, cum că n-am nevoie de nimeni și de nimic. Că sunt mai 
fericită singură. Dar nu-mi place să fiu singură mai mult decât 
oricui altcuiva. Doar că am făcut o confuzie, pentru că singură 
era mai bine decât cu majoritatea oamenilor pe care i-am 
cunoscut. 

— E o diferenţă între a fi confuz și a fi prefăcut. 

— Da, a zis ea. Diferenţa e autoamăgirea. 

A urmat încă o tăcere lungă, care s-a prelungit problematic 
de mult. Nu era o linişte confortabilă. De fapt, îi dădea o stare 
de nervozitate. Mai ales când li s-au întâlnit privirile. Ochii ei se 
obișnuiseră cu lumina slabă care venea din bucătărie. A 
presupus că şi ochii lui la fel. Privirile li s-au ciocnit și au rămas 
țintuite așa o clipă, iar asta părea un fel de recunoaştere a unui 
lucru în jurul căruia se tot învârtiseră în vârful picioarelor multă 
vreme. Ceea ce era imposibil, pentru că nu se cunoșteau de 
multă vreme. Dar așa părea. 

Liniştea s-a destrămat și Calvin a fost cel care a destrămat-o. 

— Poate că mă înșel în legătură cu substratul de aici. 

— Poate, a zis ea. Dar probabil că nu. 

— În cazul ăsta, trebuie să spun că... 

— Că nu simţi acelaşi lucru. 

— Nu, a răspuns el. 

În clipa aia, în ecoul acelui cuvânt, Lucy l-a auzit spunând: 
„Nu, nu simt același lucru”. Poate că el nu intenţionase să spună 
asta, dar ea asta auzise. Toate porţile dinăuntrul ei s-au trântit şi 
s-a trezit înconjurată de o carapace solidă. De ceva ce-i veghea 
refugiul. Ceva ce se prefăcea că o fereşte de pericole. 
Prefăcătoria era cel mai bun lucru care se putea face în situația 
asta, așa cum era adesea cazul în viața ei, iar ea știa. 

— Nu, nu asta e problema deloc, a continuat el. Problema 
noastră nu e că tu simţi într-un fel și eu în altul. Problema ne 
vine din afara casei ăsteia. 

Pentru o clipă, Lucy a încercat să digere înțelesul cuvintelor 
lui. Să-şi corecteze percepția eronată. Dar porţile care se 
trântiseră refuzau să se mai deschidă. Așa că Lucy a rămas 
acolo, amorţită şi consternată. Senzaţia îi amintea de un episod 
din săptămânile trecute, când băgase mâna accidental în dulia 


unei lămpi aflate în priză în timp ce schimba becul. Sau mai 
degrabă de consecinţele acelui moment. Readaptarea la 
normalitate. 

— Văd că nu zici nimic, a adăugat el. Dar ştiu că înţelegi ce 
spun. 

— De ce trebuie să se bage cineva în treaba noastră? 

— Aş vrea şi eu să ştiu, a spus el. Nu ştiu de ce oamenii simt 
că trebuie să-şi bage nasul în treburile altora. Dar ştiu c-o fac. E 
un oraş de doar câteva mii de locuitori. Oamenii îşi țin socoteala 
unii altora. Ştiu când vin și când pleacă vecinii lor. Crezi că n-a 
observat nimeni că am mers cu mașina împreună? 

— Nu. Nu cred așa ceva. Știu că au observat. 

Şocul ei începuse să se topească. Se transforma într-o senzație 
de înfrângere totală. Înfrângere care o istovea, o secătuia. 

Bărbatul s-a întins spre ea și și-a așezat mâna stângă pe mâna 
ei dreaptă. Avea palma caldă și surprinzător de lipsită de 
bătături. Şi hotărâtă. Ca și când ar fi avut o singură ocazie și n- 
avea de gând să se lase intimidată. 

— Când un băiat de unsprezece ani poate fi aproape omorât 
în bătaie pentru că mergea pe stradă cu prietenul nepotrivit, a 
spus el, ei bine... Pur şi simplu nu văd ce şanse avem noi, Lucy. 
O să ajungă să moară cineva din cauza noastră. 

Lucy n-a putut să nu observe că el spusese „noi”. „O să 
ajungă să moară din cauza noastră”. Nu „ar ajunge să moară”. 
Îşi dorea să creadă că însemna ceva, că era un semn al intenţiilor 
lui. Dar dorinţa ei nu se potrivea cu cuvintele lui. 

— Poate că nu-mi pasă, a răspuns ea. 

— Poate poţi să spui că nu-ți pasă dacă ți se întâmplă ţie ceva. 
Dar cum te-ai simţi dacă mi s-ar întâmpla mie ceva? Şi invers. 
Dacă eu zic să-i ia dracu’ pe toţi, nu-mi pasă, apoi tu ești cea 
care păţeşte ceva? Cum o să ne simțim atunci? lar eu am un 
băiat. Un băiat vulnerabil. Îmi pare rău. 

Calvin i-a strâns mâna cu blândeţe, după care și-a retras-o. 
Locul cald de pe pielea ei a redevenit rece. Rapid și complet 
rece. Poate chiar mai rece decât înainte. 

— Şi mie îmi pare rău, a spus ea. 

După aceea, s-a ridicat și a luat-o spre scări. 


— Ce veniseși să iei? a întrebat-o el. 
— Nici nu-mi aduc aminte. 
Apoi a urcat scările şi s-a băgat la loc în pat. Şi n-a dormit. 


XXI 


De dimineaţă, Calvin i s-a alăturat la masa din bucătărie 
înainte să se trezească băieţii. Lucy stătea cu coatele sprijinite de 
masă şi cu fața îngropată în palme. Nu se pieptănase, nu se 
spălase pe dinți și nici nu se machiase, iar acum regreta. 

Bărbatul i-a pus o mână pe umăr, dar numai pentru scurt 
timp. 

— Pot să-mi torn o ceașcă de cafea? a întrebat el. 

— Sigur, i-a răspuns ea. 

O clipă mai târziu, s-a aşezat lângă ea. Lucy a rămas cu capul 
în mâini, fără să-l privească. Fără să-l lase să-i vadă chipul 
răvăşit după o noapte nedormită. 

— Sper că nu te-am rănit cu ce-am spus aseară. 

Vocea lui era profundă şi calmă. Și atât de familiară. De parcă 
bărbatul ar mai fi băut cafea la masa ei din bucătărie de o sută 
de ori, nu de două ori. 

— Nu, Calvin. N-a fost vina ta. Am fost ridicolă. Tot ce ai 
spus e absolut adevărat. Nu știu ce era în capul meu. 

— Nu cred că intrăm în bucluc doar gândindu-ne. Cred că e 
mai degrabă o chestiune de sentimente. 

— Nu-i de mirare c-o urăsc, a zis ea. 

— Nu-i nimic în neregulă să ai sentimente. 

— Într-o dimineaţă ca asta, mi-e greu să fiu de acord. 

— Ascultă. Nu e deloc neobișnuit ce ni se întâmplă nouă. 
Peste tot în lume, oamenii se întâlnesc, ajung să se cunoască și 
descoperă că există o mică scânteie între ei. 

— Atunci explică-mi și mie, te rog. De ce sunt toţi 
entuziasmați și fericiți şi optimişti în legătură cu viitorul, în 
timp ce eu stau aici, cu capul în mâini? 

Lucy l-a auzit sorbind lung din cafea, dar tot nu s-a uitat la el. 

— Nu sunt toţi așa, a răspuns el. Unii au sentimente față de 
persoane care nu simt la fel. Alţii sunt deja implicați într-o 


relație cu altcineva. Sau pe punctul să fie separați de distanţe 
fizice. Unii sunt prea tineri, iar părinţii nu sunt de acord cu 
relaţia. 

— Probabil că ai dreptate. N-am eu monopolul problemelor. 

Şi-a luat mâinile de pe față. I-a fost greu s-o facă. Ştia că arată 
ca o epavă. Dar dacă n-ai încredere că bărbatul care o să-ți vadă 
adevărata față n-o să fugă urlând, la ce bun să-l ai prin preajmă? 

Calvin s-a uitat în ochii ei şi a zâmbit. Era proaspăt bărbierit 
și părea să fi ieșit de curând de sub duş. Dar ochii păreau 
obosiţi, ca și când ar fi îmbătrânit în weekend. 

— Poate... a început ea, apoi a cumpănit dacă să continue sau 
nu. Poate doar pentru o zi... o duminică frumoasă, 
nevinovată... am putea să trăim o zi din vieţile noastre 
prefăcându-ne că lumea de-afară nu există. Ce rău ar putea să 
iasă din asta? 

Bărbatul s-a foit stânjenit în scaun şi a mai luat o gură 
zdravănă din cafeaua fierbinte. 

N-a răspuns imediat. 

— Ceva îmi spune că ai deja în minte ce ar putea să iasă rău, 
a zis ea. 

Încă o tăcere scurtă. 

— Când eram mic, mama mi-a spus o poveste, a început el. 
Nu cred că e o poveste adevărată. Cred că e mai mult o fabulă. E 
despre un băiat care adoptă doi pui de pasăre orfani. Dar n-are 
o colivie sau o cutie în care să-i țină. Așa că-i ține într-o sticlă. O 
sticlă mare, rotundă, cu fundul lat şi gât îngust. Le dă să 
mănânce bine și le pune mereu apă. Şi puii cresc. După aceea 
vine o zi în care puii sunt prea mari ca să mai treacă prin gâtul 
sticlei, deși încap încă pe fund. Mai devreme sau mai târziu, o să 
crească mai mari decât sticla. Atunci, provocarea va fi să scoţi 
păsările din sticlă fără să le rănești și fără să spargi sticla. 

Tăcere cât timp ea a meditat asupra scenariului. 

Și-a aprins o ţigară, deși era îngrijorată că s-ar putea să-l 
deranjeze. Dar era pur şi simplu prea abătută ca să facă față 
momentului fără ţigară. 

— Bănuiesc că nu poţi, a spus ea. Ceva trebuie să cedeze. 

— Chiar așa. 


— Deci zici că nu trebuie să hrănești ceva în situaţia în care ar 
fi un dezastru ca acel ceva să crească. 

— Exact. 

A tras un fum lung şi a expirat spre tavan. Apoi, la final, a 
suflat trei cercuri perfecte. 

— Dar cât poate să crească ceva într-o zi? a întrebat ea. 

Văzând o mișcare cu coada ochiului, Lucy s-a întors și a 
observat că Pete și Justin intraseră în bucătărie. Calvin s-a lăsat 
pe spătarul scaunului, îndepărtându-se de ea. 

— Sunteţi bine, doamnă? a întrebat Pete. Nu păreți prea 
veselă. 

— N-am prea dormit, a răspuns ea. 

— Nici noi. Și mi-e tare foame. Avem ceva pentru micul 
dejun? 

— Cred că trebuie să dau o fugă până la magazin, a zis ea. 


XXX 


Pusese deja două cartoane cu ouă în căruț şi încerca să se 
hotărască ce marcă de bacon să ia, când le-a observat prima 
oară. Sau cel puţin a observat prima dovadă. 

A ridicat privirea şi a văzut două tinere casnice; amândouă 
aveau părul aranjat și curat de parcă tocmai ieşiseră de la coafor, 
iar una dintre ele purta ochelari cu strasuri pe rame. Şușoteau 
cu capetele apropiate. Şi se uitau direct la ea. 

În clipa în care le-a întors privirea, femeile au încetat să se 
mai holbeze și au pornit grăbite în direcţii opuse. 

Lucy a ales baconul pe care apucase să pună mâna, fără să 
ştie mare lucru despre marcă, apoi s-a îndreptat spre rafturile cu 
fructe în căutarea unor grepfruturi arătoase. 

În timp ce se apropia, vânzătorul de la fructe a ridicat ochii 
spre ea și n-a mai slăbit-o din priviri. 

O clipă mai târziu, bărbatul şi-a luat căruţul cu fructe şi l-a 
mutat de partea cealaltă a insulei cu cartofi și ceapă. 

Partea asta s-o fi petrecut doar în mintea mea, şi-a spus ea. 

Dar după aceea, în timp ce alegea fructele, omul i-a tot 
aruncat priviri. 


Lucy s-a trezit încercând să-şi amintească dacă așa fusese 
mereu. Cu siguranţă ea fusese întotdeauna un fel de enigmă în 
zonă, pentru că era o femeie care trăia singură, şi încă foarte 
departe de ceilalți. Oamenii locului păreau convinși că pune 
ceva la cale. 

Dar nu fusese atât de rău ca acum, altfel n-ar fi devenit așa de 
brusc conștientă de asta. 

A împins căruțul până la casă şi a aşezat produsele în fața 
casierului, un tânăr care n-avea mai mult de douăzeci de ani. 
Băiatul i-a aruncat o privire scurtă în timp ce tasta prețul 
alimentelor. l-a zâmbit, dar zâmbetul lui nu părea deloc natural. 
Semăna cu ceva prefabricat. 

— Ah, a zis el şi s-a oprit din tastat. Trebuie să vă întreb ceva. 

Lucy a simţit că i se încing urechile. 

— Nu, a răspuns ea. 

— Poftim? 

— Nu, nu vreau să mă întrebi nimic. Viaţa mea nu e nici pe 
departe treaba voastră. Ai face bine să-ţi intre în cap chiar acum. 

Tăcere. 

Casierul rămăsese cu gura căscată. Băiatul de la pungi a făcut 
ochii cât cepele. 

O femeie îşi așezase căruțul la coadă, în spatele doctoriței 
Lucy. Și ea rămăsese cu gura căscată. 

— Voiam doar să vă întreb dacă aţi luat baconul ăsta din 
secțiunea specială unde scrie „Reduceri”. 

— Ah, a zis ea, uitându-se în altă parte. Da, am înţeles. Ăă, n- 
am observat, îmi pare rău. 

— Nu-i nimic, o să vă aplicăm reducerea oricum, a zis el. 

Lucy i-a întins o bancnotă de cinci dolari și n-a mai așteptat 
restul considerabil. S-a grăbit să iasă din magazin fără să se uite 
înapoi. 


XXX 
Când a ajuns acasă, l-a găsit pe Calvin în bucătărie, spălând 


vasele de la cina din seara precedentă. Bărbatul se uita fix pe 
fereastră în curtea din spate, iar în colțul gurii i se citea un 


zâmbet vag. 

Toată tensiunea și umilința scurtei ei incursiuni în lume s-au 
topit. Lucy a simţit pur şi simplu cum dispar, ca apa care se 
scursese de pe ea când ieşise din Golful Mexicului și se 
îndreptase spre prosopul așezat pe nisip. 

Şi-a spus: Ah, da. Desigur. Treburile alea nu există. Azi și doar 
azi, lumea de-afară nu există. Uitasem, pentru o clipă. 

Calvin a întors capul şi s-a uitat în ochii ei, zâmbind. Privirile 
lor au rămas aşa, înlănţuite. Era foarte ușurată să vadă că nici el 
nu putea să împiedice asemenea momente. Ar fi fost dureros de 
dezamăgită dacă el şi-ar fi găsit forța să se poarte rațional și 
înțelept. 

— Dă-mi cumpărăturile și pe urmă du-te în spate și 
relaxează-te, a spus el. Şi fumează o ţigară. Ştii că vrei şi n-ar 
trebui să-ți schimbi tabieturile din cauza mea. 

— Dar trebuie să pregătesc micul dejun. Nu-l ştii pe Pete aşa 
bine ca mine. E un sac fără fund. Cred că şi-a ros unghiile de 
foame până acum. 

— O să gătesc eu. Măcar atâta lucru să fac. Tu te-ai ocupat de 
toate nevoile noastre zile în șir. 

Lucy a rămas nemișcată o clipă, apoi s-a apropiat de el și i-a 
dat sacoşa. 

— Ştii să gătești? 

— Normal că știu. Cum Dumnezeu crezi că am fi 
supraviețuit Justin și cu mine atâţia ani, dacă n-aş fi învățat? Şi 
acum — cum îţi plac ouăle? 

— Şi poţi să faci ouăle cum vreau eu! Ăsta e un lux teribil. 
Mi-e teamă că o să devin o răsfăţată. 

— Meriţi să fii răsfăţată. Tu ai grijă tot timpul de toată lumea 
și de toate și nimeni nu are niciodată grijă de tine. 

Spre surprinderea ei, a simţit că lacrimile îi înțeapă ochii. Dar 
nu le-a dat drumul. 

— Eşti foarte drăguţ, a zis ea. 

A mai făcut un pas spre el şi l-a sărutat pe obraz. 

A închis ochii când l-a atins. Pielea lui era caldă și curată. Şi 
parfumată. Mirosea a aftershave plăcut şi a piele de bărbat 
adevărat, viu, în carne şi oase. l-a trecut prin minte că e ciudat 


că lumea face atâta zarvă în legătură cu un lucru cum e pielea, 
mai ales că, dacă stai cu ochii închiși, se simte mai mult sau mai 
puţin la fel. 

— Puțin mai bine făcute, a zis ea. Mulţumesc. Eşti un înger. 


Capitolul paisprezece: Pete 


— Tu nu te-ai plictisit? l-a întrebat Justin pe Pete. Sau sunt 
singurul? 

Trecuse cam o oră după micul dejun. Băieţii stăteau întinși pe 
podeaua acoperită cu linoleum, aproape de cuşca lui Prince. 
Uitându-se la câinele-lup. Urmărindu-l cum se uită la ei. 
Urmărind felul blând în care clipea când se uita în ochii lui Pete. 
Pete voia să creadă că blândeţțea aia e o dovadă de afecţiune. 
Dar, în realitate, nu era sigur. 

— Înî. Oarecum, a zis Pete. Adică, îmi place să stau cu Prince 
și d-astea. Dar el nu poate să facă prea multe. Nu c-ar fi vina lui. 
Însă are un picior rupt. Și nu prea poate să mai facă și altceva 
decât să stea întins aici. 

— Nici noi nu prea putem să facem mai multe, a zis Justin. 

— Putem să facem niște chestii. 

— Ce chestii? 

— Nu știu sigur. Cum te mai simți? 

— Destul de bine, a răspuns Justin. Ultima dată când am 
făcut pipi, practic nu mai era niciun pic de sânge. Era aproape 
numai pipi. 

— Asta e bine. Dar nu vrem să riscăm. Am putea să jucăm 
ceva ușor, table sau cărți. 

— Dar ţie ţi-e greu să stai în fund, a comentat Justin. 

— Putem să punem jocul pe jos, chiar între noi. Mă duc să 
văd ce jocuri are doctorița Lucy. 

S-a ridicat cu grijă în picioare şi a început să se plimbe prin 
casă în căutarea doctoriţei şi a domnului Bell. 

l-a găsit stând unul lângă altul, pe canapeaua din living, cu 
capetele apropiate. De data asta, niciunul n-a tresărit şi nu s-a 
îndepărtat de celălalt când l-au observat pe Pete. 

— Doamnă? Aveţi un joc de table? Sau un joc de strategie, 
gen Monopoly sau așa ceva? 

— Îmi pare rău, a răspuns ea. N-am. 

— Un pachet de cărți? 

— Nu. Îmi pare rău. Știu că v-aţi plictisit de moarte. 


— Credeam că toată lumea are table sau cărţi, a zis Pete. 

— N-am avut cu cine să joc, a zis ea. 

Doctoriţa a făcut un gest larg cu mâna, parcă invitându-l pe 
Pete să-i vadă lumea cu ochii lui. Părea ciudat de calmă şi de 
mulțumită, de parcă n-ar fi spus cel mai trist lucru din lume. 

— Acum aveţi, a zis Pete, arătând cu capul în direcţia 
domnului Bell. 

Asta a provocat o tăcere lungă. 

— Justin e amator de-a v-aţi ascunselea, a intervenit domnul 
Bell. Sau cel puţin era pe vremuri. Poate că acum se consideră 
prea mare pentru așa ceva. 

— Ah, la naiba, nimeni nu e prea mare pentru de-a v-aţi 
ascunselea, a spus Pete. 

Şi a plecat să-i împărtășească ideea lui Justin. 


A 


În timp ce Justin și-a acoperit ochii şi a început numărătoarea, 
Pete a cercetat cu atenție curtea din spate. Nu exista nicio 
ascunzătoare promițătoare. Era un şopron, dar ăsta ar fi fost 
primul loc în care s-ar fi gândit să caute orice om normal la cap. 
In plus, n-avea de gând să se apropie deloc de țarcurile alea cu 
câini. 

A ocolit casa prin curtea laterală şi, ajuns în curtea din faţă, a 
descoperit un copac bun de cățărat. Ar fi fost atât de aproape, că 
ar fi putut să-l urmărească pe Justin cum îl caută. Şi, cu puţin 
noroc, lui Justin nu i-ar fi trecut prin minte să se uite în sus. În 
plus, copacul era stufos, ceea ce îi asigura o ascunzătoare şi mai 
bună. 

Şi-a luat avânt și a sărit spre cea mai joasă creangă. A prins-o 
din prima. Şi-a făcut vânt în sus şi s-a proptit cu tenișii de 
scoarța aspră. 

— Au! a strigat el simțind că i se întinde pielea de pe fund. 

De acolo, s-a cățărat destul de ușor cât de sus a putut până să 
dea de crăci care păreau prea subțiri ca să-l susțină. Și asta 
însemna destul de sus. Ajunsese cam la nivelul acoperişului de 
la etajul al doilea când s-a oprit. 


Atunci s-a întrebat dacă nu cumva făcuse o greşeală tactică. 
Pentru că acum era nevoit să rămână în copac până când avea să 
fie găsit. Și-a trecut un picior peste o ramură groasă şi a 
descoperit că putea s-o încalece destul de confortabil. Craca îi 
atingea doar interiorul coapselor. 

Şi-a sprijinit bărbia de o ramură mai înaltă și a oftat. 

Apoi a văzut o maşină de poliţie înaintând pe stradă. Pete nu 
i-a dat atenție până când maşina n-a ajuns în dreptul casei 
doctoriței și n-a încetinit. 

Inima a început să-i bată cu putere în timp ce urmărea scena, 
deşi nu-i era clar de ce. 

După aceea, automobilul alb-negru a demarat din nou, iar 
Pete a răsuflat ușurat. 

L-a auzit pe Justin vag, în depărtare, strigând: „Cine nu-i gata 
îl iau cu lopata!” 

Pete nu s-a putut abţine să zâmbească, pentru că era încântat 
de ascunzătoarea lui. 

Dar mașina de poliţie s-a întors, mergând încet în cealaltă 
direcţie. Şi s-a oprit din nou în fața casei doctoriței. 

Zâmbetul lui Pete a pierit. 

— Nu ieși, a şoptit el, vorbind în sinea lui cu Justin. Nu veni 
în față. Să nu vadă că ești aici. 

Dar poate că polițistul îl căuta chiar pe el. Ideea l-a lovit ca un 
pumn în stomac. Era mult mai logic. În definitiv, Pete era cel 
care fugise de-acasă. Justin avea permisiunea tatălui său să se 
afle aici. 

Pete s-a rugat în continuare din tot sufletul ca Justin să nu 
apară în curtea din faţă. Nu-şi dorea ca prietenul lui să fie nevoit 
să răspundă la întrebări. Nu voia să trebuiască să decidă dacă să 
mintă în faţa legii ca să-l protejeze pe el. 

lar maşina de poliţie nu se mai urnea. 

Din ea a ieşit un singur polițist îmbrăcat în uniformă. Era 
deșirat, iar lui Pete i s-a părut intimidant chiar şi de la înălțimea 
aia. Era ceva legat de mărimea lui și de felul hotărât în care 
păşea. 

Băiatul l-a urmărit cu inima bătând să-i sară din piept şi cu 
un nod în gât. Se aștepta ca polițaiul să o ia spre ușă, dar n-a 


făcut-o. S-a dus în schimb spre ferestrele din față ale casei, mai 
întâi la cele din stânga, după aceea la cele din dreapta. S-a uitat 
înăuntru cu mâna streaşină la ochi ca să se ferească de soarele 
dimineții târzii. 

Apoi s-a întors la mașină și a plecat. 

O clipă mai târziu, Justin a apărut în curtea din faţă şi a 
început să caute prin tufișurile aflate de o parte şi de alta a uşii 
de la intrare. 

Nu s-a uitat în sus. 


XXX 


Poate că trecuseră zece minute, poate un sfert de oră când 
Justin a renunţat în cele din urmă. Era un jucător foarte hotărât, 
Pete trebuia s-o recunoască. 

— leşi din ascunzătoareee, a strigat Justin. 

Pete începuse deja să coboare din copac când a văzut din nou 
maşina de poliţie. 

A înlemnit și a aşteptat. 

De data asta, poliţaiul — același poliţai — s-a dus direct la uşa 
de la intrare şi a bătut cu putere, ceea ce i-a îngheţat lui Pete 
sângele în vine. 

După o pauză lungă, cu inima la gură, doctorița Lucy a 
deschis ușa. 

— Da? a zis ea. 

De acolo, din copac, Pete o auzea bine. I se părea că cele două 
siluete sunt tare departe, dar vocile lor răzbeau până la el. 

— ÎI cunoaşteţi pe un anume Calvin Bell? a întrebat politaiul. 

Ceea ce l-a surprins pe Pete, care fusese cât se poate de 
convins că era vorba despre el. Ce să vrea poliția de la domnul 
Bell? Doar nu fugise de-acasă. 

— Și dacă-l cunosc? a întrebat doctorița Lucy. 

Pete i-a simţit asprimea din voce. 

— Se pare că o femeie a sunat după el la fabrică. Ceva legat 
de băiatul lui. Ne-am gândit că aţi putea fi dumneavoastră. 

— Ce treabă aveţi cu Calvin Bell? a întrebat ea. 

— Nicio treabă, a zis poliţaiul. N-a făcut nimic. Doar că ni s-a 


părut ciudat. Știți dumneavoastră. 

— Nu, a zis ea, cu vocea transformată în oțel învelit în 
șmirghel. Nu știu, de ce nu-mi explicați? 

— Ce legătură aveți cu Bell și băiatul lui? 

— Nicio legătură. Abia i-am cunoscut. 

— N-aţi mers prin oraș cu el în maşină? 

— Poţi să mergi prin oraş cu un om pe care abia îl cunoști în 
mașină. 

— Dar de ce aţi face-o, totuși? a întrebat polițaiul. 

Şi-a dat șapca la o parte cu o mână, cu care s-a şi scărpinat în 
cap. De parcă întrebarea îi dădea bătăi de cap la propriu. 

— Băiatul lui a fost rănit într-un accident. l-am pus nişte 
copci. Atât. Asta a fost tot. Și nimic din toate astea nu e ilegal, 
așa că mă întreb ce rost are să irosiți timpul poliţiei. 

— Ştiţi că e ilegal să practicați medicina fără licenţă, nu? 

Pete a văzut-o pe doctoriţă foindu-se de pe un picior pe altul. 
Dar nu era un gest nervos. Deloc. Începuse să se sature. Pete o 
știa suficient de bine încât să-și dea seama. 

— Cred că putem să punem pariu, a început ea, că oricine e 
suficient de educat încât să practice medicina a aflat cândva, pe 
parcurs, că are nevoie şi de o licenţă. Da, ştiu. Am licenţă să 
practic medicina în statul ăsta. Doar că de obicei n-o fac. Așa că 
acum, că știm sigur că nu e nimic ilegal niciunde... 

Doctoriţa a închis uşa. Sau cel puţin a încercat. A fost aproape 
să închidă ușa. 

Polițaiul a ridicat o mână musculoasă și a oprit-o cu un gest. 

— Se întâmplă să existe o lege împotriva coabitării 
interrasiale, a spus el. 

De data asta, vocea lui era cea care păruse cumplită, dură. 
Dar Pete nu mai auzise cuvântul ăla înainte și n-avea habar ce 
înseamnă. Aşa că nu știa dacă doctorița e vinovată sau nu. Ştia 
doar că faţa ei devenise înfricoșător de întunecată. 

— L-am cunoscut pe omul ăsta vineri, a zis ea, deloc 
intimidată. Nu ne-am căsătorit în cele patruzeci și opt de ore 
care au trecut de-atunci. 

Pete şi-ar fi dorit să vadă expresia de pe fața polițistului, dar 
nu-i zărea decât partea de sus a șepcii. 


— Coabitarea e mai mult decât căsătorie interrasială, 
doamnă. Înseamnă orice... Ştiţi dumneavoastră... 

— Sunt sigură că nu ştiu. 

— Relaţii. 

— Adică? 

— Nu mă faceţi s-o spun, doamnă. 

— Va trebui s-o spuneți. 

— Relaţii sexuale. 

O pauză scurtă. Mintea lui Pete a fost asaltată de gânduri 
bruşte. Avea dreptate în legătură cu doctorița Lucy și domnul 
Bell? Nu-i venea să creadă că ar fi fost posibil. De-abia se 
cunoscuseră. Nu erau căsătoriți. Asta conta. Nu? 

— Cum îndrăzniţi? a ripostat doctorița Lucy. 

Calmă. Vocea ei era aproape şoptită, dar Pete a simţit fiori 
reci pe șira spinării. Aproape că vedea țurțuri atârnând de 
fiecare cuvânt. 

Gravitatea momentului a fost cât pe-aci să-l răstoarne pe Pete 
de pe cracă. 

— Liniștiţi-vă, doamnă. 

— Cum îndrăzniţi să veniţi la uşa casei mele şi să mă acuzați 
că trăiesc cu un bărbat pe care îl cunosc de două zile? Cine 
dracului credeţi că sunt? De fapt, cine dracului vă credeţi 
dumneavoastră? Nu puteţi să dovediţi lucrul de care mă acuzaţi 
şi ştiţi că nu puteţi, pentru că nu s-a întâmplat. Așa că uite ce-o 
să facem, domnule poliţist. În următoarele treizeci de secunde 
ori mă arestați pentru o infracțiune pentru care chiar aveţi 
dovezi, ori vă căraţi dracului de pe proprietatea mea. Dacă nu 
mă înșel, încă mai suntem în Statele Unite ale Americii. 

A urmat o tăcere lungă, apăsătoare. Lui Pete i se părea că ar 
putea fi fatală, tăcerea asta. Poate nu pentru cei doi, ci pentru el. 

Polițaiul a dus mâna la şapcă, dar nu şi-a ridicat-o. 

— Să aveţi o zi bună, doamnă, a zis el. 

S-a răsucit pe călcâie şi a pornit înapoi spre maşină. 

Pete o auzea pe doctoriță mormăind de una singură, dar nu 
distingea toate cuvintele. Femeia părea să-i ureze ceva 
ofițerului, la rândul ei. Dar, după cum suna, nu-i ura o zi bună. 

După care a trântit uşa, închizându-se la loc în casă. 


Pete a aşteptat ca polițistul să plece, apoi, cu grijă — cu mare 
grijă —, a coborât din copac. Îi tremurau braţele şi picioarele şi 
nu-și permitea să facă nicio greșeală. S-a lăsat să atârne în braţe 
de cea mai joasă ramură și și-a dat drumul ușor pe iarbă. Cât de 
uşor a putut, în orice caz. 

— Au, s-a văitat el tare. 

A ocolit casa până în curtea din spate, unde l-a găsit pe 
Justin, care părea nedumerit. 

— A aici erai a zis Justin. De ce n-ai venit când am strigat să 
ieși din ascunzătoare? 

— Eram sus într-un copac, a răspuns Pete. Mi-a luat ceva să 
cobor. 

— Ah un copac. Nu mi-a trecut prin minte. Ce-i cu tine? Arăți 
de parcă ai văzut o stafie. 

— Nu, sunt bine. 

— Vrei să te pui tu acum? 

— Nu chiar, a zis Pete. Nu mă simt în stare să joc nimic. 
Trebuie să mă duc să mă întind un pic sau ceva de genu”. 


Capitolul cincisprezece: Doctoriţa Lucy 


Lucy a rămas cu fruntea sprijinită de ușă. Câtă vreme, nu ştia 
sigur. Și tremura. Dar asta se datora numai în mică măsură 
fricii. În principal tremura de furie. O furie totală, mocnită. 

Vocea lui Calvin a făcut-o să sară ca arsă. 

— Eşti bine? a întrebat el. 

— Da, a răspuns ea. 

Nu era bine. Dar nici nu era dispusă să-şi împărtăşească 
reacțiile față de un asemenea moment. Așa că s-a scuturat de ele 
cum a putut, chiar în faţa lui, aproape la comandă. 

— Sper că am făcut bine că n-am venit la ușă când am auzit 
despre ce e vorba. 

— Da! Clar. N-ar fi făcut decât să înrăutăţească lucrurile. 

— Aşa mă gândeam şi eu, a zis el. 

Bărbatul a făcut un pas spre ea şi i-a întins mâna, parcă 
oferindu-i-o s-o strângă. 

O clipă, a evitat-o, departe de ideea atingerii. Ca şi când n-ar 
fi ştiut ce era sau de ce i-o oferea el. Dar era tulburată, 
descumpănită, aşa că a acceptat darul aproape mecanic. A întins 
mâna şi a strâns-o pe a lui; au rămas așa o vreme, cu neobişnuit 
de mult spaţiu între ei. 

Simţea că tremură încă şi a presupus că simte şi el. 

— 'Te-aş îmbrăţișa, a spus el, dar mă gândesc că e exact genul 
ăla de chestie care ne-a băgat în belea de la bun început. 

Vocea lui era blândă şi a înmuiat totul în ea, dar nu într-un 
fel bun. A înmuiat mai ales partea care încerca să se scuture de 
furie. lar asta îi îngreuna treaba — scotea la iveală faptul că poate 
doar să-şi ascundă furia după un paravan. N-o putea face să 
dispară. 

Lucy n-a răspuns. 

— Tremuri, a spus el. 

Ea s-a îndepărtat într-un gest aproape defensiv și i-a dat 
drumul la mână. 

— Nu e adevărat, a zis, apoi s-a adunat și a reluat. Of, îmi 
pare rău. Ce tâmpenie am spus. Nărav vechi. Mai mult din 


cauza furiei. Tremur când sunt peste măsură de furioasă. Sunt 
în viaţă de aproape patruzeci de ani şi niciodată nu mi-a mai 
vorbit sau nu m-a mai tratat așa un polițist. 

— Pe mine da, a răspuns el. 

— Ei bine, pentru mine e un şoc, a zis ea. 

— Şi sper că n-o să ţi se mai întâmple niciodată așa ceva, 
Lucy, a spus el, ţinând-o cu blândeţe de braţe, ca pentru a o 
sprijini. Dar îmi fac griji că trăieşti nişte vremuri în care o să te 
tot loveşti de asta, acum, că oamenii te asociază cu mine. Dacă 
aşa stau lucrurile, îmi pare rău. Nu doresc nimănui așa ceva, cu 
atât mai puțin ţie. Te avertizez doar pentru siguranţa ta. 

Tăcere. 

Lucy a rămas în picioare, fără să vorbească. Fără să 
gândească. Avea nevoie de timp să descâlcească toate fibrele 
stării ei de înainte să fie capabilă de un proces precum gânditul 
sau vorbitul. 

Dacă ofițerul ar fi fost în faţa ei în clipa aia, l-ar fi lovit cu 
pumnii. 

— Trebuie să recunosc, a zis Calvin, că ești o forţă a naturii. O 
femeie curajoasă. l-ai ținut piept omului ăluia. 

Lucy a tras aer adânc în piept și a expirat zgomotos, 
curățându-se, parcă. 

— Uneori trebuie să le arăţi oamenilor că n-ai de gând să te 
lași intimidat, a zis ea. 

— Tot mai crezi că putem să ne prefacem că lumea de-afară 
nu există? Chiar și pentru o zi? 

În mod ciudat, Lucy a izbucnit în râs. Nu era sigură de ce. 
Poate pentru că refuza să plângă. 

— Ar fi mai ușor dacă lumea n-ar mai bate la uşă, a zis ea. 


XXX 


Un pic mai târziu, după ce Calvin se dusese la bucătărie să-i 
facă un ceai, Justin a apărut în living; părea obosit și descurajat. 
Şi era singur, fără Pete. 

— Unde e prietenul tău? l-a întrebat ea. Numără în timp ce te 
ascunzi? Dacă da, ar trebui să te grăbești. 


— Nu mai vrea să se joace. Pare supărat. Nu ştiu de ce. 

— L-ai întrebat? 

— Da, doamnă. Fl zice că e bine. Dar nu pare. 

— Unde e acum? 

— Vorbește cu Prince. 

Doctoriţa Lucy s-a ridicat de pe canapea şi s-a dus în cabinet; 
Pete stătea pe burtă, aproape nas în nas cu câinele-lup. 

S-a aşezat lângă el, cu picioarele încrucişate. l-a pus o mână 
pe spate, dar şi-a retras-o, hotărând că nu se cunosc suficient de 
bine pentru aşa ceva. Sau cel puţin că nu au genul ăla de 
legătură, bazată pe atingere. 

— Eşti bine? l-a întrebat ea. 

— Da, doamnă. 

— Pari necăjit. 

O vreme, băiatul n-a răspuns. A continuat să-și bage degetele 
prin zăbrelele cuștii. Câinele-lup i le mirosea, apoi le lingea. 

— L-am auzit pe poliţist, a zis Pete. Am auzit tot. Imi pare 
rău. N-am vrut să spionez. Dar mă jucam de-a v-aţi ascunselea 
cu Justin şi eu eram pitit, şi pe urmă a fost prea târziu, n-am mai 
avut ce să fac. A trebuit să ascult. 

Lucy a oftat din rărunchi. Şi-a scos pachetul de ţigări din 
buzunarul fustei și și-a aprins una. 

— Îmi pare rău că a trebuit să auzi, a spus ea. 

— Dar de ce-a venit aici? 

— Chiar nu știu. 

— Nu e adevărat ce a zis despre dumneavoastră şi domnul 
Bell. Nu? 

— Nu. Bineînţeles că nu. Nu am nicio relaţie cu Calvin. Abia 
ne cunoaștem. 

— Atunci nu e... adică... n-a fost destul de răutăcios şi 
groaznic din partea polițistului să se poarte ca şi când ar fi 
adevărat? Nu zicea ceva cam urât despre dumneavoastră? 

— Pentru că tatăl lui Justin e negru sau pentru că abia ne-am 
cunoscut? 

— Mai mult a doua. 

— Ba da. A fost nepoliticos și neplăcut și cu siguranţă nu sunt 
obișnuită să fiu tratată așa. 


Dar Calvin e, şi-a spus ea. Însă a alungat gândul pentru că nu 
putea ea să îndrepte lumea și avea deja suficiente motive de 
supărare în clipa aia. 

— Trebuie să mă duc acasă, a zis Pete. 

— De ce așa, dintr-odată? 

— Pentru că nu vreau să vă fac necazuri. 

— Nu mi-ai făcut necazuri, Pete. N-a fost deloc vorba de tine. 

— Ştiu că nu v-am făcut necazuri de data asta. Dar trebuie să 
mă asigur că nici n-o să vă fac. Dacă sună tata la poliție pentru 
că am fugit de-acasă? 

— Nu-mi fac griji din cauza asta. 

— Ei bine, eu da, a zis Pete. Trebuie să mă duc acasă. Mă port 
ca un mare laş. Trebuie să mă duc acasă și să-l înfrunt pe tata. 

— Vrei să te duc cu maşina? 

— Nu. O să merg pe jos. Mersi. Nu vreau să ne vadă lumea în 
maşină împreună. Pe urmă o să știe că am fost aici. Nu vreau să 
vă fac necazuri. 

— Mai ai fisa aia pe care ţi-am dat-o? 

— Da, doamnă. Nu ştiu cât o să treacă până când o să pot să 
mă întorc aici să-l văd pe Prince. Dar vă rog să-mi promiteţi că 
nu-i dați drumul până când nu-l văd din nou. N-aş vrea să vin 
şi să aflu că a plecat, iar eu n-am apucat nici să-mi iau la 
revedere. 

Doctoriţei i s-a părut că lui Pete îi dau lacrimile, dar nu era 
sigură. Şi, oricum, s-a uitat imediat în altă parte ca să-i ofere 
intimitate. Semănau la capitolul ăsta - niciunul nu era 
nerăbdător să-și împartă suferința cu lumea. 

— Nu-ţi face griji în privinţa asta. O să treacă săptămâni până 
când o să se vindece suficient cât să poată pleca. 

— Bine. De fapt, nu e bine. Îmi pare rău, băiete, i s-a adresat 
el câinelui-lup. Nu e deloc bine că trebuie să rămâi aici atâta 
vreme. Dar e bine că o să pot să te văd din nou. Pete s-a ridicat 
în picioare. 

— Ah, salut, domnule Bell, a zis Pete. 

Doctoriţa Lucy a întors capul. 

Calvin şi Justin stăteau în dreptul ușii, iar bărbatul își ţinea o 
mână pe umărul băiatului. În cealaltă ţinea sacoșa pe care o 


folosise ca să-şi aducă hainele şi obiectele personale de acasă. 

— Nu-mi spune că plecați şi voi, a zis ea. 

— Mă tem că da. Te așteaptă o cană de ceai pe masa din 
bucătărie. 

— Vă duc eu cu mașina, a spus ea, încercând să-și mascheze 
dezamăgirea. 

— În niciun caz, a răspuns Calvin. Ţi-am făcut deja destule 
probleme. O să mergem pe jos. Justin zice că poate să meargă, 
iar dacă se răzgândeşte la jumatea drumului, pot să-l duc pe 
umeri. 

— Dar mai e ceva, a zis Justin. 

Vocea lui era încordată și gâtuită. 

S-a făcut liniște; toată lumea aștepta. A durat aproape un 
minut până când doctorița Lucy şi-a dat seama că băiatul n-avea 
de gând să zică despre ce era vorba. 

— Ce ai pe suflet, fiule? a întrebat Calvin. 

— Ştie Pete, a răspuns Justin. 

— Da? a întrebat Pete, parcă aterizat în conversaţie dintr-un 
somn adânc. 

— Îhî. Ştii. Am vorbit despre asta. Ţi-aduci aminte? Urma s-o 
întrebi ceva pe doctorița Lucy pentru mine. 

— Ah, a făcut Pete. Așa e. Chestia aia. 

Pete a făcut o mică pauză și s-a foit, încurcat. 

— Lui Justin îi e frică să rămână singur acasă când tatăl lui o 
să se ducă la fabrică mâine. Adică... ştiţi ce vreau să zic. În 
majoritatea zilelor. Dar bănuiesc că, dacă azi e duminică, cel mai 
teamă îi e de mâine. 

— Ar trebui să stea aici, a zis doctorița Lucy. 

Lucy n-a putut să nu remarce că Pete părea peste măsură de 
uşurat. De parcă cineva tocmai îi ridicase o greutate de o sută de 
kilograme de pe piept. 

— Nu se pune problema să nu se gândească nimeni să-l caute 
aici, a comentat Calvin. 

— Dar măcar n-ar fi singur. 

— Totuşi, ce-ai face? Dacă ar veni cineva aici? 

— Aş asmuți câinii pe ei. Aș lăsa câinii afară și, în timp ce ei îi 
țin la distanţă, aş suna la poliție. Şi dacă se ajunge la ce e mai 


rău, a zis ea, amintindu-și că nu mai putea presupune că poliția 
e de partea ei, am un pistol. 

— Probabil că orice variantă e mai bună decât să-l las să se 
apere singur, a zis Calvin. Dar nu știu cum ar ajunge la tine. 
Pare că ar fi și mai periculos pentru el să meargă singur pe jos. 

— Nu contează, a spus ea. Găsim noi o soluţie. Ne gândim. 
Nu mai pune nimeni mâna pe băiatul ăsta. Știu ce putem face. 
Mâine-dimineaţă, chiar înainte să se lumineze, vin cu mașina 
până în capătul străzii voastre și parchez acolo. Justin poate să 
vină pe stradă. Poţi să-l supraveghezi tu de la un capăt şi eu de 
la celălalt. Și, când suntem siguri că nu se uită nimeni, poate să 
intre pe bancheta din spate și să rămână culcat. 

Justin a încuviințat entuziasmat. 

— E o idee minunată, a zis Calvin. 

— Vă conduc până la ușă. 

Apoi a regretat oferta. Ar fi trebuit să le spună doar la 
revedere. Nu s-o lungească. Ar fi trebuit să încheie lucrurile 
acolo. 

Despărţirile lungi sunt cele mai dureroase. 

— Un milion de mulțumiri pentru tot ce ai făcut, a spus el în 
timp ce străbăteau holul. 

— Prostii, Calvin. Nici nu vreau s-aud. 

Pete o luase înainte şi ajunsese aproape de uşă. 

— Fă-mi o favoare, a adăugat ea. E clar că nu poți să mergi 
împreună cu Pete, dar poate poţi să mergi la o sută de metri în 
spatele lui și să stai cu ochii pe el. 

— Bineînţeles. 

Când au ajuns la ușă, Calvin s-a întors spre ea ca să-şi ia la 
revedere. Lucy a ridicat mâna să-l oprească. Ca un agent de 
circulaţie. 

— Nu face asta, a zis ea. Te rog, Calvin. Nici nu-ți lua la 
revedere. Păsările abia dacă mai încap prin gâtul sticlei. leși de 
aici cât încă mai poți. 

Spre dezamăgirea ei, bărbatul a făcut ce îi ceruse. 

A stat o vreme la masa din bucătărie, bându-și ceaiul. Şi 
repetându-și că era mai bine așa. Că-i plăceau liniştea, pacea 
asta. Că toţi oamenii aia fuseseră o intruziune nedorită. 

Intenţiona să-şi tot spună aşa până când ar fi putut să o 
creadă din nou. 

După un timp a renunţat, şi-a spălat cana la chiuvetă şi a ieșit 
în curtea din spate să elibereze câinii, care aveau nevoie să facă 
mișcare. 

Când au văzut-o, au început să scheaune, să urle și să dea din 
coadă. Știau. Știau întotdeauna când venea vremea ca porțile să 
se deschidă larg. lar ea nu înţelegea cum de puteau ei să facă 
diferenţa între momentele alea și alte dăți când ieşea din casă. 

A eliberat întâi ogarii, care au luat-o imediat la fugă, 
întinzându-și picioarele incredibil de lungi, urmărindu-se unii 
pe alţii în jurul pășunii cailor şi mai departe. Toţi, mai puțin 
Winston, bineînţeles, care nici nu se deranjase să iasă afară la ea 
și care era prea matur şi rafinat pentru asemenea copilării. 

Caii s-au ridicat pe picioarele din spate şi au început și ei să 
alerge, parcă molipsiți de entuziasmul câinilor. 

Apoi le-a dat drumul ciobănescului german, copoiului și 
terierului corcit, iar ei au rămas în jurul său, făcând tumbe în aer 
și invitând-o la joacă. 

— Îmi pare rău că a durat aşa mult, a zis ea. 

Lucy a ridicat o minge din noroi și a aruncat-o cât de tare şi 
de departe a putut. 

Terierul a prins-o. El o prindea mereu. 

— Îmi pare rău că a durat așa mult, a repetat ea când câinii s- 
au întors în fugă. 

Dar câinii nu regretă ceea ce n-au făcut la timp sau n-au făcut 
suficient. Sau ce n-ai făcut tu suficient. Câinii trăiesc mereu în 
prezent, în clipa asta și nicăieri altundeva. 

Motiv pentru care, în general, prefer compania câinilor, şi-a spus 
ea. 


Capitolul şaisprezece: Pete 


Pete a deschis ușa casei și a rămas nemișcat, lăsându-și ochii 
să se obișnuiască în lumina slabă din living. 

Scaunul tatălui său era gol. 

A tras adânc în piept o gură înviorătoare de aer şi a pășit 
înăuntru, închizând în liniște uşa după el. A traversat camera 
așa cum văzuse că merg, actorii din filmele de groază printr-o 
casă bântuită. Ca și când taică-su ar fi fost pe punctul să sară din 
spatele mobilei și să-l sperie de moarte, să-l prindă înainte să 
poată fugi. 

A încetinit pe hol şi a tras cu ochiul în dormitorul tatălui său, 
gândindu-se că poate are dureri și stă întins. Dar și patul era 
gol. 

Atunci a simţit aromele minunate. Îl împresuraseră de când 
intrase în casă, făcându-i foame, dar fusese prea preocupat și 
speriat ca să se gândească la ele. Un miros de sos de roşii cu 
mirodenii îl atrăgea spre bucătărie. 

Cu multă precauţie, Pete a băgat capul pe ușa de la bucătărie. 

Tatăl lui stătea pe un scaun înalt în fața aragazului și 
amesteca sosul. În oala de paste fierbea ceva, aburind ferestrele. 
Pete habar n-avea dacă tatăl lui ştia că e acolo. A făcut un pas în 
încăpere şi a deschis gura ca să-și anunţe prezenţa, să pună 
capăt poveștii ăsteia odată pentru totdeauna. Dar a descoperit 
că nu-i ieșea niciun cuvânt pe gură. Vocea lui lașă îl 
abandonase. 

A rămas acolo în picioare, paralizat de frică. 

Taică-su se îngrăşase şi mai mult, şi-a spus el, de parcă ar fi 
fost posibil în doar câteva zile. Și doar peste burtă. În ultima 
vreme, burta lui mergea prin lume înaintea lui, cocoşându-l. 
Deschizând calea când intra într-o încăpere. Pete s-a întrebat 
dacă nu cumva asta îi afecta și mai tare spatele, dar numai în 
felul ăla în care un om îşi pune întrebări când mintea îi e 
cuprinsă de frică. 

— E ironic, a zis tatăl lui Pete. 

Băiatul a sărit ca ars, ca şi când corpul i-ar fi fost străbătut de 


un curent electric. Ştia că trebuie să întrebe ce anume e ironic 
sau măcar ce însemna ironic, dar nu-şi recăpătase încă vocea. 

— Ai ajuns la timp pentru cină, a continuat tatăl lui, dar 
ironia e că ești cam cu două cine în urmă. Așadar, ai venit prea 
târziu sau la timp? 

Nu s-a întors nicio clipă spre Pete cât a vorbit, ceea ce părea a 
fi un semn rău. lar Pete încă nu putea să vorbească. 

— Răspunde la întrebare, Petey, băiete. 

Vocea tatălui său era extrem de calmă. Poate prea calmă. 

Pete și-a dres glasul şi a încercat din răsputeri să scoată un 
cuvânt. 

— Nu sunt sigur, domnule. Pare o întrebare grea. Vorbise 
slab, răguşit, de parcă ar fi fost bolnav de moarte. 

Taică-su s-a întors spre el. L-a străpuns cu privirea până în 
suflet. Apoi s-a întors din nou spre sos. 

— E rândul tău să vorbeşti, Petey, băiete. 

— Şi ce să zic, domnule? 

— Cred că ştii cu ce-mi ești dator. 

— Nu prea. 

— Care sunt primele întrebări pe care o să ţi le pun? 

— A. Vrei să zici unde am fost şi de ce am lipsit aşa de mult? 

— Bingo. 

Tăcere lungă. Pete şi-a dat seama că ar fi trebuit să se 
pregătească pentru momentul ăsta. Ar fi trebuit să repete ce 
avea să spună. Dar n-o făcuse. Pentru că nu-i trecuse prin minte 
că tatăl lui o să aibă chef să-l asculte. 

— Mi-a fost frică să vin acasă, a zis Pete. 

S-a lăsat o tăcere lungă. Părea periculoasă. 

— Asta e tot? a întrebat taică-su după o vreme. 

— Cam da, domnule. 

— Nu. Îmi pare rău, Petey. Va trebui să te străduiești mai 
mult de-atât. 

— Ultima bătaie. A fost prea mult. 

— Cred că eu sunt cel care stabilește dacă e suficient sau prea 
mult. 

— Nu mai puteam nici să stau jos. Și încă nu prea pot. Aș 
urla dacă cineva m-ar atinge în locul ăla. lar ideea c-o să mă baţi 


din nou... Pur și simplu n-am mai îndurat, domnule. Era prea 
mult. Îmi pare rău. N-am putut. 

— Bine, atunci uite o întrebare, a zis tatăl lui, așezând lingura 
pe masă şi fixându-l cu o privire care-l făcea să se foiască. 
Atunci de ce te-ai apucat să faci exact ce ţi-am zis să nu faci? Tu 
îți decizi propria soartă. 

— Tocmai asta e, domnule. Nu mi se pare că-mi decid soarta. 
Mi se pare că toată viața am încercat să ghicesc ce o să te supere, 
ca să pot să evit. Dar nu merge niciodată, încerc să fiu atât de 
cuminte încât să n-ai pur şi simplu de ce să te înfurii, dar pe 
urmă tu tot te înfurii. Da, a doua oară știam. De treaba aia cu 
prietenu' meu. Dar am făcut-o pentru că nu cred că e greșit. E 
prietenu' meu și nu facem rău nimănui. Știu că tu crezi că e 
greşit, dar eu nu cred. Încercam doar să-mi fac un prieten și să 
salvez viața câinelui ăluia pe care l-am găsit pe stradă. Pot să 
înțeleg dacă aş fi minţit, dacă furam sau spărgeam geamurile 
oamenilor cu pietre așa, din răutate. Dar eu încerc doar să fiu 
cuminte şi bun. lar ultima bătaie a fost prea mult. Nu mai 
puteam să fac față la încă una. Așa că n-am venit acasă. 

— Dar ai venit acum. 

— Da, domnule. Mi-am dat seama că eram un laş şi că 
trebuia să dau ochii cu tine. 

Tatăl lui Pete s-a dat jos de pe scaun și a rămas în picioare. 
Pete a reacționat de parcă cineva ar fi aruncat în el cu o tigaie 
grea sau l-ar fi ochit cu o armă. S-a dat în spate și s-a lovit din 
greşeală de perete. Îşi simţea ochii cât cepele și nu-și putea 
domoli bătăile inimii. 

Între timp, taică-su rămăsese pe loc. 

Pete s-a silit să se uite în ochii bărbatului. N-a văzut furie în 
ei. Nimic de care să fugă pentru moment. Tatăl lui părea 
aproape curios şi încordat, ca şi când încerca să se lămurească. 
Şi arăta un pic rănit. 

Momentul s-a prelungit. 

— Nu ştiam că ţi-e așa frică de mine, a zis taică-su după o 
vreme. 

— Da, domnule. Îmi e. 

— Nu asta era intenţia. Ci doar să te fac să te porți cum 


trebuie, atâta tot. 

— Nu pare să funcţioneze niciodată, domnule. Nu știu 
niciodată cum vrei să mă port. 

Tatăl lui s-a aşezat din nou pe scaunul înalt și a oftat adânc. 
Lui Pete i s-a părut că seamănă cu un cauciuc tăiat. Care se 
dezumflă cu totul, brusc. 

— În condiţiile astea, a spus taică-su, o să accept că e posibil 
să fi exagerat ultima oară. Așa că uite ce-o să fac. O să te scutesc. 

Pete a simţit că poate să respire din nou. Deşi nu era sigur ce 
înseamnă scutire în contextul ăsta. 

— Să mă scutești, domnule? 

— O să trec cu vederea. 

Liniște. Pete s-a gândit că ar trebui să spună mulțumesc, dar 
era prea şocat ca să spună orice. 

— Ştii la câte scutiri ai dreptul, Petey, băiete? 

— Nu, domnule. 

— Ghiceşte. 

— Până adineaori aş fi zis zero. 

— Ei bine, acum ştii că e mai mult decât zero. Deci care e cifra 
noastră magică? 

— Una? 

— Bravo. Una e corect. Şi tocmai ai primit-o. Așa că o să vrei 
să ai grijă de-acum înainte. Acum fugi şi spală-te pentru cină. Pe 
urmă întoarce-te şi pune în farfurii pentru amândoi. Eu mă duc 
să mai iau o pastilă din aia de durere. Mă omoară spatele din 
cauză că am stat să pregătesc cina. 

— Mulţumesc că ai pregătit cina, a zis Pete. 

— Suntem tot de neoprit, nu, băiete? 

— De neoprit, domnule? 

— Suntem încă o echipă, tu şi cu mine. 

— Da, domnule. 

Dar era o minciună gogonată. Pe faţă. Pete nu simţea deloc că 
ei doi ar fi fost o echipă. Nu simțţise niciodată aşa ceva. 


XXX 


Când tatăl lui a vorbit din nou, Pete tocmai își îndesase o 


cantitate enormă de spaghete în gură. 

— Mi-ai răspuns doar la una dintre întrebări. 

Pete a mestecat cât de repede a putut, apoi a înghiţit înainte 
să termine. Şi-a șters sosul de pe bărbie, dar tatăl lui i-a luat-o 
înainte, vorbind din nou. 

— Mi-ai zis de ce-ai plecat, când am întrebat. Dar nu mi-ai 
spus unde ai fost. 

— Nu, domnule. N-am spus. 

— Deci spune-mi acum. 

— Nu pot, domnule. 

A urmat o tăcere care s-a răspândit peste tot. Pete aproape că 
o auzea lovindu-se de pereţi, în valuri, ca un zgomot pe care îl 
putea asculta. 

Ăsta era momentul, și-a spus Pete. Trebuia să-și pună planul 
în aplicare, așa cum i-l prezentase doctoriţei. Trebuia să refuze 
fără ocolișuri să aducă centura. Poate că va trebui să fugă de 
taică-su, bazându-se pe faptul că bărbatul era rănit. Asta avea 
să-l înfurie pe taică-su şi să-i provoace suferință lui Pete. Dar 
probabil că trebuia s-o facă. 

Pete a simţit că-i piere apetitul, iar spaghetele pe care le 
mâncase deja au început să i se agite în stomac. 

— Dă-mi şi mie sarea și piperul, băiete, a zis taică-su. 

Pete nu s-a mişcat. Pentru că simţea că e o capcană. 

— Ai surzit, băiete? 

— Nu, domnule. 

— Atunci dă-mi nenorocita aia de sare şi piperul. 

— Da, domnule. 

Băiatul a înșfăcat ambele solniţe cu o mână, apoi le-a împins 
peste masă spre tatăl său și și-a tras repede mâna. 

O urmă de suferință a umbrit privirea bărbatului. Dar n-a zis 
nimic. A luat solnițele şi şi-a scuturat mult prea multă sare şi 
piper pe mâncare. 

Pete şi-a dat seama, ameţit, că momentul trecuse. Deşi habar 
n-avea cum. Nu-l văzuse niciodată pe tatăl lui renunțând la o 
ceartă sau bătând în retragere. Așa că acum, când se întâmplase 
sub ochii lui, nu-i venea să creadă. 

Băiatul s-a silit să mai ia o înghiţitură, cu toate că stomacul 


părea nesigur. S-a foit stânjenit pe rănile încă dureroase de pe 
șezut. Trebuia să-şi sprijine toată greutatea spatelui pe picioare, 
iar mușchii începuseră să-l ardă. 

Și-a dat seama brusc că nu-l întrebase pe tatăl lui dacă 
Boomer Leggett fusese unul dintre cei care îl bătuseră pe Justin. 
Şi dacă el știuse — dacă își dăduse binecuvântarea sau nu făcuse 
nimic ca să împiedice ce se petrecuse. 

Dar n-a întrebat. 

Se ura din cauza asta. Şi ştia că avea să suporte rușinea asta 
mare mult timp de-acum înainte. Sau poate pentru totdeauna. 

Dar supravieţuise întoarcerii acasă. Nu urla iar de durere. I se 
dăduse de mâncare și putea să stea în continuare aici. Și, având 
în vedere că n-avea unde să stea în altă parte, a continuat să-şi 
îndese spaghete în gură şi să tacă. 

— les puţin afară, i-a zis Pete tatălui său. 

Bărbatul stătea în living și citea o revistă veche, cu ochelarii 
ăia ciudați de apropiere pe nas, care erau jumate cât cei 
obișnuiți. Se chiora să vadă în lumina slabă, aurie a lămpii de 
lângă scaun. 

— Nu până când nu speli vasele. 

— Le-am spălat. 

Taică-su şi-a ridicat ochii spre el, ca şi când l-ar fi ascultat 
pentru prima dată. 

— Ce înseamnă că ieşi puţin afară? 

— Chiar ce-am zis, cred. 

— Nu ieși niciodată afară fără un motiv. 

— Mă simt prea plin, atâta tot. Cred că m-ar ajuta să mi se 
aşeze mâncarea. 

— Cât ai de gând să lipseşti? 

— Nu mult. Zece minute. Douăzeci, cel mult. 

— În regulă, atunci, du-te. 

Pete s-a strecurat pe ușa din faţă și a pășit în lume. 

Afară se întuneca; aerul era încă umed şi cald, dar mai puţin 
înăbuşitor fără strălucirea directă a soarelui. 


Băiatul a luat-o spre oraș. Spre magazinul de băuturi 
alcoolice. 

Pe drum, și-a pipăit moneda din buzunar. Şi s-a gândit la 
cum fusese weekendul său până atunci. La faptul că stătuse la 
doctoriță în loc să stea acasă. Se simţise ca atunci când părinții 
lui îl duseseră în vacanță în Washington, D.C. Pete adorase 
fiecare clipă din vacanța aia. Îi plăcuseră clădirile 
administrative, şi să stea la hotel, şi să fie altundeva decât acasă. 
Apoi vacanţa se terminase și Pete fusese nevoit să se întoarcă la 
rutina nesuferită și înapoi la școală. 

Oare ce înseamnă, s-a întrebat el, atunci când locul în care te afli 
este exact locul unde nu vrei să fii şi ştii asta? 

A traversat strada spre magazinul de băuturi, pe roşu, pentru 
că nu venea nicio maşină şi n-avea cine să-l vadă. După aceea a 
străbătut parcarea, iar tenișii fâşâiau pe asfaltul fierbinte. 

A intrat în cabina telefonică şi a scos cartea de telefoane. 

— Armstrong, a zis el cu voce tare, urmărind cu degetul lista 
de nume cu A. 

L-a găsit imediat. 

— L. K. Armstrong. 

A băgat moneda prețioasă în fantă şi a format, plimbându-și 
degetul roată odată cu discul telefonului după fiecare număr. 

Doctoriţa a răspuns după al patrulea apel. 

— Sper că nu v-am întrerupt din ceva, a zis Pete. 

— Pete? 

— Da, doamnă. Eu sunt. Dar nu e o urgenţă. Sunt bine. 

— Te-ai dus acasă? 

— Da, doamnă. 

— Ce s-a întâmplat? 

— Nu ştiu sigur. N-a fost deloc aşa cum mi-am imaginat. 
Chiar nu pricep. Şi poate că de-asta am și sunat. Pentru că vă 
pricepeţi să lămuriţi chestii de genu’ ăsta. Mult mai bine ca 
mine. Dar nu e ăsta motivu' principal pentru care am sunat. Am 
sunat mai mult pentru că m-am gândit că vă faceți griji pentru 
mine. Deși ştiu că poate nu e adevărat. Adică, de ce să vă faceţi 
griji? Nu sunt băiatul dumneavoastră. Nu e treaba 
dumneavoastră să vă faceți griji pentru mine. Cred că vreau să 


zic că speram că vă faceţi griji pentru mine. 

O mică pauză, în timpul căreia Pete și-a dat seama că nu-i 
dădea nicio ocazie doctoriței să răspundă. 

Dar a continuat. 

— Mi-ar plăcea să-i pese cuiva de mine suficient cât să se 
gândească la mine după ce plec acasă și să se întrebe dacă sunt 
bine. Dar nu e treaba dumneavoastră sau ceva. Așa că e în 
regulă dacă nu v-aţi întrebat. Nu vă condamn sau ceva. 

— Pete, nu prea mă lași să scot niciun cuvânt. 

— Scuzaţi-mă, doamnă. 

Între timp se întunecase aproape de tot, iar Pete urmărea 
farurile mașinilor care treceau pe lângă el și care luminau lumea 
lui cea nouă și ciudată, iar apoi îl cufundau la loc în beznă. 

— Bineînţeles că mi-am făcut griji pentru tine, Pete. Cum a 
fost? 

— A fost ciudat. 

— Speram să primesc mai multe detalii. 

— Mi-a pus niște întrebări. lar eu am încercat să-i zic cât de 
frică îmi era să mă întorc acasă. La început, s-a purtat ca de 
obicei. Prea calm într-un fel, dar gata să explodeze. Dar pe urmă 
a părut că a înţeles cât de frică îmi e de el. Şi a zis c-o să treacă 
cu vederea ce-am făcut. Și ce-a fost cel mai ciudat... A încercat 
să mă facă să zic că suntem o echipă, noi doi. O echipă de 
neoprit, ştiţi? 

— Asta nu e aşa ciudat. Eşti băiatul lui. Nu vrea să te piardă. 

Alt rând de faruri a luminat faţa lui Pete. 

— Cum să mă piardă? 

— Nu înţeleg; întrebarea, a zis ea. Oamenii se pierd unii pe 
alții tot timpul. 

— Dar eu nu pot să mă mut de acasă și să locuiesc singur sau 
mai știu eu ce. Am doișpe ani. 

— N-am vrut să spun neapărat să te piardă la propriu. Am 
vrut să zic că nu vrea să piardă dragostea ta. 

— A, a zis Pete. 

Dar nu reușea să-și silească creierul să decodeze înţelesul 
acelor cuvinte. Cum faci să-ți înlături dragostea pentru singurul 
părinte? Era o idee — o opţiune — pe care Pete n-o luase niciodată 


în considerare. 

— L-am minţit. l-am zis că suntem de neoprit. Dar nu 
suntem. 

Linişte la ambele capete ale firului. 

— Am greşit că am minţit? a întrebat el. 

— Nu ştiu, Pete. Chiar nu știu. Lucrurile de genul ăsta sunt 
dificile. Dar ştiu că ai încercat să faci ce ai considerat că e mai 
bine şi asta e cel mai important. 

— Mulţumesc, doamnă. 

Băiatul ar fi vrut să-i spună că nu-l întrebase pe tatăl lui dacă 
avusese vreun rol în atacul asupra lui Justin, dar era un lucru 
prea îngrozitor. Îi era prea rușine. Și poate că doctoriţa știa deja. 
Poate că toată lumea ştia că Pete ar trebui să afle asta de la tatăl 
lui. Şi poate că nimeni n-ar fi vrut să mai fie alături de el dacă 
vedea că nu e suficient de curajos s-o facă. 

Când vedea. 

Pete a zis doar atât: 

— Deci cred că pot să vin mâine să-l văd pe Prince. Mă 
întrebam dacă puteți să mă așteptați și pe mine. Ştiţi. Când 
veniți să-l luaţi pe Justin. O să mă trezesc și o să fiu pregătit 
dinainte să se lumineze. Promit. N-o să vă las să mă aşteptaţi. 

— Sigur că da, a zis ea. 

— Mulţumesc, doamnă. 

— Mă bucur că ai sunat, Pete. 

— Da? 

— Da. Foarte mult. Am fost îngrijorată. Şi îmi pasă de ce se 
întâmplă cu tine când te duci acasă. 

Pete ar fi vrut să-i mulțumească din nou, dar era în pragul 
lacrimilor şi ştia că ea şi-ar fi dat seama după voce dacă ar fi 
vorbit. 

— Ne vedem mâine, a zis cât de repede a putut. 

Apoi a pus receptorul în furcă înainte să se dea de gol. Cel 
puţin, aşa spera. 


XXX 


Când a ajuns acasă, s-a strecurat pe ușă şi l-a găsit pe tatăl lui 


ațipit, din cauza pastilelor de durere. Sforăind în scaun. 

Pete a trecut pe lângă el și s-a dus în dormitorul lui. 

A doua zi, trebuia să se trezească devreme. Era epuizat, 
complet stors de teamă și emoții. Era timpul să doarmă puţin. 


Capitolul șaptesprezece: Doctoriţa Lucy 


Parcase maşina lângă bordură, cât mai departe de stâlpii de 
iluminat, şi rămăsese înăuntru. Aventura asta o neliniştea 
profund, dându-i un sentiment vag de vinovăţie şi teamă, de 
parcă era pe punctul să fie prinsă şi pedepsită pentru o 
infracțiune gravă. Era un sentiment familiar. Foarte familiar. 

La început, n-a reușit să-şi aducă aminte de ce. 

După aceea a făcut legătura cu frica pe care o resimțea în 
stomac când oamenii băteau la uşa ei în miezul nopții, iar ea ştia 
- chiar înainte să se uite pe geam -— că o să se simtă obligată să-i 
lase în casă, împotriva voinţei ei. 

Lucy a ridicat ochii spre oglinda retrovizoare și l-a zărit pe 
Calvin, care stătea în lumina unui felinar, cam la jumătatea 
străzii, cu braţele atârnându-i pe lângă corp, ca şi când şi-ar fi 
dorit să facă mai multe lucruri pe care nu le putea face. Posibil 
ca Lucy să-l fi surprins şi pe Justin în mers, în aceeași oglindă, 
dar, dacă așa au stat lucrurile, nu a conștientizat. A rămas cu 
ochii lipiţi de silueta încremenită a lui Calvin, apoi a ridicat o 
mână cu intenţia să-l salute, fără să fie sigură că el vede gestul în 
întunericul şi la distanța aia. N-a mai fluturat mâna, a rămas 
doar cu ea ridicată şi nemișcată. 

O clipă mai târziu, bărbatul i-a imitat gestul întocmai. 

Au rămas așa, nemișcaţi, un moment, uitându-se unul la altul 
într-un decor care nu-i lăsa să vadă mare lucru. 

Mintea lui Lucy a fost invadată de un gând oarecum 
neinvitat. 

Ia uite, suna el. Sunt un personaj tragic într-o poveste de dragoste 
și nici măcar nu-mi aduc aminte cum m-am băgat în chestia asta. 

Şi s-a întâmplat totul al naibii de repede. 

După aceea, zgomotul și vibrația provocate de deschiderea 
portierei i-au înlăturat astfel de gânduri. 

— Bună dimineaţa, a zis Justin de pe bancheta din spate, cu o 
voce slabă, de șoricel, trăgând uşa în urma lui. 

— Bună dimineaţa, Justin. 

— Mulţumesc că aţi venit să mă luați. 


— Pentru puţin. 

Tăcere şi pauză. Lucy s-a uitat din nou în oglinda 
retrovizoare. Strada era goală, Calvin dispăruse. 

— De ce nu pornim? a întrebat Justin. 

— Trebuie să-l aşteptăm pe Pete. 

— A, Pete. Ce bine! Vine şi Pete. Nu ştiam. Credeam c-o să 
aibă probleme mari cu tatăl lui și că n-o să-l vedem multă 
vreme. 

— Am avut noroc la faza asta, a zis ea. Mă rog, mai mult el a 
avut noroc. Dar da, e bine şi pentru noi. 


XXI 


Un minut — sau două, sau poate cinci — mai târziu, Pete a sărit 
pe bancheta din spate, iar doctorița Lucy a pornit motorul și a 
luat-o în jos pe stradă, către casă. 

— Îmi pare rău că v-am făcut să aşteptaţi, a zis Pete. 

— Ai venit bine, Pete. Ai venit la timp. 

Au mers vreo doi-trei kilometri într-o liniște punctată doar de 
șuşoteala uşoară dintre băieţi. Vorbeau prea încet ca să le 
distingă cuvintele. Ceea ce era regretabil. Tonul lor, limbajul 
corpurilor, însăşi energia care-i înconjura ca un nor şi care-i 
urmărea peste tot prin lume emana încredere sinceră şi 
prietenie. Era un animal atât de străin de ea, încât era 
nerăbdătoare să studieze fenomenul ca să afle cum se face așa 
ceva. Dar surdina în care se petrecea nu-i dădea şansa să-l 
surprindă, ca de obicei. 

Doctoriţa s-a uitat în oglinda retrovizoare și a văzut o maşină 
oficială. I s-a strâns stomacul de frică. Era o frică limpede, 
nedeghizată, mai mare decât simţise de multă vreme. Dacă 
agentul ar fi tras-o pe dreapta, ar fi găsit doi băieți ascunși pe 
bancheta ei din spate, dintre care niciunul nu era al ei. Cum 
avea să explice o treabă ca asta? 

Lucy nu-şi dădea seama cărei autorități îi aparținea mașina. 
Ar fi putut fi poliţia, şeriful sau patrula rutieră, întunericul nu-i 
permitea nici măcar să distingă culoarea vehiculului. Dar un 
lucru era limpede: mașina avea un girofar roşu pe acoperiş care, 


din fericire, era stins. 

A urmărit girofarul cu coada ochiului în timp ce mergea mai 
departe, rugându-se să nu se aprindă. 

Apoi s-a întrebat ce-i venise să se roage. Să se roage la ce, cui? 
Renunţase de mult la credinţa în orice fel de Dumnezeu — 
probabil încă din copilărie —, în special în cel pe care i-l 
impuseseră părinţii. Părea greșit să reintroducă în joc această 
relație acum, doar pentru că îi era frică. Se simțea ipocrită și 
egoistă. 

Lucy a făcut stânga pe autostrada cu două benzi. 

La fel și maşina cu girofar. 

Sufocată de o frică din ce în ce mai mare, a încercat să repete 
în sinea ei ce-o să spună când o să fie trasă pe dreapta. Dacă o să 
fie trasă pe dreapta. Dar nu era nimic de repetat. Era o poveste 
pe care nu intenționa s-o spună şi una care, oricum, nu i-ar fi 
susținut cauza chiar dacă ar fi împărtășit-o. 

Într-un moment de panică, şi-a zis că n-o să poată face asta în 
fiecare dimineaţă. Ideea că ar putea continua să-i ia pe băieți 
fără să fie observată doar pentru că era întuneric era naivă. N- 
avea cum să funcționeze. Dar ce aranjament convenabil ar fi 
putut fi făcut în locul planului lor? Creierul ei disperat nu-și 
putea imagina, nu putea nici măcar să se adune ca să încerce. 

A aruncat din nou o privire fără să-şi mişte capul. Maşina era 
în continuare acolo, în spate. Girofarul tot stins. 

Lucy a văzut în față strada ei şi locul în care urma să iasă de 
pe autostradă făcând stânga și și-a dat seama că se îndreaptă 
spre momentul adevărului. lar asta o făcea să i se ridice în gât 
stomacul şi inima, toate măruntaiele ei înspăimântate care 
refuzau să se aşeze înapoi la locul lor. 

A încetinit. Maşina de poliție din spatele ei a încetinit şi ea. Şi 
ce altceva ar fi putut să facă? Exista o singură bandă pentru 
fiecare direcţie, iar vehiculul trebuia să se adapteze la viteza ei. 

Apoi Lucy a făcut stânga. 

Maşina de poliție a mers mai departe în față. 

În clipa în care a ieșit din raza ei vizuală, Lucy a tras pe 
dreapta şi s-a rezemat cu capul de volan, încercând să-și 
liniștească pulsul şi să-şi calmeze respiraţia. 


— Sunteţi bine? a întrebat Pete de undeva din spatele ei. 

— Înâ. Bine. 

— Am ajuns? a întrebat Justin. 

— Nu încă. Pornim imediat. 

A mai tras aer în piept de câteva ori, după care a continuat 
drumul până acasă. 

— O să trag mașina în spatele casei, le-a spus ea celor doi 
băieţi. Vreau să vă obișnuiți să nu vă lăsaţi văzuţi din stradă. Nu 
că pare să fie cineva pe stradă în clipa asta, şi de obicei nu e 
nimeni, dar nu se știe niciodată. Așa că, în fiecare dimineață 
când vin să vă iau, încercaţi să vă aduceţi aminte că nu trebuie 
să ieşiţi din maşină dacă poate să vă vadă cineva. 

— De unde știm dacă poate să ne vadă cineva? a întrebat 
Pete. Stăm aici, în spate, cu capetele în jos. 

— Aşa e. Atunci, în fiecare dimineaţă o să vă spun eu când 
aveţi cale liberă. 

Dar în timp ce parca pe alee continua să se întrebe dacă va 
îndrăzni să mai facă așa ceva în dimineața următoare. 

— Încep să cred că e timpul să-l mutăm pe Prince într-unul 
din ţarcuri, a zis ea, după două ore. Cușca asta în care e închis e 
foarte mică. Cred că îi e greu. Şi începe să pară o cruzime. 

— Sigur, a zis Pete. Ar fi drăguţ dacă ar putea să se mişte 
puțin. 

Stăteau în picioare în cabinet, uitându-se la câinele-lup. Toţi 
trei. Animalul îi privea la rândul lui cu o bucurie anticipată, 
părând să ştie că vorbeau despre el și că nu era niciun motiv de 
teamă. 

— Dar cum o facem? a întrebat Pete. 

— Nu știu încă, a răspuns doctorița Lucy. 

— Poate să calce pe piciorul din spate? 

— Nu prea. Dar cred că îi e destul de ușor să se miște pe trei 
picioare acum, că osul e stabil. N-ar trebui să-l doară prea tare 
să și-l ţină ridicat și să ţopăie pe-aici. lar incizia s-a vindecat 
aproape de tot. Nu mi-e teamă că ar putea să-și scoată firele. 


Doctoriţa a privit animalul adânc în ochi, iar câinele i-a întors 
privirea. 

— E incredibil că n-a încercat să-și scoată singur firele alea, a 
zis ea. Credeam că, după ce o să treacă efectul anestezicului, va 
trebui să-i pun un fel de guler la gât. Dar văd că le lasă în pace. 

— Ştie, a zis Pete. Ştie că firele alea sunt acolo ca să-l ajute. 

O tăcere scurtă, apoi Pete a zis: 

— Aş putea să-i pun o lesă şi să-l conduc în țarc. 

— Nu, nu te sfătuiesc să faci asta. Nu știm dacă a fost 
vreodată dresat să meargă în lesă. lar dacă n-a fost, s-ar putea să 
protesteze când e ţinut de gât. Și, dacă fuge de tine, e foarte rău. 
Ultimul lucru pe care-l vrem e să fugă acum, când de-abia 
șchioapătă. Coioţii sau alte animale sălbatice l-ar ataca imediat. 
S-ar zice cu el până la asfințit. 

— Hmm, a spus Justin, ca şi când ar fi vrut să intervină în 
discuţie, dar nu știa sigur unde îi era locul. 

— Nu vreau deloc așa ceva, a zis Pete. 

— Ştiu! a sărit Justin. Putem să cărăm cușca afară şi s-o 
băgăm în arc. Şi pe urmă deschidem ușa. 

— Putem oare? a întrebat doctorița Lucy. Câinele e greu. 

— Putem toți trei. 

— Da, a zis ea. Poate că da. Poate că toți trei putem. 


A 


— Nu încape pe poartă, a zis ea. 

Sau mai degrabă a gâfâit. A pus capătul ei de cușcă jos, pe 
pământ, s-a sprijinit de el şi a încercat să-şi recapete suflul. 

Căraseră cuşca până la gardul de plasă al unui ţarc deschis, 
dar problema era că ambele capete erau prea late ca să încapă 
prin poarta ţarcului. 

— A fost o idee bună, Justin, a adăugat ea. Dar cred că până 
aici a mers. 

— Aş putea să mă cațăr pe cuşcă şi să intru în ţarc, a zis Pete. 
Şi pe urmă să deschid ușa cuștii. Şi, dacă ținem cușca foarte 
aproape de poarta ţarcului, n-ar avea pe unde s-o ia decât 
înăuntru. 


— Dar dacă tu poți să te cațări pe cușcă, a răspuns ea, 
gesticulând spre spaţiul de deasupra cușştii, ar putea şi el să sară 
pe ea şi să fugă tot pe-acolo. 

Sprâncenele lui Pete s-au unit într-o încruntătură, de parcă l- 
ar fi durut să gândească. 

— Credeţi că ar face asta cu piciorul ăla rănit? 

— Nu ştiu. Probabil că nu. Dar, dacă intră o clipă în panică... 
în fine, n-aş vrea să risc. 

— Bine, lăsați pe mine, a zis Pete. 

Băiatul s-a cățărat cu grijă pe cușcă și a mers în patru labe 
până la gardul ţarcului. Prince a ridicat capul și i-a urmărit 
fiecare mişcare. Pete s-a aplecat peste marginea cușştii în spaţiul 
liber, lăsându-și torsul în jos până când a ajuns la zăvorul cuștii; 
l-a tras și a deschis uşa. 

După aceea s-a ridicat și şi-a folosit corpul ca să blocheze 
singurul spaţiu pe unde ar fi putut să scape câinele-lup. 

Prince a întins botul şi a explorat spaţiul gol unde fusese ușa. 
Ca și când nu-i venea să creadă că are atâta spaţiu. S-a târât 
câțiva centimetri spre ieşire şi a scos capul. S-a uitat în jur. 

Apoi s-a ridicat pe cele trei picioare şi a țopăit până în țarc; a 
rămas acolo, cu piciorul rănit uşor ridicat deasupra pământului, 
și a adulmecat noul decor. 

— Aoleo, a zis Pete. Mai e o problemă. Acum trebuie să ne 
gândim cum să închidem ușa. 

Pete a sărit direct în ţarc, iar câinele-lup a tresărit. Au rămas 
amândoi înlemniţi o clipă; Prince îşi ţinea capul în jos, într-o 
poziție surprinzător de defensivă. 

Doctoriţei Lucy i-a trecut prin minte că s-ar putea să fie prima 
dată când băiatul şi câinele-lup stau față în față, amândoi 
capabili să se apropie sau să fugă. Părea că şi Pete își dă seama 
de asta. 

— E în regulă, băiete. Sunt eu. Pete. Ştii, băiatul care te-a 
salvat. Acum o să închid ușa ca să nu poţi să ieşi. Nu că vrem să 
te ținem captiv sau ceva, ci doar până când o să poţi să fugi 
repede, ca înainte. Nu vrem să te prindă coioții. 

Pete s-a întins şi a închis poarta ţarcului cât permitea cuşca. 
Dar spaţiul rămas era mult prea îngust ca să mai poată scăpa 


animalul. Doctoriţa Lucy şi Justin au ridicat cuşca și au dat-o la 
o parte, iar Pete a închis poarta și a tras zăvorul cu el încă 
înăuntru. 

— Ai grijă cum ieși, i-a zis doctorița Lucy. Nu-l lăsa să se 
strecoare pe lângă tine. 

— Cred că o să rămân să-i ţin de urât o vreme, a zis Pete. 

— Bine. Dar ai grijă. E puţin în defensivă. 

— O să stau în colţ și-l las pe el să vină la mine. Dacă o să 
vrea. 

Înainte să apuce să răspundă, doctorița a auzit telefonul 
sunând în casă. 

— Bine, deocamdată ieşi de-acolo, i-a zis ea lui Pete. 

— De ce? 

— Pentru că trebuie să mă duc să răspund la telefon. Rămâi 
cu el de partea cealaltă a gardului. 

Umerii lui Pete s-au prăbușit mai dramatic decât o cerea 
situaţia, dar a ascultat. Şi telefonul continua să sune. 

Doctoriţa a plecat mormăind să răspundă. Se întâmplase să 
treacă luni întregi, poate chiar și un an fără să sune telefonul. Și 
brusc, cu o seară înainte, sunase Pete. lar acum... nu-şi putea 
imagina cine era și ce voia de la ea. 

În timp ce intra în casă, iritată de apelul neîncetat, a observat 
că Justin o urma îndeaproape. 

A fugit până la bucătărie și a apucat receptorul. 

— Da? a răspuns ea, abia ascunzându-şi iritarea. 

— Sunt eu. Calvin. 

Nu mai era nevoie să se prezinte. Îi recunoscuse imediat 
vocea. Și ştia, din tonul lui, din simplul fapt că sunase, că n-avea 
nimic banal sau vesel să-i spună. 

— Calvin, ce s-a întâmplat? 

— Trebuie să vorbesc repede, a început el, pentru că nu știu 
cât o să mă lase să folosesc telefonul. Trebuie să-ţi cer o favoare 
uriaşă. Aș fi vrut să nu fie cazul, dar am nevoie să mă ajuţi. N- 
am nici un alt plan. Nicio soluţie. E foarte important. 

— Calvin, ce e? Ce s-a întâmplat? 

— Am nevoie să ai grijă de Justin. Sunt nevoit să-ți cer să 
rămână la tine o vreme. 


— Dar bineînţeles. Stabiliserăm deja. 

— Nu, a spus el, iar ea a început să înțeleagă gravitatea 
mesajului. O vreme mai îndelungată. 

— Ah. Cât? 

— Nu ştiu încă. O să fiu audiat în dimineaţa asta. Bănuiesc că 
asta o să stabilească un judecător. Poate treizeci de zile. Nu 
vreau să mă gândesc că ar putea să-mi dea mai mult. 

— Ai fost arestat? 

— Din păcate. 

— Pentru ce? 

— Vătămare corporală gravă. 

Doctoriţa Lucy a devenit brusc conștientă de privirea lui 
Justin. Stătea la nici jumătate de metru distanță de ea şi n-o 
slăbea din ochi. Ştia că la telefon e tatăl lui. Ştia că s-a întâmplat 
ceva. 

— Ai...? 

N-a apucat să termine propoziţia. Voise să întrebe: „Ai bătut 
pe cineva?” Dar a ales să n-o facă de față cu băiatul lui. 

— Nu, a răspuns Calvin. În niciun caz. Am fost atacat de doi 
oameni la fabrică. N-am făcut decât să mă apăr. Dar ei au spus 
cu totul altă poveste, așa că, în fine, am ajuns aici. 

— Eşti bine? Te-au rănit? 

— Sunt puţin învineţit, dar o să fiu bine. 

— Aş putea să... a început ea. 

— Stai, a zis el. Lasă-mă să vorbesc. E foarte important. 
Singurul lucru pe care poţi să-l faci pentru mine este să-l ţii pe 
Justin la tine, în siguranţă. Ştiu că o să vrei să mă ajuţi și în alte 
feluri. Ştiu c-o să vrei să vii aici. Să-mi aduci lucruri sau să-mi 
cauţi un avocat. Dar e foarte important să înţelegi ceva. 

Vocea lui s-a transformat într-o șoaptă. 

— Dacă arăţi clar că există o relaţie între noi, mai clar decât e 
deja, nu ne aşteaptă nimic bun. 

— Înţeleg, a zis ea. 

Şi înţelegea. Raţional. Dar neputinţa ei de a trece la orice 
acţiune utilă pentru el îi stătea ca un ghem în stomac, care se 
încâlcea de unul singur și năștea o amestecătură de emoții ce-i 
provocau arsuri. 


Totuşi, Calvin îi spusese cu ce-l putea ajuta. Era mai bine să 
rămână calmă și să meargă în direcţia aia. 

— Justin poate să rămână aici oricât e nevoie. O să ne 
descurcăm. 

I-a trecut prin minte un gând răzleț, ciudat — că, dacă băiatul 
rămânea la ea treizeci de zile sau mai mult, nu mai era nevoie să 
se ducă să-l ia în fiecare dimineaţă. Puteau să rămână împreună 
acasă. Departe de străzi. Fără plecări și veniri. Nu trebuia să ştie 
nimeni. 

Vocea lui Calvin a readus-o în prezent. 

— Mulţumesc, a zis el. Nu știi cât de mult înseamnă pentru 
mine. Dacă n-aş fi ştiut că poate să stea în siguranţă la tine... în 
fine, nici nu pot să-mi imaginez. Nici nu vreau să încerc. Poţi să 
mi-l dai la telefon? 

— Sigur. E chiar aici. 

Lucy i-a întins receptorul băiatului, care făcuse ochii mari. 
Justin l-a privit cu precauţie, ca şi când ar fi fost un şarpe. Sau 
un câine-lup pe jumătate sălbatic. Dar, după o scurtă ezitare, a 
întins mâna și l-a apucat. 

Doctorița nu-i mai auzea vocea lui Calvin. De fapt, nu mai 
auzea nimic. O vreme îndelungată, Justin n-a scos niciun 
cuvânt. Asculta şi încuviinţa din cap. Apoi a început să plângă 
încet. 

— Îmi pare rău, tati, a zis el în cele din urmă. Am dat din cap, 
dar ştiu că nu poți sa auzi asta. Doar că nu m-am gândit. Da, 
ştiu că așa o să facă. Vrei să vorbeşti din nou cu ea? 

Lucy a întins mâna spre receptor, dar Justin nu i l-a mai dat. 

— Şi eu te iubesc, tati, a zis el repede. Pa. 

Justin s-a uitat la ea cu ochii mari, umezi, şi i-a înapoiat 
receptorul. 

— Îmi pare rău, doamnă doctor, a zis el. Nu mai putea să 
vorbească. Doar atâta l-au lăsat. 

Lucy a pus receptorul în furcă şi au rămas amândoi așa, în 
picioare, fără să se uite unul la celălalt, fără să se miște. 
Doctoriţa simţea apăsarea emoţiilor şi bănuia că amândoi simt 
același lucru. Dar totul se întâmplase atât de repede, iar ea nu 
apucase să proceseze nimic, aşa că îi era greu chiar și să 


identifice ce anume simțea. Știa doar că nu era de bine. 

— Ei bine, a spus ea, punând o mână pe umărul lui Justin, se 
pare că o să fim doar tu şi cu mine o vreme. 

— Şi Pete, a adăugat Justin repede. 

— Aşa e, a zis ea. Și Pete. 

Apoi, neştiind ce altceva să facă, s-a foit prin bucătărie câteva 
minute, a strâns farfuriile rămase de la micul dejun și s-a gândit 
la toate zilele în care n-avea să-l vadă pe Calvin, nici măcar în 
depărtare, lângă un felinar de pe stradă, făcându-i cu mâna. Era 
atât de neaşteptat totul, atât absenţa lui bruscă, cât şi faptul că 
absenţa lui bruscă avea așa de mare importanţă pentru ea şi că 
era absolut imposibil de digerat. 

Lucy s-a întrebat dacă el minimalizase gravitatea rănilor ca să 
n-o alarmeze. 

Şi-a făcut de lucru îndesând în bufet suportul de linguriţe și 
solnițele de sare și piper — pe care le ținea de obicei pe blat. 
Faptul că făcea ceva o ajuta să se simtă mai bine. De fapt, îi 
venea greu să se oprească. 

Până când s-a uitat la Justin. 

Stătea în picioare în mijlocul bucătăriei, cu brațele înfăşurate 
în jurul corpului. Nu mai plângea. Părea complet deconectat de 
el însuși și de ce-l înconjura și foarte pierdut. 

Lucy s-a grăbit spre el, s-a lăsat în genunchi și l-a strâns în 
brațe, iar el a strâns-o la rândul lui. Doctorița simţea mirosul 
tifonului curat din bandajul pe care i-l pusese în dimineaţa aia. I 
se freca de obraz. 

— Aş vrea să pot să-ţi explic de ce e lumea aşa, a zis ea. Aș 
vrea să pot să-ți spun de ce se întâmplă lucrurile astea când ştim 
cu toţii că n-ar trebui să se întâmple. Dar adevărul e că, sincer... 
nici eu nu înţeleg. 

O tăcere ușoară. Da, avea o ușurătate liniștea aia, ceea ce 
părea neaşteptat. 

— E în regulă, a zis el. Aveam mai mult nevoie de 
îmbrățișare. 

Așa că au rămas îmbrăţișaţi o vreme. 


Capitolul optsprezece: Pete 


Pete a dat buzna în casă, țipând din toți rărunchii. 

— Doctora Lucy, aveţi un pat pentru Prince? Pentru că nu 
vrea să se culce pe... 

Băiatul a simţit schimbarea din atmosferă înainte să apuce să- 
și termine fraza. Sigur se întâmplase ceva cât stătuse lângă 
țţarcul lui Prince. Nu trecuseră mai mult de zece sau 
cincisprezece minute, dar totul părea diferit. 

Doctoriţa și Justin arătau amândoi de parcă ar fi plâns. Şi 
niciunul n-a ridicat măcar ochii către Pete şi nu i-a răspuns la 
întrebare. Au rămas toți trei în picioare, în mijlocul norului 
negru care plutea în casă, simțindu-i greutatea. Cel puţin Pete o 
simţea. 

— Ce s-a întâmplat? a întrebat el când n-a mai suportat 
liniștea. 

Doctoriţa Lucy şi-a îndreptat spatele ca la defilare și a fugit 
afară din cameră, ca şi când n-ar fi rezistat să audă urmarea... 

— L-au arestat pe tata, a zis Justin fără să se uite la Pete. 

— Asta e groaznic. 

— Da, este. 

— Pentru ce? 

— Degeaba. A fost ghinion. 

Liniște. Prelungită. O liniște lungă, dureroasă. 

— Când se întoarce? a întrebat Pete. 

— Nu ştim încă. 

— Doctoriţa ţi-a dat voie să rămâi aici? 

— Da. 

Pete a fost copleșit de o emoție puternică. Puternică și 
enervantă. Aproape că era tentat s-o numească gelozie, dar nu-i 
purta cu adevărat pică lui Justin că urma să rămână acolo. Doar 
că voia şi el cu disperare același lucru. 

Invidie poate că era un cuvânt mai potrivit. 

Doctoriţa Lucy a băgat capul pe ușă. 

— E un morman întreg de paturi pentru câini în cutii, în 
garaj, a zis ea. Unele sunt mai noi, altele cam vechi, aşa că 


încearcă să găsești unul într-o stare bună. Toate sunt curate. 


XXI 


Pete stătea în mijlocul garajului — nu făcea decât să se uite în 
jur şi să observe diferenţele dintre garajul doctoriței și al lui — 
când Justin a băgat capul pe ușă. 

— A, bună, a zis Pete. 

— Nu găseşti paturile pentru câini? 

— Păi nici n-am început să caut încă. Mă uitam la toate 
lucrurile astea şi mă gândeam că arată ciudat. Şi după povestea 
cu tatăl tău, cred că mi-a ieșit complet din minte chestia cu 
paturile de câini. 

Justin a înaintat şi a rămas în picioare, lângă Pete. Au început 
să se uite amândoi în jur. La cutiile de carton puse în ordine, 
unele peste altele, lipite fiecare în parte cu bandă adezivă şi 
etichetate ca să se vadă din prima ce conţin. Şi la felul în care 
doctorița pusese cutiile pe niște paleți din lemn, ca în cazul în 
care garajul ar fi inundat de o ploaie torențială să nu se distrugă 
NIMIC. 

— Nu prea văd ce e ciudat aici, a zis Justin. E totul foarte 
ordonat. 

— Da. La asta mă refeream. Când tata aruncă chestii în garaj, 
pur și simplu le... aruncă acolo. lar dacă se umplu de praf, se 
udă sau fac mucegai, atunci asta e. Presupun că felu' în care face 
el lucrurile e ciudat şi felu’ în care le face doctorița e corect, dar 
până acum n-am văzut decât cum le face el, așa că-mi ia ceva 
timp să mă obișnuiesc. 

— Uite acolo paturile pentru câini, a zis Justin. Chiar în colțul 
ăla. 

Justin a arătat cu degetul spre o grămadă de cutii de carton 
care purtau toate eticheta „paturi de câini”. Pete văzuse, de fapt, 
grămada de mai devreme. Dar nu înregistrase cuvintele. Fusese 
cu mintea în cu totul altă parte. 

— Aş vrea să fiu eu în locul tău, i-a zis el lui Justin. 

— Nu prea pricep ce vrei să zici. 

— Cred că vreau să zic că aș fi vrut să-l aresteze pe taică-miu 


şi să-i dea drumul tatălui tău. Mi-ar plăcea ca tata să fie plecat 
multă vreme, iar eu să stau la doctoriţă şi să nu mă duc acasă. 
Ştiu că ţie nu-ți place. Asta pentru că ai un tată bun. De-aia mi- 
aş dori să fiu eu în locul tău. 

Justin n-a răspuns. Au tăcut amândoi stânjenitor de mult 
timp. Aşa că Pete s-a apropiat de paturile de câini și a început să 
dea jos cutiile. 

— Astea sunt prea mici, a spus el parcă nimănui, în timp ce 
cotrobăia prin prima cutie. 

Atunci Pete şi-a dat seama că nu are bandă adezivă ca să 
resigileze cutiile. Şi era clar că doctoriţa le voia sigilate. 

— Justin, vrei să te duci în casa şi să-i ceri doctoriței Lucy 
niște bandă adezivă ca să le lipesc pe astea la loc? 

— Sigur, a zis Justin şi s-a strecurat afară din garaj. 

Pete a dat jos a doua cutie și a descoperit imediat o comoară. 
Era un pat capitonat, gros cam de zece centimetri şi așa de mare, 
încât fusese îndoit ca să intre în cutie. De fapt, părea că doar atât 
încăpea în ea, pentru că nu mai era altceva înăuntru. Patul avea 
o husă verde-închis cu fermoar, iar materialul era moale, ca 
flanela. 

— Oh, ce-o să-ți mai placă ăsta, a zis el cu voce tare. 

Deşi câinele-lup era, evident, mult prea departe ca să audă. 

Pete s-a aşezat pe jos în ţarc, iar cojițele de pe fund l-au durut 
la contactul cu betonul dur. A bătut uşor cu mâna în patul pe 
care îl instalase în dreapta șoldului lui. Dar Prince a rămas în 
picioare, într-o poziție ciudată, ţinându-și echilibrul pe cele trei 
picioare şi cu capul în jos. 

Pete a oftat adânc. 

A împins patul mai departe, cât de departe îi ajungea braţul, 
iar câinele-lup s-a apropiat șchiopătând şi l-a mirosit. Apoi s-a 
urcat pe el, s-a învârtit de două ori în cerc, după care s-a așezat 
cu grijă, cu botul spre Pete. Îşi ţinea ochii deschiși, vigilenți. 
Supraveghindu-l. 

— Păcat, a zis Pete. Aş vrea să nu te simţi așa. Credeam că 


suntem prieteni mai buni de-acuma. 

Pete a simţit că s-ar putea să-i dea lacrimile și a făcut eforturi 
mari să le țină în frâu. 

— Nu ştiu de ce mă plăceai mai mult când erai în cuşcă. 

Vocea lui Justin l-a făcut să tresară. 

— Am lipit prima cutie cu bandă și am pus-o la loc peste 
celelalte. 

— Mersi, a zis el. 

Pete stătea cu spatele spre curte, sprijinit de gardul ţarcului. 
Nu s-a uitat în jurul lui, dar l-a simţit pe Justin aşezându-se și el 
cu spatele lipit de gard, de cealaltă parte. 

I se părea că simte presiunea spatelui lui Justin pe spatele lui, 
dar şi-a dat seama că probabil era doar gardul care reacţiona la 
greutatea prietenului său. 

O vreme, n-a vorbit niciunul dintre ei. 

Apoi, Justin a zis: 

— O să stai cu el toată ziua? 

— Nu. Aş vrea eu. Dar trebuie să mă duc acasă. 

În timp ce vorbea, s-a uitat la câinele-lup. În ochii lui aurii. 
Pete simțea dragostea pentru Prince ca pe un gol în piept. O 
senzație dureroasă, acum, că nu mai era așa sigur că 
sentimentul e reciproc. 

— De ce? Nu-i așa târziu. 

— Da, dar ieri tata a încercat să mă facă să-i zic unde am fost. 
lar eu n-am vrut să-i zic. Şi, dintr-un motiv sau altu’, a trecut 
peste asta. Dar dacă o sa continui să lipsesc toată ziua, zi de zi, o 
să mă întrebe din nou. Sunt sigur c-o să mă întrebe. Nu 
îndrăznesc să risc cu el. 

Încă o tăcere lungă. Pete și-a dat seama că simţea respiraţia 
lui Justin, care făcea gardul să se mişte ușor. O simţea ca pe o 
alinare. Opusul senzaţiei că e singur pe lume. 

Pete s-a surprins vorbind. Nu simţise cuvintele pregătindu-se 
să iasă. 

— Mai ştii când ai zis că tata e foarte dur? lar eu am zis că nu 
mi se pare. Că mi se pare că e la fel ca toţi ceilalți taţi? 

— Ihî, a răspuns Justin. Ştiu. 

— Acum cred că aveai dreptate. Cred că e foarte dur. Chestia 


e că, înainte, era singurul tată pe care-l știam. Mă rog. Nu chiar. 
Ştiu şi alţi taţi, dar nu ştiam cum e să stai cu ei. Cred că pe tatăl 
lui Jack îl ştiu cel mai bine, și el nu-i prea diferit de al meu, doar 
că e mai rău. Într-un fel, adică. Pentru că devine alt om când se 
îmbată şi n-ai cum să ghiceşti niciodată ce-o să facă. Aşa că am 
crezut că toţi taţii sunt la fel. Dar acum, că-l ştiu pe tatăl tău, mi 
se pare că am avut ghinion. Și cred că tu eşti foarte norocos. 

Tăcere lungă. Pete s-a întrebat dacă spusese ceva nelalocul 
lui. Dumnezeu ştia că nu ar fi fost prima dată. 

— În clipa asta nu sunt prea norocos. 

— Nu, aşa e, a zis Pete. Imi pare rău. Nu voiam să pară că am 
uitat sau că nu e mare brânză. Dar o să se întoarcă. Așa că, în 
general, eşti norocos. 

— Da, probabil. Şi eu cred că am un tată bun. Dar, dincolo de 
asta, n-aş zice ca mă simt norocos în cea mai mare parte a 
timpului. 

— Îmi pare rău, a zis Pete, apoi s-a ridicat încet în picioare şi 
și-a scuturat de praf pantalonii scurţi. Mi se pare ca nu pot să zic 
nimic cum trebuie azi. Mă duc să-mi iau la revedere de la 
doctoriţă. 

— Să nu pleci din cauza mea. 

— Nu. Nu din cauza ta. Doar că am o zi proastă. Cred că toți 
avem. Chestia aia cu tatăl tău, pe urmă Prince, care nu prea pare 
să aibă încredere în mine, plus că mi-e frică de ce-o să se 
întâmple când o să ajung acasă. Totdeauna mi-e frică de ce-o să 
se întâmple când ajung, acasă. 

— Cred că mă simt totuși un pic norocos, a zis Justin. Vreau 
să zic, în comparaţie cu asta. 


XXI 


Pete ajunsese la mai puţin de un kilometru de casă când l-a 
prins din urmă Boomer Leggett. Tocmai își spunea că mai are 
aşa de puţin de mers și că abia aşteaptă să intre în casă şi să se 
aşeze, dar și că poate ar fi trebuit să accepte oferta doctoriței de 
a-l duce cu mașina. Dar era ziua în amiaza mare și nu voia să 
afle cineva unde fusese. Nu voia să-i facă necazuri doctoriței. 


Apoi, Pete l-a simţit pe Boomer ca pe o furnicătură în spate — 
l-a simţit de-a dreptul, înainte ca furgoneta să ajungă în dreptul 
lui şi să se oprească. Și când s-a oprit, iar Pete a văzut-o cu 
coada ochiului, şi-a spus: Aha, de-asta aveam senzația aia ciudată. 
Nu mai avusese niciodată o experiență de genul ăsta — să știe 
ceva înainte să fie normal să ştie —, dar n-avea mult timp la 
dispoziție să exploreze ciudățenia momentului, pentru că totul 
se întâmplase prea repede. 

Boomer vorbea cu el. Dar Pete refuza în continuare să-l 
privească. Și să se oprească din mers. Aşa ca bărbatul a fost 
nevoit să conducă încet furgoneta pe lângă el. 

— Vezi, de-asta ar trebui să faci mereu ce zice taică-tu, a 
strigat Boomer. 

Pete fusese vag conștient de sentimentul care fierbea în el. 
Simţise doar pe jumătate presiunea și nu reuşise încă să-l 
descifreze. Dar, auzind vocea lui Boomer, emoția a ţâșnit la 
suprafață. Era furie. Furie curată. 

Băiatul s-a oprit şi s-a întors cu fața spre furgonetă; Boomer a 
pus frână, iar rânjetul lingușitor i-a îngheţat pe buze când a 
văzut expresia lui Pete. 

— Tu ai făcut mereu ce ţi-a zis taică-tu să faci, Boomer? 

Pete nu ştia sigur de ce pusese întrebarea. Părea o abatere de 
la lucrurile mai importante. Dar era convins că i se dădea un 
sfat pe care Boomer nu-l urmase probabil niciodată şi voia să 
înceapă prin a-l face pe bărbat să recunoască. 

— Păi nu, nu tocmai, a răspuns Boomer, căruia îi revenise pe 
jumătate rânjetul enervant. Dar e altceva, pentru că taică-miu 
era nebun de legat. 

Pete s-a apropiat de furgonetă și s-a oprit în dreptul geamului 
din dreapta șoferului, simțind furia. Şi-o întărâta singur ca s-o 
ţină la suprafaţă. 

— Tu l-ai atacat pe Justin? a întrebat el cu vocea ciudat de 
egală. 

— Ce e un Justin? Nu ştiu pe nimenea cu numele ăsta. 

— Păi, dacă n-ai atacat o grămadă de oameni în ultimele 
două-trei zile, Boomer, ar trebui să fie o întrebare destul de 
simplă. 


— Ah. Da. Băiatu' ăla negru-ca-smoala. 

Boomer a ridicat mâna dreaptă şi a mimat că sparge o sticlă. 
Era un gest ciudat de familiar, pentru că era întocmai ca gestul 
pe care-l făcuse Justin. 

Ceea ce avea sens, și-a dat seama Pete, pentru că fuseseră 
amândoi acolo când se întâmplase. 

— Am auzit că ta-su a fost şi el trosnit bine, a adăugat 
Boomer. Mi se pare că familia aia nu prea pricepe unde-i e și 
unde nu-i e locu’. 

Dacă Boomer ar fi fost lângă el, pe trotuar, Pete l-ar fi atacat. 
N-ar fi putut să se abţină. S-ar fi năpustit asupra bărbatului mai 
în vârstă, i-ar fi dat un cap în burtă, l-ar fi bătut cu pumnii. 
Chiar dacă ar fi pierdut. Şi ar fi fost probabil grav rănit. Dar, 
până când lucrurile ar fi luat întorsătura inevitabilă, ar fi profitat 
de orice ocazie. 

Dar Pete a rămas acolo, în picioare, simțind căldura şi roşeața 
cuprinzându-i vârfurile urechilor. După aceea, pentru că vocea 
îl părăsise şi pentru că nu știa insulte suficient de grave ca să se 
potrivească situației, a ridicat pur şi simplu degetul mijlociu și l- 
a fluturat în direcţia lui Boomer. Cu o emfază sălbatică, 
provocată de furie. 

— Băi mucosu... a început Boomer. 

Nu și-a terminat propoziţia, ci a sărit din furgonetă direct în 
stradă. 

Pete a luat-o la fugă. Nu neapărat de frică, deși îi era frică. 
Dar nu frica îl făcea să dea înapoi. l-ar fi plăcut în continuare să- 
i tragă una bărbatului ăluia îngrozitor și ar fi putut să rămână 
locului, să-l înfrunte. Dar nu voia să-i ofere lui Boomer 
satisfacția de a-l pedepsi pentru ce făcuse. Voia să câştige. Voia 
ca Boomer să se simtă înfrânt. 

Băiatul a sprintat în josul străzii, a cotit scurt pe o alee şi a 
grăbit pasul în timp ce se apropia de gardul de plasă de un 
metru optzeci. A sărit, a prins plasa, apoi s-a cățărat. Şi-a trecut 
un picior peste gard. A simţit o durere ascuţită când cea mai 
adâncă dintre răni s-a deschis, dar n-a urlat. A sărit de partea 
cealaltă și s-a întors să vadă cum se descurca Boomer. 

Bărbatul se cățăra pe gard mult mai încet și mai 


neîndemânatic decât o făcuse Pete. Şi-a azvârlit imprudent un 
picior pe deasupra, iar pantalonii de lucru jegoşi i s-au agăţat de 
capetele sârmelor. În timp ce se chinuia să se elibereze, și-a 
pierdut echilibrul şi a căzut pe spate, sfârtecându-și manșeta 
pantalonilor și aterizând cu un bufnet în alee. 

— Fir-ar... la dracu’ cu toate! a strigat. 

Pete i-a arătat din nou degetul. 

— Îhî, vezi asta, Boomer? a răcnit Pete, cu degetul ridicat. 
Sper să-ți rupi naibii spinarea. Sper să ţi se întâmple cele mai 
groaznice lucruri care pot să i se întâmple cuiva. Te urăsc! 

Băiatul s-a întors şi a luat-o din nou la fugă. 

A aruncat o privire peste umăr ca să se asigure că Boomer 
nu-și rupsese spatele. La drept vorbind, Pete nu voia ca Boomer 
să păţească de-adevăratelea aşa ceva şi s-ar fi dus să caute ajutor 
dacă ar fi fost nevoie. 

Dar Boomer se ridicase în picioare, înjurând şi şchiopătând 
înapoi spre furgonetă. 

Atunci, Pete a avut revelaţia că Boomer știa exact unde 
locuieşte. Şi că putea să ajungă cu mașina mai repede decât 
ajungea el pe jos. 

Cu alte cuvinte, acum Pete nu mai putea să se ducă acasă. 

A traversat curtea îngrădită și a sărit gardul de sârmă din 
celălalt capăt, apoi s-a furișat repede prin locul viran dintre 
garduri, unde erau garaje construite spate în spate. 

Băiatul şi-a dus mâna la rana care se deschisese, pipăind-o 
prin pantaloni. Degetele i s-au mânjit de sânge. 

Dacă tot nu putea să se ducă acasă, s-a hotărât să se ducă pe 
lac. Avea să fie prima oară de când începuse vara când își oferea 
răgazul să facă ceva plăcut. Având în vedere că era nevoit să-și 
schimbe brusc planul, Pete şi-a spus că existau variante mult 
mai groaznice decât o baie bună într-o după-amiază fierbinte. 

S-a oprit pe țărmul mâlos al lacului mic cât un lighean, 
bucurându-se de umbra de deasupra capului creată de bolta 
deasă a copacilor. Și-a desfăcut nasturii de la cămașă şi şi-a dat- 


o jos şi, în timp ce se foia, tenişii lui au lăsat urme în noroiul 
alunecos. Briza uşoară i-a mângâiat pielea. 

Şi-a scos tenișii ajutându-se de călcâie, fără să se deranjeze să 
mai dezlege șireturile. Şi-a întins cămașa pe o creangă căzută și 
a intrat în apa minunată. Nu era rece. O simţea un pic călduță 
pe piele, dar ştia că, mai spre mijlocul lacului, avea să fie 
răcoritoare. Așa că a plonjat şi a început să înoate. 

S-a oprit acolo unde temperatura apei i s-a părut numai bună 
şi a început să calce apa. Simţea cum toată furia, frica și confuzia 
îl părăsesc în sfârșit. Cum se dizolvă în lac. 

Și-a răsucit gâtul și s-a rotit într-un cerc complet, bucurându- 
se de baie. Dar, în timpul ăsta, n-a putut să nu observe o mică 
dâră de sânge care-l urmărea prin apă. 

Și atunci clipa de desfătare s-a terminat. Pur şi simplu. Fusese 
acolo, se bucurase de ea, apoi dispăruse. 

— Ah, hei, Petey, aici erai! Pe unde naiba ai umblat? 

Pete cunoștea vocea. Nu-l văzuse pe Jack, dar nici n-avea 
nevoie. Ştia cine-l descoperise. 

— Am fost să te caut p-acasă de vreo șase ori, a continuat 
vocea fără trup a lui Jack, dar nu ești niciodată p-acolo și-l întreb 
pe taică-tu unde ești, iar el zice mereu cică nu ştiu. Asta mi s-a 
părut ciudat; de când nu mai ştie domn’ Solomon pe unde ești? 
Așa că l-am rugat să te trimită la mine cum de te vede, da’ de 
dimineață am fost din nou şi a zis că ai fost acasă azi-noapte, 
dar la mine n-ai venit. Nu ţi-a zis el să vii sau te fereşti de mine 
dinadins? 

Cam de pe la jumătatea ultimei propoziţii, Pete reuşise să 
identifice direcţia din care venea vocea și zărise silueta mică a 
lui Jack, aplecat deasupra celor două undițe pe care le 
supraveghea. Băiatul stătea pe jos, sub copacul ăla mare şi 
noduros, cel cu rădăcinile întortocheate care ajungeau până în 
lac. Lui Jack îi plăcea să pescuiască acolo pentru că păstrăvii se 
ascundeau în labirintul dintre rădăcinile răsucite. Pete prefera să 
evite locul, pentru că, de fiecare dată când prindea ceva, peştele 
reuşea să înfăşoare firul pe după câte o rădăcină şi să scape. 

— Amândouă, a zis Pete. Nu mi-a zis c-ai venit să întrebi de 
mine. Dar și dacă mi-ar fi zis, te evit dinadins. 


— Ce-am făcut așa rău? 

Pete a înotat un pic spre Jack, deşi mai degrabă a călcat apa 
cu puţină direcție. 

— Cred că ştii. 

— Afurisitu' ăla de câine, nu? Încă eşti supărat pentru 
afurisitu' ăla de câine. 

— Da. Încă sunt. 

— Păi, faza aia e oricum mai puţin rea decât să-ți părăsești cel 
mai bun prieten. De tot, nu doar într-o dimineaţă. 

— Doar că te-am părăsit cu un motiv. Pentru că m-am 
lămurit cum eşti, Jacky. Nu doar ca să fiu egoist. 

Acestea fiind spuse, Pete a decis că se săturase de conversaţie. 
S-a întors şi s-a îndepărtat încet, înot. 

Când a ajuns de partea cealaltă a lacului mititel, în locul 
unde-și lăsase cămaşa și tenişii, s-a ridicat şi a ieşit pe mal, cu 
picioarele alunecându-i prin nămolul acoperit cu mușchi. 

Şi-a scuturat părul de apă, apoi a ridicat din nou capul. Chiar 
atunci, a simţit o lovitură în arcada stângă. S-a împleticit înapoi, 
dar s-a redresat imediat. A ridicat capul şi l-a văzut pe Jack, 
care, se pare că fugise în jurul lacului după el, iar acum stătea cu 
pumnul ridicat. Pregătit să se bată. 

— Pentru ce naiba a fost asta? a strigat Pete, frecându-și 
orbita dureroasă. 

— Pentru că ai crezut că un câine e mai important decât 
mine. Și pentru că acuma știu că e adevărat ce se zice despre 
tine. Şi eu m-am lămurit cum ești, Petey. Ai un prieten nou, așa 
cum se zice, și e cineva de care nici n-ar trebui să te apropii. Ar 
fi trebuit să ştii. Eu am tot zis nu, Pete n-ar face niciodată așa o 
prostie, dar acuma ştiu. Nu te cunoşteam deloc, Pete. Mă bucur 
că nu mai ești prietenul meu. Du-te și fii prieten cu... 

Dar n-a apucat să termine cuvântul pe care-l pregătise. 
Pentru că Pete i-a tras un cap în burtă şi l-a aruncat în spate. Jack 
a aterizat cu toată greutatea pe pământ, iar Pete a căzut 
deasupra lui, auzind cum plămânii lui Jack se golesc de aer 
odată cu sunetul „aau”. 

Pete a ridicat degetul arătător în fața lui Jack, pe post de 
avertisment. 


— Să nu zici ceva de el! Să nu zici vreodată ceva de el sau de 
tatăl lui! M-auzi? N-ai niciun drept. Nu-i cunoşti, aşa că ține-ți 
gura şi vezi-ți de treaba ta. 

N-a urmat nimic. Niciun răspuns, iar Jack părea că nu poate 
încă să respire, aşa că Pete s-a ridicat de pe el, i-a întors spatele 
și şi-a pus cămașa și tenișii fără să se mai obosească să-şi curețe 
nămolul de pe tălpi. 

S-a uitat înapoi și a văzut că Jack se ridicase în capul oaselor, 
acolo, în nămol, cu o mână pe piept. Respirând cu greu. 

— O să uit că te-am cunoscut vreodată, Pete, a zis Jack într-o 
șoaptă încordată. 

— Foarte bine, a răspuns Pete. 

Apoi a pornit spre casă. La naiba cu Boomer Leggett. 

În faţa casei nu era parcată nicio furgonetă. Așa că Pete a 
intrat. 

L-a găsit pe tatăl lui întins în pat, în pijamale, cu pătura trasă 
până la brâu. De parcă n-ar fi fost abia după-amiază. 

— la te uită, a zis bărbatul, gesticulând vag spre fața lui Pete. 
Se pare că ai dat de cineva sau de ceva care e şi mai furios pe 
tine decât sunt eu. 

Pete n-avea idee dacă Boomer trecuse pe acolo și-l pârâse. 
Aşa că nu știa exact cum să abordeze situaţia. 

— Jack e furios pe mine, a zis Pete. 

— Mi se pare că o grămadă de oameni sunt furioşi pe tine, 
băiete. Ai dezvoltat un talent să-i scoţi pe oameni din sărite. 

— Da, domnule, a răspuns Pete. Așa mi se pare şi mie. 

— De unde dracului ai învăţat să vorbeşti aşa cu Boomer? 
Mi-a fost rușine să aud lucrurile pe care i le-ai spus. 

— Probabil că a inventat jumate din ele, a zis Pete. 

Era într-o pasă sfidătoare și nu putea să se ascundă. Nu 
reușea nici măcar să încerce. 

— Deci nu i-ai arătat degetul? Nu i-ai zis că speri că şi-a rupt 
spinarea? 

— Ah. Ei, da, domnule. Astea sunt toate adevărate. 


— Nu te-am învăţat eu să te porți cu mai mult respect cu 
oamenii în vârstă? 

Fitilul care se aprinsese în sufletul lui Pete mai devreme 
ajunsese la încărcătură și nimic nu mai putea preveni explozia. 

— N-o să-l respect niciodată pe Boomer Leggett! a strigat Pete. 
E un om groaznic, groaznic. L-a lovit cu o sticlă în cap pe bietul 
băiat şi i-a făcut o rană care putea să sângereze până la moarte, 
iar acum râdea de asta ca şi când ar fi fost ceva amuzant. Nu-mi 
pasă cât de bătrân e, n-o să respect niciodată un om ca ăsta și n- 
o să mă faci niciodată să-l respect, orice ai zice. Poţi să mă 
pedepsești până în vecii vecilor, dar nu poţi să mă faci să respect 
un om pe care nu-l respect. 

Apoi Pete s-a oprit, pregătit de represalii. 

Faţa tatălui său, ochii lui păreau tulburaţi şi întunecaţi, dar 
ciudat de calmi. 

— Înţeleg. Ne simţim bărbăţel azi, aşa e? Mai e ceva ce vrei să 
mă înveţi tu despre viaţă, băiete? 

— Nu, domnule. Dar am o întrebare pentru tine. Vreau să te 
uiţi în ochii mei și să-mi zici că n-ai avut nicio legătură cu ce a 
pățit Justin. 

În timp ce cuvintele îi ieşeau din gură, Pete și-a dat seama că 
vorbea cu tatăl lui aşa cum vorbesc părinţii cu copiii lor. Sau așa 
cum vorbeşte cel care deține controlul cu cel pe care îl 
controlează. Dar era prea târziu să-și retragă cuvintele. Așa că a 
aşteptat pur și simplu să vadă când -— și cât — va plăti pentru ce 
făcuse. 

— N-aş fi putut, a zis tatăl lui, încă neobișnuit de calm. Vezi 
și tu că nu prea pot să mă mișc în perioada asta. 

— Nu că n-ai făcut-o cu mâinile tale. Că n-ai avut nicio 
legătură. 

S-a lăsat tăcerea. Lui Pete i s-a părut lungă, dar poate că a 
durat doar câteva secunde. Îl furnica tăcerea. Simţea că-l 
furnică. 

— N-am avut nicio legătură cu asta, a spus tatăl lui. 

Pete a rămas tăcut. Era ocupat să răsufle din toți rărunchii. S- 
a întrebat cât timp își ținuse respiraţia. 

— Acum, dacă ai terminat cu scena asta, omulețule, poţi să te 


duci direct la tine în cameră. N-o să primeşti mâncare astă- 
seară. Şi ai face bine să-ţi schimbi atitudinea în zilele următoare, 
pentru că altfel o să ajungi un băiat tare flămând. 

Pete era deja flămând. Ratase prânzul. Plecase de la doctoriță 
înainte să fie servit, iar la ora mesei se plimbase și se bătuse în 
loc să mănânce. A oftat la aflarea veștilor, dar a avut grijă s-o 
facă în tăcere. 

— Da, domnule, a zis el. 

În drum spre camera lui, şi-a dat seama că scăpase ieftin şi de 
data asta. Mai ieftin decât îşi putea explica, cu mintea extenuată. 

Pete stătea în pat, întins pe burtă, când a auzit un ciocănit 
ușor în uşa camerei lui. 

— Ce e? a întrebat el fără prea multă vlagă. 

Fără prea multă viaţă. 

Ușa s-a întredeschis, iar balamalele au scârțâit. 

— Doar un lucru mai vreau să-ți spun. 

Tatăl lui își recăpătase tonul cu care era obișnuit Pete. Mai 
autoritar. Nu chiar atât de calm. 

— Data viitoare când intri în casa mea şi-mi vorbeşti de parcă 
ar trebui să-ţi dau socoteală pentru ce fac, o să te trezești cu 
toate hainele în curtea din față. Și poţi să-ți găseşti casă și masă 
în altă parte. Am fost destul de clar? 

În mod ciudat, asta l-a făcut pe Pete să se simtă ușurat. Faptul 
că lucrurile reveniseră la normal. Mai puţin misterioase. Era un 
fel de rău pe care-l înțelegea cu ușurință. 

— Da, domnule, a zis Pete. 


Capitolul nouăsprezece: Doctoriţa Lucy 


— Cum arată? a întrebat Justin. 

Doctoriţa tocmai îi desfăcuse bandajul care acoperea rana de 
la cap şi-l aruncase în coșul de gunoi din cabinet. 

— Sunt mulțumită, a zis ea. Se vindecă frumos. Dar trebuie 
să mai ţii locul curat și uscat încă vreo câteva zile. 

— Da, doamnă. Când am făcut baie, am avut mare grijă. Nu 
m-am spălat deloc pe cap. M-am spălat pe faţă și pe gât, dar pe 
cap nu. 

Băiatul stătea pe masa de operaţie, îmbrăcat în bluza de 
pijama pe care i-o dăduse ea. Îi venea ca o rochie care-i ajungea 
până la genunchi. Gambele lui dezgolite atârnau și se 
bălăngăneau ca două bețe de chibrituri și păreau vulnerabile. 
Mâinile îi rămăseseră ascunse undeva în mânecile prea lungi. 
Doctoriţa Lucy s-a aplecat instinctiv spre ele şi le-a suflecat până 
când mâinile lui Justin au ieșit din nou la iveală. 

— Foarte bine, a zis ea. Acum îţi pun un bandaj curat și pe 
urmă mergem să te bag în pat. 

În timp ce-l bandaja, a observat un șnur la gâtul lui, pe care 
Justin îl purta ca pe un lanţ lung, dar obiectul a dispărut sub 
bluza de pijama și n-a apucat să vadă ce anume atârna de el. 

— Ce ai pe şnur? a întrebat ea, sperând să fie vorba de o cheie 
de la casă. 

Băiatul avea nevoie de lucrurile lui de acasă. 

— Ah, asta. 

Justin a apucat şnurul și l-a tras peste pijama, scoțând la 
iveală o cheie nouă și lucioasă. 

— Ca să pot să intru şi să ies când e tata la muncă. 

— Ce zici dacă mi-o împrumuţi mie astă-seară? După ce se 
întunecă bine, o să mă duc la tine acasă şi-ţi aduc toate hainele 
pe care le găsesc. 

— Da, vă rog. Mulţumesc. Și periuța mea de dinți. 

— Sigur. Şi periuţa ta de dinţi. Tatăl tău mi-a spus că ești 
foarte meticulos când vine vorba de dinți. 

— Și... a început el. 


Dar nu şi-a dus gândul până la capăt. 
— Şi? Mai ai nevoie de ceva de-acolo? 
— Nu, doamnă. Lăsaţi. N-are importanţă. 

Lucy l-a culcat în patul din camera de oaspeţi cel mai 
apropiat de fereastră. A rămas cu el o clipă, fără să ştie de ce. 
Fără să ştie ce să spună. Simţea că între ei se adunaseră 
stânjenitor de multe cuvinte care se cereau rostite. În cea mai 
mare parte — dacă nu chiar toate —, legate de Calvin. 

Dar să fiu a naibii dacă ştiu care sunt cuvintele alea, şi-a spus ea. 

Justin a rupt tăcerea. 

— Doctora Lucy? Aveţi copii? 

— Am avut un băiat. 

— Aţi avut un băiat? Unde s-a dus? 

Deci asta era diferența dintre un adult şi un copil, şi-a spus 
ea. Copilul nu ştie ce să nu întrebe. 

— Păi. Mai întâi a fost divorţul. lar el s-a dus să locuiască cu 
tatăl lui. 

— De ce? De ce n-a rămas cu dumneavoastră? 

În pauza de dinainte să răspundă, doctorița a observat că 
băiatul își ținea pătura subţire strânsă la piept într-un fel care 
trăda nesiguranţă. Şi s-a gândit că poate Justin punea întrebări 
pentru că îi era frică de clipa în care ea avea să plece și să-l lase 
să doarmă singur. 

— Când am divorțat de soțul meu, l-am lăsat pe băiat să 
aleagă unde vrea să locuiască. L-a ales pe tatăl lui. Nu-ntreba de 
ce, şi-a spus ea. Nu întreba de ce. 

— De ce? 

Lucy a oftat. Şi-a analizat în fugă opţiunile. O minciună 
nevinovată. Adevărul. Să refuze să răspundă la întrebare. 

— Considera că eu sunt prea... 

Cuvântul i-a rămas în gât. Aşa că a ales unul mai ușor de 
rostit. 

— Rezervată. 

— Nu ştiu ce înseamnă. 


— Distantă. Greu de impresionat. 

Rece. 

— Ah. Mie nu mi se pare deloc că sunteți așa. 

— Ei bine, sunt. Nu la fel de mult ca înainte, probabil. 
Oamenii se mai schimbă. Situaţiile se mai schimbă. Pe vremea 
aia, eram în stagiul de practică și lucram foarte mult, așa că 
ajungeam acasă extenuată. lar el nu putea să sufere asta. Şi tatăl 
lui lucra mult. Dar taţii au voie. E de așteptat din partea lor. Eu 
trebuia să fiu grijulie și mereu prezentă. Băiatul era furios pe 
mine, aşa că l-a ales pe tatăl lui. 

— Şi nu v-aţi simţit groaznic? 

Lucy a deschis gura să respingă întrebarea. Ba chiar să 
izbucnească. Să-i spună: „Nu-mi place să vorbesc despre ce 
simt”, aşa cum făcuse cu Pete, când băiatul pusese o întrebare 
similară. 

Însă, spre surprinderea ei, a spus: 

— A fost zdrobitor. A fost cel mai groaznic lucru care mi s-a 
întâmplat de când sunt adult. Mă rog. Al doilea cel mai 
groaznic. 

— Îmi pare rău. Acum îl vedeți sau vorbiţi cu el? Poate să 
vină să locuiască aici mai încolo? 

— Nu, a zis ea. 

Apoi au rămas așa vreme îndelungată, fără ca Lucy să mai 
spună ceva. În timp ce tăcea, s-a cercetat pe dinăuntru în 
căutarea unei emoții, dar totul părea inert. Mort. 

— Cât stătea cu tatăl lui... S-a dus într-o seară la culcare 
foarte răcit. Cel puţin așa a crezut tatăl lui, că e doar foarte răcit. 
Dar era pneumonie. Şi a încetat să mai respire în somn. Și nu m- 
am iertat niciodată pentru asta, pentru că sunt medic şi, dacă ar 
fi locuit cu mine, aş fi știut. Aș fi văzut că era mai mult decât o 
răceală. I-aș fi ascultat plămânii. lar el ar fi încă aici. L-am lăsat 
să plece cu tatăl lui ca să-i fac pe plac, i-am acceptat micul acces 
de furie. M-am gândit că o să ne refacem relația mai târziu. Dar 
pentru noi n-a existat mai târziu şi simt că e vina mea. 

— E foarte trist. 

— Este. Ştiu. Îmi pare rău, știu că nu e o poveste foarte 
potrivită înainte de culcare. Dar m-ai întrebat. 


Justin a deschis gura, probabil să mai pună o întrebare, dar ea 
l-a întrerupt cu un gest al mâinii. După care, pentru că nu voia 
să pară nemiloasă, şi-a redus gestul la un deget în dreptul 
buzelor. 

— Înţeleg ce faci tu acum, Justin. Ţi-e puţin frică, pentru că 
tatăl tău e plecat și ştiu că nu vrei să te culci. Și nu vrei să plec. 
Dar tu ai nevoie de somn, iar eu va trebui să ies de aici, mai 
devreme sau mai târziu. Deci ce zici dacă tragem aer adânc în 
piept și ne purtăm curajos? 

— Da, doamnă, a zis Justin. 

Lucy s-a uitat în stânga și-n dreapta pe strada întunecată, 
probabil a zecea oară de când ieșise din maşină. Apoi a tras aer 
adânc în piept şi a descuiat ușa de la casa minusculă pe care o 
închiriase Calvin. 

A intrat şi a închis-o în urma ei prea repede. Voia să se 
prefacă faţă de ea însăși că nu-i e frică, dar treaba nu mergea 
prea bine. 

A tras jaluzelele de la ferestrele care dădeau în stradă și a 
aprins o lampă. 

Casa era curată şi îngrijită. Decentă, la fel ca bărbatul care o 
locuia. Nu era elegantă și cu siguranţă nu împodobită cu lucruri 
drăguţe care ar fi presupus bani, dar părea locuită de cineva 
hotărât să ducă o viaţă organizată. Lui Lucy i s-a părut și foarte 
impersonală — o casă mobilată de proprietar, pe care noii chiriași 
nu avuseseră timp să-şi pună amprenta. S-o facă a lor într-un fel 
unic. 

Excepţie făcea o plantă uriașă, bine întreţinută, care stătea pe 
o masa lângă fereastră și care anima surprinzător de mult 
camera. 

Exista un singur dormitor. Lucy s-a oprit în cadrul uşii și s-a 
uitat înăuntru, la cele două paturi așezate unul lângă altul în 
camera micuță, cu spaţiu între ele doar cât să treacă o persoană. 

Nu e de mirare că lui Justin îi e teamă să doarmă singur, s-a 
gândit doctorita. 


Pe unul dintre paturi se odihnea un animal de pluș, antic și 
uzat. Care fusese ţinut în brațe prea des. Era un iepuraş cu 
urechile pleoştite de vârstă, cu ochii de mult căzuți, din care mai 
rămăseseră doar niște X-uri din aţă neagră de o parte și de alta a 
feței. Dacă avusese cândva vreo culoare, acum nu mai avea 
niciuna. 

Lucy şi-a amintit de conversaţia de mai devreme, când Justin 
începuse să-i mai ceară ceva de acasă, dar refuzase să-și termine 
ideea. 

A luat iepurașul şi l-a îndesat într-una dintre sacoşele pe care 
le adusese. 

Dulapul nu avea ușă, dar înăuntru lucrurile erau ordonate, 
ale lui Calvin în dreapta, ale lui Justin în stânga. Pantofii erau 
aşezaţi direct pe podeaua de lemn, sub cămășile agăţate pe 
umerașe. Pantalonii erau împăturiţi pe raftul de deasupra. 

Doctoriţa s-a întins după cele vreo șase cămăși ale lui Justin, 
apoi s-a oprit. Mâna i s-a dus spre dreapta și a tras una dintre 
cămășile de blugi cu care mergea Calvin la lucru, apropiind-o 
de față. A inspirat adânc, sperând să găsească o urmă de Calvin. 
Mirosul ăla de piele bărbătească curată și încă ceva, doar al lui. 
Dar cămașa era proaspăt spălată şi mirosea vag a detergent de 
rufe și atât. Mustrându-se aspru, Lucy a îndesat toate cămăşile, 
pantalonii și pantofii lui Justin în sacoşă. Într-unul din sertarele 
servantei a găsit şosete și lenjerie şi le-a împachetat, având grija 
să stea departe de jumătatea lui Calvin. 

În timp ce trebăluia, privirea i-a căzut pe o fotografie. Era 
prinsă într-o ramă de lemn, sculptată și şlefuită cu grijă. Poate 
făcută manual. Poza îi înfățişa pe Calvin şi o femeie care n-ar fi 
putut să fie decât nevasta lui, care murise. Era zveltă și 
frumoasă, cu pielea aproape la fel cu a lui; purta o rochie uşoară 
de vară şi se uita în sus la el, cu adoraţie. Pe care el i-o întorcea. 

Lucy a băgat și poza în sacoşă. 

Apoi s-a mutat în bucătărie, a cotrobăit prin dulapuri în 
căutarea unui vas mai mare, l-a umplut cu apă de la chiuvetă și 
a aşezat ghiveciul bietei plante în el. Ca să-i dea măcar o şansă 
să supraviețuiască până la întoarcerea lui Calvin. 

Era deja cu mâna pe clanţă, pregătită de plecare, când și-a 


amintit de periuţa de dinți. 

N-avea de unde să ştie care dintre cele două periuțe ce 
atârnau de o poliţă în micuța baie era a lui Justin, aşa că le-a luat 
pe amândouă. A luat și pasta, pentru că era posibil să-i placă 
mai mult marca lui. 

După aceea a deschis uşa de la intrare și s-a uitat în stânga şi- 
n dreapta. Strada întunecată era în continuare pustie. A ieşit şi a 
încuiat ușa în urma ei. 

Pe la jumătatea drumului spre maşină, femeia cu pudelul a 
apărut în dreptul felinarului stradal, grăbindu-şi câinele „să-și 
facă nevoile” ca să poată intra înapoi în casă. Doctoriţa Lucy a 
sprintat până la mașină, înainte ca femeia să se apropie şi s-o 
recunoască. Nu era nevoie să se obosească. Femeia nu şi-a 
dezlipit nicio clipă ochii de la cățelușul ei alb ca să vadă ce se 
mai întâmplă pe stradă în noaptea aceea caldă de vară. 


XXX 


Doctoriţa Lucy a intrat tiptil în camera de oaspeţi şi a început 
să așeze hainele la lumina lunii. Probabil că ar fi putut să aștepte 
până dimineaţă. Dar nu-și putuse scoate din minte imaginea cu 
cămășile șifonate şi îngrămădite una peste alta în sacoşe, după 
ce Calvin se străduise să le calce cu atâta grijă. 

Tocmai aşeza lenjeria și șosetele în sertarul de sus al comodei, 
când Justin a vorbit, făcând-o să tresară. 

— Mulţumesc că le-aţi adus, a zis el. 

— N-am vrut să te trezesc. 

— Nu m-aţi trezit. 

— N-ai reușit să adormi deloc? 

— Nu, doamnă. Scuze. 

Acel „scuze” avea un aer puţin tragic. De fapt, îi amintea de 
Pete. Nu era de mirare că cei doi se înțelegeau aşa de bine. 

Doctoriţa s-a apropiat de patul lui, a aprins lumina și s-a 
aşezat lângă el. O vreme, nimeni n-a spus nimic. Au clipit des, 
deranjaţi de lumina bruscă. 

— i-am adus de acasă două lucruri pe care nu mi le-ai cerut, 
a spus ea, în cele din urmă. 


— Serios? 

Justin s-a ridicat în fund şi şi-a îndreptat spatele, nerăbdător. 

Lucy a scos iepuraşul de pluș din sacoşă şi i l-a întins. 

— M-am gândit că s-ar putea să-l vrei. Era pe patul tău. Aşa 
că m-am gândit că poate erai obișnuit să dormi cu el. 

— Ăă. Nu chiar, doamnă. Adică... îmi place de el. Dar n-am 
nevoie de el. Când eram mic, nu puteam să adorm fără el. Dar... 
ştiţi. Am unşpe ani. Sunt cam mare pentru treburile cu iepuraşi. 

Băiatul continua să se uite insistent la iepuraş, dar nu 
întindea mâinile după el. 

— Uite la ce mă gândeam, totuși, a zis ea. Nu ştiu cum eşti tu, 
dar eu, când sunt supărată, nu vreau să mai fiu om mare. Nu în 
clipa aia. Atunci când pierd ceva sau când mi-e dor de cineva, 
mă simt mai mică. Aşa că, dacă ai depăşit etapa cu iepurașul 
acum nişte ani, dar vrei să-l ai prin preajmă cât e plecat tatăl tău, 
nu cred că e un lucru rău. Și nu cred că te-ar arăta nimeni cu 
degetul. 

— Pete s-ar putea să creadă că sunt un bebeluș. 

— Mă îndoiesc, a zis ea. Dar, dacă te face să te simţi mai bine, 
poate să rămână între noi doi. 

Încet, cu ochii larg deschiși, băiatul s-a întins şi i-a luat 
iepurașul din mâini. Apoi l-a aşezat pe pernă. Ca și când n-ar fi 
putut să-l strângă în braţe de față cu altcineva. 

— Și celălalt lucru care e? a întrebat el, aproape şoptit. 

Lucy a băgat mâna în sacoşă și a scos ultimul obiect 
dinăuntru. Fotografia. 

— M-am gândit că ţi-ar plăcea să ai poza asta cu tatăl tău cât 
timp e plecat, a zis ea, arătându-i-o. 

— Oh, da, doamnă. Mulţumesc. 

Justin a luat poza şi a așezat-o pe noptieră în picioare, 
sprijinită de suportul ei. l-a ajustat unghiul până când a fost 
mulțumit. 

— Cred că poate o să dorm mai bine acum. Mersi. 

Lucy s-a ridicat în picioare. Fusese tentată să-l pupe de 
noapte bună. Un pupic pe frunte. Dar după aceea i s-a părut că 
ar fi un gest prea personal, așa că nu l-a dus la bun sfârșit. 

— Noapte bună, a zis ea. 


— Nu cred că sunteţi rezervată, doamnă. Deloc. 

Doctoriţa s-a oprit o clipă, legănându-se ușor în aer. Apoi s-a 
aplecat şi i-a dat pupicul acela pe frunte care păruse atât de 
imposibil. 

— Noapte bună, i-a urat ea, întinzându-se pe deasupra lui ca 
să stingă lumina. 

— Doctora Lucy? 

— Da? 

— ÎL iubiţi pe tata? 

Lucy a simţit c-o furnică pielea capului în timp ce se pregătea 
să vorbească. 

— Bine, dar de ce m-ai întreba așa ceva, Justin? Îi știu pe tatăl 
tău abia de săptămâna trecută. 

— Ştiu. Dar mă uitam la poza asta. M-am mai uitat la ea de 
un milion de ori, dar cred că acum mă uit prima oară de când 
am venit aici. De când tata și cu mine v-am cunoscut, asta dacă 
nu cumva m-am mai uitat de atunci și nu mi-am dat seama. 
Felul în care tata şi mama se uită unul la altul în poză, 
dumneavoastră şi tata vă uitaţi unul la altul așa. Poate nu exact 
la fel. Dar la fel. Dacă ştiţi ce vreau să zic. 

Doctoriţa Lucy s-a prăbuşit la loc pe pat. A rămas tăcută o 
clipă, foarte conştientă de respiraţia ei. S-a întrebat, fără cuvinte, 
cum poate să răspundă cineva la o asemenea întrebare. 

Era bucuroasă că purtau discuţia pe întuneric. 

— Ştiu ce vrei să zici, a început ea, dându-și seama că alesese 
varianta sincerității. 

Ceea ce era bine, și-a spus ea. Îi datora sinceritate băiatului. 
Sau viaţa îi datora, în orice caz, dar ea era singură cu el aici. 

— Şi nu zic că greşești în legătură cu ce vezi. Dar dragostea 
are nevoie de mai mult timp. Cred că aș putea să-l iubesc pe tatăl 
tău dacă am avea mai mult timp şi ne-am cunoaște mai bine. 
Dar mă tem că asta n-o să se întâmple niciodată. Nu îndrăznim, 
pentru că... 

S-a întrebat cum ar fi mai bine să încheie fraza. Sau dacă era 
nevoie. 

— Ştiu, a zis el. Ştiu pentru-că ce. 

L-a mângâiat pe cap o clipă, trecându-și degetul mare peste 


bandajul lui. Apoi și-a retras mâna și s-a ridicat să plece. 

Se simţea surprinzător de epuizată, ca şi când ar fi alergat un 
maraton fără să-şi mişte picioarele. 

— Doctora Lucy? a strigat-o el când era cu mâna pe clanţă. 

Lucy a oftat, dar doar în sinea ei. Nu i-a răspuns. S-a oprit şi a 
așteptat. 

— Am pus prea multe întrebări, nu? 

— Nu-ţi face griji, a zis ea. Încearcă să dormi puţin. 

Şi-a întors capul spre el acum, că ochii i se mai obișnuiseră cu 
lumina slabă a lunii. lepurașul nu mai era pe pernă. Nu mai era 
separat de băiatul lui. 


XXX 


Doctoriţa Lucy s-a trezit brusc în toiul nopții şi s-a ridicat în 
capul oaselor. Câinii lătrau și urlau în ţarcuri. Inima a început 
să-i bată cu putere. Nu auzise niciun ciocănit în ușă, dar era 
sigură că fusese unul. Ori asta, ori un hoț. Ceva alertase câinii și 
doar un vizitator nocturn neaşteptat mai provocase vreodată o 
asemenea reacție. 

Ogarul Winston, care se mutase din nou la etaj când câinele- 
lup fusese scos afară, a dat capul pe spate și a scos un urlet 
ciudat şi tulburător. 

Cu o mână la piept şi încercând să-şi calmeze respiraţia, 
doctorița s-a întins spre sertarul noptierei și a pipăit pistolul. 
Asta i-a sporit disconfortul. Nu l-a alinat. 

E foarte uşor să ieși în oraș și să-ți cumperi o armă ca să te 
simți în siguranţă. Ca să simți că poţi face față indiferent ce-ar 
putea să se întâmple. Dar în momentul ăla, gravitatea situaţiei 
devine mult mai limpede. Dacă ai o armă şi o ţii în mână, s-ar 
putea să împușşti pe cineva. lar asta e o treabă reală, cu 
consecințe reale. 

Aproape că s-a hotărât să lase pistolul la locul lui. Dar s-a 
gândit apoi la Justin, care era în camera de-alături, și l-a scos din 
nou și l-a băgat în buzunarul pantalonilor de pijama. 

Prin spaţiul îngust de sub uşa dormitorului ei, a văzut 
lumina aprinsă în camera lui, de partea cealaltă a holului. 


— Rămâi acolo, Justin, a zis ea cu voce tare, dar mai mult 
pentru ea. 

Prea încet să audă altcineva. 

Lucy a traversat camera până la fereastră, care era deja 
deschisă ca să intre aer. 

— Cine e acolo? a întrebat ea, dorindu-și ca vocea ei să fie 
fermă şi curajoasă. 

N-a fost. 

— Tu eşti doctoriţa? a întrebat o voce nefamiliară de bărbat. 

Pe veranda ei din faţă stătea o singură persoană. Care se uita 
în sus, spre ea, prin întuneric. Era un bărbat înalt. Când l-au 
auzit vorbind, câinii au început din nou să urle. 

— Sunt o doctoriţă, a zis ea, încă mult mai nesigură decât 
obișnuia să fie în astfel de situații. 

— Am nevoie de un doctor, a spus bărbatul. 

— Atunci de ce nu te duci la spitalul din comitat, ca toată 
lumea? 

— Păi asta e problema, i-a răspuns el, ceva mai sonor. Acolo 
pun prea multe întrebări. Am jefuit benzinăria aia de pe 
autostradă, de la nord, iar vânzătorul de noapte avea o armă. 
Nu vreau un doctor care să mă întrebe cum am păţit-o. 

Doctoriţa Lucy a înghiţit cu noduri, iar spaima cu care se 
trezise i s-a aşezat în jurul urechilor și al inimii. Povestea era 
cusută cu aţă albă, iar ea o simţea. Ceva era putred. 

De ce să vii într-un loc ca ăsta ca să nu trebuiască să răspunzi 
la întrebări, dacă oferi voluntar chiar informaţia pe care susţii că 
vrei s-o ascunzi? 

Mai fusese în situaţia asta de vreo zece ori, în ultimii ani. lar 
bărbaţii care veneau nu jucau niciodată cu cărțile pe față. Ce 
prost ar face așa ceva? 

— Ce te face să crezi că eu nu pun întrebări? Şi cine ţi-a spus 
că mă găseşti aici? 

Pentru scurt timp, a încercat să se calmeze. Să se convingă 
singură că bărbatul avea să spună că l-a trimis Victor. Poate că 
era pur și simplu cel mai prost spărgător de pe planetă. Așa 
ceva se putea întâmpla. Cineva tot trebuia să fie cel mai prost. 

— Ei, ştii cum e, a zis el. Mai auzi una-alta. 


Cu întreg corpul cuprins de frică, doctorița a ridicat tonul și 
și-a oțelit vocea. 

— Sun la poliţie în clipa asta, a zis ea. Pleacă dracului de pe 
proprietatea mea înainte să ajungă aici, dacă nu-ți place să 
răspunzi la întrebări. 

Bărbatul nu s-a clintit. A rămas în picioare, în razele lunii, 
sprijinit de balustrada verandei. Doctorița Lucy şi-a înfășurat 
mâna pe după pistolul din buzunar. 

După aceea bărbatul și-a îndreptat spatele, a scuturat din cap 
și a plecat. A luat-o pe alee, spre stradă. 

Lucy s-a prăbușit pe pervazul ferestrei deschise şi l-a urmărit, 
ca să se asigure că nu se opreşte. S-a străduit din răsputeri să 
respire normal până când a auzit o mașină pornind și 
demarând. Pe urmă i-a fost mai ușor, a respirat mai firesc. 

Următorul ciocănit la ușă a făcut-o să tresară atât de tare, 
încât aproape că a căzut pe fereastră. 

— Doctora Lucy? 

A tras aer adânc în piept şi și-a dat seama că era doar Justin. 

— Poţi să intri, dragule, i-a spus ea, cu vocea vădit 
tremurând. 

Uşa s-a deschis încet. Doar câţiva centimetri. În cadrul ei a 
apărut silueta băiatului, mică şi cocoşată, luminată din spate de 
lampa din camera de oaspeți. 

— Ce-a fost asta, doctora Lucy? A venit cineva? 

— Da, dar e în regulă. A plecat acum. 

Justin s-a apropiat de ea, ocolindu-l la distanță mare pe 
Winston. Lucy l-a tras lângă ea, iar el s-a aşezat alături pe 
pervaz, strângând tare în braţe iepuraşul de pluș. 

— Cine era? 

— Cineva care voia un doctor. Dar nu sunt eu doctorul 
potrivit pentru el. 

— Ce fel de doctor voia? 

Lucy a deschis gura să-i spună o minciună, dar în locul ei a 
ieșit adevărul, aproape printr-o voinţă proprie. 

— Nu cred că avea nevoie deloc de doctor. 

— Aţi zis că avea. 

— Ei bine, el a zis că are. A zis că a jefuit o benzinărie şi că 


vânzătorul de noapte avea o armă. A zis că vrea un doctor care 
să nu-i pună multe întrebări. 

— Hmm, a reacționat Justin. Asta e ciudat. Dacă a spus deja 
că a jefuit un loc, atunci ce anume voia să nu-l mai întrebaţi? 

Doctorița Lucy a zâmbit fără să vrea. Și-a dat seama că 
începuse să se calmeze. Pulsul și respiraţia îi reveniseră aproape 
la normal. 

— Eşti un băiat deştept, a zis ea. Asta mă întrebam şi eu. De- 
aia cred că minţea. 

— Dar de ce-ar minţi despre așa ceva? 

Apoi Lucy a regretat că ajunsese cu adevărul atât de departe. 
Pentru că era un adevăr înfricoşător. Băiatului i-ar fi fost mai 
bine dacă n-ar fi aflat. Ar fi dormit mai bine fără să-l știe. 

Dar n-a găsit o cale de a da înapoi din situaţia în care se afla. 

— Mă gândesc că poate poliția voia să vadă dacă reuşeşte să 
mă prindă cu ceva ilegal. Vezi tu, dacă ştiu că bărbatul ăla a 
jefuit o benzinărie, îl tratez și nu raportez la poliție, devin 
complice la o infracțiune. Îmi pare rău că a trebuit să-ți spun 
asta și, nu ştiu, poate mă înşel. Poate că pur şi simplu tipul ăla e 
cam greu de cap. Dar, oricum ar fi, nu-ţi face griji. N-o să mă 
prindă făcând nimic din ce n-ar trebui să fac. 

— Sigur că nu, a zis Justin. N-aţi face niciodată așa ceva. Cum 
de le-a venit ideea că aţi face? 

Întrebarea i-a provocat doctoriței două reacţii viscerale. 

Mai întâi, ruşine. Ruşinea aia adâncă, dezgustătoare, care se 
cuibărește în inimă şi-ţi aminteşte că nu te-ar iubi nimeni dacă 
ar şti tot adevărul. Dacă ar afla cine eşti cu adevărat. După care 
întrebarea a atras după sine un răspuns, unul pe care nu-l luase 
în considerare. Dacă se gândiseră s-o atragă în cursă în felul 
ăsta, trebuie să fi avut o idee destul de clară despre ce făcea ea. 
De ce n-au încercat niciodată până acum s-o dovedească? s-a întrebat 
ea. Sunt brusc mult mai motivaţi s-o facă? 

— Cred că trebuie să încercăm să dormim puţin, a zis Lucy. 

— N-o să mai adorm niciodată după chestia asta. 

— Poate c-o să reușeşti, totuşi, i-a răspuns ea. 

Dar nu era prea convinsă. Şi ştia că, în privinţa ei, somnul 
ieșea din discuţie. 


— Uite ce mă gândeam. Ce-ai zice dacă aş dormi în celălalt 
pat din camera de oaspeţi? Ţi-ar fi mai uşor așa? 

— Da, doamnă. Mult mai ușor. Mulţumesc. 

În timp ce ieşea pe ușă în urma lui Justin, Winston i-a aruncat 
o privire aspră. Are nevoie de mine mai mult decât tine, s-a gândit 
ea, dar n-a spus-o cu voce tare. Winston s-a aşezat cu botul pe 
labe și a oftat. 

Lucy şi-a dat seama că trebuia să găsească alte metode de a 
acoperi cheltuielile cu animalele. N-avea nici cea mai vagă idee 
care ar fi putut fi acestea. lar acum avea cel puţin încă o gură de 
hrănit. Dacă-l lua în calcul şi pe hămesitul de Pete, foarte 
prezent pe-acolo, două guri. 

Şi totuşi, în ciuda îngrijorărilor, Lucy simţea o presiune mare 
ridicându-se de pe umerii ei. Senzaţia aia nu putea fi descrisă 
decât ca ușurare. 


Capitolul douăzeci: Pete 


Pete a plecat de-acasă cu noaptea-n cap. Când a ajuns pe 
autostradă, zorile erau încă atât de firave, încât abia vedea la doi 
paşi în faţă. 

Până atunci trecuse pe lângă el o singură mașină. 

A auzit-o pe a doua apropiindu-se, dar nu l-a depăşit. A 
încetinit, apoi a ţinut pasul cu el, târându-se încet. Pete a simţit 
un sloi de gheaţă în stomac. 

— Nu vreau necazuri, şi-a şoptit el în barbă. Nu mai vreau. 

A refuzat să se uite spre mașină. Ca și când ar fi fost suficient 
să nu se uite ca să evite necazul pe care nu-l voia. 

— Pete, a auzit el o voce de femeie strigându-l. 

A ştiut imediat că era doctorița Lucy. 

— Urcă, i-a zis ea. 

Băiatul a expirat un norișor de aer amestecat cu frică şi s-a 
întors să se uite. Doctoriţa îi ținea portiera din dreapta deschisă. 
S-a urcat în maşină. 

S-a așezat cu genunchii pe covorașul de pe podea și cu 
pieptul și capul pe scaun. Mai mult ca s-o protejeze pe ea 
ascunzându-se, dar și pentru că era o poziţie mai confortabilă 
decât în șezut. A blestemat în sinea lui faptul că de-abia apucase 
să stea din nou în fund când și-a rupt din nou coaja de pe rana 
aia. 

Dar s-a alinat singur că, mergând cu maşina, scutea kilometri 
întregi de umblat pe jos. 

— Aţi venit până aici doar ca să mă luaţi pe mine? a întrebat 
el. 

Avea capul întors spre ea, dar nu îi zărea decât o bucăţică din 
fusta albastră. A văzut şi că doctoriţa şi-a scos pachetul de țigări 
din buzunarul fustei. N-a văzut-o când şi-a aprins una, dar a 
auzit. 

Ştia, încă dinainte să primească un răspuns, că femeia nu 
venise până acolo doar ca să-l ia pe el. Pentru că el nu-i dăduse 
niciun indiciu despre când plănuia să se întoarcă. 

— Nu, a răspuns ea, iar Pete i-a auzit răsuflarea — probabil 


plină de fum - care a ieșit odată cu cuvântul. A trebuit să ajung 
într-un loc de dimineaţă. Mă rog. Poate că nu a trebuit. Dar m- 
am dus. 

— Unde e Justin? E acasă la dumneavoastră? 

— Da. N-am lipsit mult. 

— E bine? 

— Da. Se vindecă frumos. 

Tăcere. 

Apoi Pete, care se lupta cu o curiozitate neaşteptat de mare, a 
spus: 

— Știu că nu e treaba mea unde a trebuit să mergeţi. Sau n-a 
trebuit, dar v-aţi dus oricum. 

O tăcere mai lungă, timp în care doctorița a fumat și cam atât. 
Pete a presupus că n-avea de gând să-i spună. Ceea ce, s-a 
gândit el, era dreptul ei. 

— A trebuit să mă duc până la benzinăria aia de pe 
autostradă, la nord de oraș, a zis ea. 

— Ah. Aveaţi nevoie de benzină? 

— Nu. 

Încă o tăcere lungă, timp în care Pete a meditat la ceea ce 
considera că erau drepturile lui. De exemplu, dreptul de a-i 
pune o întrebare unui adult și de a aștepta un răspuns. A ajuns 
la concluzia că drepturile astea erau mai mult sau mai puţin 
inexistente la vârsta lui. 

— A trebuit să verific dacă benzinăria a fost jefuită peste 
noapte, a zis ea. Știu că sună ciudat. Există o explicație, dar aş 
prefera să nu ţi-o spun acum, dacă nu te deranjează. 

— Ah. Şi a fost? Jefuită? 

— Nu. 

— Asta e bine. Nu? 

— Nu chiar. 

— Voiaţi să fie jefuită? 

— Nu. Bineînţeles că nu. E o poveste lungă. Faptul că n-a fost 
jefuită înseamnă că cineva m-a minţit. Şi mai înseamnă că o s-o 
duc mai prost cu banii o vreme. O vreme mai îndelungată, cred. 
Obișnuiam să fac ceva pentru niște bănuţi în plus, dar acum n-o 
să mai pot face. Așa că o să fie mai greu și nu prea știu cum să 


mă descurc, mai ales că Justin o să mănânce trei mese la mine în 
următoarele nu știu câte zile, iar tu o să mănânci una sau două. 

— Am înţeles, a zis Pete. 

Şi-a răsucit puţin gâtul ca să-i vadă fața. Să-și dea seama cât 
de îngrijorată era. Au trecut prin dreptul unui felinar, iar Pete i- 
a văzut ochii şi a hotărât că părea mai degrabă tristă. 

Doctoriţa i-a întors privirea. 

— Ce-ai păţit la ochi? l-a întrebat ea. 

— Ah, am tot scos din sărite oameni în stânga şi-n dreapta. 

— Pe tatăl tău? 

— Nu. De data asta nu. Pe prietenu' meu Jack. Fostu' meu 
prieten Jack. E furios pentru că nu mai vreau să fiu prieten cu el. 
Tata nu m-a lovit de data asta. Dar m-a pus să mă duc la culcare 
fără să mănânc. Așa că e rău că vă faceți griji în legătură cu 
mâncarea pentru că, măiculiță, mi-e tare foame. 

— Nu-ţi face griji, a zis ea, virând la stânga. 

Pete știa deja din experienţă că virajul îi aducea pe strada 
doctoriţei. 

— O să găsesc eu o soluţie. 

— Nu, trebuie să-mi fac griji, a zis Pete. O duceaţi bine înainte 
să apar eu. O să-mi iau o slujbă de vară. 

— Să faci ce? 

— Nu ştiu. Să livrez ziare. Să tund gazon. 

— Ce gazon creşte aici, pe timp de vară? 

— Da. Aşa e. În fine, o să fac ceva. Orice muncă pentru care 
cineva vrea să plătească un copil. Doar că trebuie să mă asigur 
că n-o să afle tata. Pentru că, dacă află, o să vrea el mare parte 
din bani. Doctora Lucy? Cum se face că nu mai practicați 
medicina? 

— Ah. Subiectul ăsta. 

Femeia a încetinit mașina şi a intrat pe ceea ce Pete a 
recunoscut a fi aleea din faţa casei. 

— Nu prea a fost ideea mea. N-am renunțat eu, cât a renunțat 
ea la mine. Se pare că oamenii din zona asta nu văd cu ochi buni 
o femeie doctor. 

— Şi n-aţi vrut să vă duceți în altă parte, unde v-ar vedea 
bine? 


Lucy a parcat maşina, apoi a oprit motorul. 

— Am vrut să rămân aici pentru că tatăl meu mi-a lăsat casa 
și pământul ăsta când a murit. Nu văzusem niciodată locul, iar 
el nu locuise aici nicio zi fiindcă îl cumpărase pentru anii de 
pensie și n-a apucat să trăiască atâta. M-am mutat aici fără să 
ştiu cum e pentru că era deja plătit. Și după ce am început să 
adun animale, n-am mai prea putut să mă mut înapoi în oraș. Şi 
la vremea aia nu părea așa o afacere proastă. Aici, în mijlocul 
pustietăţii. Să-mi petrec tot timpul cu animale şi niciun pic cu 
oamenii. Eşti plin de întrebări în dimineaţa asta, nu? 

— Scuze, a zis Pete. 

— Nu trebuie să-mi ceri scuze. Tot răspund la întrebări de 
câteva zile și n-am murit încă. 

Pete stătea în picioare în dreptul ţarcurilor și-i ura bună 
dimineaţa câinelui lui lup, când a ieşit Justin în curtea din spate 
să-l caute. 

— Ah, bună, a zis Pete. Doctoriţa mi-a zis că te simţi mai bine. 
Că te vindeci. 

— Îhâ. Tu ce faci? 

Pete a observat că Justin se holba la vânătaia de lângă ochiul 
lui. Dar nu întrebase anume despre ea, așa că Pete a hotărât să 
încerce să evite subiectul. 

— Ah, păi am făcut-o lată. Mi-am rupt coaja de pe rana aia 
mai mare. A curs mult sânge. Acuma abia pot să stau jos. 

Pete a intrat în ţarcul câinelui-lup. Apoi, când era pe punctul 
să închidă poarta în urma lui, s-a oprit şi a lăsat-o întredeschisă. 

— Scuze, i-a zis el lui Justin. Vrei să intri și tu? 

— Nu, mersi. Nu mă știe așa bine ca pe tine. 

lar pe mine nu mă ştie aşa bine pe cât credeam eu, s-a gândit Pete. 

Şi-a amintit de vorbele doctoriței Lucy, care-i spusese că ar fi 
periculos să încerce să-l păstreze pe Prince. Că ar putea să atace 
un vecin sau să înceapă să omoare pisici sau găini. „Nu e un 
cățeluș”. Așa îi spusese. 

Justin a vorbit, readucându-l pe Pete în prezent. 


— Măcar n-ai mare lucru de făcut. Poţi s-o iei încet, până se 
vindecă din nou. 

Pete s-a lăsat pe vine în ţarc. Prince a șchiopătat până la el și 
i-a adulmecat fața. Băiatul a rămas complet nemișcat, sperând 
să fie lins pe obraz. Sau măcar ca Prince să dea din coadă. Dar 
câinele-lup s-a întors şi s-a dus şontâc-şontăc înapoi la patul său, 
aşezându-se. S-a culcat cu botul aproximativ în direcţia lui Pete, 
dar la un anumit unghi. Pete şi-a spus că trebuie să se 
mulțumească cu progresul ăsta. 

— Nu prea, i-a răspuns el lui Justin. Aş vrea eu să nu fac 
nimic. l-am zis doctoriței că o să-mi iau o slujbă de vară. E 
îngrijorată din cauza banilor. 

— Ah. Păi, frumos din partea ta. 

Justin s-a apropiat de ţarc și şi-a împletit degetele în gardul 
de plasă. Prince a ridicat capul să se uite, apoi l-a coborât la loc. 

— Ce-o să faci? 

— Nu ştiu sigur. Nu prea am avut timp să mă gândesc. Dar 
cred că o să mă duc în centru. La băcănie sau la magazinul de 
bricolaj şi la piaţă. Poate că au nevoie de un băiat la 
aprovizionare sau ceva. 

— O să trebuiască să-ţi iei permis de muncă. 

— Da? 

— Îhî. Ai sub optsprezece ani. Așa că o să-ţi ceară permis de 
muncă. 

— Ce trebuie să fac ca să-l obțin? 

— Nu știu sigur. 

Pete a oftat; stătea încă în genunchi, neștiind cum să se așeze 
confortabil pe betonul de pe jos. 

— Păi atunci n-are rost să mă duc până în centru. M-am 
săturat de atâta mers. 

— Poate că doctoriţa o să te lase să iei bicicleta ei. 

— Are o bicicletă? 

— Înî. N-ai văzut-o? Era agățată pe perete, în garaj. 

— Hmm, a zis Pete. Mă-ntreb cum de am ratat-o. 


XXI 


Au intrat amândoi în garaj şi s-au uitat la bicicletă. Ca și când 
ar fi fost pe cale să facă ceva interesant. Pete încă nu reușea să 
priceapă cum de n-o văzuse prima dată. Era atârnată de perete, 
la niciun metru de cutiile cu paturi de câini. Și în general îl 
interesau bicicletele, pentru că-și dorise dintotdeauna să aibă şi 
el una, dar tatăl lui nu considerase niciodată că-şi puteau 
permite. 

Bicicleta doctoriţei era vopsită într-un roșu aprins, cu 
apărători din crom. 

Probabil că se uitase la ea data trecută, dar mintea îi fusese în 
altă parte. 

— Mi se pare că-i cer o tonă de favoruri, a zis Pete. 

— Dar te duci să cauţi o slujbă ca să nu fie ea îngrijorată din 
cauza banilor. 

— Aşa e. 

— E bicicletă de fete, a adăugat Justin. O să-ţi fie ruşine să 
mergi pe o bicicletă de fete? 

— Da. Un pic. Dar tot cred că merită, ca să nu merg pe jos. lar 
şaua e drăguță şi îngustă. Cred că o să pot să stau pe ea cum 
trebuie fără să-mi atingă părţile alea nasoale. 

Pete și-a amintit cum încălecase craca în copac. Cum reușise 
să stea acolo mai uşor decât se așteptase. 

— Și măcar nu e roz, a adăugat el. 


XXX 


Pete a găsit-o pe doctoriță în bucătărie, aplecată deasupra 
unei cești de cafea fierbinte. Băiatul vedea valurile de abur 
cuprinzându-i faţa. Fuma o ţigară, cu capul sprijinit într-o 
mână. 

— O să ies acum să caut ceva de lucru, i-a zis Pete. 

Doctoriţa și-a concentrat treptat atenția asupra lui. Ca și când 
s-ar fi străduit să se trezească. 

— Eşti sigur? Problema cu banii e a mea, de fapt. Nu a ta. 

— Nu e adevărat. Aţi avea bani dacă n-ar fi atâtea guri de 
hrănit în plus. Şi dacă nu l-aţi fi îngrijit pe Prince gratis. Sunt 
sigur de asta. Vreau doar să vă cer o favoare. Pot să împrumut 


bicicleta aia din garaj? Am cam obosit să merg pe jos. 

— Cred și eu, a răspuns ea, părând mai trează acum. O să-ţi 
arăt unde găsești o cutie de ulei. Trebuie să ungi butucii roților 
și lanţul. Și să te duci cu ea la o benzinărie, să-ți umfle roțile. N- 
a mai fost folosită de ani de zile. 

— Sigur, pot să mă descurc. Doamnă? Ce știți despre 
permisul de muncă? 

— Nu prea multe. Dar n-ar trebui să fie greu să faci rost de el. 

— Ştiţi ce trebuie să fac ca să-l iau? 

— Cred că va trebui să faci un control medical. Asta aș putea 
să-ți semnez eu. Dar sunt destul de sigură că o să ai nevoie şi de 
semnătura unui părinte pe formularele alea. În plus... S-ar 
putea să fii încă prea mic. Nu ştiu care e limita de vârstă. S-ar 
putea să fie paisprezece ani. 

— Ah. Păcat. Asta pică, atunci. Tocmai m-aţi scutit de un 
drum lung până în centru. Poate c-o să mă duc totuși pe la 
fermele şi ranch-urile alea de la marginea oraşului. Să văd dacă 
are cineva nevoie de o mână de ajutor. N-or fi așa pretențioase 
cât să-mi ceară documente. O să văd ce găsesc, oricum. 
Mulţumesc că-mi daţi bicicleta. 

— E bicicletă de fete. Sigur vrei să fii văzut pe ea? 

— Nu-s sigur, doamnă, nu. Dar chiar m-am săturat să merg 
pe jos. 

— Ah, a reacţionat ea. 

Doctoriţa s-a ridicat, s-a dus cu ţigara până la chiuvetă, a 
stins-o sub jetul de apă şi a aruncat-o în găleata de gunoi. 

— Ai dreptate. Ai mers prea mult. O să pun bicicleta în 
portbagaj și o duc eu la benzinărie pentru roți. 

— E foarte drăguţ din partea dumneavoastră, doamnă. 
Mulţumesc. 

— Voi rămâneţi aici, băieţi, la adăpost. 


XXX 
L-a găsit pe Justin în dreptul ţarcului lui Prince, aproape de 


locul în care era întins câinele, vorbind cu el. Dar Pete n-a auzit 
ce-i spunea. 


Justin l-a simţit apropiindu-se și a întors capul. 

— Hei, te-ai întors. Tocmai stăteam de vorbă cu lupul tău. Şi 
mă gândeam. Ţi-a dat voie să iei bicicleta? 

— Înî. O s-o ducă la benzinărie să-i umfle roţile. La ce te 
gândeai? Adică, dacă vrei să-mi spui. 

— Mă întrebam dacă n-ar trebui să caut şi eu ceva de lucru. O 
să mănânc aici mai des ca tine. 

— Nu, a zis Pete. N-ar trebui. Ar trebui să mă lași pe mine să 
fac asta. lar tu să stai aici, să te dai la fund și să rămâi în 
siguranţă. 

Apoi s-a îndepărtat, pe jumătate întrebându-se ce-i spusese 
Justin câinelui-lup și pe jumătate simțindu-se de-a dreptul bine. 
Ca şi când, dacă se ducea să facă banii de care era nevoie ca 
Justin să „se dea la fund, și-ar fi putut proteja prietenul. Poate că 
aşa ar fi putut chiar să se revanşeze pentru că nu reuşise să-l 
protejeze în trecut. 

Oricum, aşa spera, iar ăsta era un început. 


Capitolul douăzeci și unu: Doctoriţa Lucy 


Două zile mai târziu, pe la şase şi jumătate seara, un ciocănit 
în ușă a făcut-o să tresară, iar inima a început să-i bată cu 
putere. Era în bucătărie, spăla vasele de la cină. Justin era în 
spatele casei, dădea de mâncare cailor şi câinilor, iar Pete era 
încă plecat, în a treia zi de căutări pentru un loc de muncă. 

Doctoriţa Lucy s-a gândit la poliție, dar nu ca la protectorii ei. 

După aceea i-a trecut prin minte să se ducă sus și să-și ia 
pistolul, dar n-a făcut-o. Oricât de gravă ar fi fost situația în 
clipa aia, şi-a spus că pistolul avea potenţialul s-o agraveze şi 
mai mult. 

— Vin imediat, a strigat ea către ușa de la intrare. 

A dat o fugă în curtea din spate şi l-a găsit pe Justin dându-le 
boabe ogarilor. Băiatul a ridicat capul spre ea, remarcându-i 
imediat expresia alarmată. 

— E cineva la ușă, i-a șoptit ea pe un ton încordat. Rămâi aici, 
în spate, unde nu te vede nimeni, și nu intra până când nu te 
chem eu. 

Justin a încuviinţat, amuţit și vizibil speriat. 

Doctoriţa Lucy a intrat repede înapoi în casă. Și-a aranjat 
fusta şi a traversat holul. Apoi s-a uitat prin porțiunile de geam 
inserate în ușă. 

Pe veranda ei stătea un bărbat. Aparent, fără legătură cu 
poliţia. Era un bărbat negru, în jur de şaizeci de ani sau mai 
mult, adus de spate și cu faţa ridată. Părul scurt era cărunt. 

Lucy şi-a mai domolit respirația. 

A deschis ușa. Bărbatul era îmbrăcat în blugi albaştri şi o 
bluză sport albă, iar în mâini ţinea o pălărie ponosită. 

— Da? Cu ce vă pot ajuta? 

— Doctoriţa Lucille Armstrong? 

— Da. 

— Numele meu e William Wilson. Am un mesaj pentru 
dumneavoastră de la Calvin Bell. 

Ah, slavă Domnului, şi-a spus ea. Faptul că nu ştia nimic 
despre el o ţinuse în tensiune. O îngrijorase. Mai mult decât își 


dăduse seama. Până în clipa în care povara s-a ridicat. 
— Vă rog, intraţi, a zis ea. 

I-a oferit un loc la masa din bucătărie și l-a întrebat dacă vrea 
o cafea. Chiar dacă era nerăbdătoare să audă mesajul. Îi era 
recunoscătoare pentru că făcuse drumul ăsta lung şi i se părea 
important să-l trateze ca pe un musafir apreciat. 

— Dacă nu e deranj, a zis el. 

— Fac una proaspătă acum. Ce-a rămas de la prânz s-a 
învechit. Calvin e bine? 

— Pare în regulă, da. Vă rog, nu vă deranjaţi. 

— Aiurea. E un drum lung până aici și măcar o cană de cafea 
pot să vă ofer şi eu. Deci, care e mesajul? Îmi pare rău dacă sunt 
nepoliticoasă, sunt nerăbdătoare să-l aud. 

— Judecătorul i-a dat șaizeci de zile. 

Doctoriţa Lucy s-a oprit în drumul spre cafetieră. S-a răsucit 
şi s-a întors la masă. Apoi s-a prăbușit pe un scaun lângă 
William. 

— Mi se pare foarte mult. Înţeleg că judecătorul nu l-a crezut 
când i-a zis că nu el a început bătaia. 

— Judecătorul nu l-a lăsat nici să deschidă gura, doamnă. 

S-a lăsat o tăcere răsunătoare. După câteva secunde, doctorița 
s-a ridicat şi s-a reapucat de făcut cafea. A vărsat-o pe cea veche 
în chiuvetă şi a spălat cafetiera. 

Oricât de lipsită de legătură ar fi fost ideea, și-a propus să se 
mai furişeze o dată acasă la Calvin ca să ude planta. 

— Era destul de disperat să vă transmită un mesaj, a povestit 
William. Dar voia să fie şi precaut. Nu l-au mai lăsat să 
folosească telefonul. Iar dacă v-ar fi scris o scrisoare, ei bine, 
angajaţii de la închisoare citesc tot ce intră şi ce iese. Şi el nu 
vrea să afle nimenea unde e Justin. Ştiu că probabil credeţi că e 
prea precaut... 

— Nu, a intervenit ea în pauza lui. Chiar nu cred. Cred că e 
cât trebuie de precaut. Ah. Ar trebui să mă duc să-i spun lui 
Justin că poate să intre în casă. l-am zis să rămână ascuns. 


— Atunci, înțelegeți. 

— Mi-e teamă că da. Poliţia — şi aproape toată lumea din oraș, 
dacă stau să mă gândesc — a pus ochii pe mine de la o vreme. 
Credeţi că ştie cineva deja că e aici? 

— Din câte ne dăm seama, nu. N-a mai venit nimenea pe aici 
în ultimele zile, nu? 

— Nu, slavă cerului. 

— Nu cred că ghiceşte cineva că o doamnă albă are grijă de 
băiat. Nu, cred că dacă îl caută, o face în celălant capăt al 
orașului. Poate nu așa departe, dar... ştiţi ce zic. Probabil că nu 
le pasă prea mult de băiat. Probabil le păsa mai mult de 
dumneavoastră şi de bărbat. Dar cel mai bine e să fim precauți. 

— Da. În regulă. Şi cum a reușit Calvin să vă trimită mesajul? 

— N-a fost nevoie. Am trecut eu pe la închisoare să-l văz. 
Lucrez la fabrică. Eram acolo când s-a întâmplat. Am văzut 
când l-a săltat poliția. Voiam să mă asigur că e bine. 

— Deci aţi fost martor la bătaie? 

— Da, doamnă. N-a fost chiar bătaie, mai degrabă au sărit pe 
el. Doi dintre tipii din fabrică. L-au atacat. l-au zis câteva chestii, 
dar n-o să le repet, mai ales în fața dumneavoastră. El a încercat 
să se apere, dar era doi la unu, iar Calvin nu e cel mai forțos din 
lume. După aia a venit şeful de echipă și i-a despărțit. Și tipii au 
zis că el a început totul, dar e o minciună sfruntată, doamnă. 
Doar ca să-şi salveze pielea. Eu am încercat să-i contrazic, dar 
șeful de echipă tot a sunat la poliţie. 

— L-au rănit tare? 

— N-aş zice că tare. L-au bumbăcit zdravăn. Nu i-au rupt 
nimic. Mai mult de-aia m-am dus să-l văz. Să văz dacă are 
nevoie de îngrijire medicală și nu i-o acordă nimeni. Nu că aș fi 
putut eu să fac mare lucru, dar m-am simţit mai bine să mă duc 
să aflu. Vânătăile or să se vindece singure, presupun. Să nu uit, 
mai e o parte de mesaj. A vrut să vă spun că apreciază aşa mult 
tot ce faceţi că o să-şi petreacă restul zilelor ca să se revanșeze. ÎL 
iubeşte pe băiatul ăla ca pe ochii din cap. Sunt sigur că știți asta. 
Dacă n-ar fi putut conta pe dumneavoastră să-l ţineţi în 
siguranţă pe Justin... Păi, nici nu ştiu ce să mai zic. Nimeni nu 
vrea să se gândească la aşa ceva. 


— Nu-mi datorează nimic, a spus ea încet. 

Doctoriţa s-a fâțâit prin bucătărie câteva minute, cât a 
aşteptat să se aşeze cafeaua. S-a întrebat dacă William ştia ca e 
ceva între ea și Calvin. Nu și-l putea imagina pe Calvin 
spunându-i direct bărbatului aşa ceva. Nu după ce-i fusese 
coleg doar câteva zile. Dar oamenii pricep lucrurile şi pe alte căi. 

— Aş vrea să pot și eu să-l vizitez, a spus ea. 

Abia când și-a auzit vocea, tonul pe care vorbise, şi-a dat 
seama că, dacă William nu știuse dinainte, probabil că ştia 
acum. 

— Nu vă recomand, doamnă. 

Dacă mai avea și alte comentarii, le-a ţinut pentru el. A băgat 
cafetiera în priză şi a rămas în picioare, uitându-se lung pe 
geam. Apoi a rupt tăcerea. 

— Mă duc să-l aduc pe Justin, a zis ea. 

— Ar fi bine, a zis el. Am un mesaj și pentru el. 

— Justin, el e William, a spus ea. Lucrează cu tatăl tău la 
fabrică. 

— Lucra, a corectat-o William. Înainte. Nu-l mai lasă să se 
întoarcă acum. 

A urmat o tăcere, în timpul căreia doctorița Lucy s-a trezit 
susținându-l cu blândeţe pe Justin de umeri, ca să nu cadă pe 
spate. Nu-şi imagina că băiatului ar fi putut să-i fie frică de 
William, aşa că a presupus că veştile cu care venea erau cele care 
îl înfricoșau. 

— Tăticu’ tău mi-a zis să-ți transmit asta, fiule. A zis aşa: 
„Spune-i lui Justin că am trecut noi prin momente şi mai grele. 
Şi o să trecem şi peste asta”. Şi mi-a zis să-ţi zic să stai cuminte și 
să ţii capul la cutie acasă la doctoriță. Să nu te vadă nimenea 
aici. Şi totul o să fie bine din nou. O să se întoarcă la tine cât de 
repede poate. 

— În cât timp? a întrebat Justin, cu vocea răgușită şi firavă. 

— Şaizeci de zile, i-a răspuns doctorița Lucy. 

— E mult, a zis Justin un pic mai tare. 


— O să treacă, fiule, l-a consolat William. Asta-i treaba cu 
zilele. Indiferent ce părere ai despre ele, totdeauna trec. 

— Nu știu ce să mai cred despre lumea asta, a zis ea. 

Stăteau împreună la masa din bucătărie și-și beau cafeaua. 
Justin se strecurase din nou în spate. 

— Nu-s eu ăla potrivit să vă ajut, doamnă. 

— Nici nu ziceam că ar trebui. Gândeam cu voce tare, cred. 

Şi-a scos pachetul de ţigări din buzunar și, în clipa aia, s-a 
hotărât să se lase de fumat în următoarele șaizeci de zile. Avea 
să fie greu, dar voia s-o facă. Până acum, nu-i păsase suficient de 
tare de ea însăşi ca s-o facă. Cu câţiva ani în urmă, când aflase 
ştirile despre legătura dintre cancer şi fumat, nu găsise motive 
să-i pese suficient cât să renunțe. Dar lui Calvin îi păsa dacă ea 
făcea sau nu cancer. Așa că avea să renunțe înainte să se 
întoarcă el. 

I-a întins pachetul lui William, care a luat recunoscător o 
țigară. 

— Vreau să zic, ştiu demult că oamenii pot să fie groaznici 
uneori, a spus ea. Dar acum observ că vedeam doar o parte din 
peisaj. 

— E bine că observați, a spus el, luând bricheta oferită de ea. 
Nu toată lumea vede, nici atunci când e chiar în faţa lor. Mulţi 
oameni văd lumea doar aşa cum vor ei să fie. Văd doar ce se 
potriveşte cu felul în care gândesc. Restul trece neobservat. 

Au fumat în tăcere câteva minute. Doctorița simţea deja că-i 
lipsesc ţigările, deși fuma una chiar în timp ce-și spunea asta. 

— V-a spus ceva despre mine? s-a surprins ea întrebând. 

Şi-a dat seama prea târziu că eşua lamentabil în încercarea de 
a nu-și da cărţile pe față. 

— Nu prea multe. A zis că sunteţi diferită. 

— Diferită. Asta e bine? 

— O, da, doamnă. E foarte bine. 

Doctoriţa Lucy s-a lăsat pe spătarul scaunului, simțind în 
piept un fior de bucurie care dispăruse exact de când Calvin nu 


mai era prin preajmă. 

După ce bărbatul şi-a terminat cafeaua și ţigara, Lucy s-a 
oferit să-l ducă cu mașina. Să-l scutească de drumul lung pe jos. 

— Nu, mulțumesc, a răspuns el. E drăguţ că vă oferiţi, dar o 
iau pe jos şi pe urmă iau autobuzul, la fel cum am făcut și când 
am venit. Aveţi deja destule pe cap. Nimeni nu vrea niște 
necazuri în plus. 

Femeia i-a mulțumit că venise, dar el nu i-a mai răspuns. Şi-a 
ridicat doar pălăria, în drum spre ușă. 


A 


Pete s-a întors abia după şapte seara. 

— Ai ajuns mult mai târziu decât mă aşteptam, i-a spus ea în 
timp ce băiatul a urcat bicicleta pe verandă și a sprijinit-o de 
casă. 

— Pentru că am găsit de lucru. Bănuiesc că nu mi-aţi păstrat 
Și mie ceva pentru cină. 

— Bineînţeles că ţi-am păstrat. Trebuie să mănânci. 

— Mulţumesc că vedeţi lucrurile așa, doamnă. 

Pete a urmat-o prin hol, spre bucătărie. 

— Staţi aşa, a zis el. 

Lucy s-a oprit. Băiatul a întins mâna să-i dea ceva. Lucy a 
întins şi ea mâna, iar el i-a pus în palmă o bancnotă de un dolar 
şi încă două monede de douăzeci şi cinci de cenți. 

— Ah. Le-au pus imediat la treabă. 

— Da, doamnă. Am muncit trei ore. 

— Ce-ai făcut? 

— Ei bine, asta-i faza cea mai tare, doamnă. M-au pus să 
hrănesc caii şi să le curăț grajdurile. Cresc Quarter Horse. 
Băiatu' lor se ocupa de treaba asta înainte, dar acum e plecat 
prin Europa cu rucsacul în spate pentru că a terminat liceul, iar 
când se întoarce acasă, în toamnă, o să se ducă la colegiu. Așa că 
m-am nimerit bine să bat la ușa lor. Au încercat să facă ei singuri 


toată treaba, dar au patrujdoi — de cai, adică — și nu mai sunt așa 
tineri. Oamenii, nu caii. Așa că o să mă duc dimineaţa şi după- 
amiaza, le dau de mâncare şi fac curat. Şapte zile pe săptămână, 
pentru că trebuie să mănânce şi în weekend. Cincizeci de cenți 
pe oră şi n-au întrebat nimic de permis de muncă. Aşa că aş 
putea să fac cam trei dolari pe zi. Asta înseamnă 21 de dolari pe 
săptămână. 

Lucy s-a uitat lung la banii din palma ei. 

— Mi-ar fi de ajutor, a zis ea. Dar mă simt vinovată să-ți iau 
banii. 

— Nu trebuie. De-aia i-am câştigat. În plus, faceţi multe 
pentru mine. Mi-aţi pus deoparte și mâncare. Și trebuie să-i 
cumpărăm lui Justin o pereche nouă de ochelari. Nu poate să 
stea două luni așa, când aproape nu vede. 

Băiatul a rămas acolo, cu ochii la ea, așteptând o reacţie din 
partea ei, cu o expresie deschisă şi vulnerabilă. 

— Eşti un băiat tare bun, a zis ea. 

Lucy n-a reușit să descifreze expresia de pe faţa lui. Dacă ar fi 
fost să ghicească, ar fi spus fie că băiatul nu știa că ea e în stare 
să laude pe cineva deschis, cu afecțiune, fie că nu ştia că e un 
băiat bun. Sau amândouă. I se părea de necrezut că s-ar putea ca 
Pete să nu știe asta despre el. Dar n-o mai surprindea nimic la 
natura umană. Nu acum. Nici măcar asta. 


| PARTEA A DOUA A 
RAMAS-BUN, DEOCAMDATA 


August 1959 — După două luni de la încarcerarea lui Calvin 


Capitolul douăzeci și doi: Pete 


Pete a sărit de pe bicicletă când a ajuns pe aleea acoperită cu 
pietriş din faţa uşii doctoriței. A urcat bicicleta pe verandă, 
încercând să nu facă niciun zgomot, şi a sprijinit-o de 
balustradă. 

Apoi s-a furișat prin lateralul casei, a cercetat curtea din 
spate, după care a traversat peluza spre ţarcul lui Prince. 

— Of, rahat, a zis el observând foiala neîncetată a animalului. 
Tot mai umbli de colo-colo. Ce păcat. 

Băiatul a intrat în ţarc şi a tras zăvorul după el. A băgat mâna 
în buzunarul de la spate și a scos o felie de şuncă pe care o 
păstrase — cu mari sacrificii personale - de la propriul mic- 
dejun. În timp ce despacheta şervetul dublu de hârtie, câinele- 
lup continua să umble de colo-colo. 

Umbletul ăsta ascundea o agitaţie, iar agitația asta sporise tot 
mai tare cu fiecare zi. În ziua aia, era aproape frenetică. Pete i-a 
întins bucata de șuncă, dar Prince a continuat să se foiască fără 
încetare. 

— Am păstrat-o pentru tine. E şuncă. Cum să nu vrei şuncă? 

Câinele-lup s-a oprit şi a adulmecat. A luat uşor șunca din 
mâna lui Pete și a părut s-o înghită fără s-o mestece. Cel puțin 
fără s-o mestece prea mult. 

Pete a întins mâna să-l mângâie pe cap, dar n-a fost suficient 
de rapid. Câinele-lup îşi reluase deja mişcarea de du-te-vino. 

— Hei, aici erai, a auzit Pete vocea lui Justin. 

A ridicat ochii și l-a văzut pe Justin de partea cealaltă a 
gardului de plasă. 

— Doctorița Lucy zice că vrea să stea de vorbă cu tine. A 
spus să te trimit la ea cum dau de tine. 

— Bine, a răspuns Pete. 

Dar şi-a dat seama că vocea lui trăda faptul că nu e bine. S-a 
întrebat dacă remarcase şi Justin. 

— Unde e? 

— Sus, cred. Dar ieri? Ce s-a întâmplat? Ţi-am transmis 
acelaşi mesaj şi ieri. N-ai dat de ea? 


— Nu. 

— Hmm, a făcut Justin. Asta e cam ciudat. 

Pete a ieșit din ţarc. A rămas o clipă în picioare, în faţa lui 
Justin, fără să răspundă la întrebarea lui indirectă. S-a gândit să 
se furișeze din nou prin lateralul casei, dar n-ar fi putut să facă 
aşa ceva cu martori. Ce-ar fi zis Justin? 

— Bine, a spus Pete. 

A intrat în casă pe ușa din spate. S-a strecurat în tăcere de-a 
lungul carpetei înguste care traversa holul. Chiar când pusese 
mâna pe clanța de la ușa din faţă, a simțit o mână fermă 
apucându-l de umăr. 

A rămas pe loc, dar nu s-a întors. 

— la te uită, e chiar Pete cel greu de prins, a comentat 
doctorița. Aştept de câteva zile să schimb o vorbă cu tine. Dacă 
nu te-aș fi cunoscut, aș fi zis că încerci să mă eviti. 

Pete a rămas cu ochii ațintiți asupra ușii, ca să-şi ascundă 
vinovăția. 

— De ce-aș face așa ceva, doamnă? 

— Poate pentru că ştii ce urmează să-ți spun şi nu vrei să 
auzi? 

— Nu ştiu ce urmează să spuneți. Cum aș putea să ştiu? Pete 
a observat că mâna doctoriței rămăsese ferm plantată pe umărul 
lui, ţinându-l în loc. Era suficient de deşteaptă încât să nu-l lase 
să-i scape de data asta. 

— Hai să jucăm un joculeţ, a zis ea. Hai să zicem, doar de 
dragul conversaţiei, că dacă ghiceşti răspunsul corect primeşti o 
recompensă de o sută de dolari. Recompensa nu există, dar hai 
să ne prefacem puţin. Ce crezi tu că voiam să-ţi spun? 

Pete s-a întors către ea și şi-a ridicat privirea. lar femeia i-a 
eliberat umărul. Pentru că ştia că acum poate. Toată eschivarea 
lui se topea. Nu se mai putea împotrivi și o ştiau amândoi. 

— Că trebuie să-i dau drumul lui Prince. 

Lucy n-a răspuns. Nu era nevoie. Era prea evident. 

— Păcat că recompensa aia de o sută de dolari era doar în 
joacă, a zis el, încercând să-și mascheze emoțiile cu o glumă. 

N-a râs niciunul dintre ei. 

— Mai voiam doar puţin timp, a zis Pete. 

Stăteau toți trei în faţa ţarcului, urmărindu-l pe Prince cum se 
foieşte. Faptul că se uitau la el părea să-l agite și mai tare. De 
parcă ar fi știut că oamenii încercau să ia o decizie. Şi n-ar fi 
suportat să stea locului ca să afle care era decizia. 

Nu i-a răspuns nimeni, iar Pete a continuat. 

— Dacă n-ar fi trebuit să lucrez toată vara, aş fi avut mai mult 
timp să-l îmblânzesc. 

— Pete, a început doctorița Lucy. 

Băiatului nu i-a plăcut cum sunase numele lui de data asta. 
Sunase ca o rugăminte să se gândească la ce spune. Sunase şi ca 
o propoziție întreagă. Ca şi când doctoriţa n-ar fi avut de gând 
să mai zică ceva. 

A așteptat, dar impresia lui a părut să se adeverească. Când 
n-a mai suportat tensiunea așteptării, a întrebat: 

— Ce? 

— În ultimele două luni, ai stat cu el o oră sau două pe zi. 

— Mda. Dar, dacă n-aş fi avut de lucru, aş fi putut să stau 
mai mult. 

— Dar două ore pe zi, timp de două luni, e mult. Ar fi trebuit 
să fie suficient. Dacă s-ar fi săturat de viața pe cont propriu și ar 
fi vrut să se aciueze pe lângă oameni, ar fi fost de-ajuns chiar și 
două ore pe zi. 

Pete s-a foit de pe un picior pe altul, incapabil să stea locului. 

— Părea așa de blând când îl țineam în cușca aia mică din 
casă. Îmi lingea degetele și încerca să mă spele pe față. V- 
aduceţi aminte? 

— Îmi aduc aminte, a zis ea. Când era complet neajutorat, a 
acceptat să te aibă aproape. Acum s-a pus pe picioare și trage în 
cealaltă direcţie. Vrea să fie independent din nou. 

— Doar câteva zile. 

— Pete, dacă n-au fost suficiente două luni, n-o să folosească 
la nimic încă vreo câteva zile. N-o să te forțez în legătură cu 
asta. O să te las să iei tu singur decizia. Ai pus întotdeauna 
interesul animalului ăstuia mai presus de orice. Dacă n-ai fi 


făcut-o, n-ar fi fost în viaţă acum. Aşa că o să am încredere în 
tine că iei decizia corectă. Uită-te la el cum se foiește și hotărăşte 
tu cât mai vrei să-l ţii în condiţiile astea. 

Spre rușinea lui, Pete a început să plângă fără reţinere. Nu se 
mai putea abține. Nici nu și-a şters lacrimile cu mâneca, nici n-a 
întors capul în altă direcție, ca să se ferească de martori. A 
acceptat pur și simplu. S-a lăsat pradă lacrimilor. 

— Aţi putea să ne lăsaţi singuri câteva minute? a întrebat el. 
Vreau să-mi iau rămas-bun de la el. 

— Sigur că da, a zis doctorița Lucy. 

Şi-a aşezat mâinile pe umerii lui Justin şi l-a condus înăuntru. 

Pe la jumătatea drumului, s-a oprit și s-a uitat la Pete. 

— S-ar putea să nu-i placă în sălbăticie, a zis ea. S-ar putea să 
nu mai poată să vâneze ca înainte de accident. Și, dacă așa stau 
lucrurile, ştie unde să ne găsească. Spune-i rămas-bun, 
deocamdată. 

Pete a încuviințat din cap; devenise imperios necesar să-și 
şteargă nasul, dar n-a făcut-o. 

A deschis din nou poarta ţarcului și s-a strecurat înăuntru, cu 
Prince. Era din ce în ce mai greu, de fiecare dată. Pete observase. 
Câinele-lup pândea orice deschidere a porţii. Pete trebuia să se 
miște repede. 

— Te rog, nu te mai foi un minut ca să pot să-mi iau rămas- 
bun de la tine. 

Prince nu s-a oprit. 

— Promit că te las să pleci după ce îți zic câteva lucruri, a 
adăugat el, încă plângând. 

Nicio schimbare în agitația animalului. 

Pete s-a așezat în fund, pe beton. 

— Bine, deci nu ştii ce înseamnă asta. Așa e. Pricep. Nu 
înţelegi ce vorbesc. Tu foiește-te, iar eu o să-ţi zic ce am de zis. 
Aveam un plan. Dar tu nu ştiai nimic despre el. Şi cred că nu pot 
să te forțez să-l accepţi. Dar aveam ideea asta că ai putea să 
rămâi cu mine şi să fii câinele meu. Știu că doctorița Lucy a zis 
că e periculos, dar cred că m-am gândit că ăsta ar putea să fie un 
lucru bun. Aş putea să te plimb în lesă, mai puţin în casă. Şi tu 
ai putea să stai aproape de mine tot timpul. Gândeşte-te un pic. 


În ziua aia din iunie când i-am arătat lui Boomer Leggett 
degetul. Măiculiță, dacă ai fi fost lângă mine, ar fi rămas naibii 
în camioneta aia. Pun pariu. Şi pe urmă, la lac. Aș fi putut să-i 
zic lui Jack să mă lase în pace şi el n-ar fi dat roată lacului ca să- 
mi învinețească ochiul. Nu cu tine acolo. 

Băiatul s-a oprit puţin să-şi tragă răsuflarea şi l-a urmărit pe 
câine fâțâindu-se. Asta îl epuiza pe Pete. Disperarea desăvârșită 
a câinelui îl sâcâia. Ca și când ar fi simţit disconfortul lui Prince 
în propriul lui corp. 

— Şi taică-miu. Taică-miu n-ar mai ridica niciodată mâna la 
mine. Cine loveşte un băiat care are un lup mare lângă el? Dar 
ăsta nu e singurul motiv. Nu voiam doar din egoism. Începuse 
să-mi placă de tine. Of, la naiba. Pe cine păcălesc? Mi-a plăcut 
de tine din prima zi în care te-am văzut. Am crezut că o să fim o 
tovărășie bună unul pentru celălalt. Și tu ai putea să fii 
bodyguardul meu. 

Pete a amuţit și a recunoscut față de el însuși — fără cuvinte — 
că sperase ca această ultimă conversaţie să-l miște cumva pe 
Prince. Sperase să poată să-şi explice intenţiile, iar emoția lui să 
treacă dincolo de cuvintele indescifrabile pentru câine. Și 
sperase ca Prince să se liniștească. Să vină lângă el. 

Nu funcţiona. 

Pete s-a aplecat în față și s-a întins cât a putut, trăgând 
zăvorul. După aceea a deschis larg poarta. 

Intenţionase să mai spună ceva înainte să se dea la o parte 
din dreptul porţii deschise. Deși nu se hotărâse încă exact ce 
anume să fie acel ceva. Un fel de adio mai oficial. Cuvinte pe 
care să și le aducă aminte data viitoare când avea să-i fie așa de 
dor de câinele-lup încât avea să plângă. 

Prince a ţâșnit în direcţia lui, parcă plănuind să-l doboare și 
să fugă drept prin el. În ultima clipă, chiar când Pete se pregătea 
de impact, picioarele câinelui-lup s-au ridicat de pe sol și Prince 
a planat cu abilitate peste capul lui Pete, aterizând de partea 
cealaltă. Apoi a rămas încremenit, cu capul şi labele din față 
afară din ţarc, în libertate. S-a uitat în stânga şi-n dreapta, parcă 
aşteptându-se să fie o capcană. 

Pete era de părere că Prince a rămas nemișcat cât ai număra 


până la trei. 

După câteva secunde, băiatul s-a ridicat în picioare şi l-a 
urmărit pe animal desenând un arc larg în jurul păşunii cailor — 
acolo unde stătea acum și porcul în drum spre pădure. Prince își 
menaja încă piciorul ăla din spate. Alerga cu un soi de 
șchiopătat. Dar, în general, se mișca repede și sigur pe el. 
Revenise la sută la sută putere. 

Pete a făcut câţiva paşi în curte. 

— Poţi să te întorci, dacă vrei, a strigat el în urma lui Prince. 

Câinele a încetinit, dar a continuat să meargă. 

Un pic mai târziu, Justin şi doctoriţa i s-au alăturat lui Pete. 

— Îmi pare rău, a zis Pete. Ar fi trebuit să mă gândesc şi să vă 
întreb dacă vreţi să vă luaţi şi voi la revedere. 

— Eu îi tot spun la revedere de zile întregi, a zis Justin. Hei, 
ia uite. Se întoarce. 

Pete a ridicat capul și l-a văzut pe Prince venind la pas în 
direcția lor, de-a lungul scândurilor albe care alcătuiau gardul 
păşunii. Băiatul a înaintat puțin şi cei doi s-au întâlnit la 
mijlocul drumului. 

— Te-ai întors! a exclamat Pete. 

A întins mâna instinctiv spre câine. Prince i-a atins palma cu 
botul, cu nasul lui umed și rece. I-a lins mâna de trei ori. 

— Ce minunat, a zis Pete. 

Dar ar fi trebuit să rostească acel adio oficial. Pentru că Prince 
s-a întors și a luat-o din nou la fugă, înspre pădure. 

Pete l-a urmărit îndepărtându-se și şi-a dorit ca animalul să 
vină înapoi şi a doua oară. La un minut sau două după ce Prince 
a dispărut în pădure, băiatul a oftat adânc și s-a întors lângă 
Justin şi doctorița Lucy, fără să încerce să-şi ascundă lacrimile. 

— Nu s-a întors, a zis Pete. Am crezut că se întoarce. 

— Dar mi-a plăcut cum s-a întors un pic şi ţi-a zis mulțumesc, 
a zis Justin. A fost super. N-ar fi putut s-o zică mai bine nici 
dacă deschidea gura şi începea să vorbească. 

— Ai făcut bine, i-a spus doctorița Lucy, masându-i ceafa. 

— Atunci de ce mă simt așa de rău? 

— Ai făcut ce era mai bine pentru el. E fericit. 

— Şi dacă nu-i place acolo? 


— Păi, aşa cum am spus... Ştie unde să ne găsească. 

Pete a rămas acasă la doctoriță la prânz, dar, pentru prima 
oară de când se știa, nu i-a fost foame. A ciugulit un pic din 
sendvișul cu ton. Apoi a cerut voie să-l împacheteze și să-l ia 
acasă. 

Când și-a dat seama că, în orice altă zi, ar fi putut să i-l dea 
lui Prince, și-a stăpânit cu greu lacrimile. 

În timp ce doctoriţa strângea masa, Pete s-a strecurat în 
curtea din spate, s-a rezemat de scândura de sus a gardului și s- 
a uitat lung spre pădure. Se încorda să vadă ceva, dar, în 
realitate, nu se aştepta la nimic. 

O clipă mai târziu, a fost aproape sigur că zărise două urechi. 
Şi-a schimbat poziţia ca să se uite mai bine și a văzut ceva ce 
semăna cu un câine-lup stând între doi copaci, uitându-se spre 
casă. Cel puţin așa i s-a părut lui Pete. Încă o secundă, şi s-a 
întrebat dacă fusese doar în imaginaţia lui. Era foarte departe. 
Atât de frustrant de greu de spus. 

Şi-a schimbat din nou poziţia şi s-a ciocnit de Justin, care a 
scos un fel de „aau”. 

— Ah. Scuze. Auzi, Justin, ăla e Prince? 

— Unde? 

— Acolo, departe. În pădure. 

— Stai așa. Nu văd mare lucru. Am ochelarii murdari. Stai 
să-i curăţ. 

Pete a aşteptat, ascunzându-şi nerăbdarea, în timp ce Justin a 
aburit fiecare lentilă, şi pe-o parte, şi pe alta, și le-a şters cu 
marginea cămășii. Lui Pete îi era teamă că Prince avea să fugă 
din nou în pădure. Dacă într-adevăr era acolo. lar după aceea n- 
avea să afle niciodată dacă își imaginase sau nu. Dar n-a zis 
nimic, pentru că nu voia să fie dur cu Justin sau să-i rănească 
sentimentele. 

— Hmm, a zis Justin, cu ochelarii înapoi la ochi, chiorându-se 
în direcţia pădurii. Ah. Acolo? a întrebat el, arătând spre locul 
pe care-l urmărise Pete. 


— Da. Ele, nu? 

— Greu de zis. Arată ca un fel de câine sau lup mare. Nu știu 
ce ar căuta altul decât Prince acolo care să se uite aşa la noi. Dar 
e foarte departe. E greu să-ţi zic sigur. Şi, ştii... ochelarii ăştia 
sunt destul de buni, dar nu sunt la fel de buni ca cei pe care poţi 
să-i iei când te duci tu acolo şi-ţi face testul de ochi. Dar tot îmi 
plac. Şi apreciez că mi i-aţi luat. 

— Cu siguranţă e un animal. 

— Îhî. Ca un câine mare. 

— Şi, aşa cum zici și tu, ce alți câini în afară de Prince ar sta 
acolo şi s-ar holba la casă? 

Pete s-a uitat la Justin, nerăbdător să-și audă gândurile 
confirmate. 

Când și-a întors privirea către pădure, animalul dispăruse. 


XXI 


La scurtă vreme, Pete a luat bicicleta împrumutată şi s-a dus 
acasă, pentru că i se părea prea tragic să piardă vremea acasă la 
doctoriță fără Prince. Cel puţin în clipa aia, i se părea prea 
dureros. 

A ascuns bicicleta în garaj, ca întotdeauna. 

A băgat capul pe ușă. 

Tatăl lui era treaz şi trebăluia. Pete i-a auzit pașii. 

A băgat capul în bucătărie, unde nu era nimeni, apoi a 
tresărit auzind vocea tatălui său venind din spatele lui, dinspre 
umărul stâng. 

— Am o întrebare pentru tine, Petey, băiete. Rămâi acasă azi? 

— Nu, domnule. Trebuie să ies din nou. 

— Trebuie. Ăsta e un cuvânt cam ciudat pentru un puști aflat 
în vacanţa de vară. Ce anume trebuie să faci, mai exact? Vara e 
pentru joacă. Și nu trebuie să te joci. Am dreptate? 

Pete a rămas tăcut o vreme; se simțea copleșit. Nu-i venea să 
creadă că întrebarea asta apărea acum. Lucra câte două ture 
scurte pe zi de aproape două luni. După atâta vreme, își 
imaginase că era liber. Crezuse că dacă tatălui său i-ar fi păsat ar 
fi întrebat demult. 


— Treaba care mi se pare mie ciudată e cât de ritmice sunt 
plecările astea, a adăugat tatăl lui. 

— Ritmice, domnule? Nu înţeleg. 

— Pleci mereu cam la aceleaşi ore. 

— De ce mă întrebi asta acum? 

— Pentru că văd că degeaba te aştept pe tine să-mi spui din 
proprie iniţiativă, băiete. Se termină vara peste două-trei 
săptămâni, iar tu încă n-ai găsit de cuviință să-mi spui unde te 
duci. 

Pete s-a întors și s-a uitat la tatăl lui. Mai mult ca să vadă cât 
de furios era. 

Faţa lui plutea ameninţător deasupra lui Pete; bărbatul era 
îmbrăcat cu pantalonii şi cu cămașa albastră de lucru. Pete s-a 
întrebat dacă ăsta era un semn de însănătoșire — că se îmbrăcase 
din nou. 

Nu-i putea descifra expresia de pe faţă. 

— Păi, ştii că era câinele ala. L-am vizitat toată vara. 

— Era? La trecut? 

Pete n-a răspuns. 

— Și avea nevoie să-l vizitezi după un program fix? 

— Nu, domnule. Nu cred că știa cât e ceasul. 

— Ei bine, nu prea mai am răbdare să mergem pe încredere, 
băiete. Îţi dau o zi sau doua să-mi spui tu singur care-i treaba. 
Dar nu mai mult, să știi. 

Pete a simţit niște cuvinte ridicându-i-se din burtă. Le-a simţit 
pe limbă, așteptând să fie rostite. A încercat să le împiedice să 
iasă, pentru că puteau să aibă consecințe. N-a mers. A pierdut 
imediat controlul asupra lor. 

— Şi după o zi-două? Ce se întâmplă? 

— Să fiu al dracului dacă nu aflu eu singur ce e de aflat. 

— Da, domnule, a zis Pete. 

Pentru că habar n-avea ce altceva să zică. 


XXI 


După tura de după-amiază de la fermă și după o cină atât de 
tăcută încât aproape că-i pierise pofta de mâncare, Pete a făcut 


baie, s-a spălat pe dinţi şi s-a îmbrăcat în pijama, gata să se bage 
în pat. 

In drum spre camera lui, și-a lăsat hainele de lucru murdare 
în coşul de rufe. 

Nici nu se înnoptase încă. În aer plutea un amurg apăsător. I 
s-a părut că e prea devreme să se culce, dar era extenuat și voia 
ca ziua să se sfârșească. 

A rămas în picioare uitându-se pe fereastra dormitorului, 
spre curtea din spate. Tocmai răsărea luna, aproape plină, dar 
Pete nu ştia dacă era în creștere sau descreștere. 

A văzut luminile de pe strada aprinzându-se în față, deși nu 
zărea propriu-zis felinarele. Vedea doar strălucirea pe care o 
împrăştiau prin curte - umbra casei lui și o lumină revărsată 
peste spaţiul viran care ducea în cele din urmă în pădure. Dar 
Pete nu putea să vadă pădurea. 

Însă a văzut ceva ce i-a făcut inima să stea în loc, pentru o 
clipă: o pereche de ochi sclipitori. Lumina se reflecta în doi ochi 
înfricoşători care stăteau pe dâmbul din spatele casei. 

Pete s-a strecurat din dormitor şi apoi din antreu, pășind în 
picioarele goale în noaptea călduroasă. A rămas nemișcat o 
clipă, cât să i se obișnuiască ochii cu întunericul. După câteva 
secunde, era destul de sigur pe cine şi ce vedea ca să se ducă în 
direcția aceea. 

— Hei, Prince, a zis el, cu o voce calmă și senină. 

De parcă faptul că Prince era în spatele casei lui n-ar fi fost 
mare lucru. 

— Te-ai răzgândit? Cum de-ai ştiut unde locuiesc? 

Dar, chiar în timp ce punea întrebarea, Pete și-a dat seama că 
animalul îl urmărise în drum spre casă. Sau că luase urma 
mirosului lui. În afara cazului în care cunoştea atât de bine 
orașul, încât ştiuse de la început unde locuiește fiecare. 

Pete s-a apropiat la doar câțiva pași de el şi a încetinit, de 
teamă c-o să-l alunge. 

— Mă bucur să te văd, băiete, a zis el şi a întins mâna. E o 
surpriză tare frumoasă pentru mine. 

Prince i-a mirosit mâna și a lins-o o dată, scurt. 

— Haide în casă. Să-ţi arăt unde locuiesc. 


Pete a pornit spre casă și i-a făcut semn lui Prince să-l 
urmeze. Dar câinele-lup s-a dat trei pași înapoi. 

Lui Pete i-a sărit inima din piept. A auzit-o cum sare. 

— Ah. Bănuiesc că asta înseamnă nu, atunci. 

Băiatul a făcut din nou un pas în direcţia lui Prince, dar 
câinele-lup s-a retras mai mult și mai repede, drept răspuns. 

Pete a hotărât ca ar face bine să plece singur. 

— Păi, în cazul ăsta, mă bucur că ai trecut pe-aici. 

A făcut câțiva pași spre casă, ca să-i arate lui Prince că nu 
încerca să-l prindă. 

— Să mai treci pe la mine, bine? 

Parcă satisfăcut de vizită, câinele-lup s-a întors şi a luat-o la 
goană spre pădure. 


Capitolul douăzeci și trei: Doctoriţa Lucy 


Era în jur de zece dimineaţa când l-a auzit pe Pete strigând-o 
din curtea din față. Era ora la care sosea de obicei după prima 
tură de hrănit și curățat după caii Quarter de la fermă. Dar nu 
era stilul în care-și făcea de obicei intrarea. 

— Doctora Lucy! a strigat el. Doctora Lucy! Veniţi afară. 
Trebuie să vedeţi ceva! 

Fără să-și dea seama dacă ce trebuia să vadă era un lucru bun 
sau unul îngrozitor, femeia şi-a șters mâinile pe şorț şi s-a grăbit 
la ușa din față. A deschis-o larg. 

— Pete. De ce faci atâta gălăgie? 

— Trebuie să vedeți cine e aici! N-o să ghiciţi cine e aici! 

Judecând după faţa lui, Lucy avea să se bucure de ce-o să 
vadă sau ce-o să ghicească. 

Doctoriţa a ridicat ochii spre stradă şi l-a văzut pe Calvin 
cotind pe aleea ei de pietriș şi venind către casă. Își ţintui din 
depărtare privirea în ochii ei şi se lumină la față. Lucy n-avea 
nevoie să fie mai aproape ca să vadă. 

A luat-o la goană spre el. 

În timp ce alerga, i-a trecut prin cap că asta-i aduce aminte de 
una dintre reclamele alea de la televizor în care îndrăgostiţii 
aleargă unul spre celălalt cu încetinitorul, printr-un câmp de 
flori sălbatice. Singurul lucru care lipsea din peisaj erau florile 
sălbatice. Asta și tenul perfect alb al actorilor. 

Bărbatul şi-a aruncat braţele în jurul ei, iar ea l-a strâns tare 
pentru o clipă sau două, simţindu-i obrazul proaspăt bărbierit 
pe față. După aceea s-a retras şi i-a examinat chipul, ca să vadă 
dacă se schimbase ceva. 

Pe buza de jos avea o cicatrice pe care Lucy n-o mai văzuse 
până atunci. În afară de asta, suferința nu i se întipărise pe chip. 

Doctoriţa l-a privit în ochi; s-au sorbit din priviri o vreme și 
atât. Privirile lor înlănţuite au fost de ajuns. 

— Nu ţi-am mai văzut niciodată expresia asta, a spus el. 

— Ce expresie? a întrebat ea, știind deja că era vorba de un 
compliment. 


— Zâmbești cu gura până la urechi. 

— Sunt foarte bucuroasă să te văd. Credeam că o să mai 
dureze vreo trei-patru zile. 

Apoi s-a uitat peste umărul lui pe stradă ca să vadă dacă îi 
urmărea cineva; a făcut-o ca şi când nu se mai gândise niciodată 
la posibilitatea asta. Calvin i-a surprins mişcarea şi s-a întors la 
rândul lui. Dar pe stradă nu era nimeni şi nimic. 

— Hmm, chiar e ceva neobişnuit, a zis ea. Orașul ne-a scutit 
de data asta. 

Au pornit spre casă unul lângă altul, iar ea și-a strecurat 
mâna în mâna lui şi i-a strâns-o. 

— Cum de te-ai întors mai repede? 

— Mi-au tăiat câteva zile din pedeapsă pentru bună purtare. 

— Nu mi-am imaginat c-o să fie generoşi cu tine în vreun fel. 

— N-a fost generozitate, crede-mă. Tocmai primiseră o nouă 
recoltă de deținuți. Aveau nevoie de spaţiu. 

Lucy a văzut o mișcare cu coada ochiului; a ridicat capul și l- 
a văzut pe Justin alergând în direcția lor. 

— Te-ai întors! a țipat el şi a sărit în brațele tatălui său. 

— Ooho, a făcut Calvin. Ai mai crescut? Văd că te simți mai 
bine. 

— Mult mai bine. Dar tu? 

S-a lăsat pe spate în braţele lui şi i-a cercetat faţa, aşa cum 
făcuse şi doctorița Lucy. I-a atins cicatricea de pe buză. 

— Ai o cicatrice pe buză. Dar în afară de asta, arăţi la fel. 

— Da, o să dispară cu timpul, a zis Calvin. Aşa se întâmplă 
de obicei cu cicatricele. Şi chiar dacă nu dispare, viaţa o să 
meargă înainte, cu cicatrice sau fără. Dar văd că ai o pereche 
nouă de ochelari. Cum ai reușit? 

— Pete și-a luat de lucru ca să aibă doctora un pic mai mulți 
bani. Şi ea mi-a făcut testul de ochi aici, acasă, şi pe urmă s-a 
dus în oraș, mi-a luat ochelarii și mi i-a potrivit ea pe cap. 

— Chiar că ai stat în locul potrivit, nu-i așa? 

— Aşa zic și eu. Pete și cu mine am călărit caii! Nu pe toți. 
Doar câţiva. Eu m-am urcat pe Smokey. Și n-am căzut! 

Calvin și-a întors fața către ea. 

— Scuză-ne puţin, Lucy. Vreau să vorbesc câteva minute cu 


fiul meu. Apoi mă întorc şi-ţi acord toată atenţia. 


XXX 


Era în bucătărie şi turna cafea proaspătă în cești pentru 
amândoi când a intrat Calvin și s-a aşezat la masă. 

Lucy s-a așezat lângă el, iar mâinile lor s-au întins între ceștile 
de cafea și s-au unit. Și s-au strâns cu putere. 

Doctoriţa s-a uitat în ochii lui, iar el i-a întors privirea. Era o 
privire de o intensitate şi o emoție care aproape o ardeau. Nu-i 
stătea în fire să rămână fermă când era cercetată până în 
străfundul sufletului. Dar a rezistat tentaţiei să se uite în altă 
parte. 

— Iată din nou zâmbetul ăla, a zis el. Îţi stă bine. 

— N-aveam nici cea mai vagă idee că o să-mi fie atât de dor 
de tine. 

Bărbatul a schițat un zâmbet, dar era un zâmbet trist. Apoi și- 
a îndreptat privirea în altă parte. Lucy a înregistrat gestul și 
efectele lui asupra ei, dar atât. N-a încercat nici să-l definească, 
nici să-l explice. A așteptat ca lucrurile să se desfăşoare de la 
sine. 

— A fost în stare să recunoască că încă mai are nevoie să 
doarmă cu Bunny când e supărat? 

— Da şi nu. Nu chiar. Dar l-a primit pe Bunny. 

— Mă bucur să aud. 

Calvin avea grijă să-i evite în continuare privirea. 

— Trebuie să-ți spun două lucruri. 

Cuvintele lui i s-au prăvălit ca o lovitură în măruntaie. 

— În primul rând, ai făcut un lucru minunat. Faptul că l-ai 
primit pe băiatul meu la tine în casă și l-ai tratat ca şi când ar fi 
fost al tău. 

— Aiurea, a zis ea. Oricine ar fi făcut la fel. 

— Nu, aici greşeşti, Lucy. Eşti mai specială decât crezi. 

— Şi celălalt lucru care e? a întrebat ea, ştiind că n-o să-i placă 
nici pe departe la fel de mult, dar vrând să încheie odată cu asta. 

— Cred că ştii care e celălalt lucru pe care o să-l spun. 

Lucy s-a lăsat pe spătar, auzind și simțind cum i se ciocnesc 


omoplaţii de scaun. l-a dat drumul mâinii instinctiv. Și le-a 
retras pe ale ei în poală, unde aveau să fie mai la adăpost de 
adevăr. 

A simţit — așa cum i se întâmpla de câteva ori pe zi - că o 
țigară ar fi fost numai bună acum. Dar nu fumase de mai bine 
de o lună și n-avea s-o facă nici acum. 

— E ironic, a zis ea. Am avut o discuţie similară cu Pete nu 
mai departe de ieri. 

— Deci ştii. Nu? 

— Da. Și el știa. Pleci. 

— Nu mi se pare că am de ales. Ţie? 

Lucy a oftat. S-a uitat pe fereastră la băieţi, care erau pe 
păşune și se contraziceau în legătură cu cel mai prietenos dintre 
cai. 

— Bănuiesc că ai dreptate, a zis ea. Din păcate. Nu eşti în 
siguranţă aici, şi nici Justin nu e. 

— lar tu nu ești în siguranţă câtă vreme noi suntem aici. 

— Pot să-mi port de grijă. 

— Da, Lucy... Dacă e cineva care poate, sunt de acord că tu 
eşti aia. Dar uneori, în viață, suntem depăşiţi de situaţie. 

S-a lăsat o tăcere îndelungată. Neobișnuit de lungă. De mai 
multe minute. Nu era neapărat o tăcere forțată sau un blocaj. Au 
stat pur şi simplu fără să vorbească o vreme. Calvin i-a urmărit 
privirea şi s-a uitat la băieţii care mângâiau caii. L-a văzut pe 
Pete făcându-i scară lui Justin ca să-l încalece pe Smokey, calul 
sur şi castrat, fără șa. A văzut porcul apropiindu-se de ei și 
uitându-se lung, ca şi când n-ar fi suportat să nu participe şi el 
la acţiune. 

— O să vă întoarceți la Philadelphia? a întrebat ea după un 
timp. 

— Da. 

— Dar cei de la fabrică nici nu ţi-au dat ocazia să lucrezi 
suficient cât să primeşti un salariu. 

— Am un văr în Ohio care o să-mi dea un mic împrumut. 

— Când vreţi să plecaţi? 

— Cât de repede putem. S-ar putea să ne ia două-trei zile să 
ne rezolvăm socotelile. 


Lucy a încuviinţat din cap de câteva ori, pierdută în gânduri. 

— Adevărul e că n-am apucat să ne cunoaștem prea bine, a 
spus ea aproape pentru sine. Oricum nu știm cum ar fi evoluat 
lucrurile între noi. Vreau să zic — chiar și fără presiunea asta din 
exterior. Dar, de curiozitate... ca să am ceva de care să mă 
agăţ... ce crezi că ar fi putut fi între noi? 

— Lucy, a zis el. 

Apoi s-a oprit și a întins din nou mâna peste masă. A 
aşteptat. A aşteptat tăcut până când ea a cedat și i-a strâns din 
nou mâna. Abia după aceea i-a împărtășit gândurile lui. 

— Uite ce cred eu: cred că vieţile noastre nu s-au încheiat 
încă. Doar pentru că Justin și cu mine o să fim în alt oraș nu 
înseamnă că nu ne mai cunoaştem din ziua în care plecăm. 
Există telefoane. Există poștă. Încă nu ştim finalul poveştii 
noastre pentru că nu s-a terminat încă. Trebuie doar să-mi duc 
băiatul într-un loc în care să fie în siguranță. Dar, ca să-ţi 
răspund la întrebare, cred că între noi ar fi putut fi ceva 
minunat. Și nu accept încă ideea că n-o să fie niciodată. 

Calvin i-a strâns mâna, iar ea a zâmbit în ciuda voinţei ei. 

— E ironic, a zis ea, dar și asta seamănă cu discuţia pe care 
am avut-o ieri cu Pete. Trebuia să-și ia adio de la câinele-lup, iar 
eu i-am spus că n-are de unde să știe dacă Prince o să plece 
pentru totdeauna. l-am zis doar că ar trebui să-şi ia rămas-bun 
deocamdată. 

— Exact, a zis Calvin. Ne luăm rămas-bun, deocamdată. 


XXI 


La câteva minute după ce Calvin și băiatul lui au plecat 
acasă, Pete a venit la ea în bucătărie. Aproape ca și când ar fi 
aşteptat să se încheie lucrurile pe care le considera mai 
importante. Ca și când și-ar fi aşteptat rândul. 

— E bine că s-a întors, nu? a zis Pete. 

— Foarte. 

— Urăsc că trebuie să se mute. O să-mi pierd prietenul cel 
mai bun. 

— Ştiu exact ce simţi, a spus ea. 


Băiatul s-a aşezat la masă, alături de ea. Multă vreme n-a 
vorbit — ceea ce era atipic pentru Pete — și nici ea n-a făcut-o. 

— Nu v-am mai văzut deloc fumând, a spus el după o vreme. 

— M-am lăsat. 

— Ah. Asta e bine. Ce v-a făcut să vă hotărâți? 

Lucy a deschis gura să-i ofere o explicaţie superficială. Ceva 
despre legătura dintre fumat și cancer. Genul ăla de răspuns. 
Dar ce-a ieșit a fost mai sincer decât intenționase. 

— Voiam să-l fac pe Calvin mândru de mine. Şi... de când l- 
am cunoscut, cred că ideea de a fi sănătoasă și de a trăi mult a 
început să mi se pară mai importantă. 

Doctoriţa se aştepta ca Pete să-i pună întrebări. Să sape în 
legătură cu relaţia ei cu Calvin. Dar n-a făcut-o. Poate că era 
totul prea evident. Poate că era de la sine înțeles. 

— Prince a venit la mine în curte azi-noapte, a spus el. 

— Serios? Ce interesant. Eşti sigur că era el? 

— Sigur. M-am dus direct la el. Nu era chiar în curtea mea. 
Stătea cam pe câmpul din spatele curții. Noi n-avem gard. Dar 
m-am dus la el și mi-a lins mâna. Doar că n-a vrut să vină cu 
mine spre casă. 

— Probabil că te-a urmărit până acasă. 

— Aşa mă gândeam şi eu. Dar de ce să mă urmărească dacă 
vrea să rămână în sălbăticie? 

— Poate că stă cu ochii pe tine ca să se asigure că eşti bine. 

— M-am gândit şi la asta. Dar pe urmă mi-am zis că e una 
din chestiile alea pe care le credem, dar care sunt prea frumoase 
ca să fie adevărate. Adică... Sigur că asta vreau să cred... 

O tăcere lungă. Pete era preocupat de altceva. Lucy își dădea 
seama. Dar, din respect pentru el, nu l-a întrebat despre ce era 
vorba. L-a lăsat să spună el când avea să simtă nevoia. 

— Doctora Lucy? Dacă n-aş mai avea de lucru sau n-aş mai 
putea să vă dau banii ar fi în regulă? 

— Sigur că da. O să mă descurc. 

— Chiar și cu toate animalele astea de care aveţi grijă? 

— O să mă descurc. 

— Bine. Pentru că taică-miu vrea să ştie unde m-am tot dus în 
fiecare zi. Şi când o să trebuiască să-i spun că lucrez sau dacă 


află singur... s-a zis cu banii. 

— Nu-ţi face griji, i-a spus ea. Tu fă ce e mai bine pentru tine. 
Orice te face să te simţi în siguranţă cu el. 

Pete s-a foit stingherit pe scaun. 

— Tocmai asta-i chestia, a zis el. Nu cred că am cum să mă 
simt în siguranţă cu el. M-a tot scutit de pedepse aproape toată 
vara, dar nu cred că o să mai dureze mult. Habar n-am de ce nu 
m-a mai pedepsit. Dar am o presimţire rea, după cum merg 
lucrurile acum. Nici nu pot să zic exact de ce simt aşa. Dar e 
ceva ce mi se pare ciudat. 

Doctoriţa Lucy a scormonit în buzunarul fustei şi a scos 
câteva monede. 

— Uite aici, i-a zis ea, luând două monede de zece cenți din 
grămăjoară. Ştii unde să mă găseşti dacă ai nevoie de mine. 

— Două monede, doamnă? De ce două? 

— Of, nu ştiu. În caz că e o situaţie de două monede. 


Capitolul douăzeci și patru: Pete 


Pete a dosit bicicleta în garaj și a intrat în casă. Taică-su stătea 
pe scaunul lui, cu ochelarii de citit pe nas. Răsfoia ziarul de 
dimineaţă. Ceea ce lui Pete i s-a părut bizar, pentru că bărbatul 
nu cumpăra ziarul de dimineaţă. Spusese mereu că e prea 
scump. Așa că i-l adusese cineva sau... să-l fi luat pe al altcuiva? 

A ridicat capul spre Pete și s-a uitat direct în ochii lui. Şi, deşi 
Pete nu reușise să-i explice doctoriţei groaza pe care o simţea și 
nici nu putea defini expresia de pe fața tatălui său, ochii 
bărbatului erau o hartă cu toate lucrurile de care se temea el. Cu 
toate lucrurile care se înveninau și supurau între ei. 

— Tic-tac, Petey, băiete. 

— Tic-tac, domnule? 

— E un ceas. 

— Da, atâta lucru știu și eu. 

— Expiră timpul pentru problema ta cu sinceritatea. 

Pete s-a foit de pe un picior pe altul şi și-a împletit degetele în 
faţa lui, aşa cum și-ar fi împreunat mâinile pe bancă, la școală, 
ca să dea dovadă de politeţe și cooperare. 

Doar că o clipă mai târziu şi-a dat seama că, în același timp, 
îşi şi proteja cele mai vulnerabile organe. 

— Da, domnule. Ştiu. Despre asta am venit să vorbesc cu 
tine. 

Tăcere. Una sinistră. 

— Atunci vorbește. 

— Am avut o slujbă. 

Pete și-a urmărit tatăl şi a aşteptat să-i răspundă, cu un pic 
din energia unui cal sălbatic care ştia că urmează să fie supus. 
La început, singura reacţie a fost maxilarul încordat al 
bărbatului. După aceea au început să i se vadă la tâmple venele 
alea umflate, iar ăsta nu era un semn bun. 

— Şi banii unde s-au dus? 

Era limpede că taică-su se străduia să-și păstreze vocea 
calmă. 

Pete îşi repetase răspunsul. Nu era sută la sută adevărat. Nu 


era tot adevărul și numai adevărul, aşa cum se zicea la tribunal 
în filmele de la televizor, dar era suficient de adevărat încât Pete 
să se simtă confortabil. 

— Eram dator mulţi bani cui a cârpit piciorul câinelui pe care 
l-am găsit. 

— Deci ai lucrat toată vara. Şi ai dat banii pe o corcitură 
vagaboandă în loc să mi-i dai mie. Am înţeles bine? 

— Da, domnule. Cam așa. 

Tatăl lui Pete a ţâșnit brusc. În faţă și apoi aproape în 
picioare, ca şi când ar fi urmat să fugă după Pete, care s-a tras 
câțiva paşi în spate. Pe urmă, bărbatul a rămas neclintit. Nici 
așezat, nici în picioare. 

— Corcitura aia vagaboandă te-a crescut şi ţi-a pus un 
acoperiş deasupra capului şi mâncare pe masă doisprezece ani? 

— Nu, domnule. 

— Atunci aș zice că priorităţile tale lasă mult de dorit, băiete. 

— Da, domnule. 

— O să-mi plăteşti toți banii ăştia înapoi. Fiecare dolar. Toţi 
banii ăștia pe care i-ai furat de la familia asta în timp ce eu eram 
accidentat, iar tu erai tânăr şi în putere și capabil să munceșşti și 
nici măcar nu te-ai oferit să mă ajuţi în propria ta casă. 

Pete a ochit ieșirile. Şi-a făcut traseul atât spre uşa din față, 
cât şi spre cea din spate, pregătit să pornească spre oricare dacă 
tatăl lui avea să blocheze cealaltă direcție. Bărbatul a părut să 
observe. 

— Nu prea ştiu cum aş putea să fac așa ceva, domnule. 

— O să-ncepem cu vânzarea bicicletei ăleia drăguţe pe care ai 
pitit-o în garaj. Crezi că ai dreptul să pedalezi așa prin oraş, în 
stil mare, ca un prinţ, în timp ce eu mă străduiesc să-ți pun 
mâncare pe masă? 

Undeva în jurul cuvântului „prinț”, taică-su şi-a pierdut 
controlul. Ceea ce începuse pe un ton încordat s-a terminat într- 
un răcnet de furie. 

— Nu pot să fac așa ceva, domnule. Nici măcar nu e a mea. 
Doar am împrumutat-o. 

— Ei bine, eu pot. Şi poți să rămâi dator cui ţi-o fi 
împrumutat-o, dar n-o să-mi fii dator mie. Nu tolerez. lau ce-mi 


aparține. 

Pete a zbughit-o spre ușa din spate, sperând că taică-su nu 
era suficient de refăcut încât să-l prindă. Dar bărbatul era rapid. 
L-a apucat din spate de cămașă când s-a oprit să răsucească 
mânerul, însă Pete s-a smucit şi a fugit în garaj. A luat bicicleta 
şi a întors-o spre ieşire; apoi a văzut cum tatăl lui înfuriat umple 
cadrul uşii. 

Pete s-a suit pe şa și şi-a luat avânt, încercând să treacă drept 
prin el. N-a funcționat deloc. Bărbatul a prins mânerele 
ghidonului și a tras de bicicletă într-o parte. Pete a trebuit să se 
sprijine cu un picior de podeaua de beton a garajului ca să-și 
menţină echilibrul. Între timp, taică-su a încercat să-i smulgă 
bicicleta. Mai rău, era cât pe-aci să reușească. 

Fără să se gândească, știind doar din instinct că nu poate să 
lase să se întâmple un asemenea dezastru, Pete a ridicat 
pumnul, care s-a ciocnit puternic de nasul tatălui său. Bărbatul a 
dat drumul bicicletei şi s-a clătinat câţiva pași în spate, cu 
sângele deschis la culoare curgându-i pe buza de sus. 

Pete a îndreptat bicicleta, a apăsat cu forță pedalele şi a țâșnit 
prin ușa deschisă înainte să-l prindă taică-su. 

În timp ce stătea în șa, pedalând și gonind cu disperare pe 
stradă, Pete şi-a amintit brusc ceva. O conversaţie pe care o 
avusese cu Justin. l-a apărut deodată în minte, nepoftită. Pete 
susținuse că nu lovise niciodată pe nimeni şi că n-avea s-o facă 
vreodată. lar acum, dacă punea la socoteală și capul în burtă pe 
care i-l administrase lui Jack, își încălcase jurământul de două 
ori. Dacă punea la socoteală ce-ar fi făcut dacă Boomer n-ar fi 
fost în furgonetă când spusese ce spusese, ajungea la trei. Oare 
viaţa conspira să te forțeze să faci chiar lucrul pe care ai zis că 
nu l-ai face niciodată? Și dacă da, de ce? 

— Când o să te prind, băiete, o să regreți ziua în care te-ai 
născut! 

Pete s-a uitat peste umăr şi l-a văzut pe tatăl lui ținând pasul 
binişor cu bicicleta. Când se vindecase de tot? De ce era aşa 
rapid dintr-odată? 

A pedalat mai tare, cu și mai multă disperare și a luat un 
avans mai mare. În spatele lui, strigătele au continuat. După 


aceea s-au transformat în înjurături; erau mai furioase și mai 
deznădăjduite cu fiecare metru pe care-l câștiga Pete. Când a 
trecut în viteză pe lângă casa lui Justin, a ridicat privirea şi a 
văzut chipul prietenului său la fereastră. Probabil că ieșise să 
vadă ce era cu urletele alea. 

Pete a reușit să pedaleze încă și mai tare, numai datorită 
adrenalinei, apoi a cotit brusc. A fost o mișcare bună. Avea 
acum de ales între mai multe alei. În jur de şase, la prima 
vedere, și toate apropiate. 

A ales-o pe a patra și a făcut un viraj strâns. S-a rugat să nu 
existe niciun gard în jurul casei pe care o alesese. De data asta, 
norocul a fost de partea lui. Nu exista niciun gard. A pedalat 
prin curte, a sărit de pe bicicletă la capătul garajului şi s-a aşezat 
pe vine chiar în spatele lui, devenind invizibil de pe stradă din 
orice direcție. 

Băiatul a rămas ghemuit acolo. Ascultând. 

L-a auzit pe tatăl lui urlând. Înjurând. Insultându-l. 
Ameninţându-l. Înlăturând, cu fiecare cuvânt, și ultima fărâmă 
de valoare din viaţa lui Pete. În timp ce asculta, lui Pete i s-a 
părut că vocea vine din direcţii uşor diferite. Era clar că taică-su 
colinda străzile în căutarea lui. A auzit uși de la intrare 
deschizându-se și vecini ieșind să vadă ce era cu hărmălaia. 
Probabil auziseră toate lucrurile groaznice aruncate spre Pete ca 
niște arme. 

Şi totuşi, băiatul se simțea mai puţin lipsit de valoare decât 
dacă s-ar fi întors la doctoriță cu o poveste tristă în locul 
bicicletei ei. 


XXX 


Pete n-avea de unde să știe cât stătuse ghemuit în spatele 
garajului vecinului, lângă bicicleta prețioasă. I s-a părut că 
trecuse mai mult de o oră, dar timpul e o chestie ciudată. Îți 
joacă feste, iar Pete știa. 

După multă vreme de când se aşternuse liniștea, Pete s-a 
uitat cu atenţie în stânga și-n dreapta, apoi a ieșit pe terenul de 
lângă garaj, trăgând bicicleta după el. Pe urmă a trecut de 


următorul garaj. Și de următorul. În doar un minut sau două, a 
ajuns la uşa din spate a casei lui Justin. 

A ciocănit. 

I-a răspuns domnul Bell. 

— Pete, l-a întâmpinat bărbatul cu o voce îngrijorată. Ce-a 
fost asta? Ne-am făcut griji pentru tine. 

— Cred că probabil aveaţi dreptate să vă faceţi griji, 
domnule. Chiar cred că vrea să mă omoare. Pot să intru? 

Domnul Bell s-a dat la o parte, iar Pete a băgat bicicleta în 
livingul minuscul şi a sprijinit-o de perete. 

— Vreţi să aveți grijă de ea? Până când pot s-o duc înapoi la 
doctorița Lucy în siguranță? 

Pete a ridicat capul și l-a văzut pe Justin stând în picioare în 
cadrul ușii de la dormitor, cu ochii înspăimântați şi lacrimi pe 
obraji. 

Înainte să apuce să întrebe ce se întâmplase atât de groaznic, 
a vorbit domnul Bell. 

— Pete, bărbatul ăla care alerga după tine e tatăl tău? 

— Da, domnule. 

Pete i-a văzut pe domnul Bell şi pe Justin schimbând priviri, 
vorbindu-și din ochi. Era un limbaj pe care el nu putea să-l 
înțeleagă. Dar undeva, dincolo de înţelegerea lui Pete, se 
întâmpla ceva grav. 

— Ce? De ce? 

— Justin, spune-i, l-a îndemnat domnul Bell. 

— Poţi să-i spui tu, te rog? a răspuns Justin abia auzit. 

— Pete e prietenul tău, Justin. Spune-i ce mi-ai spus şi mie. 

Tăcere lungă. Justin refuza să se uite în ochii lui Pete. Îşi 
fixase ochii în podea. Cu multă râvnă, ca și când ar fi studiat o 
hartă desenată pe o scândură de lemn. Ceva care să-l ajute să 
găsească o cale. 

— Ela fost unul dintre oamenii ăia. 

La început, Pete n-a înţeles. Dar, în tăcerea care a urmat, s-a 
temut că a înţeles totuşi. 

— Tata? Unul dintre oamenii care te-au bătut? 

Justin şi-a şters nasul. După aceea a dat din cap aproape 
insesizabil. 


— Ce-a făcut? Te-a lovit? 

— Ele ăla care mi-a spart sticla în cap, a zis Justin. 

Pete şi-a dat seama că nu mai respira. Sau că abia respira, 
oricum. A tras aer adânc în piept şi a încercat să-și păstreze 
echilibrul, care-l cam părăsise brusc. 

— Justin, eşti sigur? 

— Sigur. N-o să-i uit fața cât o să trăiesc. 

Pete s-a apropiat de canapea şi s-a aşezat. Şi-a îngropat capul 
în mâini pentru o clipă. Apoi și-a frecat fața energic. S-a uitat la 
Justin şi la domnul Bell. Dacă l-ar fi întrebat cineva la ce se 
gândise, n-ar fi putut să răspundă. Era posibil să nu se fi gândit 
deloc. 

— Bine. O să las bicicleta aici şi mă duc să mă răfuiesc cu el. 

— Nu, Pete, a zis domnul Bell. Nu cred că e o idee bună. Ai 
zis chiar tu că vrea să te omoare. 

— Nu ziceam la propriu. 

— Am auzit ce-ţi striga. Nu cred că eşti în siguranţă acolo. 
Nu vreau să te duci. 

— Aveţi dreptate, a răspuns Pete. 

A rămas nemișcat o clipă, ştiind ce avea să facă fără să fie 
nevoie să se gândească. 

— Aveţi dreptate, a repetat el, ca şi când n-ar mai fi spus o 
dată. O să mă duc la doctora Lucy. 

— E un plan mult mai bun, a spus domnul Bell. 

— Vă rog, puteţi să-mi ţineţi bicicleta? Nu vreau să ies cu ea 
până când nu mă asigur că tata nu mă mai caută pe-afară. 

— Da, bineînţeles. Dar noi nu mai stăm aici decât vreo două 
zile. 

— Bine, a zis Pete. E în regulă. E suficient. 

Băiatul a pornit spre ușă. S-a întors spre cei doi prieteni ai lui. 

— O să-mi fie tare dor de voi când plecaţi. De amândoi. 

Apoi a ieșit din casă fără să mai aștepte un răspuns. 

A luat-o în direcţia doctoriței Lucy, alergând pe stradă. 

După ce a trecut de vreo trei case, când era sigur că a ieșit din 
raza vizuală a familiei Bell, a cotit şi s-a îndreptat înapoi spre 
casă. 


XXI 


Pete a împins ușa de la intrare atât de tare încât s-a izbit de 
peretele din living. Tatăl lui, care stătea şi se uita pe fereastră 
ţinându-şi o batistă la nas, a tresărit vizibil. 

— Ai tupeu să te întorci aici fără bicicleta aia, Petey, băiete. 

Vocea lui era nazală şi plângăreaţă. În orice altă situaţie, Pete 
ar fi fost tentat să izbucnească în râs. 

Dar venise să-i spună ce avea de zis, iar vocea lui a răsunat 
ciudat de fermă, chiar și în urechile lui. 

— Te-am întrebat pe șleau dacă ai avut vreo legătură cu ce-a 
păţit prietenul meu, Justin. lar tu te-ai uitat în ochii mei și m-ai 
minţit. Și asta s-a întâmplat când te durea spatele aşa de tare, 
încât ziceai că abia poţi să mergi până la căsuţa poştală să iei 
corespondenţa. M-ai minţit și în legătură cu asta? 

În timp ce vorbea, Pete a observat că taică-su își îndreaptă 
spatele. 

Şi-a simţit corpul inundat de atâta adrenalină, încât nu-şi mai 
dădea seama dacă e speriat sau nu. Un soi de lumină albă 
electrică din creier i-a amintit că era posibil să fie în pericol de 
moarte sau pe-aproape. Dar n-a reușit să se lege de ceea ce 
simţea în legătură cu acest fapt. Nici nu voia. 

— lar eu ţi-am zis, a început tatăl lui pe un ton din ce în ce 
mai furios, că dacă te mai întorci vreodată în casa mea și-mi 
vorbeşti de parcă ar trebui să-ți dau socoteală pentru ce fac, o 
să-ți găseşti hainele afară, pe bătătură. Eşti băiatul meu numai 
câtă vreme zic eu că vreau să fii. 

— Bine, a zis Pete. Scoate-le afară. Nu vreau să fiu băiatul tău. 

Momentul s-a prelungit într-o liniște totală, în care acțiunile 
şi intenţiile au rămas suspendate. Şi acolo unde ar fi trebuit să se 
petreacă ceva de proporțiile unui război mondial în micul 
univers al lui Pete nu era nimic. 

Apoi taică-su s-a năpustit asupra lui. Dintr-odată și fără 
avertisment. 

Pete s-a ferit şi a reușit să-l evite, iar taică-su s-a aruncat 
înainte și s-a dezechilibrat, aterizând pe burtă şi pe bărbie cu un 
răget. 


Corpul bărbatului bloca ușa din față, așa că Pete a fugit spre 
cea din spate. 

Ajunsese la jumătatea curţii din spate când l-a prins. L-a 
apucat de cămașă și l-a întors, după care i-a băgat un pumn 
uriaș în burtă. 

Pete a căzut pe spate în pământul pietros, cu răsuflarea tăiată. 

Taică-su a aterizat peste el, încălecându-l şi lovindu-l în 
tâmplă. Și lovindu-l din nou. Și din nou. Și din nou. 

În clipa aia, prin lumea dezmembrată din mintea lui Pete a 
trecut un gând. Nu, de fapt n-a trecut. Exista acolo. Stătea 
neclintit. 

S-a zis cu mine. 

Ştia că taică-su avea să continue să-l lovească în cap până 
când va fi aşa de extenuat că va cădea de la sine. lar Pete a 
presupus, judecând după forța loviturilor, că n-avea să 
supraviețuiască până atunci. Dar tot era mai bine decât să nu-l fi 
înfruntat pentru ce-i făcuse lui Justin. Pentru prima dată în 
scurta lui viață, Pete găsise ceva pentru care merita să moară. 

După aceea, la fel de brusc, zidul uriaş creat de corpul tatălui 
său a dispărut. Lumina s-a revărsat în locul bărbatului care 
fusese ca o cortină, iar Pete a văzut o mișcare încețoșată și a 
auzit un zgomot pe care nu l-a înţeles. Cel puţin nu din prima. 
Dar s-a auzit și un mârâit. Și a văzut o blană. O grămadă de 
blană. 

Pete s-a ridicat pe jumătate, chinuindu-se încă să respire, şi a 
văzut două labe puternice așezate pe pământ, de o parte şi de 
alta a şoldurilor lui. Era încălecat. De un câine-lup. 

— Ce mama dracului? a strigat tatăl lui dând înapoi repede și 
îndreptându-se spre casă. 

Prince a lăsat capul în jos şi şi-a arătat colții. A scos un mârâit 
prelung, care l-a zguduit până şi pe Pete. lar Pete ştia că lupul e 
de partea lui. 

Băiatul a ieşit de sub animal și s-a ridicat în picioare 
clătinându-se. Apoi s-a împleticit în spatele câinelui-lup, 
ținându-l pe Prince între el şi tatăl lui. 

— Ce mama dracului? a strigat din nou tatăl lui. 

Dar, de data asta, părea că înţelege. 


— O ştii pe bestia asta? Ai asmuţit monstrul ăsta împotriva 
mea? 

E bodyguardul meu, a răspuns o voce din capul lui Pete. O 
voce destul de limpede. Atât de limpede, încât i s-a părut că a 
rostit cuvintele cu voce tare, dar, în realitate, nu putea să 
vorbească. A pus mâna pe spatele câinelui-lup, atât din 
mândrie, cât şi ca să-și țină echilibrul. 

— Gata, până aici ţi-a fost, băiete. Ai întrecut limita de data 
asta. Tocmai ai retezat legătura dintre noi ca pe un băț uscat. Te 
crezi mare şi tare? Bine. Du-te şi fii mare şi tare. Pe cont propriu. 
Să mai vii o singură dată și doar o dată. Să-ţi iei lucrurile. O să 
te aştepte pe veranda din față. Am terminat-o cu tine. Te reneg. 

Şi cu asta s-a retras în casă şi a închis ușa după el. 

Pete a căzut în genunchi şi a îmbrăţişat gâtul lui Prince; l-a 
ţinut așa o vreme. Apoi s-a ridicat cu greu și a început să pună 
un picior în fața celuilalt. 

A ocolit casa împleticindu-se şi a ajuns pe stradă. În direcția 
magazinului de băuturi alcoolice. Pășea nesigur. Și nu se 
gândea la nimic. 

Din când în când se mai uita peste umăr, cu grijă să nu-și 
piardă echilibrul. Uneori îl zărea pe Prince, alteori nu. Dar, 
atunci când nu-l zărea, dacă se uita din nou peste un minut, 
vedea ochii câinelui-lup urmărindu-l de după un gard, de după 
un tufiș sau un garaj. 

Pe lângă el treceau maşini, iar șoferii încetineau şi se holbau 
la fața lui care, îşi imagina Pete, trebuie să fi arătat ca o 
sperietoare. Doi bărbaţi mai în vârstă s-au oprit să-l întrebe dacă 
e bine şi dacă are nevoie de ajutor. A scuturat din cap și a 
continuat să meargă. 

Pe măsură ce adrenalina i s-a scurs din corp, Pete a început să 
simtă durerea rănilor. Și să-și simtă genunchii tremurând. Şi 
lacrimile curgându-i pe obraji. 

A traversat strada cu trafic lejer până în parcarea 
magazinului de băuturi. Cât timp a vorbit la telefon, Prince l-a 
aşteptat şi l-a urmărit de vizavi. 

— Doctora Lucy? a întrebat el când ea a ridicat receptorul, 
fără să încerce să-şi mascheze sughiţurile. 


— Pete? 
— Puteţi să veniți să mă luaţi, vă rog? Am nevoie de 
dumneavoastră. E un fel de situaţie de două monede. 


Capitolul douăzeci și cinci: Doctoriţa Lucy 


l-a deschis portiera din dreapta. Pete s-a urcat și s-a așezat 
tăcut. N-a încercat să vorbească. Nu s-a uitat la ea. În fine, asta 
ar fi fost dificil — să se uite la ea. Nu părea să-și poată deschide 
ochiul stâng, adică cel dinspre ea. Zona tâmplei începuse să se 
umfle și să-și schimbe culoarea. 

Doctoriţa se așteptase la ceva rău. Îşi dăduse seama de la 
telefon că era rău. Şi, în replică la faptul că știa, pe drumul spre 
oraș își blocase toate reacţiile inevitabile în faţa veștilor proaste. 
Uneori doctorii pot face aşa ceva. Uneori trebuie s-o facă. 

A amânat să pornească mașina, dar Pete tot nu spunea nimic. 
Părea să se fi retras în el însuși; arăta înfrânt și mic. 

— Întoarce-te cu fața spre mine, dragule, i-a zis ea. 

Pete n-a răspuns și nici nu s-a întors, așa că doctorița l-a 
apucat cu blândeţe de bărbie şi i-a întors capul. 

— Dacă încerci, poţi să deschizi ochiul ăla? 

— Nu, doamnă. S-a umflat aşa închis. 

— Bine. Mergem acasă şi-ţi fac un test neurologic... 

Pete cel pe care-l ştia ea a ţâşnit din ascunzătoare. Pete cel 
vorbăreţ. 

— Nu puteţi să mă duceţi acasă! Nu pot să mă duc acasă! 

— Pete, a zis ea, încercând să pară calmă. Acasă la mine. 

— Ah. Acasă la dumneavoastră. Da. Mulţumesc. Acolo vreau 
să merg. Mă simt mereu în siguranţă acolo. 

Asta pentru că eşti mereu în siguranță, s-a gândit ea, dar n-a 
spus cu voce tare. 

— Te-a lovit cu pumnul sau cu un obiect? 

— Pumnul, a zis el uitându-se din nou înainte, prin parbriz. 

— De câte ori te-a lovit? 

— Nu sunt sigur. Am pierdut şirul. De patru ori, poate cinci. 
Poate șase, nu ştiu. 

— Şi s-a oprit el singur sau ai reușit tu să te aperi? 

— De fapt, niciuna din astea, doamnă. N-avea de gând să se 
oprească. Cred că putea să mă omoare. Prince l-a oprit. Prince 
ne-a despărțit. 


Liniște. Doctoriţa tot nu pornise motorul şi nu plecase de pe 
loc. 

După o vreme, băiatul s-a întors spre ea, ceea ce nu i-a fost 
uşor. A trebuit să-și întindă gâtul ca s-o vadă cu ochiul drept. 
Când a văzut-o, a rămas dezamăgit. 

— Nu mă credeți. 

— Nu cred nicio clipă că mă minţi, Pete. Ştiu că n-ai face aşa 
ceva niciodată dinadins. Dar când te loveşte cineva în cap cu 
putere și de multe ori, nu e neobișnuit să vezi lucruri care nu 
sunt... 

— E chiar acolo, în dreptul casei ăleia, a zis Pete arătând cu 
degetul de partea cealaltă a străzii. ÎL vedeți, nu? 

Doctoriţa a urmărit direcția indicată de degetul lui şi a 
constatat cu surprindere că lupul nu era o halucinație. 

Stătea pe caldarâm cu coapsele ghemuite, parcă imitând un 
vultur, şi se uita la ei de după un tufiș. Ochii lui mici şi aurii nu 
părăseau nicio clipă mașina. 

— Fir-aş a naibii, a zis ea, coborând geamul de la maşină. Eşti 
băiat bun, Prince, a strigat ea. 

A deschis portiera și a coborât în stradă. După aceea a 
deschis larg ușa din spate. 

— Vii cu noi? a strigat către câinele-lup. Hai, băiete. Prince s- 
a ridicat şi a făcut doi paşi înapoi. S-a răsucit brusc şi a luat-o la 
fugă prin curte, după care a dispărut. 

Doctoriţa Lucy l-a urmărit plecând şi a trântit ușa din spate și 
s-a aşezat pe locul ei. 

— Nu vrea să vină cu noi, a zis ea. 

— Nu, doamnă. Niciodată n-a vrut. Mă supraveghea doar, 
aşa cum aţi zis. Dar nu vrea să stea în casă și să fie domestic. 

— Ţi-e prieten bun. 

— E bodyguardul meu, a zis Pete cu vocea stinsă, dar 
mândră. 

Lucy a pornit motorul și a ieşit din parcare. 

— Mulţumesc că aţi venit după mine, a adăugat Pete. Nu știu 
ce mă făceam dacă nu-mi dădeaţi monedele alea. Şi dacă nu 
eraţi... ştiţi ce zic. Aici. Dacă nu erați așa cum sunteți. Nu ştiu 
unde aş fi putut să mă duc în altă parte. 


— Nu poţi să te mai întorci niciodată la el, a zis ea în timp ce 
conducea. Ştii asta, nu? Nu ştiu cum o să rezolvăm, dar va 
trebui să găsim o soluţie. 

— N-ar trebui să fie prea greu, doamnă. M-a renegat. Nu știu 
exact ce înseamnă, dar din tot ce-a zis înțeleg, că înseamnă că nu 
mă mai vrea niciodată înapoi. 

— Ah, a zis ea. 

Femeia s-a concentrat pe propria-i surpriză pentru o clipă. 

— Cred că asta simplifică lucrurile. 

Lucy a întors problema pe toate părțile o vreme, dar tot nu i-a 
dat de cap. Cum să-ți scoţi paternitatea din priză? Pe de altă 
parte, dacă bărbatul ar fi fost conectat cu adevărat la rolul de 
părinte, Pete s-ar fi putut întoarce acasă în siguranţă. 

— Deci. Trebuie să vă întreb... Dar nu am curaj nici măcar să 
întreb. Dar mi se pare că trebuie. Pot să... Vreţi să... 

Apoi s-a poticnit. A rămas fără cuvinte. Sau fără curaj. 

— Da, a răspuns ea. Da, poţi. Da, vreau. 

— Nici n-am terminat întrebarea. 

— Poţi să stai cu mine. Şi vreau să am grijă de tine. 

— E o mare ușurare, doamnă. 

Lucy a așteptat. 

Contase pe mai mult. Deşi era cam josnic din partea ei, 
anticipase o revărsare de recunoștință. În schimb, băiatul 
rămăsese tăcut. Dispăruse iar în sinea lui. 

Tocmai virau la stânga pe strada ei când Pete a vorbit în cele 
din urmă. 

— Dar... cât timp? 

— Cât timp ce? Cât timp o să am grijă de tine? 

— Da, doamnă. Asta. 

— Până când o să fii suficient de mare ca să ai grijă de tine 
singur, ce zici? 

— E o afacere bună, doamnă, Mulţumesc. Vă rămân dator. 
Deși cred că vă eram deja dator. 

Când a oprit maşina pe alee, băiatul zâmbea uşor. 

Au coborât din mașină și s-au îndreptat spre ușa din spate. 
Pete se cam împleticea, așa că l-a susținut de umeri. Băiatul s-a 
oprit brusc şi i-a blocat calea. Lucy a presupus că i se făcuse rău. 


Până când și-a aruncat braţele în jurul ei. 

A rămas stânjenită o clipă, știind că trebuia să-l îmbrăţişeze și 
ea, dar evitând. A cuprins-o un val de vinovăţie când şi-a adus 
aminte că reuşise să-și depăşească răceala față de Justin şi să se 
apropie de el. Ba chiar îl sărutase pe frunte și alte câteva gesturi 
de afecțiune. Dar Justin era micuţ, vulnerabil şi adorabil. Pete 
era greoi, masiv şi timid, ceea ce o intimida şi pe ea. 

A tras aer adânc în piept şi l-a îmbrățișat la rândul ei. 
Depășindu-şi limitele. 

Băiatul i-a dat drumul satisfăcut şi a intrat după ea în casă. 

— Ştiţi, a vorbit Pete, înainte să-i dau drumul lui Prince, i-am 
zis că vreau să fie bodyguardul meu. Credeţi că m-a înțeles? 

— Dacă cred că a înţeles cuvintele tale? Nu. Sunt sigură că nu 
le-a înțeles. Nu e exclus să fi simţit că eşti speriat și că vrei 
ajutor. Dar cred că există o explicaţie şi mai simplă: e firesc să 
vrei să-i protejezi pe cei care au fost buni cu tine. Și nu e valabil 
doar pentru oameni. Acum, hai cu mine în cabinet. Trebuie să 
ne asigurăm că eşti bine. Şi poți să-mi povestești cum a început 
totul. 


XXX 


Era în jur de şase seara când Lucy s-a uitat pe fereastra din 
living, pentru că dulăii din ţarcuri începuseră să facă tărăboi. I-a 
văzut pe Calvin şi pe Justin venind pe alee. Calvin ducea 
bicicleta de ghidon. 

Doctoriţa a deschis larg uşa de la intrare şi a simţit că-i 
înfloreşte un zâmbet pe față. Cel pe care îl tot remarca el. 

— Nu era nevoie, a spus ea când Calvin a ajuns suficient de 
aproape încât s-o audă. Aș fi venit cu mașina s-o iau după ce se 
lăsa întunericul. 

Bărbatul s-a oprit în faţa uşii, la fel şi Justin. Ea şi Calvin au 
rămas acolo în picioare, zâmbindu-și. Dar doctoriţa n-a putut să 
nu-şi aducă aminte că, în curând, Calvin n-avea să mai stea în 
faţa ei. Şi nu s-a putut abține să nu se întrebe dacă o să mai 
poată zâmbi atunci. 

A observat că bărbatul ducea un sac de pânză groasă în care 


era ceva nu prea mare, dar aparent greu. Însă, ocupată cu 
zâmbetele, nu i-a acordat prea mare atenţie. 

— M-am gândit eu c-o să vii după ea mai devreme sau mai 
târziu, a zis el. Treaba e că, atunci când Pete a lăsat-o la noi, i-am 
spus că o să mai rămânem în oraș câteva zile. Dar o să plecăm 
de dimineaţă. 

— Ah. 

Şi-a rezervat un moment să digere ştirea. 

— Chiar şi așa, e ultima voastră seară aici. Bănuiesc că aveţi 
de făcut bagaje sau alte pregătiri. Ceva mai important decât să 
târăşti tinicheaua aia prin tot orașul. 

— N-am târât-o. Am pedalat. L-am pus pe Justin pe ghidon. 
A fost distractiv. 

— A fost distractiv, a zis şi Justin, cu vocea plină de emoție. 

— Păi aduceţi-o încoace, a zis ea. Mersi. 

S-a dat la o parte ca să le facă loc să treacă. 

— Adevărul e că bicicleta asta nu e chiar atât de importantă 
pentru mine pe cât crede Pete. E doar un obiect. Nu e de 
neînlocuit. Dar acum, că a fost la un pas să moară ca să mi-o 
aducă înapoi, pot măcar să arăt că o apreciez. 

Şi-a dat seama imediat după figurile lor că nu ştiau. 

— Ce-a păţit Pete? a întrebat Justin înainte să apuce tatăl lui. 

Lucy le-a făcut semn s-o urmeze în cabinet, unde Pete stătea 
pe marginea mesei ținând o pungă cu gheaţă peste o parte a 
feței. Când i-a văzut, a rămas mut. A părut să se facă mic de 
rușine. 

— Haide, arată-le, a zis doctorița Lucy. 

— Trebuie? 

— Sunt prietenii tăi. 

Pete a lăsat jos punga cu gheaţă. Ochiul lui se umflase așa de 
tare, că genele i se răsuciseră înăuntru și dispăruseră. lar 
culoarea din jurul tâmplei se transformase într-un violet intens. 

S-a lăsat o tăcere lungă. 

Apoi Pete a spus: 

— Bănuiesc că v-aţi dat seama că m-am dus acasă. Îmi pare 
rău, domnule Bell. Știu că mi-aţi zis să nu mă duc, da trebuia să 
mă duc. Și ştiam că, dacă nu reușiți să mă faceți să mă 


răzgândesc, o să vă simțiți vinovat pentru orice s-ar întâmpla 
acolo. De-aia nu v-am zis. M-am gândit că aţi fi mai liniștit dacă 
n-aţi şti. 

— Mă duc să-ți aduc niște gheaţă proaspătă, a spus Lucy, iar 
Pete i-a dat punga din mână. Cât de tare te doare, dragule? Îţi 
mai dau o pastilă? 

— Nu, doamnă, dar mulțumesc. E suficientă aia pe care mi- 
aţi dat-o. Nu mi-a mai dat nimeni niciodată o pastilă ca să mă 
doară mai puţin. Îmi place. 

Justin a rămas cu Pete, în timp ce ea și Calvin s-au dus la 
bucătărie. El încă mai avea sacul de pânză atârnat de mână, iar 
doctorița devenea tot mai curioasă. Dar bărbatul nu i l-a dat, iar 
ea nu şi-a băgat nasul. 

Calvin a vorbit primul. 

— Nu cred că Pete a presupus că bicicleta e importantă 
pentru tine. Cred că mai degrabă era important pentru el să nu 
fie cel care pierde bicicleta pe care i-ai încredinţat-o tu. 

— Începi să-l cunoşti destul de bine. 

— Spune-mi că nu s-a dus la muncă azi în condiţiile astea. 

— Nu s-a dus. Nu i-am dat voie. Am sunat la fermă și le-am 
zis că e bolnav. Oamenii pentru care lucrează par de treabă. Îşi 
făceau griji pentru el. 

— E bine. Merită şi el. Ce-o să faci? 

— În legătură cu ce? Sau... mă rog, cred că vreau să zic: în 
legătură cu care dintre probleme? Nu sugerez că nu sunt 
probleme de rezolvat aici. Dar nu știu sigur la care dintre ele te 
referi. 

— Nu poţi să-l trimiţi înapoi acasă. 

— În mod ciudat, partea asta s-a rezolvat mai mult sau mai 
puţin de la sine. 

In timp ce vorbea, Lucy a deschis congelatorul. Şi a scos niște 
cuburi de gheaţă din tavă în chiuvetă. 

— Taică-su l-a dat afară. 

— Deci unde o să stea? 

Doctoriţa nu i-a răspuns în cuvinte. A făcut doar semn spre 
podeaua de sub picioarele ei, indicând „aici”. 

— Serios, a reacţionat el, dar nu ca o întrebare. Eşti foarte 


generoasă. 

— Nu fi aşa surprins. 

Lucy a deschis larg braţele, cuprinzând împrejurimile. 

— Uită-te în jurul tău. Cu asta mă ocup. Îi primesc pe răniţi. 
Îi îngrijesc până se fac bine. Şi pe urmă, dacă nu există locuri 
mai bune pentru ei, rămân cu mine. Scuză-mă, dar nu mă mai 
pot abţine nicio secundă să te întreb: ce cari în sacul ăla? 

— Ah, asta. 

Bărbatul a aşezat cu grijă sacul pe masa ei din bucătărie. 

— Sper că n-o să ţi se pară caraghios. 

A băgat mâna înăuntru și a scos o plantă în ghiveci. Părea 
sănătoasă şi puternică; frunzele ei rotunde şi crestate, de un 
verde-închis, atârnau de jur-împrejurul ghiveciului de teracotă. 
Semăna cu cea pe care o văzuse în livingul lui, dar mult mai 
mică. 

— E ceva ce există la noi în familie de multă vreme. Pe 
vremuri, creştea lângă casa bunicii. După ce m-am însurat, soției 
mele i-a plăcut mult planta, aşa că bunica a luat butași, i-a sădit 
şi ne-a dat planta noastră. Rebecca a sădit-o în faţa noii noastre 
case și s-a făcut uriașă. S-a întins pe jumătate de curte. Desigur, 
era o curte mică. După moartea Rebeccăi, Justin şi cu mine ne- 
am mutat de-acolo, așa că am luat niște butaşi. O ţin cu mine de 
multă vreme. Voiam să las o parte din ea cu tine. 

— Nu cred că e caraghios deloc, a zis ea. E adorabil. Sper 
doar s-o fac să crească. 

— Te rog să nu consideri că e o presiune, pentru că pot 
oricând să tai alt butaș dacă asta nu rezistă, dintr-un motiv sau 
altul. Mai complicat ar fi să ţi-l trimit. Şi totuși, Lucy, îţi spun... 
povestea noastră nu se termină aici. Ascultă-mă bine. 

— Sper din tot sufletul să ai dreptate, a zis ea. 

— Simt până în măduva oaselor. 

— Lasă-mă să-i duc gheaţa asta lui Pete, săracul. Şi pe urmă 
vino să stăm în spatele casei, să vorbim. Când se întunecă, vă 
duc eu cu mașina acasă. Dar tot mai avem un pic de timp. Şi 
vreau să mă bucur de el cât mai pot. 


XXX 


S-au așezat afară, pe şezlonguri, în lumina slabă a înserării, la 
o distanţă respectuoasă unul de celălalt. Chiar și mâinile lor au 
reuşit să se țină departe una de alta. Doctorița Lucy s-a întrebat 
dacă asta era o formă de autoprotecție. Să nu-și dorească 
apropierea chiar înainte de despărțire. 

Ei bine, era. Pentru ea. Se întreba doar dacă același lucru era 
adevărat și pentru el. 

— Bănuiesc că ar fi nesăbuit din partea mea, a zis ea, să mă 
gândesc să mă mut în Philadelphia. Mai ales pentru că suntem 
ilegali şi acolo, probabil. Și pentru că nu m-ai invitat. 

— Adevărul e că... legile astea erau peste tot. Dar unele state 
le-au abrogat. Cred că în Pennsylvania s-ar putea să nu mai 
existe legea. Dar ar trebui să verific. Cât am locuit acolo, n-am 
avut motiv să mă interesez. 

În timp ce Calvin rostea ultima propoziţie, Lucy a observat o 
siluetă întunecată, pe care o luă drept Prince și care-i urmărea 
din spatele unui stâlp al gardului ce delimita pășunea. I-a văzut 
urechile rotindu-se, înregistrând zgomote din toate direcţiile. 
Dar era prea adâncită în conversaţie ca să-i acorde prea multă 
atenţie. 

— Ai răspuns doar pe jumătate, a zis ea, sperând că n-a părut 
prea combativă. 

— Te-aș fi invitat, Lucy. Voiam s-o fac. M-am gândit de zeci 
de ori. Dar nu mi-am putut imagina unde o să găseşti un 
apartament în oraş care să-ți dea voie să ţii șaisprezece câini, 
unsprezece cai, un porc şi o bufniţă. 

— Corect, a zis ea, încă uitându-se la câinele-lup. E interesant 
cât de convenabil am uitat de treaba asta. 

— Tu ai zis. Cu asta te ocupi. Și nu pot să îndepărtez oamenii 
de ocupaţia lor. M-aş simţi prea vinovat dacă ceva n-ar merge 
între noi, a adăugat el. Am avea o viață grea, chiar şi în 
Philadelphia. Uneori lucrurile ar putea deveni urâte. lar dacă s- 
ar întâmpla aşa, aş avea nevoie să simt că a fost ideea ta să vii 
acolo. N-aş putea fi împăcat cu mine dacă s-ar întâmpla ceva 
groaznic pentru că te-am convins eu să te muţi. 

S-a lăsat o tăcere scurtă, vreme în care ea a continuat să 


urmărească câinele-lup. Poate pentru că simțea nevoia să se 
detașeze de conversație. 

— Hei, Prince, a strigat ea ridicând vocea. Vrei să vii aici? 

Câinele-lup s-a uitat la ea prin semiîntuneric — cel puţin capul 
lui a rămas înclinat în direcția ei —, dar nu s-a apropiat. 

— Unde-l vezi pe Prince? 

— Chiar acolo, a zis ea arătând cu degetul. Dincolo de stâlpul 
ăla. Are un stil aparte de a se ascunde după diverse lucruri. 

— Mă-ntreb de ce s-a întors. 

— Vrea să ştie dacă Pete e bine. 

— De unde să ştie că Pete a păţit ceva? 

— Pentru că a fost acolo. A tot dat târcoale casei lui Pete. A 
stat cu ochii pe el. Se pare că el e cel care a împiedicat bătaia de 
azi să se transforme în ceva și mai rău. 

— Fir-aş al naibii. 

— Trebuie să mă duc să-l aduc pe Pete. Stai o clipă. 

Lucy a traversat curtea întunecată și a intrat în casă, orbită 
brusc de luminile dinăuntru. l-a găsit pe Pete şi pe Justin stând 
turcește pe podeaua cabinetului, cu capetele apropiate. 
Amândoi băieţii erau în plin proces de a-și bandaja degetele 
mari de la mâna dreaptă. 

— E cineva afară care vrea să vadă dacă ești bine, a spus ea. 

— Ah, a zis Pete. Bine. 

Dar doctorița şi-a dat seama din tonul lui că băiatul nu se 
prinsese. L-a ajutat să se ridice în picioare şi l-a ghidat de umeri 
spre ușa din spate. 

— Cine e acolo? a întrebat Justin, care mergea după ei. 

— Un prieten de-al lui Pete. 

Au ieşit cu toţii în aerul nopții. 

Se întunecase de-a binelea sau așa i se părea ei, pentru că nu i 
se obișnuiseră încă ochii. Ura faptul că se înnoptase, pentru că 
asta însemna că în curând trebuia să-l ducă acasă pe Calvin. 

I-a luat câteva secunde să identifice stâlpul, iar când a făcut-o, 
n-a văzut nimic în spatele lui. Dar, o clipă mai târziu, a surprins 
o mişcare mai aproape de casă și şi-a dat seama că lupul se 
îndrepta deja spre ei. 

— Prince! a strigat Pete. 


Prince a alergat spre Pete şi i-a adulmecat faţa în întregime. 

— Spune-i că ești bine, l-a îndemnat doctorița Lucy. A venit 
până aici ca să vadă cu ochii lui că eşti bine. 

— Sunt bine, băiete, a zis Pete şi a îmbrățișat gâtul câinelui- 
lup. 

l-a mai zis câteva cuvinte, dar au fost înghiţite de blana 
animalului. Ceea ce era în regulă, a stabilit ea, pentru că acele 
cuvinte îi erau destinate lui Prince, nu ei. 

Pete i-a dat drumul, iar câinele-lup s-a furişat spre pădurea 
întunecată. 

Lucy a simţit mâna lui Calvin pe umărul ei. 

— Ştiu că nu vrei să mă auzi spunând asta, Lucy, dar Justin și 
cu mine ar trebui să mergem acasă și să terminăm de făcut 
bagajele. În plus, nu știu cum eşti tu, dar eu urăsc momentul ăla 
când se apropie despărțirea. 

— Şi eu îl urăsc, a zis ea. Mă duc să-mi iau cheile de la 
mașină. 


XXI 


— Celălalt moment pe care-l urăsc, a spus ea în timp ce parca 
în faţa căsuţei lor din cărămidă, este când știi că urmează să-i 
spui niște cuvinte de rămas-bun cuiva. Şi, dintr-odată, cuvintele 
alea trebuie să fie bune. Trebuie să rezume totul. Și atunci apare 
presiunea şi nu mai ştii ce să spui. 

— Nu e cazul acum, Lucy, pentru că imediat ce ajungem la 
Philadelphia o să te sun să-ţi spun că am ajuns cu bine. N-o să- 
mi permit să vorbesc prea mult, dar cu siguranţă o să te sun. Şi 
la două-trei zile după aia, nu mai mult, o să-ţi scriu prima 
scrisoare. Și o să le primeşti aproape săptămânal după aia. Şi nu 
pot decât să presupun că o să-mi răspunzi. Așa că tot ce trebuie 
să zici acum este: „Pe curând, Calvin”. 

Lucy a tras aer adânc în piept, apoi a expirat. I se părea 
tragic. Totul. 

— Pe curând, Calvin. 

— Pe curând, Lucy. 

Bărbatul a pupat-o pe obraz şi a ieșit din maşină. Ea a rămas 


privindu-l - privindu-i — cum se îndepărtează. O parte din ea 
voia să se prefacă, spunându-şi că e doar un gest politicos prin 
care se asigură că ajung în casă în siguranţă. În realitate, avea 
legătură mai degrabă cu faptul că ştia că tocmai pierduse orice 
șansă să-l mai privească făcând orice. 

Încă se mai uita spre casa când luminile s-au aprins înăuntru. 

— Sunteţi bine, doamnă? a întrebat Pete de pe bancheta din 
spate. 

— Ah. Da. Sunt bine. Mergem acasă acum. 

A pornit maşina şi a demarat, gândindu-se că i se părea 
ciudat şi interesant să se refere la casa ei ca fiind acasă pentru 
amândoi. Dar nu i se părea nici tulburător, nici greșit. 

— Bine, acum spune-mi adevărul, a spus ea în timp ce 
conducea. Cum se face că tu și cu Justin aveaţi amândoi câte o 
rană la degetul mare în același timp? 

Pete n-a răspuns vreme îndelungată. Suficient de îndelungată 
încât Lucy să-și dea seama că nu voia să-i spună adevărul, dar şi 
că nu avea de gând să mintă. 

— S-ar putea să vă supăraţi dacă vă spun. 

— Hai să vedem. 

— Ne-am făcut fraţi de cruce. 

— Ah. Fraţi de cruce. Bine. Şi cu ce v-aţi tăiat? 

— Cu briceagul meu mic. 

— Cu ăla cu care îţi cureţi pantofii de noroi şi cu care tai 
momeala de pescuit? Cu briceagul ăla? 

— L-am curățat cu puţin alcool de la dumneavoastră, 
doamnă. 

Lucy şi-a spus că băiatul va trebui în curând să înceteze să-i 
mai spună „doamnă”, dar încă nu se hotărâse cum ar trebui să-i 
spună în loc. 

— Asta e bine. Se pare că am început să te influenţez un pic. 

— Da, doamnă, a zis Pete. Cred că ați cam început. 

Capitolul douăzeci și șase: Doctoriţa Lucy 


EI EI 


Lucy a auzit roțile de la bicicleta lui Pete pe pietrișul de pe 
alee, la câteva minute după ora cinci seara. Venise un pic mai 
târziu decât se aşteptase ea, dar nu mult. Se dusese să lucreze la 
fermă după școală. Doctoriţa ştiuse asta. Aşa că nu era atât de 
târziu încât să-i stea inima deja fragilă în loc. 

Un minut mai târziu, băiatul a băgat capul pe ușa de la 
bucătărie. 

— Ceva de mâncare? a întrebat el pe un ton aproape vinovat. 

Vinovat de ce, Lucy nu era sigură. De foamea lui 
permanentă? De însăşi existenţa lui? 

— Fac o tocăniţă la cină, dar o să fie gata abia peste jumătate 
de oră. 

— Pot să mănânc ceva până atunci? 

— Sunt nişte biscuiţi în cutia de pâine. 

L-a urmărit în timp ce şi-a spălat mâinile cu grijă la chiuvetă. 
Apoi băiatul a scos o farfurie şi a umplut-o cu zece biscuiţi. 
Lucy îl învățase să-şi pună singur gustările pe farfurie cu un 
șşerveţel alături. 

Pete a încercat să se furișeze spre scări. 

— Aş prefera să-i mănânci la masă, a zis ea. 

Băiatul s-a oprit. A înlemnit. Şi a rămas tăcut. 

— Fac firmituri, a adăugat ea. 

Asta nu era în totalitate adevărat. Da, biscuiţii făceau 
firmituri. Dar ea voia să rămână la masa din bucătărie ca să 
poată vorbi. 

— Te rog, a adăugat ea. 

Pete s-a așezat. 

Doctorița Lucy s-a așezat lângă el, minunându-se câtă 
mizerie reușise băiatul să adune pe cămașă în ziua aia. Femeia 
spera că Pete se murdărise la fermă şi nu în vreo încăierare la 
școală. 

— Cum a fost prima zi la școală? 

Întrebase cât de calm putuse. Cu vocea cât mai degajată, ca să 
nu pară o întrebare plină de tensiune şi potenţial tragic. Reușise 


doar parţial. 

Pete a ridicat din umeri. 

— Îmi pare rău, Pete, dar nu e suficient. Ţi-a făcut cineva 
probleme? 

Pete a părut să întâmpine dificultăți la înghiţit. Ca şi când i s- 
ar fi încleștat gâtul. 

— Depinde ce înţelegeţi prin probleme. 

Exista o linie de demarcaţie în situaţia asta, iar ea ştia. Ştia de 
ceva vreme, dar nu reușise să se lămurească dinainte care era 
traseul. I se păruse că trebuia să descopere pe măsură ce avansa. 
Acum trebuia să descopere în timp ce vorbea. 

— Te-a atins cineva? 

Pete a făcut ochii mari. Sau poate că i s-a părut ei. 

— De ce-ar face cineva așa ceva? 

— Într-un mod violent, voiam să spun. A încercat cineva să te 
atace? 

— Nu, doamnă. 

— Nu trebuie să-mi mai spui „doamnă”. 

— Da, doamnă. 

După care a fost cât pe-aci să-l întrebe dacă a vorbit cineva 
urât cu el. A deschis gura. Dar, a decis ea brusc, asta ar fi fost de 
partea greşită a liniei de demarcaţie. Nu putea controla în niciun 
fel ce-i spuneau oamenii lui Pete și ştia că, dacă l-ar fi pus să 
repete asemenea comentarii, l-ar fi făcut să sufere. Așa că a 
închis gura şi a abandonat subiectul. Poate că a fost o mișcare 
corectă sau poate că nu, dar asta a făcut. 

Pete a înfulecat și ultimul biscuit și l-a mestecat, dându-și 
silința să ţină gura închisă. A înghiţit greoi. Apoi a vorbit. Din 
proprie inițiativă. 

— V-au făcut probleme când v-aţi dus în biroul directorului 
să mă înscrieţi? a întrebat el. 

Lucy n-a răspuns imediat. Îşi făcuse griji în legătură cu 
momentul în care avea să se ducă la şcoală să-l înscrie cu o nouă 
adresă, pentru că nu era tutorele lui legal. Îşi spusese că ar putea 
apărea tot felul de probleme. Însă schimbaseră pur și simplu 
adresa din fișă şi viața mersese mai departe. Senzaţia ei fusese 
că nimănui din școală nu-i păsa. Dar era posibil să se fi înșelat. 


Poate că se bucuraseră atât de mult să vadă că Pete ajunsese 
într-un loc mai sigur, încât hotărâseră să nu pună întrebări 
despre situaţia lui. Sau poate că nu aveau obligaţia să întrebe. 

Propriul ei băiat nu trăise suficient încât să fie înscris la 
școală, şi-a spus ea crispându-se în sinea ei. Așa că de unde era 
să ştie? 

Între timp, pentru că ea nu răspundea, băiatul a adăugat: 

— Adică ştiu că a funcționat. Pentru că eram trecut în catalog 
şi-așa mai departe. Mă întrebam doar dacă a fost greu. 

— În mod ciudat, nu, a zis ea. 

— Bine. 

Şi-a dus farfuria la chiuvetă, vizibil pregătit să se retragă într- 
o parte a casei care nu era plină de întrebări atât de complicate. 

— Înainte să te duci sus, a zis ea, ai văzut scrisoarea aia de la 
Justin pe care ţi-am lăsat-o pe pat azi-dimineață? 

— Da, doamnă, a zis el, îndreptându-se iar către scară. 

— E bine? 

— Da, doamnă. 

Pete s-a oprit pe a doua treaptă şi s-a întors cu faţa la ea. A 
privit-o direct în ochi, ceea ce era neobișnuit. 

— Şi dumneavoastră primiţi scrisori de la domnul Bell, nu? 

— Da, primesc. Tot timpul. Dar nu l-am mai întrebat cum o 
duce Justin ultimele dăți când i-am scris. Şi, pe lângă asta, mă 
întrebam... 

Pete a așteptat. Dar s-a dovedit a fi în van. Lucy n-avea cum 
să spună cu voce tare ce voia să audă de la el. Sau cel puţin nu 
trebuia să spună. 

— Ce vă întrebaţi? 

— Nu contează, a zis ea. Nu e important. Du-te. 

Pete a urcat scările în grabă şi i-a dispărut din vedere. 

A rămas o vreme la masă, nemișcată, dorindu-și să nu se fi 
lăsat de fumat. Era o senzaţie care-i revenea din când în când, 
fără avertisment. O parte din ea ştia că ar fi fost util să observe 
la ce se gândea când se întâmpla. 

Voia să ştie dacă tatăl lui Justin se vedea cu cineva în 
Philadelphia. Ceea ce era probabil caraghios, pentru că trecuse 
doar o lună. Dar dacă se vedea cu cineva, Lucy se temea că n- 


avea să pomenească în scrisori, ca să n-o supere. Presupunea că 
ar evita s-o facă cel puţin până când ar fi fost convins că e o 
relaţie serioasă care merită să fie menționată. 

Pentru o clipă, fusese pe punctul să-l întrebe pe Pete dacă 
Justin îi dezvăluise ceva pe tema asta. Din fericire, se oprise la 
timp. 

Tulburată acum până în pragul agitaţiei, Lucy s-a dus la 
debaraua din hol și a scos cutia de pantofi în care ţinea scrisorile 
de la Calvin. Erau doar cinci deocamdată, dar știa că avea să 
primească mai multe, așa că le depozitase într-o cutie în care era 
mult loc. 

În plus, făcuse și copii după scrisorile ei. Le bătuse la mașină 
în loc să scrie de mână, așa cum făcea el, ca să poată face copii la 
indigo. Lui îi prezentase decizia ca pe o soluţie la scrisul ei oribil 
de doctor, dar asta era doar în mică măsură adevărat. N-ar fi 
recunoscut în veci că făcea copii, nici în fața lui Calvin, nici a 
altcuiva, pentru că era ceva cât se poate de compulsiv. lar 
noaptea, când stătea în pat, îşi derula în minte nu doar scrisorile 
de la el, ci și răspunsurile ei. Părea că ambele părți ale 
dialogului cereau cel puţin opţiunea de a fi recitite. 

S-a așezat în fotoliul cu braţe de vizavi de Archimedes și a 
deschis a treia scrisoare de la Calvin. Cea pe care el o trimisese 
ca răspuns la faptul că ea folosise cuvântul dragoste pentru 
prima dată - nu doar ca o simplă formulă de încheiere, ci 
atrăgând atenţia direct asupra sensului pe care i-l acorda. 

A aprins lampa de citit de lângă fotoliu și a recitit răspunsul 
lui. 


29 August 1959 

Dragă Lucy, 

Dragoste. Da. Îmi mărturisesc cu bucurie dragostea. 

E amuzant că ai folosit cuvântul dragoste și apoi ai 
adăugat imediat că e prea devreme să vorbeşti despre asta. 
Poate că e prea devreme să știm ce-ar putea fi între noi pe 
termen lung. Dar dacă doi oameni se întâlnesc și se 
îndrăgostesc şi încearcă să-și clădească o viață împreună și 
eșuează, înseamnă oare că s-au înșelat și că nu era dragoste? 


Sau înseamnă doar că n-au reușit să-și creeze un loc unul 
pentru celălalt? 

Lucy, nu am un glob de cristal şi știu că nici tu nu ai. Nu 
pot să prezic viitorul. Dar da, aici, în prezent, sunt de acord 
că există dragoste. 

Tot aici cu noi, în prezent, există şi realitatea. lar realitatea 
este că s-ar putea să întâlneşti pe cineva care poate să facă 
parte din viaţa ta în prezent. Şi dacă se întâmplă, nu voi fi 
atât de egoist încât să-ți sugerez să renunţi la ocazia asta 
pentru mine. Pentru că, sincer, nu sunt foarte sigur ce anume 
am aștepta. 

Cred că, în timp, lumea s-ar putea să se schimbe un pic. 
Deja s-a schimbat într-o anumită măsură. Străbunicul meu a 
fost vândut şi cumpărat, iar eu nu sunt, așa că n-are rost să 
spun că nu se schimbă niciodată nimic. Dar n-am de unde să 
știu dacă vom mai prinde în viaţa asta un val de schimbare. 

Între timp te iubesc și numai din motive nobile. 

Toată dragostea mea, 

Calvin 


Lucy s-a uitat peste umăr spre bucătărie, parcă vrând să se 
asigure că n-o urmărește nimeni, după care a despăturit copia 
răspunsului ei. Nu era nevoie să-l citească din nou, pentru că îl 
ştia aproape pe de rost. ÎI recitise deja de două sau de trei ori 
mai des decât pe oricare dintre celelalte răspunsuri ale ei. Dar l- 
a recitit oricum. 


9 Septembrie 1959 

Dragul meu Calvin, 

Ştiu că de obicei nu întârzii atât de mult cu răspunsul și 
sper că nu te-ai frământat în legătură cu ce-aș putea gândi 
eu. Dar adevărul e că ai propus un scenariu şi n-am vrut să 
răspund la el fără să mă gândesc serios. 

Reacţia mea iniţială a fost să mă așez la mașina de scris şi 
să răspund imediat: „Nu, bineînţeles că nu. N-o să cunosc pe 
altcineva. N-o să iubesc pe altcineva”. 

Dar după aceea mi-am amintit de zilele tinereţii, când 


făceam astfel de lucruri fără să gândesc, cu siguranța 
absolută a tinereţii că n-o să simt niciodată altceva decât 
simţeam în acel moment. Apoi timpul îmi demonstra că 
totul se schimbă. 

Deși nu pot spune nimic cu certitudine, dacă de-a lungul 
anilor se va crea un spaţiu care să ne permită să fim 
împreună (probabil în nord, când Pete o să fie suficient de 
mare să locuiască singur aici cu animalele și dacă o să vrea?), 
este foarte puțin probabil ca, atunci când va apărea această 
oportunitate, eu să fiu deja cu altcineva. 

În primul rând, dacă nu-l punem la socoteală pe Pete, eu 
sunt singură aici. Și având în vedere opţiunile pe care le am 
în prezent, sunt mulțumită de situaţie. Restul oamenilor care 
locuiesc prin preajmă par şi ei mulțumiți de aranjamentul 
ăsta. Chiar nu mi se perindă prin fața uşii o puzderie de 
oameni. Întâmplarea care te-a adus pe tine în pragul meu a 
fost un moment foarte neobișnuit. 

Dar să presupunem, pentru moment, că o nouă 
întorsătură ciudată a lucrurilor mi-ar aduce în cale un alt 
bărbat. Mie mi s-au deschis ochii în legătură cu anumite 
lucruri. Cred că nu greşesc când spun că m-am trezit, lucru 
care ar fi dificil de acceptat pentru acest nou bărbat fictiv. 
Dacă i-aş povesti despre ce-ați păţit tu şi cu Justin, reacţia lui 
ar trebui să fie aproape identică cu a mea. Şi chiar dacă ar fi 
genul de bărbat care nu ar comite niciodată asemenea 
violenţe, dacă ar avea doar o atitudine relaxată și indiferentă 
în legătură cu povestea asta, tot ar trebui să-l alung de pe 
proprietatea mea. 

Bazându-mă pe ce ştiu despre locul ăsta pe care-l numesc 
acasă de mai mulți ani, pot să preconizez că, în cel mai bun 
caz, aş obţine o reacţie de genul: „Ah, ce păcat, dar acum s- 
au întors la ai lor şi n-o să mai fie nicio problemă”. lar așa 
ceva e departe de a fi suficient. 

În consecinţă, cred că e destul de sigur că o să fiu singură. 

Un alt subiect delicat este faptul că e mult mai probabil ca 
tu să întâlneşti pe cineva, din moment ce locuieşti într-un 
oraș mare. Dacă ar fi să se întâmple aşa, nu pot spune că n-aş 


suferi. Dar am analizat cu grijă problema și am hotărât că n- 
aş fi egoistă și nu ţi-aș purta pică. Dacă iubeşti cu adevărat 
pe cineva, îți dorești să fie fericit, cu tine sau fără tine, dacă 
se ajunge aici. Ceva mai puţin de atât nu poate fi iubire 
adevărată, pentru că e prea mult egoism. 

De-aici şi speranța mea că vom vedea o schimbare în 
această viață, pentru că mi-ar fi greu să suport scenariul de 
mai sus. Şi n-o să cedez în fața naturii mele, care îmi spune 
să fiu puternică şi invulnerabilă, şi să mă prefac că sunt 
altfel. 

Aş mai vrea să dau puţin înapoi şi să punctez că 
momentul în care viaţa te-a adus la ușa mea s-ar putea să nu 
fi fost în totalitate întâmplător, accidental. Cred că totul 
depinde de cum vezi viața. Câteodată bănuiesc că viaţa ştie 
exact ce face. 

Toată dragostea mea, 

Lucy 


A împăturit scrisoarea la loc și a așezat-o în ordine în cutia de 
pantofi. Chiar când punea capacul, a auzit vocea lui Pete. 

— Doamnă? 

Băiatul se sprijinise cu umărul de cadrul de lemn al ușii de la 
living; părea să fi crescut de când îl cunoscuse. Deși trecuseră 
doar trei luni. 

— „Doctora Lucy” e mai bine decât „doamnă”. 

— Da, doamnă. 

— Ce e, dragule? 

— M-am întâlnit cu tata azi în oraş. 

Lucy şi-a simţit toate măruntaiele acoperite brusc de cristale 
de gheaţă. 

Una dintre temerile ei cele mai mari era că tatăl lui Pete avea 
să se răzgândească și să-l vrea înapoi. De fapt, se așteptase să se 
întâmple aşa mai devreme. Dar pe acea frecvenţă era o linişte 
totală. 

— Ce ţi-a spus? 

— Nimic. Nu mi-a adresat niciun cuvânt. leşea din 
magazinul de bricolaj. A trebuit să mă duc în oraș să cumpăr 


ceva pentru fermă. Și când intram eu, el ieșea. Și nu mi-a zis 
niciun cuvânt. A întors capul și s-a prefăcut că nu mă vede. Sau 
că sunt un străin la care te uiţi o dată şi pe urmă îţi întorci 
privirea. Însă am observat... ceva. Nu ştiu cum să explic ce am 
văzut. Ceva ca o smucitură, cred. O tresărire. Ca atunci când 
atingi un gard electric. Am tresărit amândoi. Dar pe urmă el s-a 
prefăcut că nu mă vede. 

Lucy s-a uitat la el o vreme și a aşteptat, în caz că mai voia să 
spună ceva. Nu reușea să-i descifreze expresia feței. Chipul lui 
Pete arăta la fel ca întotdeauna. La fel ca atunci când îl 
cunoscuse. Poate că tristețea provocată de noile evenimente nu 
era mai mare sau mai puternică decât tristeţea pe care o adusese 
cu el la ușa ei, în acea primă zi. 

— Eşti bine? l-a întrebat ea după o vreme. 

— Da, doamnă. 

— Vrei să te aşezi lângă mine şi să vorbim despre asta? 

— Păi am zis tot ce era de zis, cred. M-am gândit că ar trebui 
să vă zic. 

— Mulţumesc. Mă bucur că mi-ai zis. 

— Doar că... Chiar nu pricep, asta-i tot. 

— Cum a putut să facă așa ceva. 

— Da, doamnă. 

— Nici eu nu prea pricep, a zis ea. 

Dar știa că băiatul are nevoie de mai mult de atât. Aşa că a 
lungit-o. 

— Cred că probabil se simte rănit. Mă gândesc la asta uneori. 
Mă-ntreb dacă, atunci când te-a dat afară, tatăl tău n-a crezut 
cumva că o să te întorci în mai puţin de o oră cu căciula în 
mână. 

— N-am căciulă, doamnă. 

Lucy a fost cât pe-aci să pufnească în râs, dar s-a abținut 
pentru că era posibil ca băiatul să nu-i înțeleagă reacția. Şi-a 
dorit din nou să se așeze lângă ea, dar era clar că el nu voia. Era 
agitat şi voia probabil să rămână undeva la marginea discuţiei, 
cu suficient loc să bată în retragere. 

— E doar o expresie, a zis ea. S-o fi gândit că nu ai unde să 
locuieşti în altă parte. Poate că a vrut să-ţi dea o lecţie despre cât 


de multă nevoie ai de casa aia mizerabilă. Dacă așa a fost, totul 
s-a întors împotriva lui și poate că l-a rănit faptul că tu te 
descurci foarte bine fără el. 

— Deci vreţi să spuneţi că mă iubeşte? Pentru că eu credeam 
că mă urăște. 

— Cred că vreau să spun că trebuie să fie tare greu să iubeşti 
și să urăşti pe cineva în același timp. 

Lucy i-a auzit respiraţia, chiar și de la distanţa aia. L-a auzit 
scoțând aerul pe care-l ţinuse mult în plămâni. 

— Da, doamnă. Pot să vă spun sigur că e greu. 

Apoi, pentru că el nu părea dispus să se apropie de ea, Lucy 
s-a ridicat, a pus cutia cu scrisori pe fotoliu şi s-a dus la el. Pete 
nu s-a tras. L-a îmbrățișat, ceea ce era o experiență destul de 
nouă pentru amândoi. 

— Mulţumesc, doamnă, a șoptit el în umărul ei. 

După aceea s-a desprins și a fugit sus. 

Doctoriţa a dus scrisorile înapoi în debara, după care s-a 
aşezat la maşina de scris ca să compună o nouă scrisoare. 
Trebuia să-i povestească lui Calvin despre prima zi de școală a 
lui Pete și despre cum îl înscrisese cu o adresă nouă fără 
incidente şi despre cum Pete se întâlnise cu tatăl lui în fața 
magazinului de bricolaj. 

N-avea să-l întrebe pe Calvin dacă se vedea cu cineva. În 
parte, pentru că probabil că el nu-și dorea să fie constrâns să 
spună înainte să fie pregătit pentru aşa ceva. Şi în parte, pentru 
că ea nu voia să știe. 


NOIEMBRIE 1962 
TREI ANI ȘI TREI LUNI DE LA MUTAREA FAMILIEI 
BELL 


Capitolul douăzeci și șapte: Pete 


După școală şi după tura de lucru de la fermă, Pete s-a 
strecurat în casă şi a căutat-o în tăcere pe doctorița Lucy; voia s- 
o întrebe ceva. S-a dus după ea în bucătărie, dar n-a găsit-o. 
Apoi, uitându-se pe fereastra de la bucătărie, a văzut-o în curtea 
din spate, hrănind caii. 

A alergat până la ușa din spate şi a dat-o de perete. 

— Hei! a strigat el. De ce faci asta? E treaba mea! 

Femeia a ridicat ochii. Și a zâmbit cu un fel de mulțumire 
neobişnuita pe chip. Neobișnuită pentru doctorița Lucy, oricum. 

— Dar tu ajungi acasă foarte obosit după muncă. 

Pete a străbătut curtea în fugă și s-a strecurat printre 
scândurile gardului. Îi era mai greu decât înainte. Crescuse mult 
în cei trei ani de când locuia cu ea, iar acum trebuia să-și 
împingă corpul printr-un spaţiu care devenise treptat foarte 
strâmt. 

— Nu contează, a zis el, luându-i cu blândeţe găleata cu 
grăunţe din mână. 

Cei cinci cai care nu primiseră încă de mâncare se învârteau 
în jurul lui, scuturându-și capetele și împungându-l cu boturile. 

— Tot treaba mea e. 

Pete s-a uitat o clipă în ochii ei, iar ea i-a întors privirea. A 
fost cât pe-aci s-o întrebe. Dar n-a făcut-o. N-a putut, de fapt. 

— Mă duc să mă apuc de cină, a zis ea şi s-a întins să-l bată 
pe umăr. 

Băiatul s-a uitat după ea şi s-a întrebat de ce momentele astea 
dificile de comunicare păreau atât de simple în cazul celorlalți și 
de ce lui i se păreau atât de cumplit de grele. 


A 


De dimineață, la micul dejun, a întrebat. 

A reușit s-o facă, în parte pentru că se pregătise pentru 
această sarcină dinainte să coboare la bucătărie și în parte, 
pentru că a avut grijă să n-o privească în ochi când a făcut-o. 


— Doctora Lucy? Ai citit ziarul de ieri? 

Lucy și-a ridicat privirea din ceașca de cafea cu o curiozitate 
evidentă, dar el a avut grijă să rămână cu ochii în jos, ațintiți 
asupra mesei. 

— Dacă am citit ziarul? E o întrebare interesantă. Primesc 
ziarul, după cum cred ca ţi-ai dat seama până acum. Stau aici cu 
ziarul pe masă în timp ce mănânc. Citesc prognoza meteo şi 
paginile de umor, pentru că ştirile îmi sfâşie inima. Uneori cred 
că ar trebui să nu-l mai cumpăr deloc, dar pe urmă îmi spun: cu 
ce-o să mai acopăr podeaua cuştii lui Archimedes? De ce mă- 
ntrebi? A apărut ceva special în ziarul de ieri? 

— Poate, a răspuns el, ţintuind cu privirea borcanul de gem 
de pe masă. 

S-a lăsat o tăcere lungă. Pete nu-și dădea seama dacă ea 
simţea nevoia s-o umple, pentru că nu îndrăznea s-o privească. 
Nici măcar cu coada ochiului. 

— Pete, a zis ea după o vreme. 

Era tonul ăla moale, răbdător, care sugera că el se purta 
copilăreşte. 

— Nu urmează acum partea în care îmi spui ce-aș putea găsi 
în ziar? 

— Ah. Treaba aia. Înî. Cred că da. 

Îşi simţea vocea gâtuită, dar a continuat. 

— Nişte copii de la şcoală, ieri... şi un profesor... au zis că 
tata ar fi avut un accident. Adică... nu cred că accident e 
cuvântul potrivit. Mai degrabă o... bătaie, cred. Au zis că scria 
în ziar. A fost un fel de încăierare la barul din oraș și niște 
oameni au fost înjunghiați. Şi cred că tata a fost unul dintre ei. 

S-a încumetat să-i arunce o privire, dar era prea târziu. Lucy 
se întorsese și se ridicase în viteză. A urmărit-o fugind în living. 

Pete a înlemnit, întrebându-se ce se întâmplase. Ce însemna 
când îi spuneai cuiva un lucru de genul ăsta, iar omul ăla fugea? 
Şi ce trebuia să faci în cazul ăsta? 

După o clipă, Lucy s-a întors cu un fascicul de ziar în mână. 
Pete a respirat pentru prima oară după mult timp. Și a înţeles. 
Teancul de ziare vechi era depozitat deasupra cuștii lui 
Archimedes. 


Inima a început să-i bată nebunește în timp ce ea răsfoia 
paginile. 

— Ah, a zis Lucy şi s-a oprit asupra unei secțiuni. 

— Ai găsit? 

— Da. 

Doctoriţa a citit în tăcere o vreme, timp în care inima lui a 
luat-o razna — bătea atât de tare, încât i se părea că ar fi putut să- 
| omoare. 

— Mi-au spus că e în viaţă, a zis Pete când n-a mai suportat 
tăcerea. 

Chiar dacă trecuseră probabil doar patru sau cinci secunde. 

— Așa scrie aici. Vrei să-ți citesc? 

— Nu, doamnă, a spus el pe un ton ferm. 

Pete a rămas surprins auzindu-se, la fel şi ea. 

— Ăă. Mda, cred că asta a sunat ciudat. Dar s-ar putea să mă 
lase inima dacă îmi citeşti. Ştii ce zic. Toate detaliile alea. Poate 
doar să-mi zici esența. 

— Bine. 

Lucy a încercat să se uite în ochii lui, dar el nu i-a permis. 
Vocea ei a răsunat moale. Blândă, ca şi când ar fi încercat să-i 
prezinte adevăruri dureroase în așa fel încât să nu-l rănească. 

— A fost o încăierare între beţivi la Welcome Inn. Cineva a 
scos un cuţit. Se pare că e cineva care nu locuieşte în zonă, 
pentru că poliţia nu ştie cine e şi nici n-a arestat pe nimeni. Dar 
tatăl tău a fost înjunghiat de nouă ori, iar barmanul a fost 
înjunghiat o dată, când a încercat să-l smulgă pe tipul ăla de pe 
el. E la spitalul comitatului în stare gravă, dar stabilă. Tatăl tău, 
nu barmanul. Barmanul n-a fost rănit grav. 

— Asta e bine sau rău? 

— Să fii înjunghiat de nouă ori? Cred că majoritatea 
oamenilor ar fi de acord că e rău. 

— Nu. Nu asta. Știu asta. Treaba aia cu starea lui de la sfârșit. 

— Ah. Gravă, dar stabilă. E un pic din amândouă. Îţi pun 
niște cereale cu lapte ca să economisim timp şi pe urmă te duc 
cu maşina acolo, dacă vrei. 

Pete a ridicat privirea şi s-a uitat în ochii ei. Și a văzut acolo 
milă. Suferinţă în numele lui. Adică, și-a dat el seama brusc, 


exact ce încercase să evite de la bun început. 

— Doamnă? 

— Ce nu înţelegi, Pete? Te duc eu acolo dacă vrei să mergi. 

— Nu pot să fac așa ceva, doamnă. Am de lucru. Și școală. 

— Cred că e ceva suficient de important încât să fii scutit. 

— Dar nu pot, doamnă. 

— Poţi să lipseşti o oră de la școală. Îţi scriu eu o scutire. 

— Nu asta vreau să zic. Nu pot să mă duc să-l văd pe tata. E 
tata. Nu pot să mă apropii de el. N-o să vrea. 

Şi-a ferit din nou privirea de ea. Ca să evite suferința aia în 
numele lui. A urmat încă o tăcere lungă. 

— Îmi pare rău dacă am sugerat ceva nechibzuit, a spus ea 
după un timp. M-am gândit că poate e una din situaţiile alea în 
care se anulează orice altceva. Dar tu va trebui să fii cel care 
decide în privinţa asta. 

— Da, doamnă, a răspuns el. 

Lucy i-a oferit niște omletă cu şuncă, din moment ce nu mai 
erau pe fugă. Dar el a vrut doar cereale, pentru că-i pierise pofta 
de mâncare. Pete nici nu-și mai aducea aminte când i se mai 
întâmplase aşa ceva. Mânca de rupea chiar și când era supărat. 
Însă nu și în dimineaţa aia. În dimineaţa aia, s-a silit să mănânce 
un bol de cereale pentru că știa că are nevoie de energie. Dar i s- 
a părut că au gust de carton și a mâncat doar de nevoie. 


A 


Era pe bicicletă şi se întorcea de la muncă spre școală când s-a 
hotărât. Deşi, în realitate, nu i s-a părut că a fost o decizie. I s-a 
părut că mânerele ghidonului s-au întors singure. Că ele au 
decis în locul lui. 


XXI 


A pedalat până în fața uşilor spitalului şi s-a uitat la ceasul pe 
care  doctorița Lucy i-l făcuse cadou când împlinise 
cincisprezece ani. Era nouă și douăzeci. Ceea ce i-a provocat un 
sentiment de panică, pentru că ar fi trebuit să fie deja la școală 


de douăzeci de minute. Nu întârziase niciodată la ore. I se părea 
de neconceput. 

Dar problema asta nu mai putea fi rezolvată. Ce-i făcut e bun 
făcut. 

Şi-a legat bicicleta de un stâlp de iluminat din fața spitalului 
şi şi-a impus să intre. Îi fusese dintotdeauna frică de spitale, încă 
de când avea patru ani, iar mama lui fusese operată de 
apendicită. Deşi nu putea să pună în cuvinte, i se părea că 
spitalele miros a moarte şi că poartă un giulgiu de suferinţă și 
pierdere care-i intrau prin pori şi-l infectau. 

S-a apropiat de recepţia aflată la căpătui îndepărtat al unui 
hol incredibil de lung. A durat mult până când femeia de acolo 
şi-a ridicat ochii spre el. Pete şi-a dres uşor glasul. 

— Vă pot ajuta? a întrebat ea. 

Avea o voce aspră, metalică, și un accent mai puternic decât 
al majorităţii oamenilor din zonă. 

— Bernard Solomon? 

Întrebase cu o voce scârțâită, dar măcar reuşise să îngaime 
ceva. 

— Sunteţi rudă? 

— Da, doamnă. Sunt fiul lui. 

Înainte ca Pete să-şi întoarcă privirea ca să nu vadă, faţa ei s-a 
transformat într-o mască ce pe sugera aceeaşi milă pe care o 
văzuse la doctorița Lucy în dimineaţa aia. Pete a simţit ca-i dau 
lacrimile, dar s-a luptat cu ele. 

— Salonul 104, a zis ea. 


XXX 


A băgat capul pe ușă, dar a rămas cu corpul în siguranța 
relativă pe care i-o oferea holul. 

Tatăl lui era întins pe un pat de spital; avea ochii închiși și 
cearșaful tras până la subraţ. Părea mic. Şi bătrân. Era imposibil 
ca un om să îmbătrânească atât de mult în doar trei ani. Și era 
oare cu putință ca tatăl lui să se fi făcut mai mic? Nu-i venea să 
creadă. Poate că nu-și amintea el bine. 

A făcut patru pași în cameră. 


A rămas în picioare, holbându-se la silueta din pat, 
întrebându-se de ce nu-i era frică. Se aștepta să-l cuprindă din 
nou groaza la vederea tatălui său. În schimb, acum se întreba 
cum fusese posibil ca acest bătrân fragil să-i fi inspirat vreodată 
teamă. 

Apoi bărbatul a deschis ochii și s-a uitat direct la Pete. Băiatul 
a tresărit de frică. Un obicei mai vechi, poate. 

— Ce e? a întrebat tatăl lui, calm. 

Pete și-a dat seama - după figura lui, din tonul vocii — că 
bătrânul n-avea nici cea mai vagă idee cu cine vorbeşte. Nu-l 
recunoscuse încă. E drept, crescuse mult între timp, dar tot i se 
părea ciudat. 

Poate că-i dăduseră multe medicamente. 

— Eu sunt, a zis Pete. 

A urmat o tăcere încărcată de tensiune. Periculoasă, 
întunecată. Pete a văzut ochii tatălui său tulburându-se și a 
simţit în adâncul sufletului că, dacă sănătatea i-ar fi permis în 
clipa aia, bărbatul l-ar fi atacat. 

— Ai ceva tupeu să apari aici, Petey, băiete! 

Remarca bătrânului a început ca un mârâit abia auzit și s-a 
încheiat într-un urlet din toți rărunchii. 

— Bine. Lasă. Plec. 

— La dracu’, normal că pleci! 

Bătrânul s-a uitat dincolo de Pete, iar băiatul s-a întors şi a 
dat cu ochii de o infirmieră care venise în grabă să vadă ce era 
cu strigătele. 

— Scoate-l de aici! i-a zis el asistentei. Această persoană nu mi- 
e rudă. Vreau să dispară! 

Pete n-a așteptat ca infirmiera să facă o alegere. A luat-o la 
fugă. 


XXI 


S-a trezit din amorţeala ciudată care-l cuprinsese abia când 
roţile bicicletei au săltat pe pietrișul aleii din faţa casei. Numai 
atunci şi-a dat seama că pedalase spre casă în loc de școală — 
fără să se gândească, fără să fie conştient de ce era în jur. Nu 


făcuse decât să pedaleze şi să plângă. 

Doctoriţa Lucy l-a întâmpinat la ușă şi l-a privit lung. 

— Ei, aşa se explică multe, a spus ea încetișor când a devenit 
clar că Pete n-avea de gând să vorbească. 

— Ce explică? a întrebat el, cu vocea răgușită de atâta plâns. 

— Au sunat de la școală să anunţe că lipsești. Ştiam că nu-ți 
stă în fire să chiuleşti. Asta-i puţin spus. Aşa că mi-am dat 
seama că probabil te-ai dus să-l vezi pe tatăl tău. 

— Da, doamnă. 

— Şi n-a fost în regulă. 

— Nu, doamnă. 

Lucy s-a dat la o parte din dreptul uşii ca să-i facă loc să 
treacă. Şi-a deschis braţele către el, dar Pete a trecut în grabă pe 
lângă ea şi a fugit în camera lui. 

— Vrei să-ți pregătesc ceva de mâncare? a strigat ea în timp 
ce el urca scările. 

— Nu, mulțumesc. Nu mi-e foame. 

Doctoriţa n-a comentat în legătură cu schimbarea uriaşă care 
avusese loc. Lui Pete nu-i era foame. Nici nu era nevoie să 
comenteze. Era un lucru care vorbea de la sine. 


XXX 


L-a lăsat în pace o vreme. Să fi trecut o oră. Sau poate chiar 
două. Pete stătuse pe marginea patului şi se uitase pe fereastră, 
la cai. Nu se obosise să se uite la ceas. 

ÎI chinuia un sentiment de dor. De lipsă. Dar nu tatăl lui îi 
lipsea. Ci fratele lui de cruce. Justin. Ar fi putut să stea de vorbă 
cu Justin despre asta. Putea să-i scrie și avea de gând s-o facă. 
Dar, în clipa aia, nu i se părea același lucru. Nu i se părea 
suficient. 

Doctoriţa a ciocănit ușor. 

— Poţi să intri, i-a strigat el. 

Adevărul e că se cam săturase să fie singur. Dacă l-ar fi 
întrebat cineva, ar fi susținut în continuare - în cuvinte mai 
simple — că-și dorea să nu dea nimeni atenţie suferinței lui. Dar 
n-ar mai fi fost adevărul adevărat. 


Lucy s-a aşezat pe pat, lângă el, cu șoldul la câțiva centimetri 
distanţă de al lui. N-a încercat să-l atingă în niciun fel. Nici n-a 
vorbit. lar el i-a fost recunoscător. 

Tăcerea s-a prelungit un minut sau două. 

— Totdeauna am crezut că o să se răzgândească, a început 
Pete. Știi tu. Că o să vrea să mă întorc. 

— Da, a zis ea. Și eu am crezut la fel. 

— Nu că aş fi vrut să mă întorc la el. E mult mai bine aici, cu 
tine. Numai că... 

O vreme, Pete n-a continuat. lar ea nu l-a forţat. 

— De ce nu mă vrea, doctora Lucy? Ce e în neregulă cu 
mine? 

Lacrimile i-au invadat din nou obrajii, dar altfel nu s-a 
schimbat nimic. Au rămas amândoi acolo pe pat, uitându-se la 
caii care păşteau. 

— Nu e absolut nimic în neregulă cu tine, Pete. Absolut 
nimic. E ceva în neregulă cu el. Nu-l cunosc, așa că nu pot să-ţi 
spun exact care e problema lui, dar cred că e genul de om care 
nu suportă să fie eclipsat. 

Apoi, înainte ca el să apuce să întrebe, ea a adăugat: 

— Adică întrecut. Cred că a reuşit să fie un tată mai bun 
pentru tine câtă vreme erai doar un copil mic, iar el era cel mare 
şi puternic. Uneori mi se pare că pur şi simplu n-a suportat 
faptul că ai devenit un tânăr cu păreri proprii și un simţ al 
onoarei mai solid decât al lui. Şi încă un tânăr bine făcut, 
puternic. lar dacă am dreptate, situația asta nu putea să se 
termine altfel decât prost. Dar alteori mă bucur că nu ştiu ce e în 
capul bărbatului ăstuia. În orice caz, el e problema, Pete. 
Problema n-ai fost niciodată tu. 

L-a bătut uşor pe genunchi şi a ieșit din cameră. L-a lăsat să- 
și pună ordine în gânduri. 

Rămas singur, Pete a descoperit cu surprindere că înclina să o 
creadă. Da, exista încă un loc mic în sufletul lui care avea să 
rămână mereu gol. Care avea să-i spună tot timpul că nu e 
suficient de bun. Dar în ziua aia a început să creadă un pic mai 
puţin în golul ăla și s-o creadă un pic mai mult pe doctorița 
Lucy. 


Când a coborât la cină, a găsit-o pe Lucy aşezată la maşina de 
scris. Auzea bătăile familiare în taste. 

— Îi scrieți domnului Bell? 

— Da, a răspuns ea, încă bătând. 

— Îi povestiţi ce s-a întâmplat azi cu tata? 

Lucy s-a oprit din scris. S-a întors şi s-a uitat peste umăr la el. 

— Îi povesteam. Dar poate ar fi trebuit să te întreb înainte 
dacă e în regulă. 

Pete a stat puţin pe gânduri. 

— Îhî. E în regulă. Dacă ar fi fost vorba de altcineva, n-ar fi 
fost. Dar e domnul Bell. Așa că e în regulă. 


MARTIE 1966 
ŞASE ANI ȘI ȘAPTE LUNI DE LA MUTAREA FAMILIEI 
BELL 


Capitolul douăzeci și opt: Doctoriţa Lucy 


Doctoriţa Lucy stătea la masă, îşi bea cafeaua de dimineaţă şi 
citea ziarele restante din timpul săptămânii. Sau mai exact 
răsfoia ziarele. Căuta un articol care o interesa, dar fără succes. 
Deocamdată. 

Apoi privirea i-a căzut exact pe ce căuta. După ce a citit 
primul paragraf, s-a încruntat dezamăgită. 

A renunţat să mai citească. A oftat și a ridicat ochii. 

Pete se uita lung la ea. Ba chiar făcuse o pauză din îndopatul 
cu ouă jumări, ceea ce sugera o îngrijorare surprinzător de mare. 

— Credeam că nu citeşti niciodată ziarele, a spus el. 

Lucy s-a întrebat dacă era posibil să nu fi observat că-și 
schimbase obiceiul în această privinţă în ultimii ani, de când ea 
și cu Calvin începuseră să urmărească împreună procesul. 

Doctoriţa n-a răspuns, aşa că el a adăugat: 

— Credeam că citeşti doar paginile de umor și prognoza și pe 
urmă foloseşti ziarul pentru cuşca lui Archimedes. 

Faţa lui Pete era roşie și puțin iritată de la bărbierit, iar părul 
lui lung, un pic ciufulit, fusese întins pe spate şi dat cu gel ca să 
arate prezentabil la noua lui slujbă cu normă întreagă. Era 
sâmbătă, dar el tot lucra o tură de dimineaţă. 

— Nu obişnuiam să fac aşa, a spus ea. Dar Calvin şi cu mine 
urmărim un proces împreună. Loving contra statului Virginia. Ai 
auzit ceva de el? 

— Nu, doamnă. Nu cred. Dar cred că merită urmărit dacă tu 
şi cu domnul Bell consideraţi că e interesant. Așa că spune-mi 
despre ce e vorba, ca să știu şi eu. 

— Bine. Păi. Să văd cum pot să rezum povestea. E vorba de 
un cuplu. Un cuplu căsătorit. Bărbatul e alb, iar femeia e 
negresă şi indiană. Ei sunt din Virginia, dar au plecat de acolo şi 
s-au mutat în Columbia ca să se căsătorească, pentru că în 
Virginia e ilegal. La fel ca aici, în Texas. Pe urmă s-au întors 
acasă și au fost imediat arestați. Asta se întâmpla prin 1958, 
cred. Au fost nevoiţi să trăiască toţi anii ăştia în afara statului. 
Dar vor să se întoarcă acasă. Au familii acolo. Aşa că au convins 


Uniunea Americană pentru Libertăţi Civile să le preia cazul. 
Ăsta e un grup care apără drepturile oamenilor. Calvin și cu 
mine ne-am pus niște speranţe în cazul ăsta. Mă rog. Cu o 
oarecare prudenţă. Uneori am senzaţia că-mi fac speranţe şi o să 
fiu dezamăgită şi că n-o să se schimbe nimic niciodată. De 
exemplu, în dimineața asta. Dimineaţa asta e una din dăţile 
când așa mă simt. 

A gesticulat spre articol. 

— Ce scrie? a întrebat Pete încruntându-se la fel ca ea. 

Lucy s-a uitat din nou pe articol și l-a parcurs în grabă. 

— E dezamăgitor, dar nu e în totalitate rău. Curtea supremă 
de apel din Virginia a menţinut legea împotriva coabitării 
interrasiale. Asta e vestea proastă. Vestea bună e că a anulat 
condamnarea inițială. A cuplului, vreau să zic. A spus că 
sentința care le impunea inculpaţilor să părăsească statul este 
„nerezonabilă”. 

— Dar tu sperai să le legalizeze relaţia. 

— Da. 

— Dar noi nu locuim în Virginia. 

— Ştiu. Dar uneori deciziile judecătoreşti sunt ca piesele de 
domino. Dacă pică o lege într-un stat, oamenii din alte state pot 
cita decizia ca să abroge legile rămase. Nu spun că o să se 
întâmple prea curând așa ceva, nici măcar că o să se întâmple 
vreodată. Doar că am urmărit procesul împreună cu Calvin. 

Şi ne-am făcut speranţe, a fost ea pe punctul să adauge. Şi-a 
amintit de vremurile în care specialitatea ei era să nu-și dea voie 
să spere. Dar aceea i se părea o vreme foarte îndepărtată. 

— Ştii ce-mi place cel mai mult la cazul ăsta? a întrebat Pete 
pe un ton din nou optimist sau străduindu-se să fie. Numele. 
Loving contra Virginia. De obicei, procesele astea au nume 
tehnice care nu înseamnă nimic şi nici nu poţi să-ți aduci aminte 
cum se cheamă. Dar ăsta... ăsta e aşa de... sincer. De parcă 
recunosc pe față că Virginia încearcă să lupte împotriva 
dragostei. 

Doctoriţa Lucy a zâmbit. În sinea ei, şi cu puţină tristeţe. 

— De fapt, ăsta e numele cuplului. Îi cheamă Mildred şi 
Richard Loving. 


— Serios? Deci e doar o coincidenţă? 

— Da, dar sunt de acord cu tine. Numele cazului e unul 
dintre cele mai reușite lucruri din toată povestea asta, 
coincidenţă sau nu. 

— S-a terminat de tot procesul? Şi au pierdut? 

— Probabil că nu. Probabil că o să ajungă până la Curtea 
Supremă. Ceea ce nu înseamnă că acolo o să-i asculte. Sau că o 
să ia o decizie bună. În fine, Pete. E trecut de opt. Ar trebui să 
pleci. 

Pete s-a uitat la ceas, apoi a sorbit repede ultima gură de 
cafea. 

— Ups, a zis el şi a zbughit-o de la masă. 

Doctoriţa Lucy reîncepuse să citească articolul cuvânt cu 
cuvânt, de la început. Poate că mai exista vreo urmă de veste 
bună pe care o ratase. 

— Doctora Lucy? 

Femeia a ridicat privirea şi a văzut capul aranjat-pentru- 
muncă al lui Pete urmărind-o de lângă uşa de la bucătărie. 

— Da, Pete? 

— Dacă o să decidă cum trebuie în cazul ăsta și se schimbă 
legile, te-ai căsători cu domnul Bell? 

Lucy a oftat. În timp ce-și aduna gândurile ca să-i răspundă, 
s-a întrebat dacă Pete îi vedea faţa roşie. Ea simţea că roşise 
puțin. 

— Nu ştiu, Pete. Nu ştiu dacă el mai vrea. A trecut așa de 
mult timp! Lucrurile se mai schimbă. Oamenii se mai schimbă. 
Poate că a cunoscut pe altcineva între timp. 

— Nu ti-ar fi spus? 

— E greu să spui cuiva așa ceva. 

— N-ai putea să-l întrebi pur şi simplu? 

— Ba da, a spus ea. Bănuiesc că aș putea. 

Şi-a amintit de toate dăţile în care fusese pe punctul să-l 
întrebe; o buclă neintenţionată de amintiri. Scrisorile pe care i le 
scrisese — cu tot cu copiile pe care le făcuse — şi după aceea le 
făcuse ghemotoc și le aruncase la coș. Propoziţiile pe care le 
începuse la telefon, dar nu le încheiase niciodată. 

— Problema e, a adăugat ea, că atunci aş afla. 

După ce Pete a plecat la muncă, Lucy a scos cutiile de pantofi 
cu scrisorile de la Calvin şi a găsit-o pe prima. N-a fost greu, 
pentru că le aşezase în continuare în ordine. Îşi amintea că 
scrisoarea avea legătură cu încrederea în umanitate — această 
discuţie fără sfârşit —, aşa că şi-a permis să creadă că dacă o va 
citi se va simţi mai bine în dimineaţa aceea. 

S-a așezat în fotoliul cu braţe, dând la o parte jungla de lujeri 
cățărători ai „Plantei Calvin” şi a scos scrisoarea din plic. Hârtia 
se îngălbenise cu timpul, iar îndoiturile deveniseră mai fragile 
de la atâta împăturit şi despăturit. 


4 august 1959 

Dragă Lucy, 

Mi-a făcut mare plăcere să vorbesc cu tine la telefon 
astăzi, chiar dacă a fost doar un apel scurt ca să te anunţ că 
am ajuns cu bine. Mi-aș dori să fiu un om bogat. le-aş suna 
și am vorbi ore întregi. Dacă o să-mi găsesc de lucru și, când 
Justin şi cu mine n-o să mai stăm la rude, poate că o să-mi 
pot permite luxul unui scurt telefon o dată pe săptămână. 
Sper să am dreptate. 

M-am gândit mult la tine în autobuz. Mă uitam la oamenii 
din jur. La lume. Am observat o serie de lucruri care m-au 
tot dus cu gândul la tine. N-am făcut-o dinadins, dar n-am 
putut să nu observ masele de oameni din stațiile publice de 
autobuz şi chiar din autobuze şi felul în care se separă 
automat lumea. Sau poate că n-o face automat, nu ştiu. Poate 
că e ceva ce învăţăm de la o vârstă fragedă și nici nu ne dăm 
seama. Și nu vorbesc doar de separarea între albi şi negri, 
deși, cu siguranţă, e o parte importantă. Dar lucrurile par să 
meargă şi mai în profunzime de atât. Spațiile publice împart 
oamenii în cei cu bani și cei fără bani. Și, din nefericire, albii 
și negri urmează un tipar destul de previzibil în privinţa 
asta. 

Încerc să iau lumea aşa cum e, Lucy. Mă întreb dacă ai 


observat asta la mine. Dar trebuie să recunosc că e o mască 
pe care o arăt lumii şi care, deşi cu siguranţă nu e falsă sau 
mincinoasă, are crăpăturile ei. 

În călătoria cu autobuzul, am început să mă descurajez. 
Am început să-mi pierd încrederea în lumea în care trăim. 
Îmi doream să fie un loc care să-mi dea voie să locuiesc în 
Texas cu tine, fără să fac rău nimănui, şi să-mi trăiesc viața. 
Dar nu este așa. E o lume în care băiatul meu a fost bătut 
doar pentru că s-a împrietenit cu cineva. Însă apoi mi-am 
spus: e și o lume în care o doamnă doctor frumoasă l-a cusut 
și l-a îngrijit cu dragoste fără măcar să ceară bani în schimb. 

Ai făcut un lucru mare, Lucy. Mi-ai salvat încrederea în 
umanitate. 

Cred că lumea o să fie mereu aşa. Bănuiesc că ne naștem 
cu un liber-arbitru absolut și, în aceeaşi măsură în care 
suntem capabili de decădere morală, suntem capabili și de 
măreție. Cred că fiecare poate să aleagă. Iar provocarea mea 
e să decid încotro îmi îndrept atenţia. In ce să cred mai mult. 

Cel mai mult cred în minunata doctoriță care mi-a salvat 
încrederea în oameni. 

Te rog, scrie-mi curând. 

Cu dragoste, 

Calvin 


A împăturit la loc scrisoarea şi a pus-o în cutie, observând că 
lectura nu o prea ajutase. O umpluse de și mai multe îndoieli și 
se întreba dacă emoția pe care o împărtăşiseră putea supraviețui 
atâtor ani de distanţă zdrobitoare. 


A 


S-a întors de la piață pe la ora două şi jumătate după-amiază. 

Pete a coborât scările în grabă când a auzit-o intrând pe ușă. 

— A sunat domnul Bell, a spus el. 

Şi-a simțit inima împărţită între dezamăgirea că ratase apelul 
și teama că se întâmplase ceva rău. Calvin n-o suna des pentru 
că își permitea cu greu s-o facă. Amândoi își permiteau cu greu. 


— A zis de ce? 

— Da. A zis că a murit tatăl lui. Voia doar să stea de vorbă cu 
tine. 

— Mulţumesc, a zis ea. Îl sun acum. 

A format numărul pe care-l știa pe de rost și a ascultat 
soneria de nouă ori, fiecare țârâit răsunând şi în măruntaiele ei — 
un loc care suferea alături de Calvin. N-a răspuns nimeni. 

De câte ori a mai încercat să sune în weekendul acela, 
rezultatul a fost același. 

S-a gândit de câteva ori să se urce în maşină și să se ducă la 
Philadelphia, deşi i-ar fi luat cel puţin două zile. Dar n-a putut 
să facă o asemenea mișcare înainte să ştie sigur că era dorită 
acolo. Gândurile pe tema asta i se învârteau în cerc şi nu 
ajungeau la nicio concluzie. 

Încă o parte din viaţa ei care nu ajungea nicăieri. 


XXX 


Scrisoarea lui a ajuns după câteva zile. 


12 martie 1966 

Dragă Lucy, 

A fost o săptămână sfâşietoare pentru familia noastră. 
Sunt sigur că Pete ţi-a transmis mesajul. Îmi pare rău dacă 
am ratat apelul de la tine, dar am avut multe lucruri de 
făcut. 

S-a întâmplat totul foarte brusc. A făcut infarct, deși 
nimeni nu știa măcar că ar avea probleme cu inima. Dacă se 
simţea rău de mai multă vreme, n-a spus nimănui. 

Justin suferă mult. Îl admira pe bunicul lui. Cam toată 
lumea care-l cunoştea îl admira. N-a fost un bărbat perfect. 
Era uneori rigid în gândire și nu-și exprima mereu 
afecțiunea cu ușurință. Dar avea principii solide şi un simț 
puternic al integrității. Sunt sigur că ţi-ar fi plăcut, pentru că 
eu m-am format după el din multe puncte de vedere. Ai fi 
văzut cât semăna el cu mine și cât semănăm eu cu el. 

Şi asta mă aduce la cel mai profund regret: că n-ai apucat 
să-l cunoşti. 


Uneori, când dreptatea nu e la îndemână, oamenii se 
grăbesc să-ți spună că pur și simplu va trebui să aştepţi — că, 
până când oamenii care te calcă pe cap se vor muta pe capul 
altcuiva, nu ai de ales decât să ai răbdare. Și îți spun de parcă 
n-ar fi o mare neplăcere pentru tine. Dar cum îi dai unui om 
înapoi timpul pe care i l-ai furat? 

In timp ce aşteaptă, oamenii au parte de pierderi 
adevărate. 

Îmi pare rău că închei într-o notă descurajantă, dar mi-e 
greu să fiu vesel în preajma morții tatălui meu. 

Te iubesc, iar ăsta e un punct luminos în toată povestea. 

Calvin 


Lucy a rămas cu scrisoarea în mână câteva minute. Mă 
iubeşte, şi-a spus ea. 

Nu că nu i-ar fi spus-o des. Nu că n-ar fi știut. Doar că 
începuse să se întrebe în ce fel o iubea. Desigur, trecuseră prin 
multe împreună. Şi bineînţeles că între ei exista iubire. Dar nu 
mai vorbeau despre crearea unui spațiu pentru acea dragoste și 
nu se mai întrebau dacă dragostea avea un viitor într-o lume 
care nu vedea cu ochi buni acest spaţiu. 

L-a mai sunat de câteva ori în zilele care au urmat și, în cele 
din urmă, a dat de el. Dar atunci când te afli în faţa unor 
pierderi reale şi nu poți face nimic pentru a le repara, e dificil să 
știi ce-ar trebui să spui. 


DECEMBRIE 1966 
ȘAPTE ANI Și PATRU LUNI DE LA MUTAREA FAMILIEI 
BELL 


Capitolul douăzeci și nouă: Pete 


Era o dimineață de duminică mai friguroasă decât 
majoritatea dimineților în partea asta de lume. Chiar şi pentru 
decembrie. Pete se pregătea să le dea cailor porția de grăunţe de 
dimineaţă. Dacă nu i-ar fi atras nimic atenţia, s-ar fi dus după 
aceea să dea drumul câinilor pentru o alergătură zdravănă. 

Dar ceva îi atrăsese atenţia. 

Uşa de la şopron era din nou deschisă. Nu larg, dar vizibil 
întredeschisă. Era a patra dimineaţă la rând în care o găsea așa. 
Ultimele trei dăţi, presupusese că era vina lui — că nu trăsese 
cum trebuie zăvorul în serile dinainte. Dar de data asta știa că 
avusese grijă. 

S-a apropiat prudent, în timp ce câinii se tânguiau și loveau 
gardul de plasă din spatele lui. A deschis larg ușa și s-a uitat 
înăuntru. La fel ca în dimineţile precedente, în șopron nu era 
nimic neobișnuit. 

A dat repede de mâncare cailor şi a deschis toate ţarcurile ca 
să iasă câinii. Apoi a băgat capul în bucătărie să vadă dacă se 
trezise doctorița Lucy. Era acolo; a ridicat ochii din tigaia goală 
pe care tocmai o aşezase pe foc şi i-a zâmbit. 

— Doctora Lucy? Ai avut tu treabă prin șopron cumva? 

— Nu, am lăsat șopronul în grija ta de la o vreme. De ce mă- 
ntrebi? 

— Pentru că în fiecare seară mă asigur că închid uşa. Şi în 
fiecare dimineaţă o găsesc deschisă. Aşa se întâmplă de patru 
zile. 

— Hmm, a zis ea. Asta e cam ciudat. 

Lui Pete i s-a părut că doctorița vorbise ca Justin şi că poate 
furase expresia de la el. 

Lucy l-a urmat pe Pete în curte. Câinii au început să se 
hârjonească în jurul lor și să sară, sperând să-i atragă în joaca 
lor. 

— Cred că în prima seară am uitat eu să trag zăvorul, a spus 
el. Dar după aia am fost atent. 

— Zăvorul ăla nu prea mai e bun de nu știu când. Nu mai e 


aliniat cum trebuie. Cred că e suficient să împingi o dată ca să se 
deschidă, oricât de bine crezi tu că l-ai închis. 

Au băgat amândoi capul în şopron. Undeva sus era un ochi 
de geam ce lăsa să treacă puţin din lumina dimineţii. Pete a 
văzut, în raza aia de lumina, respiraţiile lor ridicându-se într-un 
nor de abur. 

Doctoriţa Lucy a făcut câțiva paşi înăuntru și s-a apropiat de 
un teanc de cârpe așezate pe jos. A pipăit cârpa de deasupra, 
apoi s-a uitat cu atenţie la palma ei în lumina piezișă. 

— E blană de animal, a zis ea. A dormit ceva pe aici. 

— Ceva sălbatic, crezi? 

— Nu ştiu. Posibil. Un câine vagabond, poate? Ai zis că s-a 
întâmplat în ultimele patru zile. Atunci a venit valul ăsta de frig. 

— Dar n-ar fi lătrat câinii? Dacă a intrat aici un animal 
dubios? Câinii văd șopronul din ţarcurile lor. 

— Hmm, a făcut ea. 

Lucy s-a ridicat în picioare şi şi-a șters mâna de şorț. 

— Asta e un mister. 

Dar n-a mai rămas lângă el să-l ajute cu rezolvarea. S-a întors 
în bucătărie să termine de pregătit micul dejun. Lui Pete îi era 
foame, ca de obicei, așa că nu s-a împotrivit şi nici nu s-a plâns. 


XXI 


— Aş putea să montez un cârlig pe ușă, a zis el. 

După care a mai înfulecat o porţie uriașă de clătite în timp ce 
aştepta părerea ei. 

— N-aş vrea să faci asta. Parcă eram aici ca să ajutăm 
animalele, nu să le ținem în frig. 

— Aşa mă gândeam și eu, a spus el cu gura încă aproape 
plină. 

Vorbitul cu gura plină era un obicei pe care încerca să-l evite 
în prezenţa ei, dar unele lucruri trebuiau spuse fără amânare. 

— Dar depinde ce e. Dacă e un animal sălbatic... știi ce zic, 
unul periculos pentru cai, aș vrea să stea departe. Mai ales 
acum, că Smokey e așa bătrân și șchiop. Ultimul lucru de care 
are nevoie e un coiot sau ceva care crede că locuieşte în şopron. 


— Coioţii sunt animale de haită. lar câinii ar fi făcut o criză 
dacă s-ar fi apropiat vreunul de ei. Nu ştiu. Las în seama ta asta, 
Pete. Eşti un băiat omenos. Sau... un bărbat. Scuză-mă. 
Bineînţeles că ești bărbat în toată firea acum. Fă ce crezi tu de 
cuviință. 

Pete stătea pe marginea patului și se uita pe fereastră la 
curtea întunecată. Aştepta. Era aproape zece seara. Ştia că 
trebuie să se trezească devreme a doua zi, să termine treburile 
gospodărești înainte de muncă şi, în oricare altă seară, ar fi 
dormit deja. I se închideau ochii, dar refuza să cedeze. 

Luna era mai mult de jumătate plină și strălucea cu putere, 
aproape deasupra casei. Dacă ar fi apărut vreun animal, ar fi 
putut să-i observe măcar mărimea și forma. Și-ar fi dat seama 
măcar dacă era un animal pe care să-l adăpostească sau pe care 
să-l alunge. 

Câteva minute mai târziu, a observat o mișcare în apropierea 
pădurii. Se apropia ceva de casă. Un câine. Doctorița Lucy 
avusese dreptate. Era un câine vagabond. Mare și cu suficientă 
blană încât Pete să se întrebe de ce nu-și putea ţine singur de 
cald. Dar animalul se îndrepta cu prudență spre şopron, ca și 
când ar fi fost înțepenit sau rănit. 

Câinii și caii n-au avut nicio reacţie. Pete vedea caii dormind 
în picioare, cu capetele plecate sau sprijinite de corpurile 
celorlalţi, iar câinii erau suficient de tăcuți încât Pete să-și 
imagineze că nici nu se treziseră. 

Când a ajuns la şopronul încuiat cu grijă, animalul și-a luat 
avânt şi a lovit ușa cu labele din față, lăsându-și greutatea pe ea. 
Uşa s-a deschis câţiva centimetri. 

Pete a sărit din pat, s-a încălțat cu cizmele butucănoase şi s-a 
îmbrăcat cu haina cu glugă. A găsit o lanternă în cămara din 
bucătărie şi a aprins-o, mergând în urma razei de lumină prin 
curtea friguroasă. 

Ai grijă, şi-a spus el în barbă. Animalele disperate pot să fie 
periculoase. Doctoriţa Lucy îl învățase şi îl învățase bine, ca să 


poată trăi în siguranţă acolo. 

Pete s-a oprit în dreptul ușii deschise a şopronului și şi-a 
încleștat degetele pe clanță, pregătit s-o închidă și s-o țină 
închisă dacă s-ar fi simţit ameninţat. A băgat lanterna înăuntru. 
Pe teancul de cârpe stătea încolăcit un animal care numai străin 
sau nefamiliar nu era. 

— Prince, a izbucnit el. 

Pete și-a dat seama abia atunci că o parte din el știuse de la 
început. Sau măcar ştiuse că era o posibilitate. Dar ţinuse 
gândul ăsta pentru el până când a văzut că era adevărat. 

Prince a tresărit în lumină şi a început să dea din coadă, 
lovind cârpele cu zgomot. Pete a stins lanterna și a așteptat 
câteva clipe să i se obișnuiască ochii cu întunericul. Apoi a pășit 
în şopron, urmărind dacă Prince intră în defensivă. Dar Prince 
lovea doar cârpele cu coada. 

Pete s-a aşezat pe jos într-un colț, la vreun metru de el, și şi-a 
strâns genunchii la piept. 

— Prince, ce faci aici? Nu te-am mai văzut de-o veșnicie. 

Prince a dat din coadă, dar — bineînţeles — n-a dat nici o altă 
explicație. 

— Am întrebat-o de un milion de ori pe doctora Lucy de ce n- 
ai mai venit pe-aici. Când aveam treișpe ani, mi-a spus că 
probabil te-ai convins că sunt bine. Că m-ai supravegheat câtă 
vreme știai că sunt speriat și în pericol, dar când ai văzut că sunt 
bine, ai plecat să trăieşti singur. 

Pete vedea aburul respirației câinelui și suficient din ochii lui 
încât să tânjească după el. Totul era foarte familiar. A întins 
mâna cu grijă şi a lăsat câinele-lup să i-o adulmece. Apoi a 
mângâiat blana aspră de pe capul lui Prince. Era riscant şi știa 
asta. Dacă ar fi fost acolo, doctorița Lucy l-ar fi avertizat s-o ia 
încet. Dar uşa șopronului era încă pe jumătate deschisă, iar Pete 
nu credea — nu voia să creadă — că Prince ar putea să facă ceva 
mai rău decât să se retragă. Prince nu s-a retras. A rămas 
nemișcat, expirând abur şi lăsându-l pe Pete să-şi plimbe 
mâinile pe gâtul, pe spatele şi pe coapsele lui. 

— Eşti prea slab, a spus Pete, şocat să simtă proeminența 
coastelor animalului sub blana deasă. Cred că nu mănânci 


destul pe unde umbli tu. Vrei ceva de mâncare? 

Pete s-a ridicat şi a aprins lanterna. A traversat curtea și s-a 
întors la bucătărie, unde a desfăcut două conserve de mâncare 
pentru câini şi le-a vărsat într-un bol. A dus bolul înapoi în 
șopron. 

Planul lui fusese să-l aşeze pe jos şi să se dea câțiva paşi în 
spate, dar s-a răzgândit imediat. 

— Nu, a zis el cu voce tare. 

Câinele-lup și-a lăsat capul într-o parte, ascultând vocea lui 
Pete. 

— Trebuie să vii în casă. E prea frig aici. O să-ți aduc patul 
vechi din garaj şi o să-l întind în cabinet. Ar trebui să cunoşti 
bine locul ăla. Şi o să vii după mâncare înăuntru. Așa o să 
facem. Mă auzi? 

În timp ce vorbea, Pete s-a pregătit sufleteşte pentru o noapte 
întreagă de încercări. S-a pregătit să-l atragă pe Prince spre casă 
pas cu pas, posibil fără succes. Dar câinele-lup s-a ridicat în 
picioare şi a urmărit bolul cu mâncare până în casă. 

Până să găsească Pete patul vechi al câinelui în garaj şi să-l 
aducă înăuntru, Prince terminase deja de mâncat şi se așezase ca 
un sfinx pe linoleumul de pe podea, lingându-și botul. 

Băiatul n-a trezit-o pe doctoriţa Lucy. Nu-i venea să-i strice 
somnul și poate chiar s-o sperie. În plus, nu era chiar o urgență. 
Prince mâncase, stătea la căldură şi n-avea să plece nicăieri până 
dimineață. 

Pete a întins patul mare pe podea și s-a culcat pe o latură, 
pregătit să doarmă. Cu câteva minute înainte să ațipească, l-a 
simţit pe Prince învârtindu-se în jurul lui de trei-patru ori și 
apoi așezându-se lângă el. 

— Să dea naiba, a auzit-o Pete pe doctorița Lucy. 

Băiatul a deschis ochii și a clipit în lumină, încă prea adormit 
ca să vorbească. 

— M-am întrebat eu de ce îţi tot suna alarma la ceas și n-o 
opreai. 


Pete s-a ridicat în capul oaselor, iar Prince a săltat capul și s-a 
uitat la doctorița Lucy fără să se încordeze sau să se retragă. 

— Ghici cine dormea în șopron? a întrebat Pete cu vocea 
adormită. 

— Mi-a trecut prin minte că ar putea fi el. Dar n-am vrut să-ți 
faci iluzii, în caz că mă înşelam. 

Pete s-a scuturat de somn cât de bine a putut și a analizat cu 
atenţie câinele-lup în lumina puternică a dimineții. 

— Cred că e bolnav, a zis el. N-arată prea bine. 

— Mie mi se pare că arată bine. 

— Dar blana lui nu mai e lucioasă. Şi faţa e... nu ştiu cum să 
ZIC. 

— Îmbătrânită? 

Pete n-a răspuns pentru că era ocupat să-și pună în ordine 
impresiile. 

— E bătrân de-acum, dragule. O să-l examinez din cap până- 
n picioare dacă vrei, dar când l-ai adus prima dată aici i-am dat 
în jur de patru sau cinci ani. Asta înseamnă că are în jur de 
doisprezece acum. Cel puţin. Ceea ce e mult pentru un câine. 

— Dar e prea slab. Simt cum îi ies coastele în afară. 

— Poate că nu mai vânează la fel de bine ca pe vremuri. Ca să 
prinzi ceva în sălbătăcie trebuie să fii rapid. 

— Te rog, examinează-l și asigură-te că e bine. Eu nu sunt 
sigur că e. 

— Bine. Așa o să fac. Îi pregătesc un bol pentru micul dejun 
cu niște tranchilizant şi pe urmă vedem ce şi cum. 

— Mi se pare că e în regulă, dragule, i-a spus doctorița Lucy. 

Femeia îl întinsese pe Prince pe o latură a mesei; animalul era 
pe jumătate conştient. Din când în când, Pete îi vedea ochii 
licărind uşor. 

— Asta îmi aduce aminte de prima zi în care am venit aici, a 
spus Pete. 

— La asta mă gândeam şi eu. O să-i iau niște sânge cât e 
adormit. Dar temperatura e normală, inima e în stare bună, iar 


ochii sunt limpezi şi sănătoşi pentru vârsta lui. Poate o să-l 
testăm de paraziți dacă reuşim să dăm de niște fecale. Însă în 
principal e doar mai bătrân şi are articulațiile inflamate. Deci 
probabil că nu mai vânează la fel de bine ca înainte, iar 
inflamaţiile astea îl fac să-şi dorească să stea la căldură și lipsa 
caloriilor îl... 

— Ce înseamnă articulaţii inflamate? De ce are aşa ceva? 

— E doar o expresie mai pretențioasă pentru artrită, dragule. 
Cu toţii facem artrită într-o măsură mai mare sau mai mică dacă 
avem norocul să trăim așa mult. 

Pete a urmărit-o pregătind o seringă ca să-i ia sânge, dar şi-a 
întors privirea când a băgat acul prin pielea piciorului din față 
al câinelui-lup. 

— Deci ar trebui să-l ţin înăuntru? 

Lucy a ridicat ochii și a întâlnit privirea lui Pete. Judecând 
după mirarea care i se citea doctoriței pe față, băiatul ar fi zis că 
ideea lui i se păruse o prostie. 

— Trebuie să iasă la un moment dat. 

— De ce? E cald și bine aici. 

— Trebuie să se ducă la toaletă, ca să mă exprim frumos. Şi 
trebuie să se miște cât de mult poate. 

— Ah. Da. Dar dacă pleacă din nou și nu se mai întoarce? 

Pete a aşteptat, dar Lucy nu i-a răspuns. Nu imediat. 

— Asta-i iar una din situaţiile alea în care n-o să-ţi dau 
sfaturi, a zis ea în cele din urmă. Eşti mare acum. Ai aproape 
douăzeci de ani. Ştiu că-i vrei doar binele animalului ăstuia, 
dintotdeauna a fost așa. Eu mi-am făcut treaba, partea medicală. 
Las restul în seama ta. 


XXI 


Înainte să plece la muncă, Pete a băgat capul în cabinet. 

Prince stătea întins pe o parte, în patul lui. Când l-a văzut pe 
Pete, s-a ridicat prompt şi s-a uitat adânc în ochii lui. 

— Ah, te-ai trezit. Hai cu mine. 

Pete a mers până la ușa din spate şi a deschis-o. Dimineaţa se 
mai încălzise, dar aerul era încă rece. Pete s-a uitat în urma lui, 


însă Prince nu venise după el. 

— Doctora Lucy? a strigat el. O să las uşa din spate deschisă 
pentru Prince. M-am gândit: a mâncat aici de două ori, așa că 
ştie unde găseşte masă și un pat cald dacă vrea. 

— O decizie înțeleaptă, a spus ea. 

Apoi Pete a mângâiat câinele-lup pe cap și a plecat la 
serviciu. 

Pete s-a întors acasă aproape de ora șase seara. 

A dat nas în nas cu doctorița Lucy în hol — aproape la propriu 
- când a intrat în fugă în casă. 

— Ce s-a întâmplat? A plecat? 

— Da, a ieșit la un moment dat de dimineaţă. 

— Ah, a zis Pete încercând să-şi ascundă dezamăgirea. 

Nici jumătate de oră mai târziu, în timp ce dădea de mâncare 
câinilor în ţarcuri, Pete s-a întors şi l-a văzut pe Prince stând în 
spatele lui, cu nările fremătând după mirosul de mâncare. 

— Mă bucur să te văd, băiete! i-a zis Pete, luptându-se cu 
lacrimile provocate de surpriză. Îți pregătesc un bol. Haide în 
casă. De acum înainte, o să mănânci în cabinetul doctorei Lucy. 

Pete stătea turcește pe podea, privindu-l pe Prince cum 
înfulecă, şi-şi simțea sufletul copleșit de un sentiment 
nefamiliar. O senzaţie pe care nu-și amintea s-o mai fi avut 
vreodată. Era un fel de încredere în viaţă. Locul de obicei gol 
din pieptul lui părea acum inundat de ideea neașteptată că 
pierderile pot fi recuperate — cel puţin uneori. Că lucrurile pot să 
apară în viaţa ta mult timp după ce te-ai resemnat că n-o să se 
întâmple niciodată. 

Voia să împărtășească senzaţia cu doctorița Lucy, care părea 


să aibă nevoie de aşa ceva, dar Pete nu credea că poate s-o facă. 
În parte, pentru că n-ar fi reuşit în veci să pună în cuvinte 
sentimentul ăsta, dar şi pentru că lumea o dezamăgise mult pe 
doctorița Lucy. 

Dacă Pete se înșela, iar pierderile ei nu puteau fi nicicând 
recuperate, nu voia să fie el vinovat că-i dăduse în mod 
nechibzuit speranțe prea mari. 


IUNIE 1967 
ŞAPTE ANI ȘI ZECE LUNI DE LA MUTAREA FAMILIEI 
BELL 


Capitolul treizeci: Doctoriţa Lucy 


Doctoriţa Lucy îşi bea cafeaua de dimineaţă și se uita lung la 
ziarul împăturit de pe masa din bucătărie. Își dădea seama că 
amâna cu bună ştiinţă să se ridice şi să spele farfuriile de la 
micul dejun, pe care Pete le curăţase sârguincios de resturi și le 
aşezase în chiuvetă înainte să se ducă sus ca să se pregătească de 
muncă. Lucy nu amâna cu un motiv anume. Doar că nu găsea 
energia necesară, iar inerția îşi spunea cuvântul. 

S-a ridicat de la masă și şi-a mai turnat o ceaşcă de cafea, apoi 
a deschis ziarul. Acolo, pe prima pagină, deasupra îndoiturii, 
era o poză cu Richard Loving cu braţul pe după gâtul soției sale, 
Mildred. Lucy a văzut întâi poza şi după aceea primul rând din 
articol. 

A început să citească simțind mici împunsături ca nişte ace 
de gheaţă în stomac. 

„Curtea Supremă a Statelor Unite a decis în unanimitate ca 
legile împotriva coabitării interrasiale încalcă Al Paisprezecelea 
Amendament al Constituţiei. Decizia aboleşte cu efect imediat 
interdicția privind căsătoriile interrasiale în șaisprezece state”. 

În unanimitate. 

Cuvântul i-a răsunat în mintea încețoșată înainte să poată citi 
mai departe. 

„Opinia președintelui Curţii, Earl Warren, în legătură cu 
decizia unanimă: «Căsătoria este unul dintre drepturile civile de 
bază ale omului, fundamental pentru existenţa și supraviețuirea 
lui... Negarea acestei libertăți fundamentale dintr-un motiv 
intolerabil precum clasificarea rasială care este întrupată în 
aceste legi...»” 

Doctoriţa Lucy s-a oprit din citit și a scăpat ziarul pe jos. 

— A câștigat Loving, a strigat ea. 

Energia care-i lipsise până atunci i-a invadat trupul și mintea 
ca un curent electric. A apucat din nou ziarul și a fugit pe scări, 
strigându-l pe Pete. 

— Pete! l-a strigat ea a patra oară, când băiatul a apărut în 
cadrul ușii de la baie. 


— Ce e? Ce-ai pățit? 

O privea de la înălțime, ca de obicei, cu fața în mare parte 
acoperită de cremă de ras și cu un brici în mâna dreaptă. 

— Nimic. N-am păţit nimic. Totul e minunat. Uite! 

Lucy i-a întins ziarul. Băiatul l-a apucat cu mâna stângă și a 
început să murmure în timp ce citea. Un zâmbet i-a înflorit pe 
faţă. 

— Ce înseamnă „în unanimitate”? 

— Înseamnă că au fost de acord toţi judecătorii Curţii 
Supreme, până la ultimul. 

S-au uitat unul la altul o clipă, zâmbind. Apoi ea s-a ghemuit 
la pieptul lui, pentru o îmbrăţișare. 

— Să nu te umpli de cremă de ras! a avertizat-o el. 

Dar nu era nevoie să se obosească. Îi ajungea cu capul doar 
până la claviculă. 

— Uraa, a zis el ţinând încă ziarul în mână, la spatele ei. 
Eram sigur c-o să ia decizia corectă. Tu nu? 

Doctoriţa a făcut un pas înapoi şi s-a uitat la el. 

— Nu, a zis ea. 

— Serios? 

— Da. Serios. Sunt atât de obişnuită ca lumea asta să-mi 
frângă inima, încât cred că m-am aşteptat s-o facă și în 
continuare. Ah! Trebuie să-l sun pe Calvin! 

A fugit pe scări până la bucătărie şi a format numărul pe 
care-l ştia pe dinafară. Telefonul a sunat, dar atât. Şapte 
ţârâituri, apoi opt. Apoi nouă. A aruncat o privire la ceasul de 
deasupra plitei. Era şapte şi cinci minute. Ar fi trebuit să fie 
acasă. La el, ceasul era cu o oră înainte, iar Calvin nu pleca la 
muncă mai devreme de nouă fără un sfert. Dar a trecut şi al 
zecelea țârâit, şi al unsprezecelea; fiecare apăsător în 
măruntaiele ei, transformând exaltarea de mai devreme în 
disperare. 

Ce valoare avea un asemenea moment dacă nu-l putea 
împărtăși cu Calvin? 

Lucy a pus receptorul în furcă. 

O clipă mai târziu, Pete a apărut la baza scărilor, proaspăt ras 
și pieptănat, pregătit să plece la muncă. 


— Ce-a zis? 

— Nimic. Nu e acasă. 

— Ah, bine. Lasă că vorbeşti cu el când se întoarce de la 
muncă. 

— Da, a răspuns ea. Așa e. 

Lucy şi-a resetat cu mari eforturi ceasul interior pentru ora 
cinci şi jumătate şi s-a pregătit să-și țină moralul ridicat în 
singurătate până atunci. 

Ora cinci şi jumătate a venit și a trecut. Apoi şase. Apoi şapte 
și jumătate. Apoi nouă seara. Dar, la capătul celălalt al firului, 
telefonul continua să sune. 

— Tot n-ai dat de el? a întrebat-o Pete înainte să se ducă la 
culcare. 

— Nu. Și încep să mă îngrijorez. 

— De ce? 

Iar asta era o întrebare foarte bună. Una la care nu se simțea 
pregătită să răspundă fără să se gândească. Orice răspuns pe 
care şi-l putea imagina conţinea informaţii pe care nu era 
dispusă să le împărtășească cu Pete deloc, indiferent de oră. 

— N-avea ce să i se întâmple, a adăugat Pete, văzând că ea nu 
răspunde. 

— Ce te face să spui aşa ceva? 

— Dacă s-ar fi întâmplat ceva, ne-ar fi anunţat Justin. 

Dar poate că s-a întâmplat ceva cu amândoi, şi-a spus ea. 

Şi da, ştia că era un scenariu posibil. Dar nu era cel mai 
probabil. Identificase, cu o senzaţie profundă de greață, cauza 
cea mai logică a absenței lui bruște. Aflase și el vestea. 
Bineînţeles că aflase. Era pe prima pagină a ziarelor, era la știrile 
de la televizor. Ştia. Oriunde ar fi fost, știa. 

Probabil că nu voise să sărbătorească vestea cu ea. Poate că 
nu voia să vorbească despre viitorul lor. Poate pentru că nu și-l 
mai dorea. 

Poate că, după atâta timp, avea pe altcineva. 

— Chiar pari îngrijorată, a zis Pete. Calmează-te. O fi avut 


ceva de rezolvat sau ceva de genu’. O să dai de el mâine- 
dimineaţă şi-o să-ţi spună el pe unde a fost. 
— Da, a răspuns ea. Sigur. Ai dreptate. 

Dar Pete n-avea dreptate. 

Nici de dimineaţă n-a ridicat nimeni receptorul la Calvin. 
Nici el, nici Justin nu erau acolo să-i spună pe unde fuseseră. Să 
curme vocile din mintea ei. 

Acelea care se obișnuiseră să fie rănite de lume. 


A 


— Ah, ai ajuns acasă, a zis ea. 

Intrase în bucătărie și-l găsise pe Pete în fața frigiderului, 
mâncând un copan de pui care rămăsese de la prânz. Partea asta 
nu era o surpriză. Se întorcea întotdeauna de la muncă 
înfometat și năvălea asupra frigiderului pentru o gustare care 
să-i ţină de foame până la ora cinei. 

Doar că nu-l auzise când intrase. 

Şi nu putea scăpa de senzaţia că se ferise de ea toată ziua. 
Aproape ca pe vremuri, când încerca s-o evite. Sau să evite ceva. 

— Da, doamnă, a zis el, ocolindu-i privirea. 

Nu reușise să-l dezveţe să-i spună „doamnă”. Renunţase la 
luptă cu ani în urmă. 

— Ai încercat să dai de Justin? 

— Justin? 

— Da, Justin. Cred că-ți aduci aminte despre cine vorbesc. 

— Ah, da, doamnă. Îmi aduc perfect aminte. 

— Ai vorbit cu el? 

— Dacă am vorbit cu el? 

— Ceva e în neregulă cu discuţia asta, Pete. Te tot întreb de 
două zile dacă ai vorbit cu Justin sau dacă știi unde e el sau 
unde e tatăl lui. La început, păreai să nu știi mai multe decât 
mine, dar acum ai devenit mai mult decât... ambiguu. 

Pete a luat un șerveţel din suportul de pe blatul din bucătărie, 


l-a întins pe masă și şi-a pus copanul pe el. 

— Nu sunt sigur că ştiu ce înseamnă „ambiguu”, a zis el, 
după care s-a dus la chiuvetă să se spele pe mâini, rămânând, 
convenabil, cu spatele la ea. 

— Vag. Neclar. N-ar trebui să te speli pe mâini înainte să te 
apuci de mâncat? 

— Ba da, doamnă. Şi m-am spălat. Dar pe urma, când 
vorbeam, m-am uitat la unghiile mele și am hotărât că mai e 
nevoie. 

Lucy s-a apropiat de el și s-a aplecat deasupra chiuvetei, 
holbându-se direct în ochii lui, lucru pentru care a trebuit să se 
uite destul de mult în sus. Pete şi-a ferit privirea.... 

— Dacă ştii ceva, aş fi recunoscătoare să-mi spui și mie, Pete. 
Îmi fac griji pentru ei. 

— Ah, nu-i cazul să-ţi faci griji, a spus el pe un ton mult prea 
convins. 

— Aha! Deci ştii ceva! 

— Nu, doamnă, a zis el în timp ce-și ștergea mâinile cu un 
prosop de vase. 

Ferindu-şi în continuare ochii de ea. 

— Nu știu nimic. Atâta lucru ar trebui să ştii despre mine 
după toți anii ăștia. Eu sunt mereu ultimul care află. Dar... nu-ţi 
face griji. 

— Mai am puţin şi mă duc să iau o rangă ca să scot ceva de la 
tine, băiete. 

— A, nu, te rog. Știi cât de mult mă afectează chestiile astea. 

Pete a înşfăcat copanul şi s-a grăbit să iasă din bucătărie. 

O clipă mai târziu, a băgat din nou capul pe ușă. Avea părul 
lung și ciufulit, foarte diferit de felul în care îl purta în anii '50, 
când era sub papucul tatălui său. Părea să se fi relaxat cu totul, 
în mod firesc. 

— Dar uite ce mă gândeam, a zis el. Dacă ești îngrijorată, ştii 
ce-ai putea să faci ca să te simți mai bine? Aranjează-te un pic. 
Ştii ce zic. Fă-ţi părul şi machiază-te. Așa... știi tu. Ca să te simți 
mai bine. 

Apoi a dispărut din nou. lar doctorița Lucy a zâmbit de una 
singură în bucătărie. Și a încetat să-şi mai facă griji. 


In mare parte. 

Pe la şapte şi un sfert seara, a auzit un ciocănit în ușa de la 
intrare și a știut. 

Pete a coborât în fugă pe scări. 

— Mă întreb cine ar putea fi, a zis el. 

Neconvingător. De-a dreptul comic. 

— Las-o baltă, băiete, i-a răspuns ea. N-ai stofă de actor. 

Lucy s-a apropiat de ușă, încercând cu greu să-şi țină în frâu 
aşteptările. Dacă se înșela, avea să fie o cădere lungă. 

A deschis ușa. 

— Nu m-am înşelat, a spus ea cu voce tare. 

Calvin era cu aproape opt ani mai bătrân. Bineînţeles. La fel 
și ea. Dar pe chipul lui anii păreau a fi o surpriză mai mare, 
pentru că pe ea însăși se vedea în fiecare zi. Părul lui tuns scurt 
era cărunt la tâmple, iar ea nu s-a putut hotărî dacă era ceva 
prematur sau nu. Probabil că nu. Trebuia să-și aducă aminte că 
bărbatul era mai aproape de cincizeci de ani decât de patruzeci, 
ca Și ea. 

Cicatricea de pe buză dispăruse. În jurul ochilor îi apăruseră 
și alte riduri, o oglindire a lucrurilor pe care le văzuse între 
timp. 

La un pas în spatele lui era Justin, acum un tânăr bărbat. Era 
la fel de înalt ca tatăl lui, subţire ca o coadă de mătură, cu o 
privire calmă, înţeleaptă. 

Doctoriţa nu şi-a putut reține zâmbetul. De fapt, nici n-a 
încercat. 

— A câștigat Loving, a spus Calvin. 

— Am auzit. 

— Ne-a ieşit surpriza? 

Lucy s-a uitat peste umăr către Pete, care părea vizibil ușurat. 
Ba chiar mai mult ușurat decât entuziasmat. 

— Ştiam eu că-mi ascunde ceva. Dar n-am reușit să scot nimic 
de la el. 

Doctoriţa s-a dat la o parte din pragul uşii, iar Calvin a intrat. 


S-a apropiat instinctiv de el să-l îmbrăţişeze. Dar, înainte să 
apuce, bărbatul s-a aşezat într-un genunchi. Lui Lucy i-au ţâșnit 
imediat lacrimile. 

— Oh, Doamne, a șoptit ea răguşit. 

S-a uitat în spatele bărbatului, la Justin, care stătea în 
continuare pe covoraşul de la intrare și zâmbea. Când s-a uitat 
din nou în jos, Calvin deschisese o cutiuță din catifea neagră şi o 
ridicase spre ea. Dar lacrimile îi încețoșau privirea. 

— Lucille Armstrong, a spus el. Am venit să te rog sa accepţi 
inelul ăsta simplu și să te logodești cu mine. Ştiu că pare un 
mod ciudat de a-ţi adresa o întrebare, dar uite ce mă gândeam: 
în mod normal, doi oameni petrec mult timp împreună, apoi se 
hotărăsc că sunt potriviţi să fie soț și soție. Dar nouă timpul ăsta 
ne-a fost furat. Așa că îţi cer să începi alături de mine o logodnă 
în care ne vom lua timpul înapoi. lar scopul final, bineînţeles, e 
căsătoria. Care, apropo, e legală în statul ăsta! 

Doctoriţa a izbucnit în râs, iar reacția ei l-a făcut şi pe Calvin 
să zâmbească. 

— Și în toate celelalte, a adăugat ea. 

— Nu ştiu unde o să ne căsătorim sau unde o să trăim, 
pentru că nu e genul de lucru la care să mă gândesc înainte să 
aud părerea ta. De fapt, nu ştiu mai multe acum decât știam 
înainte, în afară de faptul că e momentul să te cer. Dar, înainte 
să răspunzi, înainte să zici orice, trebuie să-ți spun un lucru. 
Sunt sigur că știi deja, dar tot trebuie s-o spun. Faptul că s-au 
schimbat legile într-o ţară nu înseamnă că s-au schimbat și 
mentalitățile şi sentimentele oamenilor. S-ar putea să nu ne fie 
mult mai uşor acum decât ne-ar fi fost până acum. S-ar putea 
chiar să fie pericu... 

Calvin n-a apucat să termine. Înainte de ultima silabă, Lucy i- 
a pus o mână fermă peste gură. 

— Calvin, a zis ea, cu mâna apăsată pe gura lui. Dragul, 
scumpul meu Calvin. Vrei, te rog, să te opreşti o clipă ca să pot 
să spun da? 


A 


În jurul orei de culcare, Lucy a coborât scările și s-a aşezat pe 
canapea, la picioarele lui Calvin. N-a aprins lumina. Se aștepta 
chiar să trebuiască să-l trezească încet. Sau să rămână acolo şi să 
aștepte. 

Dar, aparent, nici el nu adormise încă. 

— E totul în ordine? a întrebat el încet. 

A întins mâna spre ea, iar ea i-a strâns-o. 

— Trebuie să-ți spun ceva, a zis ea. 

— Bine. 

— E un fel de confesiune. 

— Te ascult. 

— Trebuie să-ţi spun asta şi după aia tu să-mi spui dacă mai 
vrei să te însori cu mine. 

Calvin şi-a așezat cealaltă mână sub cap, ca să stea mai 
ridicat. Ca și când ar fi vrut s-o vadă mai bine. Dar era întuneric. 
lar ea era recunoscătoare. 

— Pun pariu că nimic din ce mi-ai putea spune n-o să mă 
facă să nu mai vreau să mă însor cu tine, dar dacă tu crezi că ai 
de spus ceva aşa groaznic, atunci să vedem, pune-mă la 
încercare. 

— Înainte să te cunosc... Aveam nevoie de bani ca să am grijă 
de toate animalele astea. Pe vremea aia, erau mai multe. Unele 
dintre cele sălbatice s-au întors în sălbăticie înainte să mă 
cunoști, iar unora dintre cele domestice le-am găsit stăpâni. În 
perioada cea mai aglomerată, mă costa totul mult mai mult 
decât putea acoperi pensia alimentară. 

— Așa. Mi-aduc aminte că ziceai că a trebuit să-ţi foloseşti 
creativitatea ca să acoperi costurile alea. 

— Da, exact. Aşa că... ce făceam eu... era să primesc nişte 
oameni pe bază de recomandări. Genul de oameni disperaţi. Îi 
puneam pe picioare fără să-i întreb cum se răniseră. Cu alte 
cuvinte, știam că făcuseră ceva ilegal. Dar nu spuneam nimic. În 
parte, o făceam pentru bani. Mă rog. În cea mai mare parte. 
Nouăzeci la sută. Dar şi pentru că eram furioasă pe orașul ăsta 
şi pe oamenii de-aici pentru că sunt atât de înguști la minte în 
legătură cu o femeie doctor. Cred că simțeam că nu le datorez 
mare lucru. Și eram încă furioasă pe univers pentru că-mi răpise 


băiatul. 

S-a lăsat o tăcere scurtă. Dar nu-i era teamă. Pentru că îl ţinea 
de mână. Nu se schimbase nimic. Simţea că nu se schimbase 
NIMIC. 

— Înţeleg de ce erai furioasă pe orașul ăsta, a zis el. Și pe 
univers. De ce te-ai oprit? 

— Am fost oarecum forțată să mă opresc. N-am făcut-o 
pentru că mi-a venit mintea la cap sau ceva de genul ăsta. Mă 
rog. Mi-a venit mintea la cap. Dar cu ajutor. 

— Și cum te-ai simţit când ai fost nevoită să te oprești? 

— Un pic speriată în legătură cu banii. Dar și incredibil de 
ușurată. 

— lată, a zis el. Vezi? Asta înseamnă o conștiință sănătoasă în 
acțiune. Doar atâta aveai să-mi spui? 

— Da, e cea mai întunecată latură a mea. 

— Atunci îmi pare rău. Va trebui să te străduiești mai mult 
dacă vrei să scapi de căsătoria cu mine. Acum încearcă să dormi 
puțin. 

— Mai e ceva, a zis ea. Dar nu e o confesiune. Mai degrabă o 
grijă. 

— Ascult orice ai de zis. 

— Când l-am luat pe Pete la mine, m-a întrebat cât timp o să 
am grijă de el. l-am spus că până când o să fie suficient de mare 
să aibă singur grijă de el. La vremea aia, mă gândeam că până 
pe la optsprezece ani. Dar optsprezece a venit și s-a dus, iar eu 
încă nu-l consider suficient de mare încât să se întrețină singur. 
Nu-i subestimez abilităţile. Dacă ar vrea să se descurce singur, l- 
aş susține sută la sută. Dar nu dă niciun semn că ar vrea să plece 
de aici. lar eu nu am insistat niciodată, pentru că mi-ar fi lipsit 
compania lui. Are o slujbă cu normă întreagă, aşa că nu sugerez 
că a refuzat să-şi asume responsabilitățile de adult. Doar îl ştii 
pe Pete. Nu s-a inventat încă o responsabilitate care să nu-i 
placă. Dar să locuiești singur e altă poveste. Nu ţi-am spus 
niciodată, pentru că e genul ăla de lucru pe care îl ţii pentru tine 
până când vezi cum se desfășoară lucrurile, dar planul meu era 
ca, atunci când Pete împlinește optsprezece ani, să-i cer să 
rămână singur aici și să aibă grijă de animale, ca să pot veni eu 


la Philadelphia. Presupunând că ai mai fi vrut să vin. Dar nu m- 
a lăsat inima. Nu pot să mi-l imaginez pe Pete locuind singur 
aici, în mijlocul pustietăţii. Cred că ar fi tare nefericit. Pe urmă 
am plănuit din nou asta pentru când a împlinit nouăsprezece 
ani, dar mi-am dat seama cu mult înainte de ziua lui că n-o să 
mă îndur s-o fac. 

A tăcut. A tras de timp, de fapt. Așteptând să vadă ce crede 
el. 

— Atunci o să rămânem aici, a zis el. 

— O să ne fie greu aici. 

— O să ne fie greu oriunde. O să ne descurcăm. 

— Da, a zis ea și a zâmbit trist. Presupun că da. 

O vreme, nu s-a mișcat. Nici n-a vorbit. Apoi a spus: 

— Nu prea ştiu de ce tu dormi aici, iar eu dorm sus. 

— Pentru că avem o grămadă de timp. Tot restul vieții 
noastre. 

— Da, a zis ea. Aşa e. 

Lucy a pornit spre scări. S-a oprit şi s-a uitat înapoi spre 
Calvin. 

După care s-a întors în camera ei și n-a dormit. 


Capitolul treizeci și unu: Pete 


Pete stătea pe marginea patului și se uita pe fereastră la 
pădure, la luna care atârna deasupra copacilor și la caii care 
dormeau liniștiți în picioare pe pășune. L-a auzit pe Justin 
trăncănind prin baie, pregătindu-se de culcare. 

După o clipă, lumina din baie s-a stins, iar Justin a intrat în 
cameră şi s-a așezat pe marginea patului, lângă Pete, 
împingându-l cu umărul. 

— Nimic nu se schimbă, a zis Justin. 

— Vorbești de spălatul pe dinţi timp de șase minute? 

— Nu, mă refer la asta. 

A arătat cu degetul spre luna de deasupra curții din spate şi a 
hergheliei liniştite. 

— Planta aia s-a făcut uriașă, a comentat el. 

Pete ştia că Justin se referă la planta din living. Cea pe care 
domnul Bell i-o adusese doctoriței Lucy când era abia un lăstar, 
înainte să plece în nord. În cei opt ani care trecuseră, umpluse 
cu totul un colț al încăperii, iar doctorița Lucy nu părea să se 
îndure s-o taie. 

— Da. Se agită tare în legătură cu ea. O udă cât de des 
trebuie. Îi pune îngrășământ. În ultima vreme, i-am tot zis: 
„Doctora Lucy, eşti sigură că planta aia are nevoie de 
îngrășământ? Şi aşa pare că vrea să ocupe toată casa”. Dar ea 
zice că o să fie cu atât mai fericită, cu cât creşte mai mare. 

Au rămas în tăcere o vreme, uitându-se la curte. Fără să fie 
nevoie să vorbească. 

— Aoleu! Stai aşa. Unde e Smokey? a întrebat brusc Justin. 

Pete a închis ochii, iar mintea lui a fost invadată de imaginea 
limpede a calului pursânge cenușiu. Cel pe care îl călăriseră cel 
mai des. 

— Mi-era teamă că o să întrebi. A murit acum vreo două luni. 

— Ah, nu. De ce? 

— De bătrâneţe. Când îl călăream noi, avea douăzeci și şase 
de ani. A murit la treizeci și patru. De fapt, de-asta era cel mai 
potrivit pentru călărit. Era deja bătrân pe vremea aia. Ar fi 


trebuit să-ți spun. M-am gândit de fiecare dată când ţi-am scris 
de atunci. Dar m-a cam dărâmat moartea lui și n-am vrut eu să 
fiu cel care trebuie să-ți zică. 

S-a lăsat o tăcere lungă. Pete s-a simţit obligat să vorbească. 

— Ţi s-a îngroșat mult vocea. Nu știu de ce, dar nu mă 
aşteptam. Ştiam că te-ai făcut mare şi înalt și că ţi-ai lăsat părul 
să crească, pentru că am văzut poze. Dar am uitat că se schimbă 
și vocea. Sper că înţelegi de ce n-am încercat niciodată să 
vorbesc cu tine la telefon când îl suna doctorița Lucy pe tatăl tău 
sau invers. Sper că ştii că nu din cauză că nu mi-ar fi plăcut să 
vorbesc cu tine. 

— M-am gândit că vrei să-i laşi pe ei să vorbească mai mult. 

— Exact. Pentru ea era foarte important. În fine, văd că 
vorbesc mult, probabil pentru că am chestia asta care-mi stă pe 
cap și pe care tot încerc s-o evit. Dar nu pot s-o evit la nesfârşit. 
N-ar trebui să se căsătorească aici și n-ar trebui să locuiască aici. 
Ar trebui să se întoarcă în nord. 

— Probabil că da, a zis Justin, fără să înțeleagă unde bate 
Pete. 

— Aşa că trebuie să rămân aici singur şi să am grijă de 
animale, ca să poată să fie ei fericiţi. Ca să poată să se ducă unde 
trebuie. Dar nu vreau. Mi-e frică să rămân aici singur. Dar ea 
merită asta. Așa că o s-o fac oricum. 

— E frumos din partea ta, a zis Justin. 

— Aşa trebuie. După tot ce-a făcut pentru mine. 

Justin l-a bătut pe umăr, apoi s-a ridicat și s-a dus la patul lui. 
Care, în seara aia, se reducea la o saltea aşezată pe podea, pe 
care Pete o cărase din garaj. Imediat după ce camera de oaspeţi 
devenise camera lui Pete, cu aproape opt ani în urmă, cel de-al 
doilea pat nu făcea decât să-i stea în drum. 

— Ah, a comentat Justin. Interesant. 

Pete s-a întors și a văzut că, în timp ce ei se uitaseră în altă 
parte, Prince îşi așezase oasele bătrâne pe un colț al saltelei lui 
Justin. 

— Prince, l-a strigat Pete. Trebuie să te întorci la patul tău, 
băiete. 

— Nu, nu e nevoie, a zis Justin. Câtă vreme e dispus să-l 


împartă cu mine. 

Pete l-a urmărit pe Justin aşezându-se în pat fără să deranjeze 
câinele-lup, care stătea cu un ochi pe jumătate deschis şi aștepta 
să vadă dacă avea să fie alungat. Când a devenit clar că putea să 
rămână, a închis ochiul la loc și a oftat. 

— O să fie ca un cadou de nuntă pentru ei, a zis Justin. 

— Ce anume? 

— Ce-ai zis tu adineauri c-o să faci. 

— Ah, aia. Da. 

Gândul îi provoca o durere ascuţită în stomac. Dar nu și-l 
putea scoate din minte. De fapt, l-a ţinut treaz aproape toată 
noaptea. 

A rămas întins în pat şi s-a gândit la toate dăţile în care o 
auzise pe doctorița Lucy spunând că timpul ei alături de Calvin 
îi fusese furat și dându-şi seama că simţea un pic același lucru în 
legătură cu Justin. Justin crescuse și — în afara celor câteva sute 
de scrisori, care nu fuseseră suficiente — Pete pierduse opt ani 
din viața fratelui/ prietenului său. 

Şi, în câteva zile, Justin avea să plece din nou. 

Toţi aveau să plece. 


XXI 


— Pete, a șoptit Justin. Eşti treaz? 

Pete era destul de sigur că nu. Dar nu era obişnuit să fie cu 
cineva în cameră, așa că şoapta îl trezise cu o tresărire. 

— Ăă. Mda. Așa cred. Ce e? 

— Dar dacă n-ai rămâne singur aici? 

— Cine să mai stea aici cu mine? 

— Poate... eu? 

Pete s-a ridicat în capul oaselor. Luna coborâse de pe cer, 
camera era întunecată și i-a luat un timp să-și obişnuiască ochii. 
Când a făcut-o, a văzut că Prince era încă încolăcit într-un colț al 
saltelei lui Justin. 

— Tu? 

— Da. De ce nu? Am nouăşpe ani. Pot să mă descurc singur. 
Am tot căutat de lucru. De ce să nu caut pe-aici? 


— Dar aici ţi-e teamă. 

— Da. Stăteam acum şi mă gândeam. Când eram mic, dacă 
mă speria ceva, voiam să stau cât mai departe de lucrul ăla. Dar 
acum nu mai sunt mic. Şi vreau să fiu mai curajos. 

— Deci ai locui aici? Şi m-ai ajuta să am grijă de animale? 

— Îhî. Ce zici? E o idee proastă? 

— Nu. E o idee foarte bună! 

— Mă bucur. O să-i anunțăm mâine-dimineaţă. O să fie ca un 
cadou de nuntă de la amândoi. Dar trebuie să-i spui doctoriței 
Lucy că aveai de gând să faci asta oricum, chiar dacă ai fi rămas 
singur. Dacă nu-i spui tu, o să-i spun eu. Pentru că ăsta e cel mai 
frumos cadou dintre toate. 


Capitolul treizeci și doi: Doctoriţa Lucy 


Înainte să se urce în tren, doctoriţa Lucy l-a îmbrățișat de 
două ori pe Pete, după care l-a strâns îndelung la piept pe 
Justin, în timp ce Calvin îl îmbrăţişa pe Pete, apoi l-a îmbrățișat 
iar pe Pete în timp ce Calvin îşi îmbrăţișa a doua oară băiatul. 

— Ar fi bine să te urci în tren, doamnă, i-a zis Pete doctoriței 
Lucy. Mai are puţin şi pleacă. 

— Sună-mă dacă nu te descurci cu ceva. 

— Ceva cum ar fi? 

— Orice ai încerca să faci. 

— Tot ce urmează să fac, fac deja de la doisprezece ani, 
doamnă. 

— Mă gândeam la chestii gen plata facturii de curent sau 
închisul gazului pe timp de furtună sau întreţinerea mașinii 
sau... 

Dar nu i-a mai venit în minte nimic altceva. 

— Bine, a zis el. O să sun. Acum trebuie să te urci în tren, să 
nu-ți mai faci griji şi să fii fericită. 

— N-o să fim plecaţi o veșnicie, a zis Calvin. Aveţi răbdare. O 
să vedem. 

Pete a pupat-o pe doctorița Lucy pe obraz. 

Atunci a simţit că bărbatul o trage cu blândeţe de mână spre 
scările de îmbarcare. 

S-au urcat în tren ţinându-se de mână. Era un gest radical, iar 
ea știa asta. Dar nu s-a intimidat şi nici nu s-a gândit să-i dea 
drumul. Au mers până la vagonul următor, care era mai puţin 
aglomerat, cu Calvin un pic în spatele ei, încercând să-și facă loc 
prin spaţiul strâmt. 

Lucy a privit feţele oamenilor pe lângă care treceau. Fiecare 
persoană se uita întâi la Calvin, apoi la ea sau invers, apoi la 
mâinile lor înlănțuite, apoi în altă parte. 

Un bărbat mai în vârstă cu o figură furioasă şi tuns zero n-a 
încheiat uitându-se în altă parte. S-a uitat din nou în ochii lui 
Calvin, sentimentele lui ridicând un zid pe care părea să-i 
provoace să-l doboare. 


L-au ocolit în tăcere și au mers mai departe, fără să mai fie 
provocaţi în vreun fel. 

Lucy s-a uitat în dreapta și i-a văzut pe Justin şi pe Pete 
înaintând pe peron odată cu ei și făcându-le cu mâna. Le-a făcut 
și ea semn cu mâna. 

În vagonul următor, au găsit două locuri libere unul lângă 
altul şi s-au așezat, Lucy la fereastră, Calvin spre culoar. 
Ţinându-se în continuare de mână. Doctoriţa le-a trimis o 
sărutare băieţilor chiar când pornea trenul. 

— Nu i-am educat noi bine? l-a întrebat ea pe Calvin în 
şoaptă. 

Bărbatul a râs uşor. 

— E amuzant? 

— Nu chiar. Sunt de acord. Doar că mi-a plăcut cum ai zis-o. 

— Deşi n-ar trebui să-mi asum meritele pentru Pete. Era un 
puşti extraordinar încă din prima zi în care a ajuns la ușa mea. 

— Dar l-ai ajutat să rămână așa. 

— Îmi fac prea multe griji? 

— Habar n-am, Lucy. Nu ştiu nici măcar câte griji ar trebui 
să-mi fac eu. N-aş încerca în veci să stabilesc aşa ceva pentru 
altcineva. Dar sunt la fel de pregătiți să-şi croiască drum în viață 
ca orice alt copil. Cred că o să se descurce. 


A 


Stăteau în vagonul-restaurant și îşi beau cafeaua de după 
cină, urmărind asfințitul pe cerul tulbure. 

Din când în când, ea se uita la inelul de pe deget. 

— Dacă aş fi putut, ți-aş fi luat unul mai elegant, a zis el. 

— E perfect. Să nu mai zici așa ceva. 

Lucy şi-a așezat mâna stângă cu inel pe mâna lui şi a 
continuat să se uite la el. 

— Ce nu reușesc să înţeleg e când ai avut timp să-l cumperi. 
Ai ajuns foarte repede după ce a apărut ştirea. 

— A, l-am cumpărat cu câteva luni înainte de decizia Curţii 
Supreme. Te-aş fi cerut de nevastă oricum la un moment dat. 

Au sorbit din cafea în tăcere o vreme. Zidurile unui orăşel i- 


au blocat vederea spre asfinţit. Dar ce orăşel era, nu ştia. 

— M-am gândit la tot ce mi-ai spus când ai intrat pe ușă, a zis 
ea. Cu un singur lucru nu sunt de acord. Știu că, atunci când 
sunt împreună, doi oameni trec prin încercări de foc. Dar cred 
că toți anii în care am fost obligați să trăim departe unul de 
celălalt ne-au spus multe despre cum facem față presiunii, aşa 
că nu ştiu ce motive am avea să aşteptăm. Cred că ar trebui să 
ne căsătorim imediat ce ne dăm jos din tren. 

— Atunci aşa o să facem, a zis el. 

— Ce uşor a fost. 

— Ideea de logodnă era mai mult pentru tine. M-am gândit 
că poate o femeie are nevoie de timp să se familiarizeze cu 
prezenţa fizică a unui bărbat. 

— Motiv pentru care ai dormit pe canapea azi-noapte. 

— Da. 

— Nu e o problemă pentru mine. 

Au continuat să-şi bea cafeaua în tăcere, satisfăcuți. 

— Băieţilor o să le pară rău că lipsesc de la nuntă, a zis ea. 
Asta e singura chestie. 

— Ce zici dacă facem în felul următor: când ajungem în 
Pennsylvania, organizăm o mică ceremonie la starea civilă. 
Apoi, când ne-om hotărî să încercăm să ne întoarcem în Texas, o 
să dăm o petrecere sau o ceremonie de reînnoire a jurămintelor 
și atunci pot fi şi ei prezenţi. O să ne înțeleagă. 

— Cred că e o idee bună. 

Lucy şi-a ridicat privirea şi a văzut o femeie mai în vârstă, 
care cina singură și se holba la ei. Nu arunca doar o privire și 
nici nu se uita cu coada ochiului. Se holba nepoliticos. Avea 
părul alb coafat și un guler înalt care îi dădea un aer rigid. 
Doctoriţa Lucy a ţintuit-o cu privirea, iar femeia și-a întors ochii. 
Calvin s-a uitat și el peste umăr, să vadă care e problema. Dar 
nu mai era nimic de văzut. 

— Poate c-o să reîncep să practic medicina, a zis ea. 

— Dacă ţi-ar face plăcere, sunt total de acord. 

Lucy s-a uitat din nou spre femeie. Care se holba din nou la 
ei. 

— Mă scuzi o clipă, te rog? l-a întrebat ea pe Calvin. 


Lucy s-a dus până în dreptul femeii și s-a așezat pe locul aflat 
de partea cealaltă a mesei ei. Şi-a sprijinit bărbia în podul palmei 
Și a ţintuit-o cu privirea. 

— Ce Dumnezeu faci? a întrebat femeia. 

Avea exact vocea pe care doctorița Lucy se așteptase s-o 
audă. Piţigăiată. Încordată. Artificială. 

— Fac exact ce făceai tu mai devreme, aşa că tu să-mi spui. 

Femeia mai în vârstă s-a ridicat, a pufnit zgomotos şi s-a 
repezit afară din vagon, lăsându-și cina neterminată. 

Doctoriţa Lucy s-a întors la masa ei şi s-a așezat din nou 
vizavi de Calvin. 

— Ar prinde bine să nu te superi de fiecare dată, a zis el. 
Dacă poți. Înţeleg. „. Ca să-ți păstrezi energia. 

— Să mă supăr? Cine e supărat? Nu m-am mai distrat așa de 
bine de ani de zile. 


XXX 


Legănatul trenului o liniștea, dar nu reușea s-o adoarmă. 
Privea pe fereastră întunericul de afară, ascultând zgomotul 
ritmic al roților pe şine. Calvin avea ochii închiși şi un braț 
trecut pe după braţul ei, dar Lucy nu ştia dacă bărbatul dormea 
sau nu. 

O cuprinsese un sentiment ciudat, care i se răsucea ușor în 
stomac. 

I-au trebuit câteva minute ca să-şi dea seama că îi e frică. 

Nu-și putea alunga senzaţia că trenul plonja în întuneric și o 
ducea într-un loc complet necunoscut, pe care nici măcar nu-l 
putea vedea. Totul avea să fie nou pentru ea. Tot ce era familiar 
rămăsese în urmă. Şi totuşi, era ferm hotărâtă să ajungă acolo. 
Oriunde ar fi fost „acolo”. 

S-a lăsat cuprinsă de această senzație două minute sau poate 
douăzeci. Era greu de spus. 

Apoi Calvin a vorbit încet. 

— La ce te gândești? a întrebat el. 

— Tocmai îmi spuneam ce înfricoşător e să laşi totul în urmă 
și să te îndrepţi spre o viață complet nouă, fără să ştii cum o să 


fie. De fapt, nu mă gândeam neapărat, ci mai degrabă simțeam 
asta. Stăteam aici şi o simțeam. 

Calvin și-a dres glasul ușor şi a luat-o de mână. 

— Şi cât de mare pare să fie problema? 

— Ah, nu e o problemă, a zis ea. Deloc. M-am ascuns deja 
prea mult timp de lume. Nu tot ce mă sperie pe mine eo 
problemă. 

Calvin i-a strâns mâna și a zâmbit. Și, după o vreme, a închis 
la loc ochii. 

Lucy a rămas trează, simțind că plonjează în necunoscut. A 
tras aer adânc în piept. Şi s-a lăsat purtată de val. 


CATHERINE RYAN HYDE 


„Pe veranda din față stăteau doi tineri 
îmbrăcați identic, în tricouri albe și blugi. 
Până și tunsorile lor în stil militar erau 
identice. 0 singură diferență era evidentă, 
cel puțin de la distanţa aia, pe întuneric: 
unul era cu vreo cincisprezece centimetri 
mai înalt și avea vreo optsprezece kilograme 
în plus față de celălalt. Și mai era ceva: 
tricoul celui mai firav era plin de sânge, care 
desena pe material o hartă întortocheată de 
un roșu-aprins. 

Catherine Ryan Hyde este romancieră 
şi autoare de proză scurtă. Provine 
dintr-o familie de scriitori, însă i-a 
fost dificil să debuteze, reușind să-și 
publice prima povestire după ce 
textele ei fuseseră respinse de nu mai 
puțin de 122 de ori. 


Primul său roman, Funeral for Horses, 
a apărut în 1997, dar succesul de 
public și de critică l-a cunoscut în 
1999, cu Dă mai departe (Pandora 
M, 2016), tradus în peste douăzeci 
de limbi și ecranizat în anul 2000, cu 
Kevin Spacey, Helen Hunt și Haley 
Joel Osment în rolurile principale. 
Ulterior, a publicat alte 24 de romane, 
multe dintre ele bestselleruri, printre 
care Love in the Present Tense, 
Diary of a Witness și Walk Me Home. 
Multe dintre povestirile ei au fost 
nominalizate la Best American Short 
Stories, The 0. Henry Award și The 
Pushcart Prize. 


Când nu scrie, lui Catherine îi place să 
facă fotografii și să meargă în excursii. 


O puteți urmări pe 
wwmw,catherineryanhyde.com. 


De aceeași autoare, la Editura Trei a 


apărut romanul Când te-am găsit. 


CATHERINE RYAN HYDE 


In unele familii te nasti, 
pe altele le alegi. 

In 1959, la o fermă izolată din Texas, Lucy — medic 
veterinar — are grijă de animale abandonate 
Solitudinea îi permite să evite oamenii și locurile 
care îi amintesc de trecut. Localnicii oricum nu 
sunt interesați de ea 

afroamericani se 


tată şi hu. 


Când Justin şi amicul lui, - 
de 12 ani neglijat de părinți —, îi aduc lui Lucyun 
ănit, viețile tuturor se schimbă. Lucy nu și-a 


va vro I—+ă 
vā vreodată 


loial precum Justin. Dar acestor patru oameni nu 

li se permite să fie prieteni, cu atăt mai puțin o 
familie, căci localnicii se opun cu violență. Iubirea 
lintre Calvin și dr. Lucy este pusă la incercare, la 
fel și prietenia dintre Pete şi Justin. Vor putea ei 


cățile texanilor și să-şi câștige 

{1} În engleză, denumirea literei K se pronunţă „Kei”, ca şi numele Kay. (N.t.) 


